(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΙΓ΄

Δευτέρα 28 Σεπτεμβρίου 2020 (πρωί)

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.
2. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες επείγουσες διατάξεις», σελ.
 2. Κατάθεση σχεδίων νόμων:
 i. Ο Υφυπουργός Πολιτισμού και Αθλητισμού καθώς και οι Υπουργοί Οικονομικών, Εξωτερικών και Υγείας κατέθεσαν στις 25/9/2020 σχέδιο νόμου: «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και το Υπουργείο Νεολαίας και Αθλητισμού της Δημοκρατίας του Αζερμπαϊτζάν», σελ.
 ii. Ο Υφυπουργός Πολιτισμού και Αθλητισμού, καθώς και οι Υπουργοί Οικονομικών και Εξωτερικών κατέθεσαν στις 25/9/2020 σχέδιο νόμου: «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας, Νεολαίας και Άθλησης των Ηνωμένων Αραβικών Εμιράτων», σελ.
 iii. Ο Υφυπουργός Πολιτισμού και Αθλητισμού, καθώς και οι Υπουργοί Οικονομικών, Εξωτερικών και Υγείας κατέθεσαν στις 25/9/2020 σχέδιο νόμου: «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας», σελ.
 iv. Ο Υφυπουργός Πολιτισμού και Αθλητισμού, καθώς και οι Υπουργοί Οικονομικών, Εξωτερικών και Υγείας κατέθεσαν στις 25/9/2020 σχέδιο νόμου: «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας», σελ.
 v. Oι Υπουργοί Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εργασίας και Κοινωνικών Υποθέσεων, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής και Επικρατείας κατέθεσαν στις 25/9/2020 σχέδιο νόμου: «Τροποποίηση του ν. 4557/2018 (ΑΞ„ 139) για την πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας - Ενσωμάτωση στην ελληνική νομοθεσία της Οδηγίας (ΕΕ) 2018/843 (L 156) και του άρθρου 3 της Οδηγίας (ΕΕ) 2019/2177 (L 334)», σελ.
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα “Ιανός”, περαιτέρω μέτρα για την αντιμετώπιση των συνεχιζομένων συνεπειών της πανδημίας του κορωνοϊού COVID-19 και άλλες κατεπείγουσες διατάξεις», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
ΑΘΑΝΑΣΙΟΥ Χ. , σελ.
ΑΠΟΣΤΟΛΟΥ Ε. , σελ.
ΒΟΥΛΤΕΨΗ Σ. , σελ.
ΓΙΑΝΝΟΥΛΗΣ Χ. , σελ.
ΓΚΑΡΑ Α. , σελ.
ΚΑΚΛΑΜΑΝΗΣ Ν. , σελ.
ΚΕΓΚΕΡΟΓΛΟΥ Β. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΜΠΟΥΡΑΣ Α. , σελ.
ΣΚΟΝΔΡΑ Α. , σελ.
ΤΣΑΚΑΛΩΤΟΣ Ε. , σελ.
ΦΩΤΙΟΥ Θ. , σελ.
ΧΗΤΑΣ Κ. , σελ.

Β. Επί προσωπικού θέματος:
ΒΟΥΛΤΕΨΗ Σ. , σελ.
ΓΙΑΝΝΟΥΛΗΣ Χ. , σελ.

Γ. Επί του σχεδίου νόμου του Υπουργείου Οικονομικών:
ΑΛΕΞΙΑΔΗΣ Τ. , σελ.
ΑΠΟΣΤΟΛΟΥ Ε. , σελ.
ΑΡΣΕΝΗΣ Κ. , σελ.
ΑΧΤΣΙΟΓΛΟΥ Ε. , σελ.
ΒΕΣΥΡΟΠΟΥΛΟΣ Α. , σελ.
ΒΙΛΙΑΡΔΟΣ Β. , σελ.
ΒΟΥΛΤΕΨΗ Σ. , σελ.
ΓΙΑΝΝΟΥΛΗΣ Χ. , σελ.
ΓΚΑΡΑ Α. , σελ.
ΓΚΙΟΛΑΣ Ι. , σελ.
ΓΡΗΓΟΡΙΑΔΗΣ Κ. , σελ.
ΔΕΛΗΣ Ι. , σελ.
ΗΓΟΥΜΕΝΙΔΗΣ Ν. , σελ.
ΚΑΒΒΑΔΑΣ Α. , σελ.
ΚΑΠΠΑΤΟΣ Π. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΡΙΝΗΣ Μ. , σελ.
ΚΑΦΑΝΤΑΡΗ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΛΛΑΣ Χ. , σελ.
ΚΕΡΑΜΕΩΣ Ν. , σελ.
ΚΟΚΚΑΛΗΣ Β. , σελ.
ΚΟΝΤΟΖΑΜΑΝΗΣ Β. , σελ.
ΚΟΥΤΣΟΥΜΠΑΣ Δ. , σελ.
ΚΩΤΣΟΣ Γ. , σελ.
ΛΑΜΠΡΟΥΛΗΣ Γ. , σελ.
ΛΙΑΚΟΥΛΗ Ε. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΜΑΚΡΗ Ζ. , σελ.
ΜΑΡΑΒΕΓΙΑΣ Κ. , σελ.
ΜΑΡΚΟΠΟΥΛΟΣ Δ. , σελ.
ΜΙΧΑΗΛΙΔΟΥ Δ. , σελ.
ΜΟΥΛΚΙΩΤΗΣ Γ. , σελ.
ΜΠΑΡΑΛΙΑΚΟΣ Ξ. , σελ.
ΞΕΝΟΓΙΑΝΝΑΚΟΠΟΥΛΟΥ Μ. , σελ.
ΟΙΚΟΝΟΜΟΥ Ε. , σελ.
ΟΙΚΟΝΟΜΟΥ Ι. , σελ.
ΠΑΠΑΔΟΠΟΥΛΟΣ Α. , σελ.
ΠΑΠΑΚΩΣΤΑ - ΠΑΛΙΟΥΡΑ Α. , σελ.
ΠΑΠΑΝΑΤΣΙΟΥ Α. , σελ.
ΠΑΠΠΑΣ Ν. , σελ.
ΠΕΡΚΑ Θ. , σελ.
ΠΕΤΣΑΣ Σ. , σελ.
ΣΚΟΝΔΡΑ Α. , σελ.
ΣΤΑΪΚΟΥΡΑΣ Χ. , σελ.
ΣΤΥΛΙΟΣ Γ. , σελ.
ΣΥΡΜΑΛΕΝΙΟΣ Ν. , σελ.
ΤΖΑΚΡΗ Θ. , σελ.
ΤΣΑΚΑΛΩΤΟΣ Ε. , σελ.
ΤΣΙΑΡΑΣ Κ. , σελ.
ΤΣΙΠΡΑΣ Α. , σελ.
ΦΑΜΕΛΛΟΣ Σ. , σελ.
ΦΩΤΙΟΥ Θ. , σελ.
ΧΑΡΑΚΟΠΟΥΛΟΣ Μ. , σελ.
ΧΗΤΑΣ Κ. , σελ.
ΧΡΗΣΤΙΔΟΥ Ρ. , σελ.

Δ. ΠΑΡΕΜΒΑΣΕΙΣ:
ΖΑΧΑΡΙΑΔΗΣ Κ. , σελ.
ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΙΓ΄

Δευτέρα 28 Σεπτεμβρίου 2020 (πρωί)

Αθήνα, σήμερα στις 28 Σεπτεμβρίου 2020, ημέρα Δευτέρα και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα “Ιανός”, περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις».

Επίσης, ο Υφυπουργός Πολιτισμού και Αθλητισμού καθώς και οι Υπουργοί Οικονομικών, Εξωτερικών και Υγείας κατέθεσαν στις 25-9-2020 σχέδιο νόμου: «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν». Είναι και επίκαιρο.

Ο Υφυπουργός Πολιτισμού και Αθλητισμού καθώς και οι Υπουργοί Οικονομικών και Εξωτερικών κατέθεσαν στις 25-9-2020 σχέδιο νόμου: «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων».

Ο Υφυπουργός Πολιτισμού και Αθλητισμού καθώς και οι Υπουργοί Οικονομικών, Εξωτερικών και Υγείας κατέθεσαν στις 25-9-2020 σχέδιο νόμου: «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας».

Ο Υφυπουργός Πολιτισμού και Αθλητισμού καθώς και οι Υπουργοί Οικονομικών, Εξωτερικών και Υγείας κατέθεσαν στις 25-9-2020 σχέδιο νόμου: «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας».

Τέλος, οι Υπουργοί Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εργασίας και Κοινωνικών Υποθέσεων, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής και Επικρατείας κατέθεσαν στις 25-9-2020 σχέδιο νόμου: «Τροποποίηση του ν.4557/2018 (Α΄ 139) για την πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας - Ενσωμάτωση στην ελληνική νομοθεσία της Οδηγίας (ΕΕ) 2018/843 (L 156) και του άρθρου 3 της Οδηγίας (ΕΕ) 2019/2177 (L 334)».

Παραπέμπονται στις αρμόδιες Διαρκείς Επιτροπές.

Μετά τις ανακοινώσεις, προχωρούμε στη σημερινή ημερήσια διάταξη.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Περιμένετε, κύριε, να ακούσετε την εισήγηση. Τι ζητάτε τον λόγο επί της διαδικασίας, χωρίς να έχετε ακούσει την εισήγηση; Άρα επί ποίου θέματος;

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):**Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα “Ιανός”, περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις».

Το παραπάνω νομοσχέδιο, μετά την απόφαση την οποία έλαβε η Διαρκής Επιτροπή Οικονομικών Υποθέσεων, ύστερα από πρόταση του αρμόδιου Υπουργού, συζητείται με τη διαδικασία του επείγοντος, σύμφωνα με το άρθρο 76 παράγραφος 5 του Συντάγματος και το άρθρο 110 του Κανονισμού της Βουλής.

Η Διάσκεψη των Προέδρων αποφάσισε στη συνεδρίασή της στις 24 Σεπτεμβρίου του 2020 τη συζήτηση του νομοσχεδίου σε μία συνεδρίαση, ενιαία επί της αρχής, των άρθρων και των τροπολογιών. Ως γνωστόν, η εγγραφή θα είναι ελεύθερη. Όταν ανέβει η κ. Βούλτεψη, θα ανοίξει το σύστημα εγγραφών. Όταν κατέβει η κ. Παπανάτσιου, θα κλείσει το σύστημα εγγραφών.

Επ’ αυτού κατ’ αρχάς του κομματιού και όχι επί του θέματος επί του οποίου θέλει ο κ. Χήτας τον λόγο -τον οποίο θα πάρει αμέσως μετά-, υπάρχει αντίρρηση;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα γίνει ονομαστική ψηφοφορία;

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, μέχρι στιγμής το Προεδρείο δεν έχει ενημερωθεί για κάτι τέτοιο από κανένα κόμμα. Μέχρι στιγμής. Πάντως, επειδή το έθεσε ο κ. Λοβέρδος, αυτονόητο είναι, επειδή -όπως είπα- στις 18.00΄ έχουμε κοινοβουλευτικό έλεγχο, αν κάποιο κόμμα σε κάποιο άρθρο ή επί του συνόλου θέλει ονομαστική, εγκαίρως, παρακαλώ, να ενημερωθεί το Προεδρείο, ώστε να ξέρει και η Αίθουσα.

Κύριε Χήτα, έχετε τον λόγο για δύο λεπτά, για κάποιο θέμα διαδικαστικό που μου είπατε.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ που μου δίνετε τον λόγο.

Θα ήθελα να ενημερώσω εσάς, το Προεδρείο και την Εθνική Αντιπροσωπεία ότι μετά τις τελευταίες εξελίξεις δεν μπορούμε να μείνουμε άπραγοι. Και πριν από λίγη ώρα καταθέσαμε επίσημα -και το ανακοινώνω και σε εσάς, κύριε Πρόεδρε- και ζητάμε την απόσυρση αυτή τη στιγμή του μνημονίου συνεργασίας. την κύρωση συμφωνίας να το πω πιο απλά, μεταξύ Ελλάδος και Αζερμπαϊτζάν.

Το Αζερμπαϊτζάν, κύριε Πρόεδρε, με τη συνέργεια της Τουρκίας τα τελευταία εικοσιτετράωρα επιτίθεται κατά της Αρμενίας. Προβαίνει σε δολοφονίες αμάχων και κτηνωδίες κατά των αδελφών μας Αρμενίων. Την ίδια ώρα, λοιπόν, έρχεται στην Εθνική Αντιπροσωπεία και κατατέθηκε την 25η του Σεπτέμβρη, κατέθεσε η Κυβέρνηση της Νέας Δημοκρατίας στο ελληνικό Κοινοβούλιο, αυτό το μνημόνιο συνεργασίας μεταξύ Ελλάδος και Αζερμπαϊτζάν. Αντιλαμβάνεστε ότι είναι αδιανόητο η Εθνική Αντιπροσωπεία να συζητήσει με τρομοκράτες, δολοφόνους, που επιτίθενται αυτή τη στιγμή κατά της Αρμενίας.

Το πιο πάνω μνημόνιο στο οποίο αναφέρομαι, αυτή η κύρωση συμφωνίας που έρχεται στην Εθνική Αντιπροσωπεία, είναι να συζητηθεί αύριο, όπως και εσείς είπατε πριν από λίγο, και μετά θα εισαχθεί προς ψήφιση.

Με δεδομένες τις εξελίξεις, τις οποίες πρέπει να τις ακολουθούμε -δεν γίνεται να γυρνάμε την πλάτη ή να κλείνουμε πεισματικά τα μάτια σε όλα αυτά που συμβαίνουν-, ζητάμε, κύριε Πρόεδρε, την άμεση απόσυρση του συμφώνου συνεργασίας Ελλάδος - Αζερμπαϊτζάν. Ξαναλέμε, είναι αδιανόητο. Το καταθέσαμε επίσημα στον Πρόεδρο της Βουλής και το ζητάμε και από εσάς και, φυσικά, να διανεμηθεί και σε όλους τους Αρχηγούς των κομμάτων, για να ενημερωθούν σχετικά.

Κύριε Πρόεδρε, το διαδικαστικό του ζητήματος έχετε αποδείξει ως Προεδρείο ότι το γνωρίζετε πάρα πολύ καλά, αφ’ ενός με την καθυστέρηση που παρουσιάζει η εισαγωγή στην Ολομέλεια της πρότασης της Ελληνικής Λύσης για σύσταση Εξεταστικής Επιτροπής για τα Σκόπια, αλλά και οι κατατεθείσες κυρώσεις με τα Σκόπια, τις οποίες -όπως προκύπτει- δεν έχετε ακόμα εισαγάγει στην Ολομέλεια της Βουλής. Άρα επαναλαμβάνω ότι η Ελληνική Λύση ζητάει επίσημα -και ελπίζουμε πραγματικά να γίνει πράξη- την απόσυρση της κύρωσης της συμφωνίας με το Αζερμπαϊτζάν. Δεν είναι δυνατόν να σκοτώνουν οι τρομοκράτες άμαχους ομόδοξους και εμείς να συζητάμε εδώ συνεργασία με δολοφόνους.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Επί της ουσίας δεν μπορώ να σας δώσω απάντηση, ούτε εγώ ούτε κανένας άλλος Προεδρεύων. Ακούστηκε, όμως, στείλατε επιστολή στον Πρόεδρο. Άρα αύριο ο Πρόεδρος θα κάνει τη συνεννόησή του με την Κυβέρνηση και ενδεχομένως να συμβεί κι αυτό που λέτε ή όχι, αλλά εγώ δεν μπορώ να σας πω και ούτε μπορώ και να πάρω θέση ως Προεδρεύων. Ως Κακλαμάνης, όμως, μπορώ να πάρω θέση και σαφέστατα παίρνω θέση υπέρ των Αρμενίων.

Τον λόγο έχει η κ. Βούλτεψη.

**ΣΟΦΙΑ ΒΟΥΛΤΕΨΗ:** Ευχαριστώ πολύ, κύριε Πρόεδρε.

Συζητούμε σήμερα ένα πάρα πολύ σημαντικό νομοσχέδιο, το οποίο έφτασε στη Βουλή με απίστευτη ταχύτητα. Ακούω από τις προηγούμενες συνεδριάσεις μας και βλέπω ότι υπάρχει μία διάσταση μεταξύ του τι συζητούμε εδώ μέσα και του τι γίνεται εκτός της Αίθουσας, δηλαδή ακούω μια κριτική -και είδα και την ανάρτηση του Αρχηγού της Αξιωματικής Αντιπολίτευσης το Σάββατο- ότι η Κυβέρνηση, οι αυτοδιοικητικοί και τα μέσα ενημέρωσης έπνιξαν τους πλημμυροπαθείς για δεύτερη φορά. Φυσικά δεν ισχύει κάτι τέτοιο και απορώ πώς είναι δυνατόν να ασκείτε μια κριτική που δεν έχει καμμία σχέση με την πραγματικότητα. Ο κ. Τσίπρας και ο ΣΥΡΙΖΑ και όλοι όσοι ασκούν αυτή την κριτική γνωρίζουν, πρώτον, ότι από το πρωί ως το βράδυ τα μέσα ενημέρωσης παίζουν σκηνές, ειδήσεις, ρεπορτάζ από τις πληγείσες περιοχές με μαρτυρίες και ζωντανές εικόνες. Επίσης, άκουσα την κριτική ότι δεν λαμβάνει μέρος ο στρατός. Είναι γνωστό σε όλους ότι ο στρατός λαμβάνει μέρος με αξιωματικούς και οπλίτες, με μηχανήματα, μοιράζει καθημερινά επτακόσιες μερίδες φαγητού, τις οποίες ετοιμάζει. Άρα, λοιπόν, δεν ισχύει αυτή η κριτική.

Στη Βουλή έφτασε με πρωτοφανή ταχύτητα το νομοσχέδιο του Υπουργείου των Οικονομικών. Αν σκεφτείτε ότι οι καταστροφές συνέβησαν 18 και 19 Σεπτεμβρίου, στις 24 Σεπτεμβρίου άρχισε η συζήτηση στην Επιτροπή Οικονομικών. Οι πρώτες αποφάσεις είχαν ήδη ληφθεί πριν έρθει αυτό το νομοσχέδιο σε μας, δηλαδή η αναστολή φορολογικών υποχρεώσεων, οι αποζημιώσεις στα νοικοκυριά, 600 ευρώ για τις πρώτες ανάγκες, συν 600 ευρώ στους πολύτεκνους, συν 600 ευρώ για τα άτομα με αναπηρία, 6.000 ευρώ για οικοσκευή και 4.500 ευρώ για την περίπτωση πρόκλησης αναπηρίας από τραυματισμό. Και αμέσως ανακοινώθηκε κι ένα συνολικό ποσό 50 εκατομμυρίων ευρώ προς τις περιφέρειες από τα Υπουργεία Εσωτερικών και Υποδομών. Παράλληλα, γνωρίζετε όλοι και το γνωρίζουν οι άνθρωποι σε αυτές τις περιοχές ότι τα κλιμάκια του ΕΛΓΑ συνεχίζουν την καταγραφή ζημιών, ενώ ο Υπουργός κ. Σταϊκούρας έχει ανακοινώσει ότι θα αποζημιωθούν και οι ζημιές που κανονικά δεν προβλέπεται να αποζημιωθούν. Τα κλιμάκια του Υπουργείου Υποδομών ήδη στις 24 Σεπτεμβρίου ήταν σε θέση να ανακοινώσουν συγκεκριμένα στοιχεία: τρεις χιλιάδες σαράντα πέντε κτήρια με ζημιές κ.λπ., τρεις χιλιάδες τριακόσιοι είκοσι έξι έλεγχοι μέσα σε τρεις μέρες και δεν νομίζω να θυμάται κανείς στο παρελθόν τέτοια ταχύτητα.

Σήμερα καλούμαστε να υπερψηφίσουμε επιδόματα 5.000 ευρώ ανά φυσικό πρόσωπο και 8.000 ευρώ ανά επιχείρηση, όλα ακατάσχετα και μη συμψηφιζόμενα με ενδεχόμενες οφειλές προς το δημόσιο, στεγαστική συνδρομή, αναστολή ή ρύθμιση δανειακών υποχρεώσεων, συμμετοχή επιχειρήσεων και ελεύθερων επαγγελματιών που έχουν πληγεί στην επιστρεπτέα προκαταβολή IV, αναστολή για ένα έτος πλειστηριασμών και κατασχέσεων κινητής και ακίνητης περιουσίας φυσικών προσώπων και επιχειρήσεων, προστασία θέσεων εργασίας με αναστολή και με αποζημίωση του ειδικού σκοπού μαζί με το δώρο Χριστουγέννων, παράταση συμβάσεων εργαζομένων στις αρμόδιες υπηρεσίες του Υπουργείου Υποδομών. Και όλα αυτά είναι μέτρα που νομίζω ότι δεν μπορεί να διαφωνεί κανείς και δεν μπορεί και να μεμψιμοιρεί.

Τώρα, θέλω να πω κάτι. Ο ΣΥΡΙΖΑ για άλλη μια φορά παριστάνει, υποδύεται, τον προστάτη των φτωχών και των αδυνάμων και το θύμα του συστήματος. Μας λέει ότι με το πιστόλι στον κρόταφο έγιναν όσα έγιναν επί των ημερών του, λες και εμείς, ας πούμε, δεν είχαμε πιστόλι στον κρόταφο, όταν ο συνέταιρος του ΣΥΡΙΖΑ μας αποκαλούσε «προδότες», «γερμανοτσολιάδες» και «Τσολάκογλου». Δεν μπορεί, λοιπόν, να μιλάτε τώρα, όλον αυτόν τον καιρό, για την προστασία του δημόσιου τομέα, αφού με το δικό σας μνημόνιο, μετά από όλους τους γνωστούς καταστροφικούς ηρωισμούς, φτάσαμε σ’ αυτό το μνημόνιο, με το οποίο μεταφέρθηκε το σύνολο της δημόσιας περιουσίας στο υπερταμείο. Εδώ σ’ αυτή την Αίθουσα ψηφίστηκαν όλοι οι σχετικοί νόμοι, με τους οποίους μεταφέρθηκε, αυτόματα και χωρίς αντάλλαγμα, στο υπερταμείο αποκρατικοποιήσεων η συμμετοχή του δημοσίου σε πολλές κρατικές επιχειρήσεις. Το καταθέτω για τα Πρακτικά.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με ΦΕΚ πήγανε όλες αυτές οι επιχειρήσεις στο ΤΑΙΠΕΔ. Μιλάμε τώρα για ΟΣΕ, ΟΑΚΑ, ΕΛΤΑ, να μην τα λέμε ξανά, ΕΥΔΑΠ, ΕΥΑΘ, ΔΕΗ κ.λπ.. Αυτά ήταν δημόσιος τομέας και ξαφνικά βρέθηκαν στο υπερταμείο, που έχει γίνει εγγυητής για τα δάνεια της Ελλάδας. Το καταθέτω και αυτό στα Πρακτικά.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τώρα παριστάνετε τους υπερασπιστές της πρώτης κατοικίας και ξιφουλκείτε κατά των τραπεζών. Δεν μπορείτε να το κάνετε ούτε αυτό, γιατί τις τράπεζες τις κλείσατε με πέντε πράξεις νομοθετικού περιεχομένου, πριν από το γελοίο δημοψήφισμα για την ακρίβεια. Οι καταθέσεις από 180 περίπου δισ., που ήταν τον Οκτώβριο του 2014, όταν υποτίθεται ότι βγήκαμε από το μνημόνιο ήταν 145 δισ. Άρα είχαμε εκροή καταθέσεων. Η χρηματιστηριακή αξία των τραπεζών έπεσε στο ναδίρ, από 33,4 δισ. το 2014 σε 8,3 δισ. το 2018. Και οι τράπεζες, βέβαια, ενώ ορκιζόσασταν ήδη από το πρώτο μνημόνιο ότι θα μπουν υπό δημόσιο έλεγχο, δεν μπήκαν ποτέ όχι μόνο υπό δημόσιο έλεγχο, αλλά αφελληνίστηκαν κιόλας εντελώς, καταρρακώθηκαν, ήρθαν τα ξένα funds επί ΣΥΡΙΖΑ, τα οποία τα αποκαλούσατε «κοράκια της καταστροφής» -ν.4354, τα ξέρετε αυτά.

Άρα, λοιπόν τώρα, ενώ έρχεται η Κυβέρνηση και παίρνει μέτρα για τους πληγέντες, όσον αφορά στους πλειστηριασμούς, έρχεστε με μία τροπολογία και, ενώ γνωρίζετε ότι επίκειται νόμος γι’ αυτό το ζήτημα, λέτε ότι αυτό πρέπει να γίνει γενική διάταξη για όλη τη χώρα, ενώ πρόκειται να έρθει νόμος μόνιμος, όχι με παρατάσεις που η μία ήταν χειρότερη από την άλλη. Διότι ξέρετε πάρα πολύ καλά ότι πάλι επί ΣΥΡΙΖΑ ψηφίστηκαν οι ηλεκτρονικοί πλειστηριασμοί. Το καταθέτω και αυτό στα Πρακτικά, είναι το Φύλλο της Εφημερίδας της Κυβέρνησης για τη διενέργεια πλειστηριασμού με τη χρήση ηλεκτρονικών μέσων.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ήταν αυτό άλλο ένα πολυνομοσχέδιο, το 2017, διότι είχαμε αξιολόγηση και μνημόνιο τότε, και όταν ψηφίστηκε και το μεσοπρόθεσμο πλαίσιο δημοσιονομικής στρατηγικής, το 2018, θυμάστε ότι μαζί με τα θηριώδη πλεονάσματα θεσμοθετήθηκε και η δυνατότητα τα ξένα funds να έχουν έδρα εκτός Ελλάδας, ήρθη η υποχρέωση των τραπεζών να ενημερώνουν για την πώληση ενός δανείου σε ξένο fund δώδεκα μήνες νωρίτερα, προβλέψατε ότι γι’ αυτό μπορεί να γίνει ενημέρωση με ένα απλό mail ή sms και βέβαια μειώσατε τον χρόνο για την εκδίκαση για την επανάληψη ενός πλειστηριασμού από τριάντα μέρες που ήτανε στις οκτώ. Άρα δεν μπορείτε τώρα να λέτε ότι υπερασπίζεστε την πρώτη κατοικία, διότι είναι προφανές ότι με δικούς σας νόμους έχουμε φτάσει στο σημείο που φτάσαμε. Και με εκείνη την τροπολογία που κάνατε ήταν μέχρι 31 Δεκεμβρίου του 2019 και έπαψε η προστασία της πρώτης κατοικίας τον Φεβρουάριο. Άρα, λοιπόν, όταν λέμε κάποια πράγματα, πρέπει να λαμβάνουμε υπ’ όψιν μας και ποια είναι τα είναι τα δικά μας έργα και ποιες είναι οι δικές μας ημέρες.

Ξέρετε επίσης ότι, πέραν των ευεργετικών μέτρων στα οποία αναφέρθηκα, το νομοσχέδιο περιλαμβάνει και μέτρα για την καταπολέμηση της πανδημίας, όσον αφορά τον ΕΝΦΙΑ και την επέκταση της μείωσης του ΦΠΑ σε ορισμένα νησιά, όπως η έκπτωση της διαφημιστικής δαπάνης για τα φορολογικά έτη του 2020 και 2021, για να μπορούν οι εταιρείες να διαφημιστούν και να τονωθεί η κατανάλωση, αλλά και για να ενισχυθούν τα μέσα ενημέρωσης, που αυτό είναι το βασικό τους έσοδο.

Και ξέρετε πολύ καλά ότι έχει πέσει κατακόρυφα η διαφήμιση, διότι οι επιχειρήσεις βρέθηκαν σε πλήρη αδυναμία. Δεν θα επωφεληθούν οι μεγάλοι, όπως λέτε, κύριοι συνάδελφοι της Αντιπολίτευσης. Δεν θα επωφεληθούν μόνο οι μεγάλοι, οι οποίοι έτσι κι αλλιώς προσφέρουν θέσεις εργασίας, αλλά θα επωφεληθούν και οι μεσαίοι και οι μικροί.

Διότι δεν καταλαβαίνω, γιατί υπάρχει το επιχείρημα: «Τι χρειάζεται μια επιχείρηση στο Λιανοκλάδι;». Αυτή είναι η διαφορά μας. Εμείς θέλουμε οι επιχειρήσεις να είναι ανθηρές και να μπορούν να διαφημίζονται και να προβάλλουν τις υπηρεσίες και τα προϊόντα τους σε όλη την Ελλάδα, όχι μόνο στις μεγάλες πόλεις.

Επίσης ένα άλλο που θέλω να πω είναι το εξής: Με αυτό το νομοσχέδιο εγκρίνονται και 118 εκατομμύρια ευρώ επιπλέον για πρόσληψη εκπαιδευτικού προσωπικού, επιπλέον των διακοσίων εκατομμυρίων ευρώ που ήταν πάλι επιπλέον. Δεν ακούω, όμως, αυτό να ακούγεται πουθενά. Ακούω μόνο μια γενική κριτική, γιατί δεν βρέθηκαν αίθουσες.

Ποιες αίθουσες; Τα σχολεία είναι χτισμένα με αντισεισμικούς κανονισμούς. Ποιος θα πάρει την ευθύνη; Ποιος θα βάλει την υπογραφή του για μια αίθουσα που θα βρεθεί κάπου; Για αυτό και σε όλον τον κόσμο δεν βρέθηκαν Αίθουσες -σας διαβεβαιώ- και κάνουν τα συστήματα εκ περιτροπής κ.τ.λ. για τα οποία γίνονται διαδηλώσεις μαθητών. Στο εξωτερικό, οι μαθητές διαδηλώνουν για τον αντίθετο λόγο που διαδηλώνουν εδώ. Διότι αίθουσες δεν μπορούν να βρεθούν, κύριοι συνάδελφοι. Δεν χτίζονται σχολεία. Κανείς δεν έχτισε σχολεία από την αρχή. Και στην Ιταλία, γι’ αυτό κάνουν μάθημα στα πάρκα. Διότι είναι σεισμογενής η περιοχή και φοβήθηκαν ακόμη και τα μονοθέσια θρανία για τα οποία μιλούσα τόσο πολύ, γιατί δεν έχουν τα παιδιά σε περίπτωση σεισμού πώς να μπουν από κάτω.

Όταν λέμε κάτι και παίρνουμε αποσπασματικά από τη μια χώρα και από την άλλη και λέμε «γιατί το Υπουργείο Οικονομικών δεν έδωσε να πάρουμε μονοθέσια θρανία;», να σκεφτούμε πού θα μπουν αυτά και τι θα γίνει. Να σκεφτούμε τις ευθύνες μας. Ποιος θα βάλει υπογραφή ότι θα χρησιμοποιηθούν αυτά; Ποιος θα είναι υπεύθυνος όταν θα γίνει ένας σεισμός;

Βλέπω τώρα, όμως, ότι αυτό για τα επιπλέον χρήματα που εξασφάλισε το Υπουργείο Οικονομικών για τους εκπαιδευτικούς δεν προβάλλεται πουθενά. Δεν το έχω ακούσει πουθενά. Πώς γίνεται τα τόσο «μπουκωμένα», όπως λέτε, μέσα ενημέρωσης να μη μας το λένε αυτό από το πρωί ως το βράδυ; Γιατί δεν ακούμε από το πρωί έως το βράδυ τα μέτρα για τους πλημμυροπαθείς, τα οποία είναι εξαιρετικά ευεργετικά; Εγώ βλέπω όλα τα δελτία -ξέρετε και από επαγγελματική ενασχόληση- και δεν είδα πουθενά με ένταση αυτό το θέμα, ούτε ως απάντηση στις καταλήψεις. Έχουμε καταλήψεις. Να βγει κάποιος, ένας «μπουκωμένος» που λέτε και να πει: «Μισό λεπτό, αύριο ψηφίζει η Βουλή άλλα 120 εκατομμύρια.». Δεν το είδα πουθενά αυτό.

Και δεν βλέπω και καμμία απάντηση για το θέμα του κ. Καλογρίτσα, ο οποίος είπε ότι ήταν μπροστινός και έδειχνε το αριστερό του πρόσωπο το επιχειρηματικό για να γίνει το «ΣΥΡΙΖΑ Channel». Και τώρα, κάποιοι ψάχνουν 3 εκατομμύρια ευρώ -ας πούμε- και είναι στα δικαστήρια.

Η ενημέρωση -επειδή η βασική κατηγορία είναι αυτή, δηλαδή το άρθρο του νομοσχεδίου που αναφέρεται στην ανάγκη ενημέρωσης- είναι σημαντική…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, μπορώ να έχω ένα λεπτό;

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κυρία συνάδελφε.

**ΣΟΦΙΑ ΒΟΥΛΤΕΨΗ:** Σας ευχαριστώ.

Η ενημέρωση είναι πάρα πολύ σημαντική. Με τα δωρεάν μηνύματα του Εθνικού Συμβουλίου Ραδιοτηλεόρασης, του οποίου έχω υπάρξει μέλος, δεν γίνεται αυτή η δουλειά. Διότι ένα κανάλι, οποιοδήποτε κανάλι, πρέπει να έχει έσοδα. Άρα στο prime time, που λέμε, θα βάλει αυτούς που τον πληρώνουν για να ζήσει, να πληρώσει τους εργαζόμενους και να υπάρχει και η πλουραλιστική ενημέρωση. Το καλοκαίρι που ήταν δωρεάν τα μηνύματα εγώ έβλεπα τα δωρεάν αυτά μηνύματα για τις μάσκες στα παιδιά στις δώδεκα τα μεσάνυχτα. Δεν τα βάζουν. Έχουμε ελεύθερη οικονομία. Σου λέει: «Αυτός που θα πληρώνει για να μπορέσω να ζήσω θα πάει prime time». Το δωρεάν έτσι γινόταν πάντα. Για αυτό δεν είχαν ποτέ απόδοση αυτά που κάναμε από το ΕΣΡ και να αναρωτιόμασταν το γιατί.

Η προηγούμενη καμπάνια ήταν επιτυχημένη. Μπορεί να έγιναν κάποια λάθη, αλλά πήραν μέρος χίλια διακόσια τριάντα δύο μέσα ενημέρωσης. Να έγιναν λάθη σε δύο, τρεις, τέσσερις, πέντε περιπτώσεις. Δεν πήρε κανείς και 3 εκατομμύρια για να στήσει κανάλι.

Ο νόμος που θα χρησιμοποιηθεί είναι του 2016. Είναι έκτακτη περίσταση. Ξέρετε πάρα πολύ καλά ότι και οι δημοσιογραφικές ενώσεις που ήρθαν είπαν: «Αντιλαμβανόμαστε την ανάγκη για ταχύτητα.». Ξέρετε πάρα πολύ καλά ότι ένας διαγωνισμός δεν μπορεί να πάει τόσο γρήγορα.

Δεύτερον, έχω δει και την τροπολογία του Κινήματος Αλλαγής για κριτήρια κ.τ.λ.. Σε πρώτη φάση, όπως είπε και ο ίδιος ο Υπουργός, θα πάει στα πανελλαδικής εμβέλειας. Σε αυτούς έχουμε δώσει άδειες. Έχει πληρώσει χρήματα το κράτος. Προφανώς, υπάρχουν στοιχεία και βάσει αυτών θα γίνουν. Αν και ξέρετε ότι και αυτό είναι πολύ σχετικό, γιατί μπορεί ένα κανάλι γενικά να μην έχει μεγάλη θεαματικότητα και να έχει η συγκεκριμένη εκπομπή και να θες να το βάλεις εκεί. Δηλαδή η επιρροή παίζει πάρα πολύ μεγάλο ρόλο. Μπορεί να είναι ένας μόνο άνθρωπος, αλλά να έχει πολύ μεγάλη επιρροή στον κόσμο και να πρέπει να το παίξει η δική του εκπομπή. Τα κριτήρια δεν μπορούν να είναι πλήρως αντικειμενικά. Μπορούν να είναι, όμως, σχετικά. Και αυτό δεν υπάρχει αμφιβολία ότι θα γίνει.

Κοιτάξτε, νομίζω ότι συμφωνούμε όλοι στα μέτρα τα ευεργετικά.

**ΠΡΟΕΔΡΕΥΩΝ (Νικήτας Κακλαμάνης):** Κυρία συνάδελφε, κλείνετε με αυτό.

**ΣΟΦΙΑ ΒΟΥΛΤΕΨΗ:** Τελειώνω, κύριε Πρόεδρε.

Υπάρχουν διαφωνίες σε αυτά τα οποία αναφέρθηκα. Είναι προφανές ότι εμείς θέλουμε να κάνουμε αυτή την καμπάνια της ενημέρωσης. Και θα την κάνουμε, γιατί είναι αναγκαία. Ο καθένας, βέβαια, μπορεί να ψηφίσει ό,τι θέλει. Δημοκρατία έχουμε. Από εκεί όμως, μέχρι που λέτε ξανά αυτή την επίθεση στον Τύπο, ενώ ο Τύπος, τα μέσα ενημέρωσης έχουν καταρρακωθεί, πρώτον, τόσο πολύ. Δεύτερον, είναι τα μοναδικά εργαλεία που έχουμε στα χέρια μας για να μπαίνουμε στα σπίτια. Ειλικρινά, δεν το αντιλαμβάνομαι.

Νομίζω, κυρίες και κύριοι συνάδελφοι, ότι πρέπει να αλλάξετε αφήγημα, διότι έχετε κυβερνήσει. Και από τα δέκα μνημονιακά χρόνια, στα οποία αναφέρεστε, τα μισά είναι δικά σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να καθαριστεί το Βήμα.

Τον λόγο έχει η γενική εισηγήτρια του ΣΥΡΙΖΑ, η συνάδελφος κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα και από αυτή τη συνεδρίαση να εκφράσω τα βαθιά μου συλλυπητήρια στις οικογένειες των θυμάτων της σφοδρής κακοκαιρίας, αλλά και σε όλους τους πολίτες που επλήγησαν.

Η κλιματική αλλαγή βαθαίνει και εξελίσσεται. Εσείς μπορεί να την ανακαλύψατε μετά τις εκλογές του Ιουλίου του 2019, αλλά εμείς την αντιλαμβανόμαστε σαν ένα σημείο καμπής, όπου πραγματικά θα πρέπει να μας κάνει να επανεξετάσουμε αρκετά σημεία από τις πολιτικές που εισηγούμαστε. Αυτές θα μπορούν να αφορούν από τη φορολογία μέχρι τους όρους προστασίας του περιβάλλοντος και προς τα πού θα πρέπει στρέψουμε την οικονομική ανάπτυξη.

Ζητήματα, λοιπόν, όπως αυτά της κλιματικής αλλαγής, της μείωσης των ανισοτήτων, των εργασιακών σχέσεων, της δίκαιης ανάπτυξης, της ευημερίας και όλα μαζί υπό το πρίσμα της οικονομικής μεγέθυνσης και στη σκιά της τέταρτης τεχνολογικής επανάστασης θα αποτελέσουν τα διακυβεύματα της επόμενης περιόδου.

Δυστυχώς, όμως, τα έκτακτα καιρικά φαινόμενα έρχονται σε μια περίοδο που η πλειονότητα των πολιτών πιέζεται από τη διαχείριση των συνεπειών της πανδημίας. Κατά τη διάρκεια της συζήτησης στις επιτροπές τέθηκαν σοβαρές ενστάσεις. Και θα πρέπει να μας απαντήσετε σε αυτές.

Ζήτημα πρώτο: Θα πρέπει να σημειώσω ξανά τη διαδικασία που ακολουθήσατε για πολλοστή φορά, καταθέτοντας ένα σημαντικό νομοσχέδιο ξημερώματα. Εκμεταλλευόμενοι την κατάσταση από τη θεομηνία, εισάγετε διατάξεις που ουδεμία σχέση έχουν με την έκτακτη ανάγκη των περιοχών, ενώ, αντίθετα, αποτελούν δώρα σε συγκεκριμένους κύκλους. Απαράδεκτα πράγματα είναι αυτά.

Καταλάβετέ το, είστε υπόλογοι και για το τελευταίο ευρώ των συμπολιτών μας. Προφανώς, εδώ αναφέρομαι στη ρύθμιση για τις υπερ-αποσβέσεις της διαφημιστικής δαπάνης και στην εν λευκώ διαδικασία απευθείας ανάθεσης για τα μηνύματα ενημέρωσης του κοινού, σχετικά με την πανδημία.

Στην πρώτη διάταξη χαρίζετε εκατομμύρια ευρώ, ζημιώνοντας έμμεσα το δημόσιο, σε μεγάλες επιχειρήσεις, που είναι και οι μόνες, άλλωστε, που διαφημίζονται εν μέσω πρωτοφανούς οικονομικής ύφεσης.

Κατ’ αρχάς, θα πρέπει να σημειώσουμε εδώ ότι κάθε διαφημιστική καμπάνια για ζητήματα υγείας θα πρέπει να είναι δωρεάν από τα μέσα μαζικής ενημέρωσης. Η ρύθμιση που έρχεται είναι σαν να μην έχει συμβεί τίποτα με τη λίστα Πέτσα και κάνετε ακριβώς το ίδιο, θεσμοθετείτε μια νέα λίστα Πέτσα, δηλαδή χωρίς διαφάνεια, χωρίς διαγωνισμούς, με απευθείας αναθέσεις και μάλιστα χωρίς κανένα κοστολόγιο.

Εξαγορά συναινέσεων και συνειδήσεων λέγεται αυτό, κύριοι της Κυβέρνησης, και όχι χρηματοδότηση των μέσων μαζικής ενημέρωσης. Δίνετε δημόσιο χρήμα στα κανάλια πανελλήνιας εμβέλειας, όπως μας είπε ο κ. Πέτσας στην επιτροπή την Παρασκευή, για να σας λιβανίζουν από το πρωί μέχρι το βράδυ, εξωραΐζοντας την κατάσταση, αποσιωπώντας και διαστρεβλώνοντας γεγονότα.

Τώρα, βέβαια, προσπαθείτε να βγάλετε από το κάδρο τον κύριο Πρωθυπουργό, ο οποίος είχε δηλώσει ότι η Κυβέρνησή του δεν ενεπλάκη στο μοίρασμα των χρημάτων στα μέσα ενημέρωσης, καθώς απλά επιλέχθηκε μια εταιρεία. Δεν είπε ούτε λέξη για τις διαδικασίες που οδήγησαν στη συγκεκριμένη απόφαση ούτε για την παράκαμψη του υφιστάμενου πλαισίου.

Τι νομίζετε πως είναι το δημόσιο χρήμα, κύριοι της Κυβέρνησης; Προσωπική σας περιουσία; Σας ζητήσαμε να αποσύρετε αυτές τις διατάξεις και εσείς επί της ουσίας δεν απαντήσατε κάτι συγκεκριμένο. Ειδικά για τις αποσβέσεις είπατε ότι όποιος ξέρει από οικονομία, ξέρει ότι η αγορά θα κινηθεί. Σας ρωτάω: Όποιος ξέρει από οικονομία ή όποιος καταλαβαίνει ότι πρέπει να στηριχθούν οι πολύ μεγάλες επιχειρήσεις εις βάρος των μικρών και των μεσαίων; Μην μπερδεύετε τα ιδεολογικά θέλω σας με την πραγματικότητα, κύριοι συνάδελφοι.

Σας εξηγήσαμε και στην επιτροπή με το παράδειγμα επιχείρησης που αν δώσει άλλο ένα εκατομμύριο για διαφημίσεις το 2020, ισόποσο δηλαδή με αυτό που κατέβαλε το 2019, διπλασιάζει τη δαπάνη, με σκοπό να εκπίπτει αντί του ενός εκατομμυρίου που πραγματικά κατέβαλε, ποσό δύο εκατομμύρια ευρώ. Μάλιστα αν προκύψουν ζημιές, δίνετε και τη δυνατότητα αυτές να μεταφέρονται στην πενταετία, ώστε να μπορούν να τις αποσβέσουν.

Ξέρουμε όλοι ότι η αγορά χρειάζεται τα χρήματα της κατανάλωσης των μισθωτών, τους οποίους έχετε συμπιέσει, ενώ οι μικρές και μεσαίες επιχειρήσεις δεν έχουν ανάγκη από εκπτώσεις στις διαφημιστικές δαπάνες, αλλά από μη επιστρεπτέες ενισχύσεις, όπως έχουμε τονίσει και καταθέσει επίσημα στο πρόγραμμά μας. Για ποιους το κάνετε, λοιπόν;

Ζήτημα δεύτερο. Αντί να προχωρήσετε σε πιο εξειδικευμένα μέτρα εξαιτίας του συνδυασμού των φυσικών καταστροφών και των καταστροφών από την κλιματική αλλαγή και της υγειονομικής κρίσης κι αφού επισκεφθήκατε καθυστερημένα τις πληγείσες περιοχές, εξαγγείλατε όσα ήδη προβλέπει ο μηχανισμός που δημιουργήθηκε στο Υπουργείο Εσωτερικών το 2018. Κανένα νέο μέτρο ενίσχυσης, καμμιά επιπλέον παροχή για να αντιμετωπιστεί η πρωτοφανής καταστροφή.

Ζήτημα τρίτο. Στο άρθρο με τον περιπαικτικό τίτλο «Περί προστασίας των θέσεων εργασίας» ακολουθείτε την πεπατημένη της πανδημίας, επιδεικνύοντας τη μονομέρειά σας. Επιδοτείτε την αναστολή των συμβάσεων εργασίας θέτοντας σαν όρο τη διασφάλισή τους για τρεις μήνες. Και σας ρωτάμε με κάθε ειλικρίνεια: Θεωρείτε ότι αυτό το μοντέλο λειτούργησε για την προστασία των θέσεων εργασίας; Ή το θεωρείτε χρήσιμο, επειδή αυτό σημαίνει περισσότεροι, φθηνότεροι και ακόμη πιο ευέλικτοι εργαζόμενοι;

Ζήτημα τέταρτο, σχετικά με τον ΕΝΦΙΑ. Η καθυστέρηση στις εκκαθαρίσεις του ΕΝΦΙΑ δημιουργεί αλλεπάλληλα προβλήματα στους πολίτες και τον σχεδιασμό τους για την εξυπηρέτηση των οφειλών τους. Οι πολίτες που έχουν δει τα εισοδήματά τους να μειώνονται λόγω των παλινωδιών και των ελλείψεων στον σχεδιασμό της Κυβέρνησης, έχουνε δικαίωμα στην ορθή και έγκυρη ενημέρωση για τις υποχρεώσεις τους.

Με τον τρόπο που εισάγετε για την πληρωμή της πρώτης δόσης δεν δίνετε κίνητρο σε αυτούς που θα επιλέξουν να πληρώσουνε τώρα. Αλλά επιπρόσθετα δεν δίνετε και καμμία διευκόλυνση σε όσες και όσους επιλέξουν να κάνουν χρήση της δυνατότητας να πληρώσουν και τις δύο δόσεις μαζί. Το πώς θα το κάνουν αυτό οι πολίτες δεν φαίνεται να σας απασχολεί.

Επιπλέον πρέπει να μας απαντηθεί γιατί η διάταξη για την κατάργηση του ΕΝΦΙΑ στα μικρά και ακριτικά νησιά, όπου με βάση την αιτιολογική έκθεση καθυστερεί περαιτέρω την έκδοση των εκκαθαριστικών, έρχεται έναν χρόνο μετά την απόρριψη από την Κυβέρνηση της Νέας Δημοκρατίας της αντίστοιχης τροπολογίας του ΣΥΡΙΖΑ.

Τελευταίο σημείο για τον ΕΝΦΙΑ. Το 2018 ψηφίσαμε μια διάταξη από το Υπουργείο Οικονομικών για τις φυσικές καταστροφές και τα κατεστραμμένα ακίνητα. Αυτή η διάταξη είναι ακόμη ενεργή και έχει αναφορά στην απαλλαγή από τον ΕΝΦΙΑ για το έτος της φυσικής καταστροφής. Αν θεωρούμε ότι καλύπτει μέρος των πληγέντων, θα πρέπει οι καταγραφές των ζημιών να γίνουν άμεσα και γρήγορα. Αν πάλι δεν τους καλύπτει, σας καλώ να το δείτε και να μεριμνήσετε ούτως ώστε να καλύψει όλες τις περιπτώσεις.

Ζήτημα πέμπτο, σχετικά με τον ΦΠΑ. Η πρόταση του ΣΥΡΙΖΑ είναι μείωση του ΦΠΑ στην εστίαση από 13% στο 6% για όσο διαρκεί η κρίση. Ωστόσο πρέπει να σημειώσουμε ότι όσον αφορά στα θέατρα, τους κινηματογράφους και τις συναυλίες, χώροι οι οποίοι δεν ξεπέρασαν ουσιαστικά ποτέ τη φάση του lockdown, η μείωση του ΦΠΑ είναι δώρο άδωρο. Επί της ουσίας, δεν έχετε κάνει απολύτως τίποτε για τους εργαζόμενους στον πολιτισμό. Ποια είναι η ουσία της παράτασης του μειωμένου συντελεστή, όταν δεν υπάρχει κατανάλωση κι όταν κλείνετε τους χώρους αυτούς ανά δεκαπενθήμερο;

Ζήτημα έκτο, τρεις σημαντικές επισημάνσεις. Γιατί εξαιρείτε από τις επιδοτήσεις του πρώτου άρθρου τις ημιτελείς κατοικίες, κύριοι της Νέας Δημοκρατίας; Περιμένω απάντηση από τους κυρίους Υπουργούς. Αν, δηλαδή, κάποιος πολίτης έχτιζε το σπίτι του και τον βρήκε εν τω μεταξύ ο κυκλώνας, από ό,τι φαίνεται δεν θα αποζημιωθεί.

Πάμε στο κομμάτι της αναστολής των πλειστηριασμών. Αναφέρθηκε η εισηγήτρια της Νέας Δημοκρατίας, η κ. Βούλτεψη, στην τροπολογία που καταθέσαμε για την αναστολή των πλειστηριασμών μέχρι την ψήφιση του νέου νόμου, που, όπως είπατε κι εσείς, έρχεται από τον επόμενο χρόνο. Μέχρι τότε, όμως, απ’ ό,τι είπε ο κ. Μητσοτάκης στη ΔΕΘ, πρέπει να υπάρχει αναστολή. Το δήλωσε ο κ. Μητσοτάκης, δεν είναι κάτι που πάμε εμείς. Εμείς απλά σάς εξυπηρετούμε αυτή τη στιγμή. Καταθέτουμε μια τροπολογία για να υλοποιήσουμε τις εξαγγελίες του κυρίου Πρωθυπουργού και σας καλούμε να την υπερψηφίσετε αν θέλετε να είστε ειλικρινείς και να ακολουθήσετε αυτά που ανακοίνωσε ο Πρωθυπουργός.

Πάμε τώρα στην αναστολή που υπάρχει στο σημερινό νομοσχέδιο, μέχρι και τις 30-9-2021 κάθε πράξης αναγκαστικής εκτέλεσης στις πληγείσες περιοχές. Ωστόσο, ρώτησα και τις επιτροπές, τι συμβαίνει με τις διαδικασίες που ολοκληρώνονται ή ολοκληρώθηκαν την εβδομάδα αυτή μέχρι την ψήφιση του νόμου. Πώς σκοπεύετε να προστατεύσετε αυτούς τους πολίτες.

Παρ’ ότι στις καταστροφές περιλαμβάνεται τεράστιο φυτικό και ζωικό κεφάλαιο, στο νομοσχέδιο δεν υπάρχει καμμία αναφορά για τα μέτρα στήριξης, αποζημίωσης και ανακούφισης των πληγέντων αγροτών, κτηνοτρόφων, μελισσοκόμων και αλιέων. Πρέπει άμεσα να προχωρήσετε σε καταγραφές των καταστροφών. Εμείς έχουμε προτείνει και κάποιον τρόπο με τις συνολικές κατά περιοχή εκτιμήσεις, ώστε να επισπευσθεί η διαδικασία αποζημίωσης.

Κλείνοντας, έχουμε άλλη μια προσπάθεια της Κυβέρνησης να κάνει την κρίση ευκαιρία. Με την επίφαση της κάλυψης των αναγκών που δημιούργησε η θεομηνία, έρχεται ένα νομοσχέδιο που μέσα σε αυτό εισάγονται διατάξεις άσχετες με τον τίτλο του. Το νομοσχέδιο προσπαθεί να καλύψει δύο διαφορετικές ανάγκες αυτές των πολιτών, από τη μια μεριά, από τις φυσικές καταστροφές και αυτές της παράταξής μας, που θεωρεί ότι είναι επείγουσα η ενίσχυση των μέσων μαζικής ενημέρωσης και δη των καναλιών πανελλήνιας εμβέλειας και των μεγάλων επιχειρήσεων. Αναμετρηθήκατε και με τις δύο ανάγκες και η δεύτερη, για άλλη μια φορά, επισκίασε την πρώτη.

Αγαπητοί συνάδελφοι, η οικονομική κρίση βαθαίνει και γίνεται αισθητή στους εργαζόμενους, στα χαμηλά και μεσαία στρώματα όλο και πιο πολύ. Η πανδημία και η υγειονομική κρίση υφίσταται και οξύνεται. Η Κυβέρνηση έχει ενισχύσει το αίσθημα ανασφάλειας των πολιτών αφήνοντας την πλειονότητα απροστάτευτη.

Η κοινωνία σάς έδωσε τον χρόνο να προετοιμαστείτε και εσείς εκλάβατε αυτή τη συλλογική μας ανταπόκριση σαν συναίνεση σε αυταρχικές πολιτικές και σε χαριστικές διατάξεις σε «ημετέρους» σας.

Εμείς, έχοντας καταθέσει ένα εμπεριστατωμένο πρόγραμμα στήριξης, έχουμε στρέψει την προσοχή μας στις κοινωνικές διεργασίες που έχει πυροδοτήσει η δική σας διαχείριση. Εκεί που εσείς βλέπετε ταραξίες και καταλήψεις, εμείς βλέπουμε μαθητές που ζητούν τα αυτονόητα, μικρότερα τμήματα και προστασία. Εκεί που εσείς βλέπετε εργαζόμενους του πολιτισμού στο μαύρο, εμείς βλέπουμε τον πολιτισμό μας, την κληρονομιά μας και αυτούς που τον στηρίζουν. Εκεί που εσείς προπαγανδίζετε πως όλα βαίνουν καλώς, εμείς βλέπουμε και ακούμε δυσαρεστημένους επαγγελματίες, επισφαλείς εργαζόμενους και στρατιές νέων ανέργων. Εκεί που εσείς βλέπετε ανεύθυνους νέους στις πλατείες, εμείς βλέπουμε τη νέα γενιά που θέλει, μπορεί και πρέπει να ζήσει αλλιώς. Και εκεί που εσείς βλέπετε πόλεμο και καταπατητές, εμείς βλέπουμε κυνηγημένα προσφυγόπουλα.

Η προπαγάνδα και η παραποίηση της πραγματικότητας ήταν ένας τρόπος για να ανέλθετε στην εξουσία, που τώρα, όμως, δεν θα σας πάει μακριά, καθώς αυτοί που πλήττονται από τις πολιτικές σας δεν περιμένουν από τα ενισχυμένα μέσα μαζικής ενημέρωσης για να μάθουν την κατάσταση. Αντίθετα, τη βιώνουν καθημερινά.

Η κατάσταση σε όλα τα παραπάνω μέτωπα σας ξεφεύγει και εσείς αυτοχειροκροτείστε. Εμείς θα παρακολουθήσουμε και θα ακολουθήσουμε την κοινωνική κίνηση, όχι για να σας κουνήσουμε το δάκτυλο, αλλά γιατί η στήριξη της κοινωνίας και η ταξική μας τοποθέτηση σε αυτή αυτό επιτάσσει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Οι ηλεκτρονικές εγγραφές ομιλητών τελείωσαν. Να κλείσει το σύστημα και να έρθει στο Βήμα ο ειδικός αγορητής από το Κίνημα Αλλαγής, ο συνάδελφος κ. Βασίλης Κεγκέρογλου.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η κλιματική κρίση σε συνδυασμό και με τους νέους κινδύνους που αναδύονται παγκοσμίως, όπως οι υγειονομικοί, επιβάλλουν να τεθεί ξανά στο επίκεντρο των πολιτικών ο άνθρωπος και το περιβάλλον. Εμείς τουλάχιστον στο Κίνημα Αλλαγής στη νέα σοσιαλδημοκρατική πρόταση που επεξεργαστήκαμε για τη βιώσιμη ανάπτυξη τοποθετήσαμε ξανά τον άνθρωπο και τις ανάγκες του στο επίκεντρο αυτής της πολιτικής που οδηγεί σε μια ευρύτερη πρόοδο για τον άνθρωπο, για το περιβάλλον, για τον τόπο μας, για το μέλλον.

Κάθε φορά που μια φυσική καταστροφή πλήττει την πατρίδα μας -και όχι λίγες φορές με απώλεια ανθρώπινων ζωών- αναδεικνύονται δύο σημαντικά προβλήματα του κράτους: η αδυναμία και η συνεχής μετάθεση εκσυγχρονισμού του συστήματος πρόληψης και η κωδικοποίηση σταθερού θεσμικού πλαισίου για την αντιμετώπιση των επιπτώσεων των φυσικών καταστροφών. Βέβαια, ορισμένες φορές αναδεικνύεται ως κρισιμότερο πρόβλημα η έλλειψη αντανακλαστικών και ικανότητας συντονισμού και διαχείρισης των κρίσεων από υψηλά στελέχη.

Ο κρατικός μηχανισμός, παρά τις χρόνιες αδυναμίες, δεν έχει πάντα τις ίδιες χαμηλές επιδόσεις και αυτό χάρη στο ανθρώπινο δυναμικό που σχεδόν πάντα εργάζεται με αυτοθυσία και σε δύσκολες συνθήκες.

Είχαμε αποτελεσματικότητα το 1999 -αναφέρω ενδεικτικά- στον σεισμό της Αττικής, αδυναμίες το 2007 και εφεύρεση άλλοθι, όπως αυτό του στρατηγού ανέμου. Το ίδιο συνέβη στη Μάνδρα το 2017 και πολύ χειρότερα στο Μάτι το 2018, που συνέπεσαν και οι αδυναμίες του κράτους και η ανικανότητα των υψηλά ιστάμενων στελεχών, ενώ τώρα ο «Ιανός» έκανε το δήθεν επιτελικό κράτος να τρικλίζει παρ’ όλο που εδώ και εννέα μήνες έχει ψηφιστεί ο ν.4662 για τον Εθνικό Μηχανισμό Αντιμετώπισης Κρίσεων. Στην Εύβοια πριν από λίγες μέρες δεν χρησιμοποιήθηκε το «112», με την αιτιολογία ότι δεν είναι εργαλείο για πάσα νόσο. Όμως, και στην Καρδίτσα, όπως παραδέχτηκε ο Δήμαρχος, κάποιοι δεν πήραν το μήνυμα, επειδή έπεσαν οι τηλεπικοινωνίες, ένα μήνυμα, βέβαια, που ούτως ή άλλως στάθηκε πολύ αργά.

Την Παρασκευή στην ακρόαση με εξέπληξαν οι τρεις περιφερειάρχες που μιλούσαν ως αναρμόδιοι σχολιαστές, βάζοντας ερωτήματα και αιτήματα χωρίς να παρουσιάζουν το τι έπραξαν στο πλαίσιο των αρμοδιοτήτων τους, γιατί η αρμοδιότητά τους είναι ο σχεδιασμός, η μελέτη, η κατασκευή και η συντήρηση αντιπλημμυρικών έργων, η εφαρμογή και η επιβολή όλων των αναγκαίων προληπτικών μέτρων για την αντιμετώπιση έκτακτων αναγκών. Τα περιφερειακά συντονιστικά όργανα πολιτικής προστασίας διαχειρίζονται 818 εκατομμύρια ευρώ από τα ΠΕΠ. Ίσως οι δύο νέοι Περιφερειάρχες, ο κ. Σπανός και η κ. Κράτσα, όπως είπα και στην επιτροπή, που είναι νέοι να εννοούσαν ότι οι ευθύνες είναι των προηγούμενων, του κ. Μπακογιάννη και του κ. Γαλιατσάτου.

Φυσικά οι όποιες ευθύνες των περιφερειαρχών δεν απαλλάσσουν την Κυβέρνηση και το κεντρικό κράτος. Υπάρχουν πορίσματα, όπως της ανεξάρτητης επιτροπής του 2018 στο καλάθι των αχρήστων, ανεφάρμοστοι νόμοι ενός δήθεν επιτελικού κράτους που πνίγεται στα ρηχά και επιλέγει κάθε φορά εμβαλωματικές λύσεις, όπως αυτές που προωθεί η Κυβέρνηση.

Το νομοσχέδιο που συζητάμε δεν είναι στη λογική ενός ολοκληρωμένου σχεδίου, αφού ουσιαστικά καλύπτει και, μάλιστα, με πλημμελή τρόπο, το κομμάτι της άμεσης οριζόντιας στήριξης -μόνο αυτό καλύπτει- και αδυνατεί να παρουσιάσει ή έστω να δρομολογήσει κάποιο μέτρο μακράς πνοής. Είναι ελλιπέστατο, αφού θα μπορούσε να ρυθμίζει άμεσα θέματα και να καθορίζει διαδικασίες και να μην παραπέμπει σε υπουργικές αποφάσεις, που είναι σίγουρο ότι θα προσθέσουν καθυστερήσεις.

Κατ’ αρχάς, πρέπει να πω ότι υπάρχει ένα ζήτημα με τους πίνακες των πληγέντων. Είναι διαφορετικός του άρθρου 1 και διαφορετικός εκεί που αναφέρεται στα εργασιακά και δεν περιλαμβάνονται νομοί που επλήγησαν, όπως είναι του Ηρακλείου και της Ηλείας. Μπορεί στο Ηράκλειο να μην είχε ζημιές σε σπίτια και επιχειρήσεις, είχε όμως τεράστιες ζημιές γύρω από το εργοτάξιο του νέου αεροδρομίου που κατασκευάζεται. Καταστράφηκε η αγροτική και η δημοτική οδοποιία και πλημμύρισαν και καταστράφηκαν καλλιέργειες. Δεν αναφέρεται καν.

Είστε πολύ αναλυτικοί -και αυτό μου προξένησε εντύπωση- στην τροπολογία που καταθέσατε για τη συγκρότηση των Επιτροπών Εκτίμησης Ζημιών σε επιχειρήσεις. Προσέξτε. Εκτός από δημόσιους υπαλλήλους και υπαλλήλους του ευρύτερου δημόσιου τομέα -πολύ καλά μέχρι εδώ- να υπάρχουν και ιδιώτες-μέλη του τεχνικού και οικονομικού επιμελητηρίου, βεβαίως, αλλά με δύο προϋποθέσεις: Να είναι στους πραγματογνώμονες και, βέβαια, να τους προτείνει το τεχνικό και οικονομικό επιμελητήριο. Το ασυμβίβαστο για εσάς δεν ισχύει, ο λογιστής μιας επιχείρησης να εκτιμά και τη ζημιά της; Αν είναι δυνατόν! Παρακαλώ, μετά από πρόταση των τεχνικών επιμελητηρίων, να μπει η λίστα των εμπειρογνωμόνων σε κάθε περιοχή μπορεί να χρησιμοποιηθεί. Πρέπει να το προσθέσετε στη διάταξη.

Μαζί, βέβαια, με τα έκτακτα μέτρα για τα προβλήματα που άφησε πίσω του ο «Ιανός», η Κυβέρνηση φέρνει και μια σειρά από ρυθμίσεις για τρέχοντα θέματα αναγκαία μεν, αλλά που υπάρχει το ερώτημα: Περίμενε τον «Ιανό» για να τα φέρει με τη διαδικασία του επείγοντος;

Για τη διαφημιστική δαπάνη στα μέσα μαζικής ενημέρωσης περιμένατε τον «Ιανό»; Για τις κατά παρέκκλιση διατάξεις προμηθειών και έργων με το ΙΥΤ, Ινστιτούτο του Υπουργείου Υγείας, περιμένατε τον «Ιανό»; Για τις δόσεις του ΕΝΦΙΑ, για τις εκλογές των υπηρεσιακών συμβουλίων στην εκπαίδευση που είναι τον Νοέμβρη πάλι τον «Ιανό» περιμένατε.

Κουβέντα δεν λέτε, όμως, για τις εξακόσιες καταλήψεις και καμμία πρόνοια για τα εκατό σχολεία που είναι κλειστά λόγω κορωνοϊού. Κατά τα άλλα, το μείζον είναι να εξοικονομηθούν δύο ώρες για μια υπηρεσιακή υποχρέωση, γιατί δύο ώρες θα είναι αν εφαρμοστεί πραγματικά η ηλεκτρονική ψηφοφορία για να μην πω και λιγότερο και δεν υπάρχει ανάγκη να υπάρχουν διαφωνίες και διαβουλεύσεις για το ποια μέρα θα είναι, διότι θα είναι πολύ λίγος ο χρόνος. Και, βέβαια, μην τις μπερδεύετε με τις συνδικαλιστικές εκλογές. Άλλο είναι οι συνδικαλιστικές εκλογές, που πράγματι δεν πρέπει να είναι στο ωράριο, κατά την προσωπική μου άποψη, και άλλο οι υπηρεσιακές, που αφορούν άλλα πράγματα.

Επίσης, τώρα θυμηθήκατε τα εκπαιδευτικά κενά. Σας τα λέγαμε από τον Αύγουστο. Είναι αμφίβολο αν θα λυθεί με τη διάταξη που προτείνετε.

Εμείς θα ψηφίσουμε, για να αντλήσετε πόρους και από το ΕΣΠΑ και από άλλες πηγές, αλλά δεν αντιμετωπίζεται ολοκληρωμένα ούτε το θέμα της εκπαίδευσης. Είναι το πεδίο της απόλυτης αποτυχίας σας. Συνεχίζετε την αποτυχία της προηγούμενης κυβέρνησης.

Κυρίες και οι συνάδελφοι, για το Κίνημα Αλλαγής είναι αναγκαίο να υπάρξει ολοκληρωμένο σχέδιο επαναφοράς των πληγεισών περιοχών στη φυσιολογική τους λειτουργία. Οι διαθέσιμοι πόροι από κάθε πηγή -προϋπολογισμό, ΠΔΕ, ΕΣΠΑ, Ευρωπαϊκό Ταμείο Αλληλεγγύης- πρέπει να συνδυαστούν και να αξιοποιηθούν.

Το σχέδιο πρέπει να περιλαμβάνει εκτός από τα άμεσα και επόμενα μέτρα μακράς πνοής, στήριξη των κατοίκων που επλήγησαν, των επιχειρήσεων, των εργαζομένων, των αγροτών, των κτηνοτρόφων, χωρίς γραφειοκρατία και χρονοτριβές και η οριζόντια στήριξη των 5.000 ευρώ και 8.000 ευρώ πρέπει να δοθεί άμεσα στους πληγέντες και χωρίς εξαιρέσεις. Όταν λέμε «κατοικία», εννοούμε και την κατοικία που μένει και τις βοηθητικές λειτουργίες της, είτε είναι υπόγεια είτε είναι παρακείμενες αποθήκες είτε οτιδήποτε άλλο, γιατί δεν τα ξεκαθαρίζετε και θα υπάρχουν προβλήματα. Δεν βάζετε μέσα τις αγροτικές εκμεταλλεύσεις ρητά και κατηγορηματικά, τις αγροτικές αποθήκες, τις υποδομές.

Χρειάζεται να προχωρήσει άμεσα η εξατομίκευση ζημιών και καλώς ήρθε η τροπολογία που πρέπει να διορθωθεί για τις επιχειρήσεις, το ίδιο για τα σπίτια και για τις άλλες υποδομές.

Πρέπει να υπάρξει αναστολή όλων -μην τα λέτε κάθε φορά ονομαστικά- των φορολογικών, ασφαλιστικών, δημοτικών, δανειακών υποχρεώσεων και παράταση όλων των προθεσμιών. Ό,τι προθεσμία είναι αυτή παρατείνεται μέχρι τις 30 Μαρτίου 2021. Και πρέπει να τις εξειδικεύσουν τα Υπουργεία με υπουργικές αποφάσεις.

Μια διάταξη που μπορεί να μπει είναι η χορήγηση των δικαιούμενων αγροτικών επιδοτήσεων από τον ΟΠΕΚΕΠΕ, λόγω ανωτέρας βίας, χωρίς την προϋπόθεση του φυτικού και ζωικού κεφαλαίου, η διασφάλιση ρευστότητας στους ιδιοκτήτες κατοικιών, στις επιχειρήσεις, στους επαγγελματίες, στους αγρότες με την εγγύηση του δημοσίου για την αποκατάσταση των ζημιών και την επαναφορά στην ομαλή κοινωνική και οικονομική ζωή, η ανάκληση όλων των απολύσεων που έγιναν την ημέρα της θεομηνίας μέχρι τη δημοσίευση αυτού του νόμου -που τις απαγορεύει- αλλά έχει περάσει ένα διάστημα και καταβολή όλου του μισθού στους εργαζόμενους, όχι τα 534 ευρώ. Ο εργαζόμενος στην επιχείρηση -ας έχει πληγεί, να τη στηρίξει το κράτος και να ορθοποδήσει- πρέπει να έχει όλες τις αμοιβές και όλα τα δικαιώματα, όχι αναστολή και καταστολή, εργασία.

Επίσης, πρέπει να γίνει η παράταση όλων των προνοιακών προγραμμάτων, του ελάχιστου εγγυημένου εισοδήματος, αλλά και της ισχύος των αποφάσεων και πάλι για τα ΑΜΕΑ και για άλλες κατηγορίες και η άμεση αποκατάσταση της πρόσβασης -ακόμα δεν έχει γίνει- σε αγροτικές εκμεταλλεύσεις και σε απομακρυσμένους οικισμούς.

Τα μέτρα των επόμενων ημερών οφείλουν να είναι ενταγμένα στον ολοκληρωμένο σχεδιασμό, να είναι μονιμότερα, να στηρίξουν την οικονομία, την κοινωνία και την εργασία στο πλαίσιο της παραγωγικής ανασυγκρότησης, να είναι μέτρα για την επιδότηση της εργασίας και της παραγωγής και όχι επιδότηση της αναστολής.

Πρέπει να βάλετε επιτέλους -έστω πιλοτικά- στις πληγείσες περιοχές τη διάταξη φορολογικής ελάφρυνσης των επιχειρήσεων, στην περίπτωση που δημιουργούν επιπλέον θέσεις εργασίας, για κάθε 1.000 ευρώ -το έχουμε πει εκατό φορές- μισθολογική δαπάνη απαλλαγή φόρων για 1.500 ευρώ.

Πρέπει να γίνει υλοποίηση των σχεδιασμένων έργων υποδομής και νέα αναγκαία έργα με την εποπτεία και την εγγύηση του κράτους, ώστε να μην ξαναζήσουμε τα ίδια και να μην ξανασχολιάζουν οι περιφερειάρχες.

Το Κίνημα Αλλαγής, που από την πρώτη στιγμή βρέθηκε κοντά στους πληγέντες, δεν αρκείται στην κριτική, αλλά καταθέτει συγκεκριμένες προτάσεις για τη βελτίωση των μέτρων, προκειμένου να υπάρξει ανακούφιση των πληγέντων και ομαλοποίηση της ζωής.

Προφανώς στις θετικές διατάξεις θα προτείνουμε «ναι», με τις συμπληρώσεις που έχουμε ήδη καταθέσει και θα καταθέσουμε.

Έχουμε ένα τεράστιο ζήτημα στο οποίο θα αναφερθώ αναλυτικότερα, που έχει να κάνει με τα μέσα μαζικής επικοινωνίας.

Κατ’ αρχάς, για το άρθρο που αφορά την έκπτωση διαφημιστικής δαπάνης κατά τα φορολογικά έτη 2020 και 2021 είμαστε θετικοί, εντάξει, αλλά γιατί η ίδια αυτή η διαδικασία της «υπεραπόσβεσης», όπως μπορούμε να τη χαρακτηρίσουμε, να μην ισχύσει και για άλλες επιχειρήσεις, αλλά έστω στις επιχειρήσεις που τώρα επλήγησαν; Για ό,τι κάνουν σε υποδομές, σε τεχνολογικό εξοπλισμό, σε επενδύσεις, ό,τι μέσα αγοράσουν και αντικαταστήσουν ή ό,τι επισκευές κάνουν οι επιχειρήσεις πρέπει να έχουν απόσβεση μέσα στην ίδια χρονιά και μάλιστα αυξημένη. Γιατί να μη γίνει το ίδιο; Ακριβώς το ίδιο να γίνει! Ψηφίζουμε, λοιπόν, «ναι» σε αυτό και ζητούμε να μπει και για τις υπόλοιπες επιχειρήσεις.

Έρχομαι, όμως, στο άρθρο που αφορά τη διάταξη για την κατανομή της διαφημιστικής δαπάνης. Το καταψηφίζουμε για τον πολύ απλό λόγο ότι την πρώτη φορά υποτίθεται ότι ήταν βιαστικό, εντάξει, ήρθαμε, δεν έγινε και καμμιά προσπάθεια πέρα από την Επιτροπή Θεσμών και Διαφάνειας που έβαλε κάποιους κανόνες, αλλά δεν τηρήθηκαν, ένα σωρό δικαιολογίες. Ας πούμε ότι υπήρχαν, δεν τις αποδεχόμαστε εμείς, αλλά ας πούμε ότι υπήρχαν. Τώρα γιατί τα ίδια;

Θεωρείτε ότι μπορείτε να επηρεάσετε τα μέσα σε αυτά που γράφουν; Εγώ είμαι σίγουρος πως δεν μπορείτε να τα επηρεάσετε, όσο και αν πληρώνετε, διότι η διαφημιστική δαπάνη είναι δικαιούμενο. Βεβαίως, αδικείτε κάποιους και εδώ είναι το ζήτημα. Θέλετε να υπάρξουν κανόνες;

Εμείς προτείναμε με την τροπολογία μας συγκεκριμένους κανόνες, κατ’ αρχάς εφαρμογή του νόμου που έχει να κάνει με το 30% των περιφερειακών και των τοπικών μέσων. Το δεύτερο είναι η αποτελεσματικότητα της διαφήμισης. Άρα τηλεθέαση, ακροαματικότητα, κυκλοφορία, επισκεψιμότητα, αριθμός εργαζομένων, πραγματικό μέσο. Γιατί δεν το κάνετε;

Έχουμε καταθέσει και την πρόταση για την πληρωμή αυτού του 2؉ που είναι -λέει- για μια επιτροπή επικοινωνίας -και δεν ξέρω τι άλλο είναι- δεοντολογίας μόνο από τις δημόσιες δαπάνες, τις δημόσιες επιχειρήσεις, τους ΟΤΑ και τις εισηγμένες στο Χρηματιστήριο. Γιατί να πληρώνει ο μικρός επιχειρηματίας, ο επαγγελματίας για μία διαφημιστική δαπάνη αυτό το ποσό; Δεν υπάρχει κανείς λόγος.

Και επιπλέον, πρέπει να δείτε την τροπολογία που σας έχω καταθέσει για να αρθεί το πρόβλημα με τις ΔΟΥ που απορρίπτουν τα παραστατικά που δεν έχουν μέσα 4 λεπτά που αντιστοιχούν σε 200 ευρώ διαφήμιση.

Για το τέλος του 2؉, κύριε Υπουργέ, το είπα χθες στον κ. Βεσυρόπουλο και είπε ότι δεν υπάρχει πρόβλημα. Εγώ που μιλώ με τους ελεγκτές, τα έχουν απορρίψει όλα, τουλάχιστον στο Ηράκλειο και όχι τα παραστατικά, έχουν απορρίψει και τα βιβλία της κατηγορίας που είναι αυτές οι επιχειρήσεις εξ αυτού του λόγου.

Έχουμε το θέμα που έχει να κάνει, λοιπόν, με έναν θεσμό που είναι τα μέσα επικοινωνίας, που συνδέεται με τον έλεγχο της εξουσίας, που πρέπει το 2020 να συμφωνήσουμε ότι υπάρχουν κανόνες, ότι η Ελληνική Δημοκρατία δεν υστερεί, δεν είναι ανάπηρη στο να δημιουργήσει έναν θεσμό διαφάνειας με τον οποίο να μπορεί με ψηλά το κεφάλι κάθε μέσο να γράφει αυτό που θέλει και να ελέγχει την κυβέρνηση και η κυβέρνηση να πράττει αυτό που πρέπει και αυτό που κρίνει σωστό και, βεβαίως, να υπάρχει η κριτική των άλλων πολιτικών δυνάμεων.

Για αυτό σας κάνω έκκληση, δείτε αυτή την τροπολογία με την εγγύηση της ανάρτησης στη «ΔΙΑΥΓΕΙΑ» όλων των ποσών που κατανέμονται σε μέσα. Τι έχεις να φοβηθείς, αν κάνεις σωστά τη δουλειά σου; Αυτό είναι το τελεσίδικο ερώτημα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και μόνο ότι δεν αναρτώνται -τελείωσα, κύριε Πρόεδρε- είναι πρόβλημα και θα πρέπει να το δείτε.

Καταθέτω στα Πρακτικά τα δημοσιεύματα για τις ζημιές στις καλλιέργειες, στην αγροτική και δημοτική οδοποιία περιοχών του Ηρακλείου -δεν είναι σε όλο τον νομό- είναι συγκεκριμένων περιοχών, εκεί όπου κατασκευάζεται το νέο διεθνές αεροδρόμιο, που έχει κλείσει λόγω της κατασκευής, ρυάκια και ποτάμια και έτσι καταστράφηκαν καλλιέργειες, αγροτική και δημοτική οδοποιία. Τα καταθέτω στα Πρακτικά.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας, ο συνάδελφος κ. Γεώργιος Λαμπρούλης.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θέλουμε και από αυτό εδώ το Βήμα να εκφράσουμε τα συλλυπητήριά μας στους οικείους των νεκρών από τις πλημμύρες, όπως και τη συμπαράστασή μας στους δεκάδες χιλιάδες κατοίκους των Ιονίων Νησιών, της Θεσσαλίας, της Στερεάς Ελλάδας και των άλλων περιοχών, των οποίων τα σπίτια, καταστήματα, οχήματα, χωράφια, ζώα και κτηνοτροφικές εγκαταστάσεις έχουν πνιγεί στα νερά και τις λάσπες, ενώ μεγάλες είναι οι καταστροφές σε δίκτυα συγκοινωνίας, ύδρευσης, άρδευσης, ηλεκτρισμού και άλλες υποδομές.

Και ακριβώς αυτή η τραγική κατάσταση που βιώνουν χιλιάδες κάτοικοι δεν ήταν μοιραίο να συμβεί αποδίδοντάς την απλά στα ακραία καιρικά φαινόμενα ή στην κακιά την ώρα, αλλά είναι αποτέλεσμα της εγκληματικής πολιτικής διαχρονικά όλων των αστικών κυβερνήσεων, Νέας Δημοκρατίας, ΣΥΡΙΖΑ, ΠΑΣΟΚ, αλλά και των στελεχών τους σε περιφέρειες και δήμους που δεν φρόντισαν να σχεδιάσουν ή να θωρακίσουν με σύγχρονα αντιπλημμυρικά έργα και υποδομές και τις συγκεκριμένες περιοχές που έχουν ξαναζήσει τέτοια προβλήματα και αντίστοιχα να οργανώσουν την Πολιτική Προστασία και όλες τις υπηρεσίες, ώστε να αντιμετωπίζουν τα προβλήματα που δημιουργούν τα καιρικά φαινόμενα.

Και όλα αυτά συμβαίνουν τη σημερινή εποχή, όπου η επιστήμη και η τεχνολογία έχουν κάνει τεράστια βήματα προόδου, ικανά να αντιμετωπίσουν τα αποτελέσματα των καιρικών συνθηκών, με ανάλογη φυσικά πολιτική πρόληψης, τη δημιουργία και κατασκευή όλων των αναγκαίων σύγχρονων αντιπλημμυρικών, αντιδιαβρωτικών και αντιπυρικών έργων που πρέπει να γίνουν, έργα που θα έδιναν διέξοδο και σε χιλιάδες εργαζόμενους που μαστίζονται από την ανεργία.

Το ότι δεν σχεδιάζονται και δεν υλοποιούνται όλα αυτά τα αναγκαία έργα είναι διότι για την πολιτική που υπηρέτησαν και υπηρετούν διαχρονικά όλες οι κυβερνήσεις αυτά τα έργα δεν είναι έργα ανάπτυξης, δηλαδή δεν έχουν επιχειρηματικό ενδιαφέρον, δεν εξασφαλίζουν κέρδη στους επιχειρηματικούς ομίλους και γι’ αυτό και δεν χρηματοδοτούνται, για παράδειγμα, από την Ευρωπαϊκή Ένωση, αφού χαρακτηρίζονται ως μη επιλέξιμα. Και ακριβώς αυτή η πολιτική είναι απόρροια του καπιταλιστικού τρόπου οργάνωσης της κοινωνίας μας, που έχει ως βασικό στόχο της το μέγιστο δυνατό κέρδος, θυσιάζοντας και τις ανθρώπινες ζωές.

Και αυτό που αποδεικνύεται για ακόμα μία φορά με τραγικό τρόπο είναι πως πολιτική προστασία της ανθρώπινης ζωής και της λαϊκής περιουσίας από καιρικά φαινόμενα ή από άλλους κινδύνους, όπως είναι τα βιομηχανικά ατυχήματα, η μόλυνση περιβάλλοντος και άλλα, και καπιταλιστικός δρόμος οργάνωσης της κοινωνίας δεν μπορούν να συνυπάρξουν, αφού κριτήριο είναι το κέρδος που οδηγεί όχι μόνο στην ένταση της εκμετάλλευσης των εργαζομένων, αλλά και στο να θυσιάζεται ο άνθρωπος γι’ αυτό σε καιρικά φαινόμενα, σε κάθε είδους καταστροφή ή ακόμα και σε ιμπεριαλιστικούς πολέμους. Αυτός είναι και ο πραγματικός ένοχος.

Ακριβώς ενάντια σε αυτόν τον αντίπαλο και τις πολιτικές που τον στηρίζουν χρειάζεται να στρέψουν τα πυρά τους οι εργαζόμενοι, οι αγρότες, οι κτηνοτρόφοι, οι αυτοαπασχολούμενοι, οι συνταξιούχοι και με την πάλη τους, μαζί με τα μέτρα ανακούφισης, να διεκδικήσουν την οργάνωση συνολικά μιας άλλης κοινωνίας και αντίστοιχα της οικονομίας και των υπηρεσιών που θα υπηρετούν τις σύγχρονες ανάγκες του λαού μας.

Και ακριβώς τα όσα ψίχουλα προβλέπονται στο νομοσχέδιο και οι όποιες υποσχέσεις και τα πολλά «θα» που ακούμε, κύριοι της Κυβέρνησης, όπως εξάλλου έκαναν και οι προηγούμενες κυβερνήσεις, ΣΥΡΙΖΑ και ΠΑΣΟΚ, δείχνουν τα όρια του ίδιου του συστήματος που υπηρετείτε, που ακόμα και αν θέλατε -που δεν θέλετε-, δεν μπορείτε, γιατί δεν σας επιτρέπετε να ικανοποιήσετε όχι μόνο, για παράδειγμα, τα τεράστια προβλήματα που προέκυψαν από τις πλημμύρες, αλλά και το σύνολο των προβλημάτων που ταλανίζουν την πλειοψηφία του λαού μας, για τα οποία ευθύνεστε όλοι σας με τις πολιτικές διαχρονικά.

Διότι μόνο ως πρόκληση απέναντι στις χιλιάδες πληγέντες είναι τα όσα ανακοίνωσε έως τώρα η Κυβέρνηση, θυμίζοντας το γνωστό ρητό «να σε κάψω, Γιάννη μου, να σ’ αλείψω λάδι». Εδώ ακόμα και τα επιδόματα των 5 και 8 χιλιάδων ευρώ που προβλέπονται στο νομοσχέδιο, και σύμφωνα με τα όσα μάς είπε στην επιτροπή ο Περιφερειάρχης Θεσσαλίας, αλλά παραδέχεστε και εσείς έμμεσα μέσω της τροπολογίας για ενίσχυση των περιφερειών με προσωπικό που θα αξιοποιηθεί προς αυτή την κατεύθυνση καταγραφής των δικαιούχων, των πληγέντων, φωτογραφίζει και αναδεικνύει ένα από τα τεράστια προβλήματα των περιφερειών, των δήμων και του κρατικού εν γένει μηχανισμού. Και το λέμε αυτό, γιατί στην Εύβοια, για παράδειγμα, ακόμα περιμένουν να αποζημιωθούν, όπως και στα Ιόνια νησιά που ακόμα περιμένουν οι κάτοικοι να αποζημιωθούν από το 2014.

Όμως, πέρασαν ήδη δέκα μέρες από τις τελευταίες πλημμύρες και οι κάτοικοι των περιοχών προσπαθούν μόνοι τους να αντεπεξέλθουν στα τεράστια προβλήματα που προέκυψαν. Και απέναντι σε αυτή την τραγική κατάσταση τα μέτρα που φέρνετε, και μάλιστα με επείγουσες διαδικασίες, τόσο για τις πλημμύρες όσο και για την αντιμετώπιση της πανδημίας είναι και αποσπασματικά και ανεπαρκή. Αποτελούν ψίχουλα που σε καμμία περίπτωση δεν ανταποκρίνονται στις κατεπείγουσες οξυμένες ανάγκες του λαού μας, γιατί εκτός από τα άμεσα μέτρα, όπως είναι η εξασφάλιση τροφής, η υγειονομική περίθαλψη, η στέγη κ.λπ. προς τους πληγέντες, πρέπει άμεσα να ολοκληρωθούν οι καταγραφές όλων των ζημιών στα σπίτια, στα καταστήματα, στις καλλιέργειες και πάει λέγοντας. Οι αποζημιώσεις θα πρέπει να είναι στο 100%, χωρίς όρους και προϋποθέσεις, με ευθύνη του κράτους. Επίσης, θα πρέπει να ξεκινήσουν άμεσα και να ολοκληρωθούν η αποκατάσταση των οδικών δικτύων και τα αντιπλημμυρικά έργα που είναι άκρως απαραίτητα, γιατί έρχεται και χειμώνας.

Εδώ και τώρα θα πρέπει να εκπονηθεί σχέδιο και να γίνουν όσα χρειάζονται χωρίς καμμία αναβολή, ώστε να αποκατασταθούν η ηλεκτροδότηση και η υδροδότηση των περιοχών, ενώ θα πρέπει να παρέμβουν άμεσα και συντονισμένα Κυβέρνηση, περιφέρεια και δήμοι με κινητοποίηση όλων των αρμόδιων υπηρεσιών για την άντληση των νερών, όπου αυτά υπάρχουν ακόμα και για τον καθαρισμό από τη λάσπη των κατοικιών, των καλλιεργειών και του οδικού δικτύου.

Ακόμα, θα πρέπει να αποκατασταθούν άμεσα οι ζημιές και να στελεχωθούν με το αναγκαίο προσωπικό οι μονάδες υγείας, τα κέντρα υγείας και τα νοσοκομεία. Θα πρέπει άμεσα να στηριχθούν οικονομικά από το κράτος όλοι οι πληγέντες με τη χορήγηση μηνιαίου έκτακτου βοηθήματος στο ύψος του χαμένου εισοδήματος, όπως είναι εργαζόμενοι, επαγγελματίες, αγρότες, με βάση δηλαδή το τι θα έβγαζαν.

Απαιτείται απαλλαγή από τον φόρο εισοδήματος και αλληλεγγύης για τις μικρές επιχειρήσεις, τους αγρότες και τους εργαζόμενους που έχουν πληγεί. Επίσης, απαιτείται απαλλαγή από το χαράτσι του ΕΝΦΙΑ και όχι υποκριτική πρόβλεψη του νομοσχεδίου για μετάθεση εξόφλησής του τον Μάρτιο, λες και τότε θα μπορούν να ανταποκριθούν οι πληγέντες.

Ακόμα, θα πρέπει να παγώσουν τα χρέη όλων των πληγέντων, εργαζόμενων, επαγγελματιών, αγροτών, κτηνοτρόφων σε εφορία, ασφαλιστικά ταμεία, δήμους, τράπεζες, ΔΕΗ, τηλεφωνία, χωρίς προσαυξήσεις και τόκους για όσο διάστημα αδυνατούν να πληρώσουν.

Επιπλέον, θα πρέπει να ολοκληρωθεί άμεσα η καταγραφή των ζημιών φυτικού και ζωικού κεφαλαίου και να αποζημιωθούν στο 100% χωρίς όρους και προϋποθέσεις και χωρίς τις αναχρονιστικές προβλέψεις του κανονισμού του ΕΛΓΑ. Ειδικά για τους κτηνοτρόφους και μελισσοκόμους θα πρέπει να γίνουν δεκτές οι δηλώσεις των πληγέντων για τις απώλειες σε ζώα και σε σμήνη μελισσών, δεδομένου ότι παρασύρθηκαν μακριά ή θάφτηκαν στη λάσπη και δεν μπορούν να βρεθούν. Επίσης, θα πρέπει να εξασφαλιστεί με ευθύνη του κράτους ο εφοδιασμός των πληττόμενων κτηνοτρόφων με ζωοτροφές, αλλά και με τα αναγκαία μέσα, ώστε να επιβιώσουν τα ζώα τους.

Οι συνδεδεμένες ενισχύσεις θα πρέπει να δοθούν χωρίς καμμία προϋπόθεση, όριο ή πλαφόν στην παράδοση της παραγωγής με μόνο κριτήριο τη δήλωση ΟΣΔΕ, ενώ θα πρέπει να δοθεί αποζημίωση στο 100% για κτηριακές εγκαταστάσεις, αποθήκες, σταβλικές εγκαταστάσεις, μηχανολογικό και άλλο εξοπλισμό, όπως εργαλεία, αυτοκίνητα, εφόδια, ζωοτροφές κ.λπ.. Επιπλέον, θα πρέπει να εξασφαλιστεί με κρατική συνδρομή η αποκατάσταση των καλλιεργήσιμων εκτάσεων που υπέστησαν διάβρωση, επιχωμάτωση, αποχωμάτωση και πάει λέγοντας.

Σε αυτά τα αιτήματα του κόσμου, των φορέων πώς απαντά η Κυβέρνηση; Διότι καλές οι περατζάδες, αλλά τα προβλήματα θα λυθούν; Και αυτό το λέμε, γιατί η έως τώρα πείρα δείχνει ακριβώς το αντίθετο, όπως συμβαίνει και με τα ζητήματα αντιμετώπισης των προβλημάτων που αφορούν τη δημόσια υγεία στο πλαίσιο της πανδημίας και του δεύτερου κύματος αυτής. Διότι πέρα από τη διαχρονική τεράστια πολιτική ευθύνη όλων των κυβερνήσεων για την τραγική κατάσταση του δημόσιου συστήματος υγείας, η σημερινή εκρηκτική κατάσταση φέρει εξ ολοκλήρου τη σφραγίδα της σημερινής κυβερνητικής πολιτικής. Έχετε τεράστια ευθύνη, αφού παίξατε στον τζόγο των καπιταλιστικών κερδών τις θυσίες του λαού και τον χρόνο που κερδήθηκε από τον λαό στην πρώτη φάση της πανδημίας.

Μάλιστα, έρχεστε σήμερα και εκβιάζετε τον λαό βάζοντάς του το δίλλημα για αυτοπροστασία ή καραντίνα, προχωρώντας ακόμα παραπέρα την πάγια τακτική σας για αντιμετώπιση της πανδημίας αποκλειστικά και μόνο μέσω της ατομικής ευθύνης.

Όμως, η απαραίτητη αυτοπροστασία και προσωπική υπευθυνότητα του καθένα δεν μπορεί να συγκαλύψει την κυβερνητική ανευθυνότητα, τις έως τώρα παλινωδίες, αλλά και την απαράδεκτη πολιτική που εκδηλώνεται από την ίδια την κατάσταση στο δημόσιο σύστημα υγείας μέχρι τους χώρους δουλειάς, όπου συγκεντρώνονται χιλιάδες εργαζόμενοι, αλλά και στα μέσα μαζικής μεταφοράς και στα σχολεία, όπου ο συνωστισμός καλά κρατεί και τα υγειονομικά πρωτόκολλα και οι υποδείξεις των ειδικών πάνε περίπατο.

Αλήθεια, πώς απαντάτε απέναντι στις διεκδικήσεις των μαχόμενων υγειονομικών, αλλά και των άλλων φορέων, όπως των εργαζόμενων και των συνταξιούχων για προσλήψεις γιατρών, νοσηλευτών και όλου του αναγκαίου μόνιμου προσωπικού στις δημόσιες μονάδες υγείας και στα νοσοκομεία, με ιδιαίτερο βάρος στον τομέα της πρωτοβάθμιας φροντίδας υγείας, για ανάπτυξη αντίστοιχα του αναγκαίου αριθμού κλινών μονάδων εντατικής θεραπείας, για επίτευξη των δομών του ιδιωτικού τομέα υγείας και για αύξηση της χρηματοδότησης στα νοσοκομεία και τα κέντρα υγείας;

Καμμία δέσμευση, διότι δεν μπορεί –έτσι είπε- να γίνει τίποτα από αυτά που λέτε, γιατί υπάρχουν νομικοί και οικονομικοί σκόπελοι. Αυτή ήταν η απάντηση του Υπουργείου Υγείας απέναντι στα αιτήματα της Ομοσπονδίας Νοσοκομειακών Γιατρών πριν από λίγες μέρες στις κινητοποιήσεις που υπήρχαν σε όλη τη χώρα από τους μαχόμενους υγειονομικούς στην κατεύθυνση διεκδίκησης λύσεων στα οξυμένα προβλήματα που ταλανίζουν το δημόσιο σύστημα υγείας.

Όμως, αυτοί οι σκόπελοι δεν σας εμπόδισαν και δεν σας εμποδίζουν να αξιοποιείτε την πανδημία, για να νομοθετείτε με fast track διαδικασίες, κατά παρέκκλιση των ισχυουσών διατάξεων, σωρεία αντεργατικών, αντιλαϊκών μέτρων, αντισυνταγματικών διατάξεων, που έχουν πισωγυρίσει τα εργασιακά δικαιώματα στον 19ο αιώνα, όπως, για παράδειγμα, πρόσφατα η νομοθέτηση της απλήρωτης υπερωριακής εργασίας.

Για όλα αυτά δεν υπάρχουν νομικά και οικονομικά εμπόδια και αυτή την αδίστακτη ταξική πολιτική είστε αποφασισμένοι, όπως έκαναν και οι προηγούμενες κυβερνήσεις, να υλοποιήσετε απαρέγκλιτα, αδιαφορώντας για τη ζωή, την υγεία, τα δικαιώματα της πλειοψηφίας του λαού, μια πολιτική που θεωρεί και την υγεία του λαού αφ’ ενός κόστος για το κεφάλαιο και το κράτος του και αφ’ ετέρου πεδίο κερδοφόρο για μπίζνες των μεγάλων επιχειρηματικών συμφερόντων.

Απόδειξη γι’ αυτό είναι το γεγονός πως την ίδια ώρα που οι σκόπελοι –αυτό που είπαμε, οι οικονομικοί και νομικοί- σας εμποδίζουν να ενισχύσετε το δημόσιο σύστημα υγείας, έρχεστε πριν από λίγες μέρες με κοινή υπουργική απόφαση και δίνετε νέα προνόμια στους επιχειρηματικούς ομίλους που δραστηριοποιούνται στην υγεία, σπρώχνοντάς τους εκ νέου πελατεία.

Έτσι, στο έδαφος των τεράστιων ελλείψεων στις δημόσιες δομές, που είναι σαφές πως θα διατηρηθούν, ο ιδιωτικός τομέας θα χρυσοπληρωθεί για νοσηλείες σε απλές κλίνες και κλίνες μονάδων εντατικής θεραπείας, ενώ δεν θα εφαρμόζονται τα clawback και το rebate ως ένα ακόμα δωράκι που ζητούσαν επίμονα όλο το προηγούμενο διάστημα οι κλινικάρχες και συγχρόνως τους δίνετε τη δυνατότητα επέκτασης και αύξησης έως 40% των ιδιωτικών κλινών ΜΕΘ, χωρίς μάλιστα έλεγχο καταλληλότητας, ο οποίος θα γίνει μετά τη λήξη της κρίσης, αφού όμως πρώτα θα έχουν νοσηλεύσει ασθενείς.

Αλήθεια, εδώ δεν υπάρχουν σκόπελοι; Όμως, ακριβώς αυτή τη γαλαντομία σας δεν τη δείχνετε και στην αναγκαία λήψη μέτρων προστασίας των εργαζομένων στους τόπους δουλειάς για την τήρηση όλων των απαραίτητων μέσων για την υγεία και την ασφάλειά τους με ευθύνη της εργοδοσίας. Δεν προχωράτε στην αποφασιστική μείωση του αριθμού των μαθητών ανά τάξη ή με έκτακτα κονδύλια για μαζικούς διορισμούς εκπαιδευτικών και άλλων εργαζομένων για την αναβάθμιση υποδομών, για την καθαριότητα, για μέτρα υγιεινής και ατομικά μέσα προστασίας σε όλες τις εκπαιδευτικές βαθμίδες.

Βέβαια, για την Κυβέρνηση αλλά και για το Υπουργείο Παιδείας όλα αυτά, όπως δήλωσαν το προηγούμενο διάστημα, είναι κόστος. Αλήθεια, από τις τσέπες σας θα δοθούν όλα αυτά τα αναγκαία κονδύλια; Ο λαός μας τα έχει πληρώσει στο πολλαπλάσιο για να έχει υγεία, παιδεία, πρόνοια που να ανταποκρίνονται στις συνεχώς διευρυνόμενες σύγχρονες ανάγκες του και εσείς του τα στερείτε και του κουνάτε από πάνω και το δάχτυλο, θεωρώντας τον και υπεύθυνο εάν διεκδικεί, αντιπαλεύει τις πολιτικές σας, που τον οδηγούν μέρα με τη μέρα στην εξαθλίωση.

Για αυτό εντείνετε και τα μέτρα καταστολής, ενώ συγχρόνως προωθείτε ρυθμίσεις με στόχο τη χειραγώγηση των εργαζομένων και κατ’ επέκταση του λαού. Διότι σε τι άλλο αποσκοπεί, για παράδειγμα, το άρθρο 13 του νομοσχεδίου, που το φέρνετε και σε επείγουσα νομοθετική ρύθμιση; Σε τι, λοιπόν, αποσκοπεί το άρθρο 13, πέραν από την ωμή, άμεση και ευθεία παρέμβαση στη λειτουργία των οργανώσεων των εκπαιδευτικών, με την πρόβλεψη της ηλεκτρονικής ψηφοφορίας, δηλαδή την ψηφοφορία χωρίς τη φυσική παρουσία, χωρίς εφορευτική επιτροπή, που μπορεί να διασφαλίζει το αδιάβλητο, πέρα και έξω από τις ρυθμίσεις των καταστατικών, που δεν επιτρέπουν ούτε επιστολική ψήφο;

Όμως, ο βαθύτερος στόχος σας είναι να χτυπήσετε τη ζωντανή λειτουργία των οργανώσεων των εργαζομένων, εκεί που η διαπάλη των ιδεών και των θέσεων διαμορφώνουν τη στάση των εργαζομένων και επιδρά θετικά στη συμμετοχή τους στους αγώνες, στη διεκδίκηση των αναγκών τους, στην αντίσταση και δράση ενάντια στην αντιλαϊκή πολιτική. Αυτό επιχειρείτε να εμποδίσετε.

Εμείς, κύριε Πρόεδρε, ζητούμε -όπως το πράξαμε και στην επιτροπή- την απόσυρση αυτού του συγκεκριμένου άρθρου από το νομοσχέδιο, το οποίο βρίσκει αντίθετο και τις αντίστοιχες οργανώσεις των εκπαιδευτικών, αλλά και τη μεγάλη πλειοψηφία των συνδικάτων.

(Στο σημείο αυτό κτυπάει το κουδούνι λήξεως του χρόνου ομιλίας του ΣΤ΄ Αντιπροέδρου της Βουλής)

Κλείνω, κύριε Πρόεδρε, με το άρθρο 11 για την κατανομή διαφημιστικής δαπάνης, για το οποίο το Κομμουνιστικό Κόμμα –το είπαμε και στην επιτροπή- έχει καταθέσει σχετική τροπολογία, την οποία είχαμε καταθέσει και σε προηγούμενη συζήτηση στην Ολομέλεια, σε άλλο νομοσχέδιο. Την επαναφέρουμε, λοιπόν. Τότε δεν είχε τοποθετηθεί κανένα κόμμα, πολύ δε περισσότερο η Κυβέρνηση απέναντι σε αυτή την τροπολογία.

Τι λέει αυτή η τροπολογία; Δυο λόγια, κύριε Πρόεδρε, και κλείνω. Όπως έχουμε ως κόμμα τονίσει επανειλημμένα, τα μηνύματα που σχετίζονται με την προστασία της δημόσιας υγείας, ειδικά για την αντιμετώπιση της πανδημίας, θα πρέπει να μεταδίδονται και να καταχωρίζονται σε όλα τα μέσα μαζικής ενημέρωσης δωρεάν και όχι με όρους διαφημιστικής καμπάνιας. Σε όλες, βέβαια, τις άλλες περιπτώσεις, όπου για την προβολή Υπουργείων, φορέων του δημόσιου και ευρύτερου δημόσιου τομέα, των πρώην ΔΕΚΟ, χρειάζεται να υπάρχει δαπάνη προς τα μέσα μαζικής ενημέρωσης για τη διαφήμιση, αυτή θα πρέπει να γίνεται με όρους πλήρους διαφάνειας και με αντικειμενικά κριτήρια, χωρίς απαράδεκτους αποκλεισμούς και χωρίς επιδότηση ανύπαρκτων μέσων, γιατί αλλιώς η υπόθεση παραπέμπει σε συναλλαγή.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κλείστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τέλος, στην τροπολογία αυτό που προβλέπεται είναι η κατάθεση στοιχείων για το πώς ξοδεύτηκαν τα χρήματα του ελληνικού λαού, τα τελευταία τουλάχιστον δέκα χρόνια, για την προώθηση της κρατικής διαφήμισης.

Με βάση τα ανωτέρω, κύριε Πρόεδρε, καταψηφίζουμε επί της αρχής το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από την Ελληνική Λύση, ο συνάδελφος κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στο ξεκίνημα της πρώτης συζήτησης του νομοσχεδίου ο κ. Σκυλακάκης ρώτησε εάν συμφωνούμε με τον χαρακτηρισμό του ως επείγον. Η απάντησή μας ήταν αυτονόητη. Πρόκειται για τη γνωστή παγίδα της Κυβέρνησης, όπου το πρώτο μέρος του σχεδίου νόμου αφορά πράγματι επείγουσες ανάγκες της κοινωνίας, έτσι όπως την έχει καταντήσει η τρόικα εσωτερικού, δηλαδή η Νέα Δημοκρατία, το ΚΙΝΑΛ και ο ΣΥΡΙΖΑ, που συμφωνούν ακόμη και στη διαπραγμάτευση των θαλασσίων ζωνών με την Τουρκία, δηλαδή και της αιγιαλίτιδας ζώνης, όχι μόνο της υφαλοκρηπίδας και της ΑΟΖ. Αν είναι δυνατόν!

Τα υπόλοιπα μέτρα, όπως η απαράδεκτη ενίσχυση των μέσων μαζικής επικοινωνίας για να το ανταποδώσουν με τη στήριξη της Κυβέρνησης, δεν έχουν ασφαλώς καμμία επείγουσα μορφή. Είναι παγίδα, επειδή αν ψηφίσουμε «ναι» επί της αρχής, θα θεωρηθεί πως συμφωνούμε με τη στήριξη των μέσων μαζικής ενημέρωσης, ενώ εάν ψηφίσουμε «όχι», ότι δεν ενδιαφερόμαστε για τους πληγέντες του «Ιανού».

Θεωρούμε ντροπή αυτού του είδους τα τεχνάσματα, λαϊκισμό της χείριστης μορφής, δημαγωγία. Εάν πάντως η Κυβέρνηση ήθελε πράγματι να στηρίξει επειγόντως τα θύματα του «Ιανού», θα το έκανε με μία ΠΝΠ, όπως το έκανε στην περίπτωση της Εύβοιας. Δεν το έκανε, προφανώς για να περάσει τις διατάξεις για τα μέσα μαζικής επικοινωνίας.

Ο κ. Σταϊκούρας τώρα ανήγγειλε μία σειρά επιπλέον μέτρων, απαριθμώντας τα με τον πομπώδη τόνο, όπως συνηθίζει. Όμως, οφείλουμε να του θυμίσουμε πως ο κ. Σκυλακάκης σε πρόσφατη συνέντευξή του στον «ALPHA 989» τόνισε πως ό,τι ξοδεύουμε είναι μελλοντικοί φόροι, λόγω του υψηλού χρέους και της ανάγκης να διατηρηθεί η πρόσβαση στις αγορές. Απαντώντας δε σε ερώτηση εάν προβλέπει σε βάθος χρόνου νέο μνημόνιο, εάν ξεφύγει η χώρα σε δαπάνες, είπε πως δεν θα είναι σε μεγάλο βάθος χρόνου.

Στην ουσία, λοιπόν, ανήγγειλε ένα νέο μνημόνιο, εύλογα, αφού η Κυβέρνηση διατηρεί 38,5 δισεκατομμύρια ευρώ ως ρεζέρβα, αντί να αυξήσει το Πρόγραμμα Δημοσίων Επενδύσεων για να αναπτυχθεί η χώρα.

Με τη σειρά του ο κ. Βεσυρόπουλος στη δεύτερη επιτροπή, αφού διάβαζε, ως συνήθως μονότονα, τα βασικά σημεία του σχεδίου νόμου, επικεντρώθηκε στον μύθο της επιτυχημένης διακυβέρνησης λόγω του δανεισμού της χώρας με χαμηλά επιτόκια. Θέλησε να μας πείσει, δηλαδή, θεωρώντας ότι απευθύνεται σε ανόητους, πως επειδή η Κυβέρνηση δανείστηκε 14 δισεκατομμύρια ευρώ, η Ελλάδα βαδίζει στον σωστό δρόμο, όταν είναι αυτονόητα τα εξής:

Πρώτον, κανένας δεν υπερηφανεύεται όταν δανείζεται αυξάνοντας τα χρέη του, αλλά όταν τα εξοφλεί.

Δεύτερον, το επιτόκιο διατηρείται χαμηλό επειδή η Ευρωπαϊκή Κεντρική Τράπεζα αγοράζει πλέον ελληνικά ομόλογα έχοντας διαθέσει ήδη πάνω από 10 δισεκατομμύρια ευρώ, ενώ μια κεντρική τράπεζα μπορεί να διατηρεί το επιτόκιο ακόμη και στο μηδέν για όσο χρονικό διάστημα θέλει, ανεξαρτήτως του ύψους του χρέους, όπως τεκμηριώνεται από την Ιαπωνία.

Και τρίτον, αυτό που έχει σημασία ειδικά για τις επενδύσεις που έπρεπε να ενδιαφέρουν περισσότερο από κάθε τι άλλο την Ελλάδα, είναι το πραγματικό επιτόκιο και όχι το ονομαστικό, όπου πραγματικό, όπως γνωρίζουμε, είναι το ονομαστικό συν τον αποπληθωρισμό. Αυτό σημαίνει πως στην Ελλάδα, με ετήσιο αποπληθωρισμό στο 1,9%, το πραγματικό επιτόκιο είναι 1,18%, με το οποίο δανειστήκαμε την τελευταία φορά, συν 1,9%, δηλαδή 3,08%, όσο περίπου τον Σεπτέμβριο του 2009, που όλοι γνωρίζουμε τι ακολούθησε.

Ξανά ο κ. Σκυλακάκης, αναφερόμενος στο άρθρο 8 του νομοσχεδίου με το οποίο παρέχεται η δυνατότητα ελάφρυνσης φόρων με την έκπτωση των διαφημιστικών δαπανών και που στην ουσία είναι μία νέα λίστα Πέτσα από την πίσω πόρτα, προσπάθησε να μας πείσει πως η διευκόλυνση των διαφημίσεων θα είναι θετική για την οικονομία. Του απαντήσαμε, όμως, πως για όποιον γνωρίζει από επιχειρήσεις δεν κάνει καμμία διαφήμιση όταν δεν υπάρχει ζήτηση, όταν κινδυνεύει να κλείσει ή όταν κλείνει, όπως ήδη συμβαίνει με τις υπόλοιπες επιχειρήσεις που επιβίωσαν από τα μνημόνια. Ενδεχομένως, μόνο οι μεγάλες εταιρείες για να κλείσουν τις εναπομείνασες μικρές, αυξάνοντας έτσι τη μη ισορροπημένη αναδιανομή των εισοδημάτων που σκοτώνει τη μεσαία τάξη, μετά τη χαμηλότερη. Αυτό ακριβώς θα προκαλέσει το άρθρο 8.

Τέλος, ο κ. Πέτσας αναφερόμενος στο άρθρο 11, που επιτρέπει με συνοπτικές διαδικασίες τη διαπραγμάτευση της τοποθέτησης διαφήμισης για ενημέρωση από το κράτος χωρίς δημοσίευση διαγωνισμού και χωρίς να αναγράφεται καν το κόστος από το Γενικό Λογιστήριο του Κράτους, μας διαβεβαίωσε πως θα είναι συνολικά 2 εκατομμύρια ευρώ μόνο για κανάλια, όμως, πανελλαδικής εμβέλειας, δηλαδή για τα συστημικά που στηρίζουν την Κυβέρνησή του.

Το άρθρο αυτό μαζί με το άρθρο 9, όπου αναστέλλεται το τέλος της συνδρομητικής τηλεόρασης για έναν χρόνο, κόστους, κατά το Γενικό Λογιστήριο του Κράτους, 18 εκατομμύρια ευρώ, έχουν συνολικό κόστος για τους Έλληνες 20 εκατομμύρια ευρώ, ακριβώς, δηλαδή, όσο η πρώτη λίστα Πέτσα.

Στην ουσία, δε, πρόκειται για μία έμμεση διάσωση του τζίρου των καναλιών, για να στηρίξουν, με τη σειρά τους, την αποτυχημένη πολιτική της Κυβέρνησης στην οικονομία, στο μεταναστευτικό κ.ο.κ., όπως φαίνεται πλέον και από τις δημοσκοπήσεις.

Αλήθεια, σε ποια επιχείρηση και σε ποιον άλλο κλάδο της οικονομίας επιδοτεί το κράτος τον τζίρο του; Είναι συμβατές αυτές οι επιδοτήσεις με τον φιλελευθερισμό που επικαλείται η Νέα Δημοκρατία; Δεν πρόκειται ξεκάθαρα για ένα μέτρο σοβιετικού τύπου προς όφελος, όμως, των ελίτ και όχι των πολιτών; Είναι δυνατόν να ψηφίσουμε τέτοιες διατάξεις, που σπέρνονται κουτοπόνηρα μέσα στο νομοσχέδιο για τους πληγέντες; Δεν είναι ντροπή η χρήση τέτοιων τεχνασμάτων;

Ειδικά όσον αφορά την αναστολή των τελών της συνδρομητικής τηλεόρασης δήθεν προς όφελος των πολιτών -αυτών, βέβαια, που έχουν συνδρομητική τηλεόραση- ρωτήσαμε γιατί δεν γίνεται το ίδιο με τα τέλη της κινητής τηλεφωνίας, έτσι ώστε να ανακουφιστεί το κοινωνικό σύνολο, που πληρώνει τις υψηλότερες τηλεπικοινωνιακές υπηρεσίες στην Ευρωπαϊκή Ένωση.

Όσον αφορά τώρα το νομοσχέδιο, αυτό έχει δεκατέσσερα άρθρα και τρία μέρη, όπου μόνο το πρώτο μέρος, με τα πέντε άρθρα του, αναφέρεται σε μέτρα ενισχύσεων για τις ζημιές από τον «Ιανό», δίνοντας, όμως, το όνομά του στο νομοσχέδιο, προφανώς για λόγους παραπλάνησης. Τα μέτρα καλύπτουν τις Περιφέρειες Θεσσαλίας, καθώς επίσης τις Περιφερειακές Ενότητες Φθιώτιδας, Κεφαλληνίας, Ιθάκης, Ζακύνθου, Λευκάδας, Κορινθίας και Ευρυτανίας.

Σε γενικές γραμμές θεωρούμε πως δεν είναι επαρκή, ενώ ο κόσμος πρέπει να αποζημιωθεί για όλα αυτά που έχασε, ιδίως οι επιχειρήσεις των παραπάνω περιοχών, οι επιχειρήσεις στις οποίες δεν δίνετε ποτέ σημασία.

Εκτιμάμε, πάντως, τα συμπληρωματικά μέτρα που εξήγγειλε ο Υπουργός όσον αφορά τη βελτίωση των υποδομών. Όπως είπαμε, όμως, οφείλει να προσεχθεί η άναρχη ανάπτυξη στην περιοχή, η οποία, ενδεχομένως, εξυπηρετεί μόνο τα μεγάλα συμφέροντα. Ειδικά όσον αφορά τον περίφημο δρόμο στο πουθενά, τον Ε65, του νέου εθνικού κατασκευαστή, της «ΤΕΡΝΑ», που θεωρείται ότι κόστισε για το μεσαίο τυφλό τμήμα του, Ξυνιάδα - Τρίκαλα, έως και 1 δισεκατομμύριο ευρώ μαζί με τις απαλλοτριώσεις, ενώ τώρα άλλα 350 εκατομμύρια ευρώ για το νότιο άκρο, σημειώσαμε πως αυτός έκλεισε στην κακοκαιρία. Δεν είχε προβλεφθεί, αλήθεια, το ενδεχόμενο ισχυρής βροχόπτωσης; Θα αναζητηθούν εδώ ευθύνες;

Και η σήραγγα της Όθρυος, όμως, της «ΕΡΓΟΣΕ» επίσης έκλεισε λόγω πλημμύρας. Πρόκειται για ένα πανάκριβο έργο ΕΣΠΑ του «ΑΚΤΩΡΑ», που κατασκευαζόταν επί δύο δεκαετίες, από το 2002, ενώ υπήρξαν σκιές σκανδάλου που οδήγησαν σε μεγάλες καθυστερήσεις, όπως συνήθως συμβαίνει με όλα αυτά τα τεχνητά έργα.

Είναι δυνατόν με την πρώτη καταιγίδα κρίσιμες, σύγχρονες και πανάκριβες υποδομές να αχρηστεύονται;

Λίγο πιο κάτω, στους Σοφάδες Καρδίτσας, σε μια κατ’ εξοχήν γεωργική περιοχή, έχουν κατασκευαστεί φωτοβολταϊκά σε εδάφη υψηλής παραγωγικότητας, τα οποία επίσης πλημμύρισαν και καταστράφηκαν. Θα δοθούν, αλήθεια, αποζημιώσεις και γι’ αυτά; Θα φροντίσει η Κυβέρνηση για τα τοξικά τους απόβλητα;

Συνεχίζοντας, θα προσθέσουμε πως μπορεί μεν μια κτηνοτροφική ή άλλη παραγωγική μονάδα να μην έχει πάθει ζημιές, αλλά να έχει αποκλειστεί, γεγονός που σημαίνει πως θα ζημιωθεί έμμεσα, οπότε πρέπει επίσης να αποζημιωθεί. Θα αναφέρω την Κοινότητα Ανάβρας της Μαγνησίας, η οποία αποτελεί φωτεινό παράδειγμα ολοκληρωμένης αγροτικής ανάπτυξης. Ο «Ιανός» προκάλεσε ζημιές στους δρόμους και σε κάποιες εγκαταστάσεις. Οπότε, εάν μείνουν έτσι, σιγά-σιγά το μοντέλο αυτό θα χαθεί.

Εν προκειμένω, απευθύναμε ερώτημα, που θα καταθέσουμε αργότερα στα Πρακτικά.

Συνεχίζοντας, στο δεύτερο μέρος αναφέρονται μέτρα καταπολέμησης των συνεπειών της πανδημίας και άλλες επείγουσες φορολογικές διατάξεις, δηλαδή μερικά ακόμη μέτρα από τα πολλά που έχουν δρομολογηθεί με διάσπαρτες τροπολογίες. Επίσης, όπως αναλύσαμε ήδη, μία δεύτερη επανάληψη της λίστας Πέτσα.

Οφείλεται, αλήθεια, στην πτώση της δημοτικότητας της Κυβέρνησης; Διαφορετικά, πάντως, δεν μπορούμε να εξηγήσουμε γιατί κατατίθενται επειγόντως αυτού του είδους οι διατάξεις.

Στο τρίτο μέρος τώρα, με τις λοιπές επείγουσες φορολογικές διατάξεις, υποθέτουμε πως θα προστεθούν και άλλες κατά την προσφιλή τακτική της Κυβέρνησης, ενώ σήμερα υπάρχει μία μόνο για την εκλογή εκπαιδευτικών συμβουλίων.

Επί των άρθρων τώρα: Με το πρώτο δίνονται 5.000 ευρώ σε κάθε φυσικό πρόσωπο και 8.000 ευρώ σε κάθε επιχείρηση που έχει πληγεί από τον «Ιανό». Τα ίδια ποσά, δηλαδή, που δόθηκαν και στην Εύβοια. Το άρθρο είναι το ίδιο με το αντίστοιχο για την Εύβοια, με την προσθήκη, όμως, κυρώσεων για ψευδείς δηλώσεις. Φυσικά, αμφιβάλλουμε εάν τα ποσά αυτά επαρκούν για τις ζημιές που υπέστησαν οι κάτοικοι, ενώ δεν δίνεται κοστολόγηση από το Γενικό Λογιστήριο του Κράτους. Συμπληρώσαμε εδώ πως πρέπει να συμπεριληφθούν και τα κενά κτήρια στα δικαιούμενα αποζημίωσης, καθώς, επίσης, να οριστεί ένα χρονικό όριο για την καταβολή της, επειδή δεν έχουν ακόμη δοθεί στην Εύβοια.

Πρόσφατα ακούσαμε πως θα πληρώνονται σε σαράντα οκτώ ώρες, κάτι που δεν μπορούμε να καταλάβουμε, αφού δεν έγινε το ίδιο στην Εύβοια. Εκτός αυτού, συμπληρώσαμε πως θα πρέπει να υποχρεωθούν οι ασφαλιστικές εταιρείες να πληρώσουν, αφού συνήθως προσπαθούν με διάφορα τεχνάσματα να το αποφύγουν.

Το δεύτερο άρθρο αφορά τη μη κατάσχεση του επιδόματος, επίσης όπως νομοθετήθηκε για την Εύβοια. Ζητήσαμε εδώ να προστεθεί το ακατάσχετο των τραπεζικών λογαριασμών έτσι ώστε να μη δημιουργούνται «παραθυράκια».

Με το τρίτο άρθρο αναστέλλονται οι κατασχέσεις έως τον Σεπτέμβριο του 2021. Επίσης έχουμε αμφιβολίες εδώ σχετικά με την επάρκεια του χρονικού διαστήματος, θεωρώντας πως θα πρέπει να διενεργηθεί εκτίμηση και νέα ρύθμιση.

Συνεχίζοντας, στο άρθρο 5 δίνεται αναστολή τριών μηνών για συμβάσεις εργασίας σε επιχειρήσεις της περιοχής με το γνωστό επίδομα των 534 ευρώ, όπως ακριβώς με τα μέτρα της πανδημίας, με το δώρο των Χριστουγέννων να υπολογίζεται με το επίδομα και όχι με τον μισθό, κάτι που θεωρούμε ασφαλώς απαράδεκτο.

Ελπίζουμε πάντως να υπάρχει σχέδιο για την επόμενη μέρα. Θεωρούμε πως αυτό είναι το πιο σημαντικό, έτσι ώστε να επιστρέψουν οι εργαζόμενοι στις δουλειές τους ή κάπου αλλού, αν ορισμένες επιχειρήσεις κλείσουν, αφού δεν είναι δυνατόν να επιδοτούνται οι εργαζόμενοι στο διηνεκές, όσο και αν θέλουμε.

Στις παραπάνω περιοχές έχουν γίνει μεγάλες καταστροφές σε χωράφια και στην κτηνοτροφία, ενώ χρειάζεται να επισκευαστούν δρόμοι και υποδομές, για να μην υπάρχουν περαιτέρω ζημιές σε επιχειρήσεις.

Στο δεύτερο μέρος του νομοσχεδίου, με το άρθρο 6 δίνεται παράταση για την εξόφληση του ΕΝΦΙΑ σε έξι ισόποσες δόσεις σε πέντε μήνες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βιλιάρδο, πρέπει να το μαζέψετε.

**ΒΑΣΙΛΕΙΟΣ ΒΙΛΙΑΡΔΟΣ:** Κλείνω, κύριε Πρόεδρε.

Θεωρούμε πως πρόκειται για κοροϊδία, αφού δεν διευκολύνει ιδιαίτερα τους φορολογούμενους μια παράταση με τη σύμπτυξη δόσεων, ενώ εμείς είμαστε αντίθετοι γενικότερα με τον ΕΝΦΙΑ, θεωρώντας τον δημευτικό φόρο.

Δυστυχώς δεν υπάρχει ο χρόνος για τα επόμενα άρθρα. Θα τα πω στη δευτερολογία μου.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κλείνει ο κύκλος των εισηγητών με τον κ. Κρίτωνα Αρσένη από το ΜέΡΑ25. Έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες και Βουλευτές, κύριοι Υπουργοί, κατ’ αρχάς ως ΜέΡΑ25 θέλουμε να εκφράσουμε ξανά και από την Ολομέλεια τη συμπαράστασή μας στα θύματα και τους πληγέντες και τις οικογένειες των θυμάτων από τη μεγάλη αυτή καταστροφή.

Πριν ξεκινήσουμε τη συζήτηση και την εξέταση του τι προτείνει η Κυβέρνηση απέναντι σε αυτούς τους ανθρώπους, θα ήθελα να αναφερθώ και σε μια άλλη καταστροφή που έγινε αυτές τις μέρες. Ήταν, για πολλοστή φορά, μία ακόμη πυρκαγιά στη χωματερή της Φυλής. Για πολλοστή φορά είχαμε τους ανθρώπους στις γειτονικές περιοχές, αλλά και ευρύτερα, να κλείνονται στα σπίτια τους, καθώς, όπως γνωρίζετε, οι τόνοι πλαστικών που καίγονταν εκλύουν διοξίνες που είναι πάρα, μα πάρα, πολύ επιβαρυντικές για την υγεία.

Επειδή όταν υποχρεώνεις τους ανθρώπους να κλείνονται στα σπίτια τους, ενεργοποιείται η οδηγία SEVESO και υπάρχει υποχρέωση της πολιτείας να δηλώσει το ατύχημα στην Ευρωπαϊκή Επιτροπή, ένα βασικό ερώτημα είναι αν έγινε αυτή η δήλωση. Θα σας το απαντήσω.

Προφανώς και δεν έγινε, γιατί η Ελλάδα δεν έχει δηλώσει κανένα ατύχημα SEVESO στην Ευρωπαϊκή Επιτροπή. Και δεν θα γίνει ποτέ, παρ’ όλο που η Φυλή καίγεται ξανά και ξανά, παρ’ όλο που κάθε μήνα καίγεται ένας χώρος αποθήκευσης - διαχείρισης απορριμμάτων. Δεν θα γίνει, γιατί αυτό που ετοιμάζετε εσείς, αυτό που προκρίνετε ενάντια στην Ευρωπαϊκή Επιτροπή, που σας τα απορρίπτει και δεν σας τα χρηματοδοτεί, είναι μονάδες καύσης των σύμμεικτων στην πράξη απορριμμάτων παντού, αλλά τη μεγάλη μονάδα καύσης ξανά στη Φυλή, για να καίγεται η Φυλή μέρα με την ημέρα, κάθε μέρα.

Σας καλούμε, λοιπόν, να σταματήσετε αυτές τις μονάδες καύσης, να κάνετε αυτό που σας λέει και η Ευρωπαϊκή Επιτροπή, που απέρριψε το ΣΔΙΤ Πελοποννήσου που είχε φτιάξει ο ΣΥΡΙΖΑ, αλλά λατρέψατε εσείς, ως υπερκοστολογημένο, ότι παραβιάζει τις ευρωπαϊκές οδηγίες και τελικά αποτελεί παράνομη κρατική ενίσχυση προς την εταιρεία ΤΕΡΝΑ. Κι εσείς φέρνετε αυτό το ΣΔΙΤ και το κάνετε μοντέλο που το πολλαπλασιάζετε σε όλη την Ελλάδα.

Θα συζητήσουμε ξανά και ξανά, όσο οι κυβερνήσεις και τα κόμματα που έχουν περάσει από τη διακυβέρνηση αρνούνται να ακούσουν, τι προκαλεί αυτές τις πλημμύρες, τι προκαλεί αυτές τις καταστροφές. Τα ποτάμια και τα ρέματα πλημμυρίζουν όταν έχουμε ακραία καιρικά φαινόμενα; Όχι υποχρεωτικά. Θα οδηγούσε υποχρεωτικά μια τέτοια μεγάλη καταιγίδα, ένας κυκλώνας σ’ αυτές τις ζημιές; Όχι υποχρεωτικά, αν ο άνθρωπος δεν βάλει το χέρι του, άμα δεν κλείσουμε τις κοίτες είτε με μπαζώματα είτε με παράνομα κτισίματα είτε με λανθασμένα δημόσια έργα που οδηγούν σε στένωση, αν δεν στενέψουμε τη φυσική ροή του νερού, αν δεν διοχετεύσουν, όπως κάνουμε πλέον στα Μεσόγεια, όλα τα νερά της Αττικής Οδού και της παράκαμψης του Υμηττού σε ένα ρεματάκι, αν δεν παρέμβουμε εμείς να αγνοήσουμε αυτή τη φυσική καταστροφή.

Κι όμως, παρ’ όλο που ακόμα και οι περιφερειάρχες το έθεσαν στη συζήτηση, δεν θα κάνετε τα έργα διαπλάτυνσης εκεί που χρειάζονται, εκεί που εμείς οι άνθρωποι μπαζώσαμε, κλείσαμε, χτίσαμε, εμποδίσαμε την κοίτη. Αυτό θα το ξεχάσετε για ακόμη μια φορά. Κι όμως εκεί είναι το ζήτημα.

Αυτό που θα κάνετε είναι τα ζαρζανέτια, εγκιβωτισμούς κοιτών, όλα αυτά που σχεδιάζετε να κάνετε από την Πικροδάφνη μέχρι τον Ποδονύφτη μέχρι το μεγάλο ρέμα Ραφήνας μέχρι το ρέμα της Βραυρώνας, με όλα τα φυσικά ρέματα που έχουν μείνει στην Αττική. Αυτό θα κάνετε και αυτή είναι η σκέψη σας για τα αντιπλημμυρικά, γιατί είναι τα έργα των εργολάβων. Δεν είναι, όμως, τα έργα που προστάτευαν από τις πλημμύρες.

Στους ανθρώπους που επλήγησαν προσφέρετε 5.000 ευρώ και στις εταιρείες 8.000 ευρώ. Για τους ανθρώπους που έμειναν χωρίς σπίτι 5.000 ευρώ εν μέσω κορωνοϊού, μπροστά σε ένα πάρα πολύ πιθανό καινούργιο lockdown, με τους ανθρώπους που βρίσκονται να έχουν πληγεί στην πιο εύθραυστη, την πιο δύσκολη στιγμή της οικονομίας, ακριβώς λόγω της πολλαπλής κρίσης, της φτωχοποίησης των μνημονίων και τώρα του κορωνοϊού.

Πώς θα αντεπεξέλθουν αυτοί οι άνθρωποι, όταν ήδη η κατάσταση είναι δραματική έτσι κι αλλιώς για τις επιχειρήσεις τους, έτσι κι αλλιώς για τις οικογένειές τους, λόγω του κορωνοϊού και της κρίσης; Και βέβαια, δεν αποζημιώνετε πλήρως για τις ζημιές, δεν προχωράτε σε αποζημίωση, ιδίως για τις αγροτικές επιχειρήσεις.

Αυτό που σκέφτεστε είναι να μεταφέρετε κάποιες υποχρεώσεις προς το δημόσιο προς τα πίσω. Μα, η παράταση πώς θα σώσει αυτούς τους ανθρώπους, όταν είναι κλειστές οι επιχειρήσεις τους, όταν έχει πληγεί η τοπική οικονομία σε τέτοιον βαθμό, που δεν θα μπορέσουν να έχουν ούτε στο μέλλον αυτά τα έσοδα; Χρειάζεται πραγματικά μια διαγραφή των απαιτήσεων του δημοσίου απέναντι σε αυτούς τους ανθρώπους, γιατί ρεαλιστικά, κύριε Υπουργέ, δεν θα έχουν τα χρήματα.

Προχωράτε στο άρθρο 3 με την αναστολή στην ουσία των πλειστηριασμών και κυρίως των κατασχέσεων. Εμείς θεωρούμε ότι είναι πολύ σωστό το να σταματήσουν οι κατασχέσεις και οι πλειστηριασμοί, όμως σας καλούμε να το κάνετε σ’ όλη την Ελλάδα, γιατί όλη η Ελλάδα αυτή τη στιγμή βρίσκεται σε μια πολύ βαθιά οικονομική κρίση. Όλη η Ελλάδα αυτή τη στιγμή αντιμετωπίζει τον κίνδυνο των κατασχέσεων και των εξώσεων.

Έχετε φέρει ένα νομοσχέδιο, έναν νόμο πλέον, τον «ΗΡΑΚΛΗ», ο οποίος αν θέλετε και συμβολικά από τον τίτλο του σηματοδοτεί ακριβώς τον τρόπο που σκέφτεστε, σαν να είναι οι δανειολήπτες αυτοί η κόπρος του Αυγεία, σαν να χρειάζεται να καθαριστεί η ελληνική κοινωνία από τους δανειολήπτες και όχι αυτές οι χιλιάδες άνθρωποι να στηριχθούν.

Εμείς προτείνουμε ένα άλλο σχέδιο, κύριε Υπουργέ, σας το έχουμε καταθέσει, το σχέδιο «ΟΔΥΣΣΕΑΣ», που προτείνει τα απαραίτητα αυτά μέτρα για την προστασία των δανειοληπτών, γιατί αυτοί οι δανειολήπτες είναι οι σύγχρονοι «Οδυσέες», που έχουν έναν τιτάνιο αγώνα, μια οδύσσεια για να φτάσουν σπίτι τους και το σπίτι τους να γίνει δικό τους. Είναι ένα μέτρο που προστατεύει αυτούς τους ανθρώπους, που σταματάει την πληρωμή των δανείων γι’ αυτούς που δεν μπορούν και μπορούν να κρατάνε το σπίτι τους μ’ ένα ενοίκιο, με κοινωνικά κριτήρια, που βασίζεται συμμετοχικά σε τοπικό επίπεδο και που -όταν αποκατασταθεί η αγορά- θα μπορούν αυτοί οι άνθρωποι να έχουν ξανά τη δυνατότητα ή να αγοράσουν το υπόλοιπο, να πληρώσουν το ενοίκιο ή να πουλήσουν το σπίτι τους και να πληρώσουν με αυτά τα υπόλοιπα χρήματα το ενοίκιο και να τους μείνουν και χρήματα που δικαιούνται έτσι κι αλλιώς. Βέβαια, αυτό το σχέδιο καλύπτει και το θέμα της κεφαλαιοποίησης των τραπεζών που εσείς δεν καλύπτετε μ’ αυτόν τον νόμο.

Παράταση συμβάσεων εργασίας στο άρθρο 4 για τους εργαζόμενους ορισμένου χρόνου στη Γενική Γραμματεία Υποδομών του Υπουργείου Υποδομών και Μεταφορών στον τομέα για την αποκατάσταση επιπτώσεων φυσικών καταστροφών. Μα, με τον ρυθμό που γίνονται πλέον αυτές οι φυσικές καταστροφές, ποιος σ’ αυτή την Αίθουσα δεν συμφωνεί ότι αυτές είναι πάγιες και διαρκείς ανάγκες;

Κύριε Υπουργέ, σας το είπα ξανά και ξανά, όμως δεν βλέπω να κάνετε την παραμικρή δήλωση για το θέμα. Ξέρετε ή δεν ξέρετε ότι τον Μάρτιο του 2020, πριν από λίγους μήνες, το Δικαστήριο της Ευρωπαϊκής Ένωσης έβγαλε απόφαση που υποχρεώνει τα κράτη-μέλη για οποιαδήποτε θέση απασχόλησης καλύπτει πάγιες και διαρκείς ανάγκες η σύμβαση να είναι αορίστου χρόνου, να είναι στην πράξη μόνιμη; Είναι ή όχι υποχρέωση της πολιτείας να καλύψει πλέον αυτές τις ανάγκες με μόνιμες θέσεις απασχόλησης και άρα αυτές οι συμβάσεις να είναι αορίστου χρόνου;

Επιπλέον, στο άρθρο 5 προχωράτε σε αναστολή των συμβάσεων εργασίας μέρους ή όλων των εργαζομένων για τις επιχειρήσεις που έχουν πληγεί. Θα μπορεί να πει κανείς ότι οι επιχειρήσεις αυτές ίσως να μην μπορούν να καλύψουν πλέον τη μισθοδοσία, όμως την ίδια στιγμή στους ανθρώπους που μένουν χωρίς δουλειά δίνετε το επίδομα των 534 ευρώ, ανεξαρτήτως του τι έχει συμβεί αυτή τη στιγμή στη ζωή τους σ’ αυτές τις πληγείσες περιοχές, ανεξαρτήτως του ποιος ήταν ο προηγούμενος μισθός τους, ποιες είναι οι υποχρεώσεις τους, την ίδια στιγμή που, όπως θα δούμε αργότερα, στους καναλάρχες δίνετε «λευκές» επιταγές, κύριε Υπουργέ. «Λευκές» επιταγές στους καναλάρχες, 500 ευρώ στους εργαζόμενους που χάνουν τη δουλειά τους, την ίδια στιγμή που δίνετε τα «δωράκια» με την προσαυξημένη έκπτωση, τη φοροαπαλλαγή σε συγκεκριμένες διαφημίσεις στα κανάλια, την ίδια στιγμή που δίνετε την αναστολή καταβολής τέλους συνδρομητικής τηλεόρασης, που στην πράξη πάλι τα κανάλια ωφελεί, για να είμαστε ειλικρινείς.

Προχωράτε με το μεγάλο «δωράκι», τη νέα λίστα Πέτσα προς τα κανάλια. Αυτός είναι ο λόγος που δεν φέρατε αυτό το νομοσχέδιο, δεν φέρατε αυτά τα μέτρα με ΠΝΠ, όπως κάνατε σε κάθε άλλη περίπτωση, ακόμα και σε περιπτώσεις που δεν δικαιολογούνταν, όπως το ΚΕΘΕΑ. Δεν το φέρνετε σε ΠΝΠ, για να μπορέσετε να έχετε και αυτή τη νέα λίστα Πέτσα, γιατί ακόμα και οι δικοί σας ψηφοφόροι πλέον διαμαρτύρονται μ’ αυτά που κάνετε και μ’ αυτά που δεν κάνετε για τη διαχείριση του κορωνοϊού, γι’ αυτά που δεν κάνετε στα δημόσια σχολεία, γι’ αυτά που δεν κάνετε στη δημόσια υγεία, οπότε ήταν κατεπείγον να φέρετε τη νέα ρευστότητα, τα νέα «δωράκια» προς αυτές τις επιχειρήσεις.

Είναι εντυπωσιακό ότι ακόμα και για την παιδεία προτείνετε πάλι μικρές συμβάσεις για την κάλυψη των κενών. Αλήθεια, αυτά τα κενά στην παιδεία είναι έκτακτα κενά; Αυτά τα κενά στην παιδεία δεν είναι οι οργανικές θέσεις που δεν έχουν πληρωθεί; Δεν είναι οι πάγιες και διαρκείς ανάγκες; Πάλι δεν εφαρμόζεται η απόφαση του Δικαστηρίου της Ευρωπαϊκής Ένωσης. Δεν πρέπει αυτές οι συμβάσεις να είναι αορίστου χρόνου, να είναι μόνιμοι αυτοί οι εργαζόμενοι; Δεν κάνατε αυτό που έπρεπε, δηλαδή να δημιουργήσετε νέες αίθουσες κι έτσι τα παιδιά στην Πετρούπολη είναι σε κατάληψη για τις άθλιες συνθήκες που ζουν και για τον κίνδυνο που τους εκθέτετε λόγω κορωνοϊού με τα είκοσι επτά και τα είκοσι οκτώ άτομα ανά τάξη. Θα μπορούσαν να χωριστούν τα τμήματα αυτά σε τμήματα δεκαπέντε ατόμων, για να λειτουργούν τα σχολεία και να προστατεύεται η δημόσια υγεία, οι οικογένειες, τα παιδιά, οι παππούδες και οι γιαγιάδες τους. Αν τα κάνατε όλα αυτά, τότε θα χρειαζόσασταν και έκτακτο προσωπικό. Εσείς με συμβάσεις ορισμένου χρόνου θέλετε να καλύψετε τις πάγιες και διαρκείς ανάγκες της παιδείας, τα μόνιμα κενά.

Καμμία αναφορά βέβαια και στην υγεία σ’ αυτό το έκτακτο νομοσχέδιο, που κατά τα άλλα περιέλαβε διάφορα άλλα πράγματα, στην υγεία που μένει μέρα με τη μέρα χωρίς μονάδες εντατικής θεραπείας, στην υγεία που έχει τεράστια κενά σε προσωπικό.

Μισό δισεκατομμύριο, κύριε Υπουργέ, έχω υπολογίσει το κόστος τού να προσλάβετε, να καλύψετε όλα τα κενά στην υγεία, όλα τα κενά του οργανογράμματος. Το μισό δισεκατομμύριο είναι μεγάλο ποσό μπροστά στα δισεκατομμύρια που ξοδεύονται αυτή τη στιγμή για την αντιμετώπιση των επιπτώσεων του κορωνοϊού, μπροστά στα δισεκατομμύρια που σκοπεύετε να ξοδέψετε για τις εξοπλιστικές ανάγκες, μπροστά στα 12 δισεκατομμύρια που δίνετε στα funds που παίρνουν τα σπίτια των ανθρώπων για τα κόκκινα δάνεια μέσω του «ΗΡΑΚΛΗ»; Μεγάλο ποσό το μισό δισεκατομμύριο για να καλύψετε όλα τα κενά αυτή τη στιγμή στην υγεία; Γιατί δεν το κάνετε; Θα σας απαντήσω γιατί. Για να μη δυσαρεστήσετε τους κλινικάρχες, για να μην έχετε αξιοπρεπή δημόσια υγεία, για να μπορούν οι πολίτες στην αδυναμία τους να εξυπηρετηθούν σωστά να τρέχουν και να δίνουν ό,τι έχουν και δεν έχουν στις κλινικές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, ολοκληρώστε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κύριε Πρόεδρε.

Αυτή είναι η πολιτική σας, τα μεγάλα «δωράκια» στους κλινικάρχες, στους καναλάρχες και τα πεντακόσια ευρώ στους ανθρώπους που έμειναν άνεργοι λόγω φυσικών καταστροφών και λόγω του κορωνοϊού.

Το ΜέΡΑ25 θα σταθεί απέναντι σ’ αυτή τη στρατηγική σας επιλογή που δεν είναι καν ιδεολογική. Θα σταθεί απέναντι όχι μόνο ονοματίζοντας, όχι μόνο στον δρόμο δίπλα σ’ αυτούς τους ανθρώπους, αλλά και με τις τροπολογίες μας, για να σας δείχνουμε το πόσο εφικτό τελικά είναι σ’ αυτό το Κοινοβούλιο να εφαρμόζεις την κοινή λογική υπέρ του δημοσίου συμφέροντος.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Στους εισηγητές και αγορητές έδειξα μια μικρή ανοχή. Θα δείξω και στους συναδέλφους, γιατί στο επείγον οι χρόνοι «μαζεύουν». Υπενθυμίζω, όμως, ότι στις έξι η ώρα πρέπει να ξεκινήσει ο κοινοβουλευτικός έλεγχος που περιλαμβάνει δεκαέξι επίκαιρες ερωτήσεις.

Ο κύριος Υπουργός είπε ότι θέλει να προχωρήσει λίγο η διαδικασία και ύστερα θα μιλήσει. Υποθέτω ότι οι Κοινοβουλευτικοί Εκπρόσωποι θα περιμένουν τον Υπουργό, αλλά μπορούν ανά πάσα στιγμή να ζητήσουν τον λόγο.

Από τους Υπουργούς που έχουν διατάξεις μέσα στο νομοσχέδιο, είναι εδώ ο κ. Οικονόμου, είναι ο πρώτος. Θα του δώσω για τρία λεπτά τον λόγο, να πει για τη διάταξη που περιλαμβάνεται στο νομοσχέδιο και να τον απελευθερώσουμε.

Κύριε Οικονόμου, ορίστε, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, από την πρώτη στιγμή ανάληψης της ευθύνης της διακυβέρνησης της χώρας έως σήμερα η Κυβέρνηση προσεγγίζει με ρεαλισμό κάθε μορφής αναφυόμενη πρόκληση και λαμβάνει όλα τα αναγκαία μέτρα για την αντιμετώπισή της. Αποτελεί, πιστεύω, πλέον κοινή παραδοχή ότι διατρέχουμε μία περίοδο όπου σε ιδιαίτερα σύντομο χρονικό διάστημα οι δυνάμεις της Ελληνικής Αστυνομίας έχουν κληθεί να ανταποκριθούν σε ένα νέο διευρυμένο και διαφοροποιημένο πλέγμα προκλήσεων για τη δημόσια τάξη, την ασφάλεια και τη δημόσια υγεία των συμπολιτών μας.

Με τα γεγονότα στον Έβρο ακόμα νωπά στη μνήμη όλων, αλλά και με τη σκέψη μας σε όσα συνέβησαν πριν από λίγες ημέρες στην περιοχή της Μόριας, οφείλουμε να εγκύψουμε στις ανάγκες των στελεχών της Ελληνικής Αστυνομίας ως ελληνική πολιτεία με αμεσότητα και αποφασιστικότητα, λαμβάνοντας επιβεβλημένες από τις περιστάσεις πρωτοβουλίες, που θα αντιμετωπίσουν αποτελεσματικά την ανάγκη διατήρησης μιας επιχειρησιακής ετοιμότητας διαρκείας για το σύνολο των αστυνομικών δυνάμεων.

Οφείλουμε να μη λησμονούμε την καθημερινή μάχη στελεχών της Ελληνικής Αστυνομίας, τόσο για τη διασφάλιση της δημόσιας τάξης και εμπέδωση του αισθήματος ασφάλειας όσο και ενάντια στην εξάπλωση της πανδημίας του COVID-19.

Επίσης, αναγνωρίζουμε τη διαρκή προσπάθεια των υπαλλήλων των σωφρονιστικών καταστημάτων, οι οποίοι, κάτω από ένα κλίμα κατανόησης και συνεργασίας εντός των καταστημάτων κράτησης, έχουν καταφέρει έως σήμερα να κρατήσουν την πανδημία μακριά από μια ιδιαιτέρως ευάλωτη πληθυσμιακή ομάδα, αυτή των κρατουμένων, διασφαλίζοντας την υγεία και την εύρυθμη λειτουργία στους χώρους κράτησής τους.

Πρόκειται για μία πρωτόγνωρη υγειονομική πρόκληση, που αφορά το σύνολο της κοινωνίας, η οποία γεννά με τη σειρά της πλήθος νέων, επιπρόσθετων αναγκών προς κάλυψη, ώστε να μπορούν οι υπηρεσίες του Υπουργείου Προστασίας του Πολίτη να προστατεύονται και να επιχειρούν αποτελεσματικά κατά την καθημερινή άσκηση των καθηκόντων τους.

Με σύσσωμη την κοινωνία να αναγνωρίζει το έργο που επιτελείται από τα στελέχη της Ελληνικής Αστυνομίας και των σωφρονιστικών καταστημάτων, οφείλουμε ως πολιτεία να εξασφαλίσουμε τον απαραίτητο υλικοτεχνικό και υγειονομικό εξοπλισμό κατά την εκτέλεση των καθηκόντων τους. Στόχος μας είναι οι άμεσες και συγκροτημένες διαδικασίες προμήθειας πάσης φύσεως ατομικών και γενικών εφοδίων, μέσων και υπηρεσιών.

Η σημερινή νομοθετική πρωτοβουλία στοχεύει αποκλειστικά προς αυτή την κατεύθυνση, δίνοντας τη δυνατότητα υλοποίησης και ολοκλήρωσης στοχευμένων προμηθειών στο πλαίσιο της έκτακτης ανάγκης διαχείρισης των μεταναστευτικών ροών, αλλά και των προληπτικών μέτρων για περιορισμό της διασποράς της πανδημίας.

(Στο σημείο αυτό την προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κυρίες και κύριοι Βουλευτές, η Κυβέρνηση αποδεικνύει για μία ακόμη φορά σήμερα ότι βρίσκεται αταλάντευτα πλάι στα στελέχη της Ελληνικής Αστυνομίας και τους σωφρονιστικούς υπαλλήλους, χωρίς, φυσικά, να θέτει σε δεύτερη μοίρα τους κρατούμενους, μέσα από νομοθετικές πρωτοβουλίες που στοχεύουν στη διασφάλιση της δημόσιας τάξης, της ασφάλειας και δημόσιας υγείας, ιδιαίτερα σε μια κρίσιμη χρονικά συγκυρία για την πατρίδα μας.

Για τον λόγο αυτό, άλλωστε, ζητάμε τη στήριξη της εν λόγω τροπολογίας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στον κατάλογο των ομιλητών. Πρώτος ομιλητής είναι ο κ. Μάξιμος Χαρακόπουλος από τη Νέα Δημοκρατία.

Ελάτε, κύριε συνάδελφε.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, καθώς η επαρχία των Φαρσάλων βρέθηκε στο μάτι του κυκλώνα, θα εστιάσω την ομιλία μου στα μέτρα που λαμβάνονται στο υπό συζήτηση νομοσχέδιο για τη στήριξη των πολιτών που έζησαν τον εφιάλτη της πλημμύρας, από την οποία δυστυχώς θρηνήσαμε και νεκρούς.

Αναμφίβολα μιλούμε για ακραία καιρικά φαινόμενα. Θεωρώ, όμως, καθήκον να μεταφέρω στην Εθνική Αντιπροσωπεία και στην Κυβέρνηση πρώτον, την οργή και την αγανάκτηση των πολιτών της επαρχίας μας για τον πλημμελή έως ανύπαρκτο καθαρισμό ποταμών, καναλιών και ρεμάτων, αβελτηρία που διόγκωσε τις συνέπειες της έντονης βροχόπτωσης. Δεύτερον, την αγωνία και την ανησυχία τους για την αρωγή της πολιτείας, το ύψος των αποζημιώσεων και τον χρόνο που θα αποζημιωθούν, προκειμένου να μπορέσουν να ξαναστήσουν το σπιτικό τους που βούλιαξε στη λάσπη και να σταθούν και πάλι στα πόδια τους. Τρίτον, τον προβληματισμό τους για την επόμενη ημέρα. Θα υπάρξει ένα ολοκληρωμένο σχέδιο αντιμετώπισης των πλημμυρικών φαινομένων στη Θεσσαλία; Αξίζει τον κόπο να επισκευάσουν το σπίτι τους ή στο επόμενο ακραίο καιρικό φαινόμενο, που δυστυχώς λόγω της κλιματικής αλλαγής είναι όλο και συχνότερα, θα φουσκώσει το ποτάμι και θα καταστρέψει και πάλι το βιος τους;

Κυρίες και κύριοι συνάδελφοι, αναμφίβολα η Κυβέρνηση αντέδρασε τάχιστα. Με εντολή του Πρωθυπουργού Κυριάκου Μητσοτάκη, κυβερνητικό κλιμάκιο βρέθηκε την επομένη της καταστροφής στην πρώτη γραμμή, στα Φάρσαλα και στην Καρδίτσα, και ανακοίνωσε άμεσα μέτρα στήριξης των πληγέντων. Η κριτική της Αντιπολίτευσης ως προς αυτό ήταν εντελώς άδικη και αυθαίρετη. Τέτοιες ώρες δεν χρειάζεται μικροψυχία.

Η δέσμη μέτρων που ανακοινώθηκε συνιστά μία γενναία ανάσα για τους πληγέντες. Απαιτείται, όμως, ένας μεσοπρόθεσμος σχεδιασμός, που θα δημιουργήσει τις προϋποθέσεις οικονομικής ανάκαμψης της περιοχής. Κομβικής σημασίας σε αυτόν τον σχεδιασμό είναι το φράγμα του Ενιπέα στη Σκοπιά Φαρσάλων. Είναι ένα έργο πνοής, που έχει μελετηθεί πριν από πενήντα χρόνια και δυστυχώς εξακολουθεί να παραμένει στα χαρτιά του.

Η υλοποίηση αυτού του παλλαϊκού αιτήματος της επαρχίας Φαρσάλων, πρώτον, θα θωρακίσει αντιπλημμυρικά όλο τον φαρσαλικό κάμπο, δεύτερον, θα αρδεύσει μία εύφορη περιοχή που απειλείται με ερήμωση και, τρίτον, θα λύσει οριστικά το πρόβλημα ύδρευσης της πόλης των Φαρσάλων, που χρόνια τώρα πίνει εμφιαλωμένο νερό.

Κανένα σχέδιο ανασυγκρότησης της περιοχής δεν θα είναι ουσιαστικά αναπτυξιακό, χωρίς το φράγμα της Σκοπιάς. Είναι, λοιπόν, επιβεβλημένο τώρα να υπάρξει μελέτη του έργου, που θα αλλάξει τη ζωή στα Φάρσαλα.

Κυρίες και κύριοι συνάδελφοι, oι εμπερίστατοι συμπολίτες μας στα Φάρσαλα μου ζήτησαν να σας μεταφέρω, να μεταφέρω στην Εθνική Αντιπροσωπεία και στην Κυβέρνηση, ερωτήσεις, παρατηρήσεις και προβληματισμούς, με την ελπίδα ότι θα βοηθήσουν στην καλύτερη νομοθέτηση. Νομίζω ότι τους το οφείλουμε και γι’ αυτό δίνω τον λόγο σε αυτούς.

Ο Μιχάλης, ο Γιώργος και άλλοι στον Σταυρό και σε άλλα χωριά ζητούν να αποσαφηνιστεί αν αποζημιώνονται οι δευτερεύουσες κατοικίες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επτά λεπτά, έχουμε, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Πέντε λεπτά έχετε.

**ΜΑΞΙΜΟΣ ΧΑΡΑΚΟΠΟΥΛΟΣ:** Αν και στην παράγραφο 4 του πρώτου άρθρου φαίνεται ότι αποζημιώνονται, στην παράγραφο 8 αναγράφεται ότι ιδιοκτήτες κενών κατοικιών δεν δικαιούνται έκτακτης ενίσχυσης. Το ζήτημα είναι σημαντικό, γιατί πολλοί διατηρούν πατρικό στα χωριά τους, τα επισκέπτονται σαββατοκύριακα, γιορτές ή καλοκαίρια. Αν αυτά τα σπιτικά κλείσουν οριστικά, θα επιταχυνθεί η πλήρης ερήμωση των χωριών. Ζητούν να πληροφορηθούν ποιος έχει την ευθύνη για τον καθαρισμό της κοίτης του ποταμού και των καναλιών που χύνονται σε αυτό, όπως και τη συντήρηση των αναχωμάτων.

Ο Στάθης, ο Αποστόλης και άλλοι στην Υπέρεια ρωτούν αν θα συντηρηθούν και πότε τα αποστραγγιστικά δίκτυα και αν θα υπάρξει συνολικότερη μελέτη για τα αρδευτικά έργα στην επαρχία Φαρσάλων. Ζητούν ταχύτερες διαδικασίες καταγραφής των ζημιών και αποζημιώσεις για τον μηχανολογικό τους εξοπλισμό, τις βλάβες στα τρακτέρ και τις ηλεκτρολογικές εγκαταστάσεις των γεωτρήσεων. Πολλοί με το τέλος της αρδευτικής περιόδου μάζεψαν τις κουλούρες στο κεφαλάρι του χωραφιού, τα λάστιχα ποτίσματος και τα πήρε η πλημμύρα. Σύμφωνα με το γράμμα του κανονισμού του ΕΛΓΑ, αποζημιώνονται μόνο όσα είναι απλωμένα στο χωράφι. Νομίζω είναι εύλογο να αποζημιωθούν.

Ο Γιώργος από το Βασιλί, όπου θρηνήσαμε και την ηλικιωμένη άτυχη, ρωτά τι θα γίνει με τις ζημιές στα συστήματα θέρμανσης, την αποκατάσταση καυστήρα και λέβητα. Καθώς ο χειμώνας είναι προ των πυλών, οι διαδικασίες πρέπει να τρέξουν γρήγορα.

Ο Φώτης, ο Αποστόλης και όλοι οι κάτοικοι του Δίλοφου ζητούν την ταχεία αποκατάσταση της γέφυρας που τους συνδέει με το Αχίλλειο και τα Φάρσαλα, απαραίτητη και για την έγκαιρη μετάβαση των παιδιών στο σχολείο. Ομοίως, ο Θανάσης και οι κάτοικοι στο Ναρθάκι και το Καστράκι ζητούν την αποκατάσταση της κατεστραμμένης γέφυρας που τους συνδέει με τα Δένδρα. Ο Νίκος από την Απελιά αλλά και όλοι οι αγρότες ζητούν γρήγορες αποζημιώσεις. Ο Βασίλης, ο Μιχάλης και άλλοι αγρότες από το Πολυνέρι και όλη την επαρχία ζητούν να δοθούν εφάπαξ τον Οκτώβριο κοινοτικές ενισχύσεις, το «τσεκ», όπως λένε οι αγρότες. Θεωρώ ότι αν το αιτηθεί το αρμόδιο Υπουργείο δεν θα έχει αντίρρηση η Ευρωπαϊκή Επιτροπή. Ζητούν να διασφαλιστεί η συνδεδεμένη ενίσχυση στο βαμβάκι, παρ’ ότι δεν θα πληρούν το πλαφόν παραγωγής. Έχει γίνει στο παρελθόν με ζημιές και πιστεύω ότι μπορεί να γίνει. Ζητούν fast track αποζημιώσεις από τον ΕΛΓΑ, ο οποίος με βάση τον μέσο όρο της προηγούμενης τριετίας μπορεί να αφαιρέσει την παραγωγή που θα παραδοθεί φέτος από όσους μπορέσουν να συλλέξουν βαμβάκι και καλαμπόκι και να αποζημιώσει άμεσα για το υπόλοιπο της διαφοράς.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, παρακαλώ, ολοκληρώστε, έχετε ξεπεράσει τα επτά λεπτά.

**ΜΑΞΙΜΟΣ ΧΑΡΑΚΟΠΟΥΛΟΣ:** Ο Νίκος από το Ευύδριο αλλά και κτηνοτρόφοι, όπως ο νεαρός Θανάσης από τα Φάρσαλα, που πάλεψε για να σώσει τα ζώα του από πνιγμό, ζητούν να αποζημιωθούν και τα ζώα που παρασύρθηκαν από τα νερά. Η απαίτηση να φωτογραφηθούν τα νεκρά ζώα, όταν έχουν ενώτιο, είναι δηλαδή τσιπαρισμένα, είναι πολυτέλεια στις παρούσες συνθήκες. Όπως επίσης παράλογο είναι να τους ζητούν φωτογραφίες με τις ζωοτροφές, για τις οποίες έχουν παραστατικά, προκειμένου να τους αποζημιώσουν, όταν με την πλημμύρα δεν έμεινε τίποτα όρθιο, ενώ και πολλοί κτηνοτρόφοι, που δένουν μόνοι τους τις μπάλες με τα άχυρα, εκ των πραγμάτων δεν έχουν παραστατικά για να αποζημιωθούν παρ’ ότι έχουν πάθει ζημιά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε, ολοκληρώσατε.

**ΜΑΞΙΜΟΣ ΧΑΡΑΚΟΠΟΥΛΟΣ:** Ο Νίκος από το Ανωχώρι αλλά και πολλοί άλλοι ζητούν να δοθεί προκαταβολή αποζημίωσης από τον ΕΛΓΑ τουλάχιστον 100 ευρώ το στρέμμα, για να μπορέσουν να ορθοποδήσουν.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, σας παρακαλώ, αν μιλάει ο καθένας από οκτώ λεπτά δεν θα τελειώσουμε.

**ΜΑΞΙΜΟΣ ΧΑΡΑΚΟΠΟΥΛΟΣ:** Ολοκληρώνω, κύριε Πρόεδρε.

Τέλος, τι θα γίνει με τα δημητριακά και άλλες παραγωγές που ήταν στις αποθήκες και καταστράφηκαν;

Κύριε Πρόεδρε, τα μέτρα που ανακοίνωσε ο Πρωθυπουργός και ψηφίζουμε σήμερα για την ανακούφιση των πληγέντων είναι αναμφίβολα γενναία. Εκείνο όμως που πρέπει να δούμε την επόμενη μέρα είναι τα αναγκαία έργα υποδομών στη Θεσσαλία, έτσι ώστε να μη χρειαστεί ποτέ ξανά να ψηφίζουμε μέτρα ανακούφισης για πλημμυροπαθείς του Κάμπου.

Πριν κατέβω από το Βήμα, κύριε Υπουργέ, θα παρακαλούσα να δείτε θετικά το αίτημα του Επιμελητηρίου Λάρισας, που ζητάει στις θετικές διατάξεις για την έκπτωση διαφημιστικής δαπάνης των επιχειρήσεων να συμπεριληφθούν όλες οι κατηγορίες του διαφημιστικού κλάδου. Καταθέτω το σχετικό έγγραφο του επιμελητηρίου στα Πρακτικά και παρακαλώ να το δείτε θετικά.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ, κύριε Πρόεδρε, για την ανοχή, αλλά ακούστηκε η φωνή των ανθρώπων του Κάμπου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ακούστε τώρα, επειδή μόλις μπήκαμε στον κατάλογο των ομιλητών, έχει καθοριστεί ο χρόνος στα πέντε λεπτά στον καθένα. Λοιπόν, όλοι οι ομιλητές είναι περίπου σαράντα έξι. Ο χρόνος και με τα πέντε λεπτά αντιλαμβάνεστε ότι είναι περίπου τριακόσια λεπτά. Άρα, λοιπόν, έξι ώρες. Δεν έχουν μιλήσει οι Υπουργοί που έχουν καταθέσει τροπολογίες και κυρίως οι Κοινοβουλευτικοί Εκπρόσωποι. Στις 18.00΄ η ώρα θα διακόψουμε οπωσδήποτε για να γίνει ο κοινοβουλευτικός έλεγχος. Αντιλαμβάνεστε δηλαδή, όπως πάμε έτσι, δεν θα τελειώσουμε ούτε στις 23.00΄. Δεν είναι δυνατόν να πάει ο κοινοβουλευτικός έλεγχος μετά, διότι δεν τηρείται το ωράριο. Αυτό δεν αφορά εσάς, κύριε Χαρακόπουλε, γενικά μιλάω, διότι πρέπει να σεβαστούμε τον χρόνο. Δεν φταίνε τίποτα οι συνάδελφοι που θα ακολουθήσουν να μιλήσουν μόνο τρία και τέσσερα λεπτά. Αν μιλάει ο ένας οκτώ λεπτά δεν είναι δυνατόν. Μιλήσατε οκτώ λεπτά και δεκαεννιά δευτερόλεπτα. Μιλάω γενικότερα. Σας παρακαλώ πολύ να τηρείται ο χρόνος.

Ο κ. Ηγουμενίδης από τον ΣΥΡΙΖΑ τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε άμεση συνάφεια με τα έκτακτα μέτρα αντιμετώπισης για τον κορωνοϊό, που συζητάμε σήμερα, επιτρέψτε μου να επισημάνω μια διάσταση που αφορά την ίδια τη λειτουργία της κοινοβουλευτικής δραστηριότητας. Να ξεκαθαρίσω και να είμαι απόλυτα σαφής: Είναι κατανοητά τα μέτρα προστασίας που πρέπει να παίρνει από το Κοινοβούλιο. Βεβαίως και επιβάλλεται αυτά τα μέτρα να επικαιροποιούνται, να αναπροσαρμόζονται, κατά την πορεία του ελέγχου της πανδημίας. Βεβαίως και πρέπει η Βουλή να στέλνει ένα μήνυμα προς όλη την κοινωνία. Όμως, άλλο είναι αυτό και άλλο η καθιέρωση μιας πρακτικής που στέλνει ένα άλλο μήνυμα στον κόσμο και ενδεχομένως κινδυνεύει να αγγίξει τον πυρήνα της δημοκρατικής λειτουργίας του Κοινοβουλίου. Και όσο σαφής ήμουν σε σχέση με τα μέτρα, το ίδιο σαφής είμαι, κυρίες και κύριοι συνάδελφοι, κύριε Πρόεδρε, στο ότι δεν μπορεί ο Βουλευτής να ψηφίζει από το σπίτι του. Αυτή είναι η προσωπική μου θέση. Η απόφαση για ψηφοφορία από απόσταση, ακόμα και σε περιπτώσεις άρσης ασυλίας, πιστεύω ότι υποβαθμίζει τη λειτουργία του Κοινοβουλίου.

Αλλά δεν είναι μόνον αυτό. Γιατί οι ομιλίες έγιναν πέντε λεπτά στη σημερινή διαδικασία; Πειράζει αν γίνονταν και αν συνεχιζόταν η διαδικασία και αύριο; Πόσες συνεδριάσεις και πόσα νομοσχέδια έχει φέρει η Κυβέρνηση με περιορισμένο χρόνο, περιορισμένο αριθμό ομιλητών, που βεβαίως στερεί τον λόγο από συναδέλφους που θέλουν να μιλήσουν; Πιστεύω ότι κανένας από όσους σκέφτονται την ψήφο από απόσταση δεν έχει τίποτα στο πίσω μέρος του μυαλού του.

Ωστόσο, για να κλείσω το πρώτο θέμα που ήθελα να αναφέρω, δυσκολεύομαι να επιχειρηματολογήσω ότι αυτό εδώ το θέμα δεν σχετίζεται με την πρόσφατη πρόταση άρσης ασυλίας, που δεν πέρασε, τον Υπουργό που ζήτησε συγγνώμη ή τον κ. Μητσοτάκη που μιλούσε για θερινή ραστώνη. Πιστεύω ότι ο Βουλευτής έχει καθήκοντα και ο ρόλος του είναι στο Κοινοβούλιο.

Σχετικά με το νομοσχέδιο υπάρχουν δύο πλευρές, γιατί ούτως ή άλλως ο χρόνος τρέχει αμείλικτος. Νέα λίστα Πέτσα: Παρά τον αρχικό εξευτελισμό, παρά το ότι κανένας δεν είναι να ένιωσε την ανάγκη να απαντήσει σε τίποτα. Είναι μόνο, όμως, αυτό στοιχείο της αλαζονείας, της αλαζονικής έπαρσης, αν το θέλετε, που διακρίνει την Κυβέρνηση; Ο κατ’ εξοχήν αρμόδιος Υπουργός για ζητήματα προστασίας του πολίτη ευτυχώς αποτυπώθηκε σε εικόνα, που με γλιτώνει από τις χίλιες λέξεις, για το πώς αντιμετωπίζει το ράσο ή το χέρι του ιερέα. Το ίδιο σε εικόνα αποτυπώθηκε ο Αναπληρωτής Υπουργός Εξωτερικών, που με γλιτώνει από άλλες χίλιες λέξεις. Από πολλές χιλιάδες λέξεις μάς γλιτώνει όλους η εικόνα των Μυκηνών, όπου τι είπε η Υπουργός και μένει στη θέση της; «Τι έγινε; Λίγο μαύρο στο χώμα.».

Κατά τη γνώμη μου, κυρίες και κύριοι συνάδελφοι, το θράσος, η αλαζονεία, η έπαρση και η κυνικότητα που κρύβει η συμπεριφορά των Υπουργών της Κυβέρνησης της Νέας Δημοκρατίας ουσιαστικά κρύβει την πραγματική ιδεολογική και πρακτική αντίληψη της Νέας Δημοκρατίας για την εκτελεστική εξουσία. Ο ίδιος ο κ. Μητσοτάκης είπε στη ΔΕΘ τη μαγική φράση «ο ιός δεν είναι ταξικός». Δυστυχώς για εσάς, κύριε Μητσοτάκη, ο ιός, στην ευρύτερη έννοια και η αρρώστια και η υγεία είναι ταξική υπόθεση, όπως κι η βαθιά οικονομική κρίση είναι βαθύτατα ταξική. Δεν ζουν την κρίση της πανδημίας όλοι με τον ίδιο τρόπο. Δεν έχουν όλοι την πολυτέλεια να πάνε με ταξί ή ιδιωτικό μέσο στη δουλειά τους, αντί να στοιβάζονται στα μέσα μαζικής μεταφοράς, που τα αφήσατε υγειονομικές βόμβες να κινούνται ανάμεσά μας. Δεν έχουν όλοι τις καταθέσεις να τους περιμένουν, τώρα που βάζουν λουκέτο στην επιχείρηση ή που κλείνει η δουλειά τους ή που μένουν χωρίς δουλειά. Δεν είναι όλοι ιδιοκτήτες μέσων ενημέρωσης για να παίρνουν τα δώρα που ο εκπρόσωπος Τύπου σας, κάθε λίγο και λιγάκι, τους στέλνει. Δεν έχουν όλοι την πολυτέλεια της ιδιωτικής ασφάλειας για να μη βρεθούν στο ράντζο του κρατικού νοσοκομείου, που κινδυνεύει να μείνει ακόμα και χωρίς κρεβάτια ΜΕΘ.

Η κρίση, λοιπόν, και ο ιός έχουν βαθύτατα ταξικό αποτύπωμα, όπως και το επιτελικό κράτος που εγκαθιδρύετε. Και ευτυχώς σε αυτό βεβαίως έχει ταξικό πρόσημο και η απάντηση, με τους ανθρώπους του πολιτισμού, τη νεολαία, τους ανθρώπους, τους εργαζόμενους, τις παραγωγικές δυνάμεις, για την υπεράσπιση των αξιών και της αξιοπρέπειας του τόπου.

Θέλω την ανοχή σας για να κλείσω με ένα θέμα. Άκουσα και τον κ. Χαρακόπουλο, που αναφέρθηκε στο πέρασμά του «Ιανού» από την περιοχή του, παρακολουθώ την ειδησεογραφία, είδα τα μέσα μαζικής ενημέρωσης, είδα τις κινήσεις της Κυβέρνησης, ακούω διάφορα και από τη σημερινή συζήτηση. Δεν έχω να προσθέσω επί της ουσίας τίποτα στην πρόταση που έκανε η εισηγήτρια του ΣΥΡΙΖΑ, με την οποία συμφωνώ απολύτως. Θα μου επιτρέψετε, όμως, κλείνοντας, κύριε Πρόεδρε, να αναφερθώ σε μια καταστροφή και στον Νίκο Καζαντζάκη. Σε ένα χωριό της Κρήτης, στους Οψιγιάδες, είναι οι περιοχές που είναι ακουμπισμένη η ρόγα του σταφυλιού για να γίνει σταφίδα, είναι ακουμπισμένοι οι κόποι της χρονιάς που πέρασε και ο πλούτος της χρονιάς που έρχεται.

Μια ξαφνική νεροποντή το καταστρέφει. Οι εικόνες που περιγράφει, πέρα από την απαράμιλλη βεβαίως ικανότητα και τον λόγο του Καζαντζάκη, θα μπορούσαν να είναι εικόνες όχι ενός χωριού της Κρήτης τότε, η εικόνα με την σταφίδα που περιγράφει, αλλά η εικόνα ενός χωριού της Κεφαλλονιάς, της Καρδίτσας κ.λπ.. Και το παιδί, ο Καζαντζάκης, πάει στον πατέρα του. «Τον είδα να στέκεται στο κατώφλι, ακίνητος και δάγκανε τα μουστάκια του. Πίσω του, όρθια, η μητέρα έκλαιγε. Πατέρα, φώναξα, πάει η σταφίδα μας! Εμείς δεν πάμε, αποκρίθηκε. Σώπα! Ποτέ δεν ξέχασα τη στιγμή ετούτη. Θαρρώ πως στάθηκε στις δύσκολες στιγμές της ζωής μου μεγάλο μάθημα. Αναθυμόμουν τον πατέρα μου ήσυχο, ασάλευτο, να στέκεται στο κατώφλι. Μήτε βλαστημούσε, μήτε παρακαλούσε, μήτε έκλαιγε. Ασάλευτος κοίταζε τον όλεθρο και έσωζε μόνος αυτός, ανάμεσα σε όλους τους γειτόνους, την αξιοπρέπεια του ανθρώπου.». Ευχαριστώ τον Καζαντζάκη για την βοήθεια που μου πρόσφερε σε δύσκολες στιγμές της ζωής μου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Όπως βλέπετε, παραβιάζεται ο χρόνος. Εγώ θα αφήσω τον πρώτο κύκλο των ομιλητών απ’ όλα τα κόμματα με μία ανοχή, γιατί είναι οι πρώτοι Βουλευτές που παίρνουν τον λόγο, αλλά από εκεί και πέρα θα τηρείται αυστηρά το πεντάλεπτο.

Κύριε Ηγουμενίδη, όσον αφορά αυτό που είπατε, ότι η επιστολική ψήφος πλήττει τον πυρήνα της δημοκρατίας, σ’ αυτό δεν νομίζω ότι έχετε δίκιο. Εξάλλου, πρέπει να σας πω ότι στη Διάσκεψη των Προέδρων αποφασίστηκε να υπάρχει η επιστολική ψήφος. Ο Πρόεδρος της Βουλής απευθύνθηκε στο Επιστημονικό Συμβούλιο της Βουλής, που ομόφωνα γνωμοδότησε ότι είναι συνταγματική αυτή η ρύθμιση κάτω από τις παρούσες συνθήκες, γιατί αυτό που προέχει είναι η προστασία της υγείας και των Βουλευτών και των υπαλλήλων.

Συνεπώς επιτρέψτε μου να πω ότι ήταν λίγο υπερβολικό αυτό που είπατε, ότι πλήττεται ο πυρήνας της δημοκρατίας. Στην τροποποίηση του Κανονισμού της Βουλής, που θα γίνει αύριο, ο Πρόεδρος της Βουλής θα αναφερθεί εκτενώς πάνω σ’ αυτό το θέμα και θα γίνει και τροποποίηση.

Συνεχίζουμε με τον κ. Μουλκιώτη.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Τι να πούμε; Γι’ αυτό θα συζητήσουμε τώρα;

**ΑΝΔΡΕΑΣ ΛΟΒΕΡΔΟΣ:** Όχι, ζητώ τον λόγο για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Λοβέρδος ως Κοινοβουλευτικός Εκπρόσωπος ζήτησε τον λόγο για ένα λεπτό.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ούτε για ένα λεπτό.

Κύριε Πρόεδρε, ενώ φοράτε μάσκα, τη βγάλατε για να μιλήσετε. Υπάρχει μία σύγχυση. Στη Διακομματική Επιτροπή για Ανάπτυξη της Θράκης, που έγινε μία συζήτηση, συνάδελφος της Νέας Δημοκρατίας μάς είπε ότι κυρίως όταν μιλάμε πρέπει να τις φοράμε, εκτός του Βήματος. Πάρτε μία απόφαση, ρωτώντας και τους γιατρούς, γιατί υπάρχει θέμα. Μια φορά κάνουμε το ένα, μια φορά κάνουμε το άλλο. Για παράδειγμα, η κ. Γιαννάκου είπε, ως γιατρός, ότι όταν μιλάς από την Έδρα δεν εκπέμπεις. Άλλοι λένε το αντίθετο. Πάρτε μία απόφαση, να την τηρούμε όλοι με τον ίδιο τρόπο.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Μουλκιώτης από το Κίνημα Αλλαγής έχει τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όταν κάθε χρόνο παρατηρούμε και βιώνουμε δεκάδες εικόνες και έχουμε και προσωπικές εμπειρίες από κατεστραμμένες περιοχές, με γνωστά τραγικά αποτελέσματα σε όλα τα μέρη της χώρας υπάρχει ζήτημα. Εάν συνεχίζουμε να αντιμετωπίζουμε το θέμα των φυσικών καταστροφών, των πυρκαγιών, των πλημμυρών με τον ίδιο τρόπο που το αντιμετωπίσαμε μέχρι και σήμερα, οι συνέπειες για εμάς, τα παιδιά μας, αλλά και τα παιδιά των παιδιών μας θα είναι χωρίς αμφιβολία συνεχείς και καταστροφικές από κάθε άποψη, οικονομική, κοινωνική, περιβαλλοντική και βεβαίως με ανθρώπινες απώλειες. Και αυτό είναι δράμα.

Είμαι βέβαιος ότι με αυτή τη διαπίστωση δεν θα υπάρξει καμμία διαφωνία. Η χώρα μας για πολλούς γνωστούς λόγους, όπως απρογραμμάτιστη αστικοποίηση, αυθαίρετη δόμηση, αποψίλωση δασών, πυρκαγιές, μπαζώματα ρεμάτων, καταπατήσεις, έλλειψη αντιπλημμυρικών έργων, που είναι μόνιμο και διαρκές φαινόμενο, δεν διαθέτει σήμερα ικανοποιητική θωράκιση αντιπλημμυρικής προστασίας.

Επακόλουθο όλων αυτών των στρεβλώσεων είναι ότι πολλές περιοχές της χώρας πλήττονται συχνά από καταστροφικές πλημμύρες με ανυπολόγιστες ζημιές, με υποβάθμιση του περιβάλλοντος, αλλά και ανθρώπινα θύματα, ακόμη ίσως και στις σχετικά μικρής έντασης και διάρκειας βροχοπτώσεις.

Αυτή, δυστυχώς, είναι η πραγματικότητα και δυστυχώς η σημερινή νομοθετική πρωτοβουλία δεν είναι στη λογική ενός ολοκληρωμένου σχεδίου για την αντιμετώπιση φυσικών καταστροφών. Είναι επειδή έτυχε. Εάν δεν γινόταν αυτό, δεν θα είχαμε σήμερα τη συγκεκριμένη νομοθετική πρωτοβουλία.

Επιπλέον, η Κυβέρνηση φέρνει διατάξεις που αναφέρονται στα μέσα μαζικής ενημέρωσης, οι οποίες, αν μη τι άλλο, είναι τουλάχιστον προκλητικές. Είναι αυτό παράδειγμα καλής νομοθέτησης ή μήπως είναι άλλο ένα δείγμα καλής νομοθέτησης αλά Κυβέρνηση Μητσοτάκη με εν λευκώ εξουσιοδότηση για χρηματοδότηση των μέσων ενημέρωσης χωρίς κανόνες, χωρίς κριτήρια, χωρίς όρους και προϋποθέσεις, χωρίς διαφάνεια; Τι είναι αυτό, τέλος πάντων;

Δεν είναι προκλητικό, κυρίες και κύριοι συνάδελφοι, αλλά και απολύτως αντιδημοκρατικό και αποδεικνύει καθεστωτική αντίληψη το γεγονός ότι την ίδια ώρα που η Κυβέρνηση της Νέας Δημοκρατίας δεν στηρίζει το ΕΣΥ, το εκπαιδευτικό σύστημα, τους μικρομεσαίους, τους αγρότες, να παίρνει χρήματα από τον κρατικό προϋπολογισμό, δηλαδή από το υστέρημα των πολιτών, και να το διαθέτει για την προπαγάνδα της επιχειρώντας να χειραγωγήσει τα μέσα μαζικής ενημέρωσης; Την ίδια ώρα, δηλαδή, που χρειάζονται όσο το δυνατόν περισσότερες ΜΕΘ και δεν τις έχουμε, υγειονομικό υλικό, γιατροί, νοσηλευτές, υποδομές, σχολικές αίθουσες, που βλέπετε τι γίνεται, την ίδια ώρα που χρειάζονται χίλια δυο πράγματα, σκορπάει η Κυβέρνηση 2 εκατομμύρια ευρώ για διαφημίσεις. Ξέρουμε όλοι ότι όσοι διαχειρίζονται δημόσιο χρήμα οφείλουν να είναι πάρα πολύ προσεκτικοί και να μην προκαλούν με τις αποφάσεις τους, γιατί η αλαζονεία που τους δίνουν οι δήθεν δημοσκοπικές προβλέψεις είναι κακός οδηγός και σύντομα θα βρεθούν μπροστά σε οδυνηρές εκπλήξεις, εάν βεβαίως συνεχίζουν να συμπεριφέρονται με τέτοιον προκλητικό τρόπο.

Εάν η Κυβέρνηση, κυρίες και κύριοι συνάδελφοι, θέλει να πει κάτι διαφορετικό, εάν η Κυβέρνηση, κύριε Υπουργέ, θέλει να πει κάτι διαφορετικό, τότε να υιοθετήσετε την τροπολογία που κατέθεσε το Κίνημα Αλλαγής.

Το σημερινό νομοσχέδιο ουσιαστικά καλύπτει μόνο το κομμάτι της άμεσης, οριζόντιας στήριξης, ενώ αδυνατεί να παρουσιάσει ή έστω να δρομολογήσει κάποιο μέτρο μακράς πνοής.

Ειδικά σε ό,τι αφορά το άρθρο 5 και τα έκτακτα και επείγοντα μέτρα για την προστασία των θέσεων εργασίας, είναι η αλήθεια ότι πρωτοτυπήσατε, κύριε Υπουργέ, καθώς για πρώτη φορά οι εργαζόμενοι μπαίνουν σε αναστολή μετά από φυσική καταστροφή, επιδοτώντας στην πράξη την επιδοτούμενη ανεργία. Σας κάναμε συγκεκριμένες παρατηρήσεις και προτάσεις κατά τη συνεδρίαση των επιτροπών και απάντηση δεν έχουμε πάρει μέχρι και τώρα. Ρωτήσαμε, γιατί χρησιμοποιείτε το εργαλείο της αναστολής σύμβασης εργασίας και γιατί η αποζημίωση στον εργαζόμενο να είναι 534 ευρώ, αντί να έχουν αποζημίωση των ονομαστικών μισθών; Απάντηση δεν πήραμε μέχρι τώρα.

Προτείναμε, επίσης, να υπάρχει διάταξη που να ακυρώνει τις όποιες απολύσεις έγιναν από την ημέρα της καταστροφής, της πρόκλησης της ζημιάς, μέχρι και τη δημοσίευση του νόμου. Τι θα κάνετε, κύριε Υπουργέ, με αυτό; Θα υιοθετήσετε αυτή την πρότασή μας; Θα νομοθετήσετε, δηλαδή, την προστασία των εργαζομένων ή απλώς λόγια; Γιατί η αλήθεια είναι ότι μάλλον δεν είχε γίνει ο υπολογισμός για τους εργαζόμενους. Διαχειρίζεστε τα ζητήματα μόνο με καθαρά επικοινωνιακούς όρους.

Κυρίες και κύριοι συνάδελφοι, η οικονομία, η αγορά εργασίας και οι πολίτες χρειάζονται μέτρα για την επιδότηση της εργασίας και της παραγωγής και όχι μέτρα για την αναστολή της εργασίας και της επιδοτούμενης ανεργίας. Αυτό, δυστυχώς, η Κυβέρνηση δεν το έχει αντιληφθεί μέχρι σήμερα. Γι’ αυτόν τον λόγο πρέπει να υπάρξει αναγκαία θέσπιση προοδευτικών, μονιμότερων μέτρων για τη στήριξη και των επιχειρήσεων και των εργαζομένων. Το έχουμε προτείνει πάρα πολλές φορές, αλλά δυστυχώς δεν το ακούτε. Εμείς λέμε, έστω και τώρα, πιλοτικά, κύριε Υπουργέ, να υπάρξει ένα πρόγραμμα εργασίας για τη στήριξη των επιχειρήσεων σ’ αυτές τις περιοχές που επλήγησαν, σύμφωνα με το οποίο για κάθε 1.000 ευρώ μισθολογική δαπάνη η επιχείρηση να επιδοτείται για 1.500 ευρώ. Κάντε το, για να δούμε πώς θα πάει αυτό το πείραμα, μήπως είναι καλύτερα τα αποτελέσματα. Μη συνεχίζετε να επιδοτείτε την ανεργία, δηλαδή να κάνετε αναστολή και να μη γίνεται καμμία άλλη διαδικασία. Είναι λάθος αυτή η επιδότηση. Εμείς θέλουμε επιδότηση εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να πω δύο πράγματα ακόμη και θα κλείσω. Θα αναφερθώ στην εκπνοή του ν.4495/2017 στις 30 Σεπτεμβρίου 2020. Όλοι είναι ανάστατοι. Και οι πολίτες οι οποίοι δεν προλαβαίνουν να νομιμοποιήσουν τα ακίνητά τους και οι μηχανικοί. Υπάρχει η υγειονομική κρίση. Οι υπηρεσίες λόγω της υποστελέχωσής τους δεν λειτουργούν. Εξακολουθούν να μην έχουν αναρτηθεί οι αεροφωτογραφίες του 2011 και δεν ξέρουν εάν υπάρχουν νομιμοποιήσεις ή όχι και εάν υπάρχουν αυθαίρετα ή όχι. Πώς, λοιπόν, λήγει η προθεσμία, όταν η ίδια η πολιτεία δεν έχει κατοχυρώσει τις προϋποθέσεις, για να γίνουν σωστές διαδικασίες για τη διαδικασία νομιμοποίησης των αυθαιρέτων;

Δεύτερον, υπάρχει πρόβλεψη, πράγματι, ότι πολίτες, οι οποίοι έχουν υποστεί φυσικές καταστροφές να αποζημιώνονται για την κύρια κατοικία. Κύριε Υπουργέ, προσέξτε, υπάρχει αποκλεισμός ορισμένων πολιτών, οι οποίοι, ναι μεν, έχουν πληγεί από τα φυσικά φαινόμενα, όμως δεν έχει υποστεί ζημιά η κύρια κατοικία, αλλά οι βοηθητικοί χώροι της κύριας κατοικίας που είναι απαραίτητοι για τη λειτουργία της κύριας κατοικίας. Αυτοί που έχουν υποστεί τέτοια ζημιά δεν αποζημιώνονται.

Εμείς στο Κίνημα Αλλαγής καταθέσαμε τροπολογία και ζητάμε για αυτούς τους ανθρώπους -και αναφέρομαι στην πρώτη ζημιά, στις πρώτες πληγείσες περιοχές στην Εύβοια, που έχει μεγάλα ζητήματα, αλλά και στη Θεσσαλία, στη Φθιώτιδα- να αποζημιώνονται οι βοηθητικές κατοικίες και εγκαταστάσεις που είναι απαραίτητες για τη λειτουργία της κατοικίας.

Καταλήγω, κύριε Πρόεδρε, βλέποντας και τον Υφυπουργό Υγείας: Κύριε Υφυπουργέ, στο Νοσοκομείο της Θήβας, η παθολογική κλινική έκλεισε. Προχθές, τη Δευτέρα, εδώ, εσείς είπατε ότι υπάρχουν προβλήματα, αλλά θα συνεχίσει να λειτουργεί. Έκλεισε η παθολογική κλινική. Ακούγεται μεθόδευση να μεταφέρονται από το Κέντρο Υγείας της Αλιάρτου γιατροί πρωτοβάθμιας μονάδας φροντίδας υγείας στο νοσοκομείο, δηλαδή γενικοί γιατροί, όχι παθολόγοι, σε μονάδα δευτεροβάθμιας υγείας. Αυτό και επιστημονικά λέγεται -δεν είμαι γιατρός- ότι δεν είναι επιτρεπτό.

Τι γίνεται με τη δομή φιλοξενίας προσφύγων στη Θήβα, έχει ήδη πάνω από επτά κρούσματα; Και έχουμε και άλλα ζητήματα που αντιμετωπίζουμε. Κοιτάξτε, να λάβετε πρόνοια, ώστε να λειτουργήσει η παθολογική κλινική άμεσα. Τίθεται μεγάλο ζήτημα και μεγάλο πρόβλημα για το Νοσοκομείο της Θήβας.

Και θέλω, κύριε Πρόεδρε, να καταλήξω λέγοντας το εξής: Μπορεί να κρίνεστε ως Κυβέρνηση, αλλά κρινόμαστε και όλοι. Για αυτόν τον λόγο, σήμερα, έχουμε αυτές τις συγκεκριμένες προτάσεις και πήραμε αυτή τη συγκεκριμένη υπεύθυνη θέση ως Αντιπολίτευση. Και θα συνεχίσουμε τον ίδιο θεσμικό ρόλο να τον υπηρετούμε.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε συνάδελφε.

Τον λόγο έχει ο Υφυπουργός Υγείας κ. Κοντοζαμάνης για τρία λεπτά, για να παρουσιάσει την τροπολογία 481/25-9-2020, που αφορά τα ζητήματα παράτασης ισχύος της ρύθμισης για την αντιμετώπιση εκτάκτων αναγκών λόγω του κορωνοϊού, παράταση θητείας Διοικητικού Συμβουλίου ΙΦΕΤ και διαδικασία αποδοχής δωρεών.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Σε ό,τι αφορά την τροπολογία 481/75 του Υπουργείου Υγείας έχει τρία άρθρα. Ουσιαστικά, έρχεται με το πρώτο άρθρο να δώσει παράταση σε ισχύουσες ρυθμίσεις για την αντιμετώπιση εκτάκτων αναγκών λόγω κορωνοϊού. Κυρίως αφορά στη δυνατότητα του Ινστιτούτου Φαρμακευτικής Έρευνας και Τεχνολογίας και άλλων αναθετουσών αρχών αρμοδιότητας του Υπουργείου Υγείας να συνάπτουν συμβάσεις για την αγορά υγειονομικού υλικού και φαρμάκων για την κάλυψη των αναγκών.

Επίσης, παρατείνεται η δυνατότητα προσφυγής στη διαδικασία αναγκαστικής διάθεσης στο δημόσιο κλινών ιδιωτικών θεραπευτηρίων και κλινικών, κλινών μονάδων εντατικής θεραπείας, ξενοδοχείων, ιδιωτικών χώρων κ.τ.λ. προκειμένου να αντιμετωπίσουμε την έκτακτη κατάσταση του κορωνοϊού.

Με το άρθρο 2, παρατείνεται η ισχύς της θητείας του Διοικητικού Συμβουλίου της «ΙΦΕΤ Α.Ε.» έως και την 31η Δεκεμβρίου 2020, προκειμένου να μη διαταραχθούν οι διαδικασίες ανοικτών διαγωνιστικών διαδικασιών που βρίσκονται σε εξέλιξη για την προμήθεια υγειονομικού και λοιπού εξοπλισμού, πάλι για την κάλυψη έκτακτων αναγκών λόγω κορωνοϊού.

Με το άρθρο 3 της τροπολογίας δίνεται η δυνατότητα έως και το τέλος του 2020 στον Υπουργό Υγείας να αποδέχεται δωρεές, κυρίως ειδικού νοσοκομειακού εξοπλισμού, πάσης φύσεως, μέσων ατομικής προστασίας. Επεκτείνουμε τη δυνατότητα δωρεών, κυρίως σε ό,τι αφορά τις εργασίες για την κατασκευή των μονάδων εντατικής θεραπείας, προκειμένου και πάλι σε αυτή την περίπτωση να αντιμετωπίσουμε την έκτακτη κατάσταση του κορωνοϊού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Τον λόγο έχει ο κ. Ιωάννης Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Κυρίες και κύριοι, θα μπορούσε κάποιος να αναρωτηθεί, τι δουλειά έχει στο νομοσχέδιο για τον «Ιανό» ένα άρθρο, όπως το άρθρο 13, το οποίο θεσμοθετεί την ηλεκτρονική ψηφοφορία στις εκλογές των υπηρεσιακών συμβουλίων των εκπαιδευτικών. Και όμως, η συγκεκριμένη ενέργεια της Κυβέρνησης μόνο τυχαία δεν είναι. Διότι η κυβερνητική πολιτική και τακτική είναι πια ολοφάνερες.

Στη λογική «τώρα που βρήκαμε παπά να θάψουμε πέντε-έξι», η Κυβέρνηση της Νέας Δημοκρατίας μεθοδικά αξιοποιεί τα προβλήματα που προκύπτουν από την πανδημία, προκειμένου να επιταχύνει και να βαθύνει την αντιλαϊκή, αντεργατική πολιτική σε όλα τα επίπεδα και σε όλους τους τομείς. Όπως είναι επίσης γνωστό, η αντιλαϊκή πολιτική πάντα είναι νύχι-κρέας με την κρατική καταστολή, με το χτύπημα της οργάνωσης και της συλλογικής δράσης των εργαζομένων, με την υπονόμευση της ίδιας της λειτουργίας των σωματείων.

Όπως η αντιλαϊκή πολιτική έχει μια σταθερή συνέχεια με όλες τις αστικές κυβερνήσεις, έτσι και η σημερινή απαράδεκτη διάταξη για την ηλεκτρονική ψηφοφορία δεν είναι παρά η συνέχεια της αντεργατικής ρύθμισης του ΣΥΡΙΖΑ -για να μην ξεχνιόμαστε- για την παρεμπόδιση των γενικών συνελεύσεων των σωματείων μέσω της αυξημένης απαρτίας που προέβλεπε, αλλά και του κατάπτυστου νόμου της Νέας Δημοκρατίας για τον περιορισμό των διαδηλώσεων και την παρέμβαση στην εσωτερική λειτουργία των σωματείων μέσω του περιβόητου Ηλεκτρονικού Μητρώου.

Στόχο σταθερό όλοι σας έχετε την απομόνωση των εργαζομένων, την υπονόμευση και την ακύρωση κάθε ζωντανής λειτουργίας, συζήτησης και επαφής. Θέλετε να είναι ο καθένας μοναχός του μπροστά σε έναν υπολογιστή, κλεισμένος στους τέσσερις τοίχους του σπιτιού του, απομονωμένος από τους συναδέλφους του, ξεκομμένος από τη συλλογική συζήτηση, τη ζωντανή διαπάλη, όλα αυτά δηλαδή που είναι τα στοιχεία της υγείας του κινήματος.

Αυτό που επιδιώκετε δεν είναι τίποτα άλλο από τη χειραγώγηση, την ενσωμάτωση, ακόμα και τη διάλυση του συνδικαλιστικού κινήματος. Ματαιοπονείτε, όμως. Ποτέ, μα ποτέ, δεν πρόκειται να τα καταφέρετε.

Αποσύρετε, λοιπόν, τώρα το κατάπτυστο άρθρο για την ηλεκτρονική ψηφοφορία. Καλά θα κάνει επιτέλους η Κυβέρνηση, αντί να απεργάζεται τέτοια αντισυνδικαλιστικά σχέδια, να σκύψει επιτέλους σοβαρά πάνω στα προβλήματα για την εκπαίδευση. Να σκύψει σοβαρά επιτέλους πάνω από τα εκρηκτικά προβλήματα των σχολείων. Να ακούσει τις αγωνίες των μαθητών, των γονιών και των εκπαιδευτικών.

Διότι φέτος η σχολική χρονιά ξεκίνησε μέσα στις πρωτόγνωρες συνθήκες μιας πανδημίας και ενός κορωνοϊού που δεν αστειεύεται. Και αν και πέρασαν έξι μήνες από το προληπτικό κλείσιμο των σχολείων τον περασμένο Μάρτη, αν και η υποδειγματική τήρηση των οδηγιών από τον λαό άφησε πολύτιμα χρονικά περιθώρια στην Κυβέρνησή σας να μεριμνήσει για την προστασία της υγείας του λαού, αποδείχτηκε, τελικά, ότι η κυβερνητική σας πολιτική είχε -και έχει- άλλες προτεραιότητες και διαχειρίζεται την πανδημία με βασικό κριτήριο όχι την προστασία της υγείας του λαού, αλλά την κερδοφορία των επιχειρηματικών ομίλων. Αυτός είναι ο πρώτος σας στόχος.

Όσο για την εκπαίδευση, την ώρα που η αποφυγή του συγχρωτισμού αποτελεί το πιο αποτελεσματικό μέτρο για το φρενάρισμα της εξάπλωσης του ιού και παρ’ όλο που είχε όλον τον καιρό η Κυβέρνηση να καταγράψει, να ετοιμάσει, να αξιοποιήσει ένα σωρό χώρους δημοσίων κτηρίων κατάλληλους για να στεγάσουν τα δεκαπεντάρια -το πολύ δεκαπεντάρια- μαθητικά τμήματα που πρέπει ειδικά τώρα να λειτουργούν, πήγε πίσω ακόμα και από αυτά που έκανε τον περασμένο Ιούνιο η ίδια η Κυβέρνηση και με πολύ λιγότερα, μάλιστα, κρούσματα, επιτρέποντας να λειτουργούν σήμερα χιλιάδες υπεράριθμα μαθητικά τμήματα, σαν να μη συμβαίνει τίποτα. Έφτασε, όμως, αυτή η Κυβέρνηση να νομοθετεί μέσα στο καλοκαίρι ακόμα και την αύξηση των μαθητών ανά τμήμα.

Παραπέρα, αντί να μονιμοποιήσει τις χιλιάδες περιπλανώμενους για χρόνια αναπληρωτές εκπαιδευτικούς και να προσλάβει όλο το απαραίτητο εκπαιδευτικό προσωπικό έγκαιρα, την 1η του Σεπτέμβρη δηλαδή, κομπάζει για την πρόσληψη των μισών από τους περσινούς αναπληρωτές.

Αυτή τη στιγμή, είναι είκοσι χιλιάδες τα κενά στα σχολεία. Να πούμε δεκαπέντε χιλιάδες, μιας και προσλάβατε πριν από λίγες ημέρες άλλες πέντε χιλιάδες. Επιπλέον, νομοθετήσατε και μια νέα ελαστική εργασιακή σχέση, αυξάνοντας την ποικιλία του μπουκέτου των ελαστικών εργασιακών σχέσεων, τη λεγόμενη «τρίμηνη εκπαιδευτική εργασιακή σύμβαση».

Αντί η Κυβέρνηση να φροντίσει με δραστικό τρόπο για την καθαριότητα των σχολείων μονιμοποιώντας κατ’ αρχάς τις εννιάμισι χιλιάδες καθαρίστριες, που φυσικά και δεν φτάνουν σήμερα για τον καθαρισμό των δεκατριών χιλιάδων σχολικών μονάδων σε όλη τη χώρα, κοκορεύεται γιατί στην εργασιακή ομηρία αυτών των καθαριστριών έδωσε άλλη μορφή, εντατικοποιώντας φυσικά παραπέρα τη δύσκολη δουλειά τους, χωρίς να παραλείπει βεβαίως και αυτή η Κυβέρνηση να πετάει σταθερά το μπαλάκι της καθαριότητας των σχολείων στους δήμους.

Αντί να φροντίσει η Κυβέρνησή σας για τη διενέργεια δωρεάν μαζικών επαναλαμβανόμενων τεστ στην εκπαίδευση, αντί η ίδια η πολιτεία να μεριμνά για τα τεστ των ύποπτων κρουσμάτων που σκάνε συνεχώς όλο και περισσότερο στα σχολεία σε μαθητές και εκπαιδευτικούς, τι κάνετε; Αντί να μεριμνήσετε για τα απαιτούμενα μέσα ατομικής προστασίας, τι κάνατε; Τους δώσατε ένα μίνι παγουρίνο και βέβαια ζήσαμε τον περιβόητο τραγέλαφο της μάσκας.

Ξέρετε, όμως, κάτι; Ότι όσο μεγάλη κι αν είναι η μάσκα που μοιράσατε, δεν φτάνει για να κρύψει τις τεράστιες ευθύνες σας για την επικίνδυνη υγειονομική κατάσταση στην οποία με την πολιτική σας οδηγήσατε τα σχολεία να λειτουργούν. Και όσο κι αν συκοφαντείτε εσείς και τα παπαγαλάκια σας τις κινητοποιήσεις των μαθητών που δυναμώνουν σε όλη τη χώρα, να ξέρετε ότι οι πραγματικοί υποκινητές αυτών των αγώνων είστε εσείς οι ίδιοι και τα αποτελέσματα της δικής σας πολιτικής, της διαχρονικά αντιεκπαιδευτικής, μιας πολιτικής που επιτρέπει σήμερα, το 2020, το αίσχος στο Ειδικό Σχολείο Δευτεροβάθμιας Εκπαίδευσης στο Κορδελιό που λειτουργεί σε πολυκατοικία χωρίς αυλή για παιδιά με αναπηρία!

Είναι αποτελέσματα μιας πολιτικής που μέσα στην πανδημία τα παιδιά κάνουν μαθήματα σε υπόγειες αίθουσες σε πολλές συνοικίες της Θεσσαλονίκης και σε όλη τη χώρα, σε εικοσιεπτάρια ή εικοσιεννιάρια τμήματα. Μιας πολιτικής που μέσα στην πανδημία αντί τα ολιγομελή τμήματα των λυκείων να γίνονται όλο και περισσότερα, να πολλαπλασιάζονται, δηλαδή, εσείς να καταργείτε, τα λιγοστεύετε, για να γίνουν πολυπληθή τα τμήματα. Μιας πολιτικής που την προσχολική αγωγή, όταν αυτή δεν στριμώχνεται όπως-όπως σε αίθουσες Μουσικής, Εικαστικών, σε γυμναστήρια μαζί με τα ποντίκια όπως στο Ντεπό της Θεσσαλονίκης ή στα kibo που στήνονται οπουδήποτε κι αν βρεθεί έστω και λίγο χώρος στα σχολεία, τότε υπάρχουν ακόμα και σήμερα νηπιαγωγεία, όπως το 82ο Νηπιαγωγείο της Θεσσαλονίκης, που ακόμη δεν άνοιξε, δεν ξεκίνησε τη σχολική χρονιά για αυτά τα παιδιά, γιατί δεν υπάρχουν αίθουσες.

Αυτή η πολιτική όλο και περισσότερο, κύριε Υπουργέ, συναντά την αντίδραση του λαού. Και να είστε σίγουροι ότι το ΚΚΕ θα φροντίζει αυτή η αντίδραση να είναι και οργανωμένη και συνειδητή.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Επόμενος ομιλητής είναι η κ. Χρηστίδου Ραλλία από τον ΣΥΡΙΖΑ.

Από εδώ και πέρα θα τηρείται το πεντάλεπτο αυστηρά, γιατί αλλιώς δεν θα τελειώσουμε σήμερα. Έγινε μια παραβίαση από τους πρώτους ομιλητές, είπαμε να γίνει ένας κύκλος από όλα τα κόμματα και να υπάρχει μια ανοχή για τους πρώτους ομιλητές, αλλά παρακαλώ από δω και πέρα να το τηρούμε. Απ’ ό,τι βλέπω οι περισσότεροι ομιλητές είναι Νέα Δημοκρατία και ΣΥΡΙΖΑ, εκτός των δύο περιπτώσεων του Κομμουνιστικού Κόμματος Ελλάδας και δύο του ΚΙΝΑΛ.

Συνεπώς παρακαλώ να τηρείτε το πεντάλεπτο.

**ΡΑΛΛΙΑ ΧΡΗΣΤΙΔΟΥ:** Θα προσπαθήσω, κύριε Πρόεδρε.

Κυρίες και κύριοι συνάδελφοι, ερχόμαστε σήμερα να συζητήσουμε ένα νομοσχέδιο που θεωρητικά προορίζεται να βοηθήσει τους συμπολίτες μας που επλήγησαν από τον «Ιανό», για την ακρίβεια τους συμπολίτες μας που επλήγησαν και από τον «Ιανό» και να τους συνδράμει στην πολλαπλή δοκιμασία που περνάνε.

Αντ’ αυτού, τι κάνει το εν λόγω νομοσχέδιο; Κάνει πραγματικότητα ένα σύνθημα που ακούμε πολύ συχνά από την παράταξή σας και δυστυχώς το ακούμε σαν ένα κακό, κακόγουστο, πολύ άσχημο αστείο. «Κάνει την κρίση ευκαιρία» για φίλους και «ημετέρους», για αυτούς που η παράταξή σας έχει συμφέρον να ευνοήσει για ακόμα μια φορά.

Παράλληλα οι συμπολίτες μας που έχασαν στη θεομηνία του «Ιανού» τα πάντα έχοντας ήδη «κάψει» τις οικονομικές εφεδρείες λόγω πανδημίας, λόγω καραντίνας, λόγω οικονομικής κρίσης, που έχει αρχίσει ελέω Νέας Δημοκρατίας από νωρίτερα, τώρα παίρνουν ουσιαστικά ένα νομοσχέδιο με το όνομά τους στο τίτλο, αλλά ελάχιστα πέρα από αυτό.

Και εξηγούμαι. Το νομοσχέδιο λέει υποκριτικά ότι σχεδιάστηκε για να βοηθήσει όσους επλήγησαν από τον «Ιανό». Ποιοι είναι αυτοί οι πολίτες; Οι ωφελούμενοι θα πρέπει να είναι τα φυσικά ή νομικά πρόσωπα που έχουν πληγεί από τις περιοχές από την Κεφαλλονιά μέχρι και την Καρδίτσα, που έχει δεχτεί όπως είναι γνωστό τα χειρότερα χτυπήματα και θρηνεί νεκρούς αυτή τη στιγμή. Και με ποιον τρόπο ακριβώς έρχεται το νομοσχέδιο αυτό να βοηθήσει; Με μια εφάπαξ ενίσχυση 5.000 ευρώ ανά κατοικία και 8.000 ευρώ ανά επιχείρηση και ζημιές.

Ωστόσο, κυρίες και κύριοι της Κυβέρνησης, όσο και να άργησαν τα μέσα μαζικής ενημέρωσης να καλύψουν το ζήτημα του «Ιανού» και των ζημιών του, οι εικόνες που είδαμε όλες και όλοι απέδειξαν ότι οι ζημιές και στα σπίτια και στα καταστήματα ήταν ολοσχερείς και όχι αυτές που διορθώνονται με ποσά αυτής της κατηγορίας.

Αντίστοιχο μέτρο είχε ληφθεί από την Κυβέρνηση του ΣΥΡΙΖΑ για τις πλημμύρες του 2007 με τον ν.4501/2017, ενώ η συνθήκη τώρα είναι κατά πολύ χειρότερη.

Η καταστροφή των μαγαζιών στην αγορά της Καρδίτσας και της αγροτικής παραγωγής του νομού, που είναι και από τους πιο φτωχούς νομούς πανελλαδικά, έρχεται ως επίλογος σε μήνες οικονομικής κρίσης, καραντίνας και αναδουλειάς και όχι σε κανονικές συνθήκες. Οι άνθρωποι, επομένως, όσο χρηστή διαχείριση και να έχουν κάνει, είναι λογικό να μην μπορούν να επανεκκινήσουν από μόνοι τους τις ζωές τους και τις δουλειές τους. Επομένως η κλίμακα της καταστροφής είναι τέτοια, που αφορά το σύνολο της οικονομικής ζωής σε πολλές περιοχές.

Αν δεν στηριχθούν οι επιχειρήσεις συνολικά, η μία μετά την άλλη, επηρεασμένες από τον γενικό οικονομικό μαρασμό, θα κλείσουν όλες. Οι εργαζόμενοι των περιοχών που έχουν πληγεί μετατρέπονται σε ανέργους με επίδομα που είναι ουσιαστικά το 50% του μισθού. Με αυτά τα χρήματα οι άνθρωποι αυτοί τι θεωρείτε ότι θα πρωτοκάνουν; Θα φτιάξουν τα σπίτια τους; Θα ανταποκριθούν στις ανελαστικές υποχρεώσεις; Θα στηρίξουν ως πελάτες την τοπική κοινωνία; Ποιες προοπτικές υπάρχουν για να γυρίσουν κάποια στιγμή στη δουλειά τους, αν οι επιχειρήσεις που τους εργοδοτούν δεν στηριχθούν ουσιαστικά;

Η αναστολή μέχρι τέλος του μήνα της διενέργειας κάθε πράξης αναγκαστικής εκτέλεσης επί κινητής και ακίνητης περιουσίας δεν φτάνει για να προστατέψει τους οικονομικά ευάλωτους, μιας και οι ευάλωτοι θα παραμείνουν και την άλλη βδομάδα, που μπαίνει Οκτώβρης. Αυτό αποδεικνύει ότι δεν υπάρχει καμμία, μα καμμία, πρόνοια για γενική προστασία της πρώτης κατοικίας από πλειστηριασμούς, γεγονός που είναι απαράδεκτο, ιδιαίτερα σε μια πρωτόγνωρη κατάσταση όπως είναι αυτή που ζούμε τώρα.

Στην ίδια λογική είναι και η παράταση της πρώτης δόσης του ΕΝΦΙΑ. Γιατί να έχει νόημα η όλη πρωτοβουλία; Θα έπρεπε πολύ απλά να παραταθεί το σύνολο των δόσεων του ΕΝΦΙΑ, τουλάχιστον. Γιατί μόνο για έναν μήνα; Ποιο είναι το νόημα σε αυτό; Για τους πληγέντες με πολύ χαμηλά εισοδήματα θα μπορούσε να υπάρξει κάποια πρόνοια προσωρινής εξαίρεσης του φόρου, για να ανακουφιστούν περισσότερο.

Η Κυβέρνηση διά του στόματος του κ. Πέτσα έχει πει δυστυχώς πάρα πολλές φορές ότι δεν θέλει να ξοδεύει χρήματα για ενίσχυση της πραγματικής οικονομίας, καθώς εμφορείται από το πνεύμα της σύνεσης. Λοιπόν, το συγκεκριμένο νομοσχέδιο -που δίνει ασπιρίνη για την ασθένεια του «Ιανού», αλλά έχει επιφυλάξει πραγματική ενίσχυση για αλλού- δείχνει κατάμουτρα και σε εμάς αλλά και στους πολίτες ότι δεν είναι έτσι τα πράγματα.

Η Κυβέρνηση επιλέγει για ακόμα μία φορά να μη στηρίξει τον πολύ κόσμο, όχι από σύνεση, αλλά για να περισσέψει η μερίδα του λέοντος για να στηριχτούν οι «ημέτεροι», οι φίλοι και όσοι σιγοντάρουν και τη στηρίζουν επικοινωνιακά.

Με τα άρθρα 8 και 11 γίνονται φοροαπαλλαγές για ακόμα μια φορά σε πολύ μεγάλες επιχειρήσεις και κανάλια και ετοιμάζεται και η νέα λίστα Πέτσα, με απευθείας χρηματοδοτήσεις σε μέσα μαζικής επικοινωνίας της προτίμησης της Κυβέρνησης, με τη γνωστή λογική των απευθείας αναθέσεων και με τη γνωστή δικαιολογία ότι θα ενημερωθούν και θα ενημερώσουν το κοινό για τον κορωνοϊό. Κοινώς δεν διαθέτουμε τα χρήματα για να αντιμετωπίσουμε ουσιαστικά τον κορωνοϊό, νοσοκομεία, μονάδες εντατικής θεραπείας, γιατρούς, δασκάλους, μάσκες, τεστ και τόσα άλλα, αλλά διαθέτουμε ένα σωρό χρήματα για να ενημερώσουμε τον κόσμο για τον κορωνοϊό, δήθεν.

Και τι νόημα έχει, κυρίες και κύριοι της Κυβέρνησης, αν έχουμε σκοπό και τρόπο να μην κάνουμε τίποτα για το πρόβλημα; Η σκέτη ενημέρωση ποιον ωφελεί, αν όχι τους μιντιακούς σας φίλους, που με δικαιολογία τον COVID παίρνουν ζεστό κρατικό χρήμα για να σας αποθεώνουν και να κάνουν το μαύρο άσπρο όταν χρειάζεται;

Κλείνω, κύριε Πρόεδρε, και ευχαριστώ για την ανοχή σας, λέγοντας ότι η κοινωνική πλειοψηφία, κυρίες και κύριοι της Κυβέρνησης, στενάζει από τις δυσκολίες, την εγκατάλειψη και την κοροϊδία που εισπράττει από τη νέα σας κανονικότητα. Το βλέπουμε στους εργαζόμενους του πολιτισμού που τους προσβάλατε προ ημερών ότι είναι στο μαύρο. Και η Υπουργός Πολιτισμού κάνει τα ίδια και οι Υφυπουργοί σας λέγοντας δήθεν ότι επιλέγουν να εργάζονται μαύρα. Σε επαγγελματίες που είναι εκτός δουλειάς κοντά έναν χρόνο τώρα επίσημα και βρήκατε να τους πείτε αυτό, να τους κατηγορήσετε, δηλαδή, και από πάνω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Χρηστίδου, ευχαριστούμε πολύ. Σας παρακαλώ πολύ. Δεν είναι σωστό να μιλήσετε άλλο, ούτε να κλείσουμε το μικρόφωνο.

**ΡΑΛΛΙΑ ΧΡΗΣΤΙΔΟΥ:** Όσο, λοιπόν, εσείς ασχολείστε με τη δήθεν ενημέρωση του COVID και αφήνετε στη μοίρα τους τα θύματα του «Ιανού» δημιουργείτε στην κοινωνία ένα δικαιολογημένο κύμα αγανάκτησης, το οποίο, όμως, θα δείτε πάρα πολύ σύντομα πως καμμία καλοταϊσμένη λίστα Πέτσα δεν θα μπορεί να ελέγξει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Με συγχωρείτε. Πρέπει οι συνάδελφοί σας να μιλήσουν τρία και τέσσερα λεπτά στο τέλος; Εγώ θέλω λίγη κατανόηση. Αυτά λέει ο Κανονισμός για τη διαδικασία του επείγοντος. Αυτή είναι η διαδικασία.

Κύριε Αποστόλου, έχετε τον λόγο για να δείξετε το παράδειγμα εσείς.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, είναι άδικο, γιατί έχω βιώσει πριν ενάμιση μήνα ανάλογες καταστάσεις και θα είμαι χρήσιμος τουλάχιστον όσον αφορά την ενημέρωση στο τι έχει συμβεί μέχρι σήμερα.

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά έχετε πάντοτε περιεκτικό λόγο. Οπότε πιστεύω ότι θα το τηρήσετε.

**ΕΥΑΓΓΕΛΟΣ ΑΠΟΣΤΟΛΟΥ:** Κυρίες και κύριοι συνάδελφοι, επιτρέψτε μου να ξεκινήσω με μια διαπίστωση εξαιτίας αυτών που σας είπα ότι έχω βιώσει στην Εύβοια εδώ και ενάμιση μήνα.

Όντως έπεσε, κύριε Υπουργέ, πολύ νερό και τότε και πριν εννέα ημέρες στις περιοχές που επλήγησαν. Όμως, όλες οι καταστροφές είχαν μια βασική αιτία, την απουσία έργων πρόληψης και διαχείρισης και η απουσία τέτοιων έργων θα αποτελεί στο εξής το μεγάλο φόβητρο για την επανάληψη ανάλογων ακραίων φαινομένων.

Η εικόνα του μισού Κέντρου Υγείας του Μουζακίου να το έχει πάρει το ποτάμι είναι χαρακτηριστική. Το κέντρο χτίστηκε παίρνοντας από το ποτάμι ζωτικό χώρο, τον οποίο δοθείσης ευκαιρίας τον αναζήτησε μέσα από την πλημμύρα.

Η καταστροφή που συζητούμε σήμερα δεν άφησε αλώβητη καμμία δραστηριότητα, από τα σπίτια, τις επιχειρήσεις, τις καλλιέργειες, την κτηνοτροφία μέχρι το οδικό δίκτυο, μέχρι όλες τις υποδομές. Γι’ αυτό, λοιπόν, όντως υπάρχουν διαχρονικές ευθύνες.

Όμως, στους πολίτες της Καρδίτσας και των άλλων περιοχών που επλήγησαν πρέπει να δοθεί απάντηση στο ερώτημά τους: ποιοι από τους εκπροσώπους τους από την κεντρική διοίκηση μέχρι την περιφερειακή και την τοπική αυτοδιοίκηση τους άφησαν ανυπεράσπιστους; Αυτό είναι το ερώτημά τους αυτή την ώρα και πρέπει να απαντηθεί.

Όμως, επειδή προέχει η αποκατάσταση των ζημιών και η ανακούφιση των πληγέντων, έχω να πω ότι τα περισσότερα μέτρα από αυτά που ήδη έχουν ανακοινωθεί αποτελούν μια επανάληψη των γνωστών ήδη από προηγούμενες καταστροφές. Τίποτα το ιδιαίτερο. Όχι μόνο δεν επαρκούν, αλλά και βάζουν τους πληγέντες σε μια πολύπλοκη διαδικασία που καθιστούν δύσκολη την απορρόφησή τους. Γι’ αυτά θα αναφερθώ για να μην επαναληφθούν τα ίδια και στις περιπτώσεις που συζητάμε σήμερα.

Ξεκινώ από το επίδομα διαβίωσης, τα 600 ευρώ, που υποτίθεται είναι η άμεση παρέμβαση στους πληγέντες για να ζήσουν, να επιβιώσουν. Εδώ και ενάμιση μήνα έχουν υποβάλει αίτημα στους δύο δήμους, της Χαλκίδας και των Ψαχνών, δυόμισι χιλιάδες -οι πληγέντες είναι περισσότεροι- και έχουν πληρωθεί πεντακόσιοι ενενήντα. Δηλαδή, περίπου ένας στους πέντε έχει κάνει χρήση της συγκεκριμένης ενίσχυσης. Δεν έχει γίνει καμμία πληρωμή ούτε για την αντικατάσταση της οικοσκευής.

Θέλετε να σας αναφέρω ένα παράδειγμα; Πώς να δείξει ένας πολίτης που επλήγη και το ψυγείο του το πήρε το ποτάμι, όταν ακόμη υπάρχουν σπίτια που είναι χωμένα στις λάσπες;

Δεν έχει γίνει καμμία πληρωμή και των 5.000 ευρώ για επισκευές σπιτιών, γιατί ακόμα μένει ανοιχτό αν θα υλοποιηθούν οι υπουργικές διαβεβαιώσεις που έδωσαν οι συνάδελφοί σας στη Χαλκίδα για αποζημίωση στα υπόγεια και στις δευτερεύουσες κατοικίες.

Όλες αυτές οι καθυστερήσεις καθιστούν, επίσης, αναγκαία την παράταση όλων των προθεσμιών που λήγουν αυτές τις μέρες. Θα μείνει όλος ο κόσμος ουσιαστικά χωρίς να κάνει χρήση των συγκεκριμένων μέτρων.

Εκεί, όμως, που τα πράγματα κυριολεκτικά έχουν βαλτώσει και στις δύο καταστροφές είναι η ανικανότητα της Κυβέρνησης να απαντήσει συγκεκριμένα, όχι μόνο για το ύψος των αποζημιώσεων του αγροτικού χώρου, αλλά και για τον χρόνο που θα καταβληθούν οι συγκεκριμένες αποζημιώσεις.

Τα πρώτα στοιχεία, αγαπητοί συνάδελφοι, δείχνουν ότι στη Θεσσαλία χάθηκε το 15% της ελληνικής παραγωγής σε βαμβάκι λίγο πριν τη συλλογή του, τουλάχιστον διακόσιες πενήντα χιλιάδες στρέμματα.

Ανάλογη, βεβαίως, είναι και η κατάσταση στον τομέα της καλλιέργειας του καλαμποκιού, πόσω μάλλον όταν υπάρχει ένα τεράστιο πρόβλημα αυτή την ώρα με τις ζωοτροφές που ήδη έχουν καταστραφεί.

Όσο και να συντομευθούν οι διαδικασίες των εκτιμήσεων των ζημιών θα υπάρξει πρόβλημα ακόμη και επιβίωσης για τους συγκεκριμένους αγρότες, αφού ήδη βρίσκονται εδώ και καιρό σε πολύ δύσκολη οικονομική κατάσταση και δεν θα έχουν να περιμένουν καμμία πληρωμή πριν τα τέλη του Οκτωβρίου που θα δοθεί η προκαταβολή της ενιαίας ενίσχυσης.

Πρέπει, λοιπόν, να βρεθεί τρόπος και υπάρχει η δυνατότητα με τη χρήση των δηλώσεων ΟΣΔΕ ή ακόμη και αεροφωτογραφιών να τους καταβληθεί μια προκαταβολή ενός ποσοστού.

Εσείς, κύριε Υπουργέ, είστε από αγροτικό χώρο και το αντιλαμβάνεστε, ότι πρέπει να δοθεί τουλάχιστον το 50% της αποζημίωσης και το υπόλοιπο όταν ολοκληρωθούν οι εξατομικεύσεις των ζημιών, μιας και για να γίνει αυτό χρειάζεται χρόνος μέχρι να απορροφηθούν τα νερά που υπάρχουν σήμερα.

Κύριε Υπουργέ, το βαμβάκι και η Θεσσαλία πάνε μαζί. Αποτελούν την καρδιά του αγροτικού κόσμου και του αγροτικού χώρου. Το ξεχάσατε αυτό και στη σημερινή σας παρέμβαση.

Δεν έμεινε, επίσης, αλώβητη ούτε η κτηνοτροφία. Μόνο στην Καρδίτσα χάθηκαν περισσότερα από είκοσι πέντε χιλιάδες μελισσοσμήνη, δώδεκα χιλιάδες αιγοπρόβατα και ένας απροσδιόριστος αριθμός ακόμη βοοειδών. Πρέπει να υπάρξει έγκαιρη αποτίμηση και αποζημίωση τόσο στον ζωικό πληθυσμό όσο και στις εγκαταστάσεις και τον εξοπλισμό.

Ειδικά στην κτηνοτροφία αυτό που έχει συμβεί απέναντί της είναι απαράδεκτο. Ακόμα περιμένει τη δέσμευση του Υπουργού Αγροτικής Ανάπτυξης που έγινε πριν το Πάσχα ότι θα υπάρξει εξαιτίας της πανδημίας ενίσχυση ιδιαίτερα στους κτηνοτρόφους και ακόμη περιμένουν. Πρόκειται για εμπαιγμό. Είναι αδιανόητο τόσους μήνες να μην μπορούν να εκταμιευθούν συγκεκριμένα χρήματα, που τουλάχιστον, κατά τη δήλωσή τους, υπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Τελειώνω, κύριε Πρόεδρε, και σας ευχαριστώ για την ανοχή.

**ΠΡΟΕΔΡΕΥΩΝ (Χαράλαμπος Αθανασίου):** Να είμαστε λίγο συνεπείς, για να τελειώσουμε.

**ΕΥΑΓΓΕΛΟΣ ΑΠΟΣΤΟΛΟΥ:** Όλη η διαδικασία αυτή, που σήμερα και τις προηγούμενες ημέρες φέρνετε ουσιαστικά για τον αγροτικό χώρο -αναφέρομαι εκεί ιδιαίτερα- πραγματικά αποτελεί εμπαιγμό. Όπως είπα και στην αρχή, οι διατάξεις του νομοσχεδίου αφορούν στη μισή Ελλάδα. Ήταν ευκαιρία για εσάς να δώσετε ένα στίγμα ουσιαστικής συμπαράστασης στους πληγέντες. Δεν το κάνατε. Αρκεστήκατε μόνο στην επικοινωνιακή διαχείριση.

Κυρίες και κύριοι συνάδελφοι της Νέας Δημοκρατίας, να ξέρετε ότι αυτό θα το πληρώσετε στον ελληνικό λαό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Η κ. Μαριλίζα Ξενογιαννακοπούλου από τον ΣΥΡΙΖΑ έχει τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, μια αντιπροσωπεία Βουλευτών του ΣΥΡΙΖΑ πήγαμε στην Κεφαλλονιά και στην Ιθάκη για να δούμε από κοντά τις καταστροφές και για να συμπαρασταθούμε στους ανθρώπους στα νησιά μας.

Πρέπει να σας πω, κύριε Υπουργέ, ότι η καταστροφή είναι μεγάλη, η απελπισία του κόσμου είναι μεγάλη. Η καταστροφή έχει να κάνει με μεγάλες δημόσιες υποδομές. Δηλαδή, αυτή τη στιγμή έχουν τεράστιο πρόβλημα τα δίκτυα. Στην ουσία ακόμα και ολόκληρα κομμάτια των νησιών, ιδιαίτερα στην Κεφαλλονιά, είναι χωρίς ηλεκτροδότηση δώδεκα μέρες μετά τον «Ιανό». Και, φυσικά, αυτό έχει ως συνέπεια να μην υπάρχει και ύδρευση, αλλά να υφίστανται και τραγικές υγειονομικές συνθήκες γιατί τα εργοστάσια αφαλάτωσης λειτουργούν με ηλεκτρισμό.

Υπάρχει τεράστια καταστροφή στη γεωργία -είναι η περίοδος της ελαιοπαραγωγής τώρα που επλήγη- στην κτηνοτροφία, στη μελισσοκομία, αλλά επίσης και στην αλιεία και στα επαγγελματικά σκάφη. Το ίδιο το Λιμενικό έχει καταμετρήσει πάνω από εξήντα σκάφη τα οποία κατεστράφησαν.

Αυτό που κυρίως βιώνει ο κόσμος είναι η απόγνωση για το τι θα γίνει από εδώ και πέρα, γιατί αυτό το χτύπημα του «Ιανού» ήταν το τελειωτικό χτύπημα μετά από ένα πάρα πολύ δύσκολο καλοκαίρι λόγω της κρίσης της πανδημίας, λόγω του ότι η Κυβέρνηση δεν στήριξε την πραγματική οικονομία και τις τουριστικές περιοχές και τώρα τα προβλήματα έχουν πολλαπλασιαστεί.

Εγώ θα σας πω τις διαπιστώσεις που έχουμε κάνει από την επίσκεψή μας αυτή, μιλώντας με τους δημάρχους, μιλώντας με τους παραγωγικούς φορείς και τους κατοίκους.

Κύριε Υπουργέ, υπήρχε, κατ’ αρχάς, ένα πρόβλημα πρόληψης, πρόβλημα πρόληψης όπως και οι προηγούμενοι συνάδελφοι είπαν, όσον αφορά τα αντιπλημμυρικά έργα, γιατί αυτές οι θεομηνίες γίνονταν και στο παρελθόν, αλλά αυτή τη φορά ήταν το φαινόμενο πολύ μεγαλύτερο σε έκταση και σε καταστροφές.

Όμως, ακούσαμε τον κ. Χαρδαλιά να λέει την Παρασκευή εδώ στη Βουλή ότι για την Εύβοια δεν είχε σωστή ενημέρωση από τις υπηρεσίες του. Αυτό, βέβαια, είναι πρωτάκουστο να το λέει ένας Υφυπουργός και να μη λαμβάνει μέτρα -αν όντως ισχύει αυτό- αλλά στην περίπτωση του «Ιανού» δεν ισχύει, βέβαια, γιατί όλη η Ελλάδα γνώριζε και πολύ περισσότερο η Πολιτική Προστασία ότι επρόκειτο να γίνει αυτή η μεγάλη θεομηνία. Και, βέβαια, οι συνέπειες ήταν προβλέψιμες. Όταν τα καλώδια στη ΔΕΗ κατά βάση στα νησιά δεν είναι υπόγεια, είναι κοντά σε δέντρα και είναι η πρώτη καταστροφή που γίνεται, θα έπρεπε να είχε γίνει προμήθεια από γεννήτριες, για να μπορέσει να αντιμετωπιστεί το πρόβλημα εγκαίρως.

Μας είπαν οι δήμαρχοι ότι θα ήθελαν τουλάχιστον να υπάρχουν δορυφορικά τηλέφωνα -και αυτό σας το λέω και για το μέλλον- γιατί όταν έπεσαν τα δίκτυα του ηλεκτρισμού και όλες οι επικοινωνίες, δεν μπορούσαν καν να συντονιστούν με τους αναγκαίους φορείς και τα διάφορα συνεργεία που έπρεπε για να αποκατασταθούν οι ζημιές. Άρα, λοιπόν, αυτό είναι το πρώτο συμπέρασμα.

Το δεύτερο συμπέρασμα είναι ότι υπήρχε πολύ μεγάλη αργοπορία στην παρουσία και της Κυβέρνησης και ιδιαίτερα της Περιφέρειας. Η Περιφέρεια εμφανίστηκε μετά από πέντε μέρες και αφού πήγε πρώτα το κλιμάκιο του ΣΥΡΙΖΑ, όπως, δυστυχώς, έγινε και στην Καρδίτσα, όταν πήγε ο Πρόεδρος Αλέξης Τσίπρας και το κλιμάκιο του ΣΥΡΙΖΑ και μετά είδαμε να εμφανίζεται ο Πρωθυπουργός και η Κυβέρνηση.

Το τρίτο συμπέρασμα είναι ότι τα μέτρα είναι ανεπαρκή. Είναι ανεπαρκή όσον αφορά και τις αποζημιώσεις και, μάλιστα, επειδή αναφέρθηκαν και οι προηγούμενοι συνάδελφοι, μπαίνει και θέμα μεγάλης καθυστέρησης. Το θέμα της Εύβοιας είναι ενδεικτικό, που είπε ο συνάδελφος κ. Αποστόλου.

Και νομίζω ότι πρέπει να σκεφθείτε, κύριε Υπουργέ, επειδή πλέον πρέπει και να μάθουμε να συμβιώνουμε με τις φυσικές καταστροφές, αλλά και να μπορούμε να ανταποκρινόμαστε αμέσως στις ανάγκες αυτών που πλήττονται κάθε φορά, αυτή την πρόταση και για να υπάρχει μια προκαταβολή αποζημιώσεων, προκειμένου να αντιμετωπίζονται όλα αυτά τα ζητήματα.

Και, βέβαια, υπάρχει και ένα πολύ μεγάλο θέμα -το είπε η εισηγήτριά μας κ. Παπανάτσιου- όσον αφορά την ανάγκη στοχευμένων μέτρων για την τοπική οικονομία, για τις επιχειρήσεις που καταστράφηκαν, για τους παραγωγούς που έχουν καταστραφεί, όπως επίσης πρέπει να σκεφθείτε -και πολύ σοβαρά και τέθηκε από όλους τους Βουλευτές, από όλα τα κόμματα- το θέμα του ποιες κατοικίες αποζημιώνετε. Η κ. Παπανάτσιου μίλησε για την ανάγκη για τις ημιτελείς.

Άκουσα τον κ. Χαρακόπουλο -και συμφωνώ απόλυτα- ότι πρέπει να σκεφθείτε ότι και η δεύτερη κατοικία πρέπει να αποζημιωθεί, κύριε Υπουργέ. Ξέρετε, σε αυτά τα μέρη η δεύτερη κατοικία δεν είναι απλώς εξοχικό, είναι τα πατρικά, είναι τα σπίτια όπου πάνε οι συνταξιούχοι και περνούν τον μισό χρόνο και υπάρχει ουσιαστικός κίνδυνος μετά από αυτή την καταστροφή -και ιδιαίτερα στην Άσσο είναι τραγική η κατάσταση- να υπάρχει ερήμωση των χωριών και των νησιών μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα κλείσω με ένα ερώτημα, κύριε Υπουργέ: Δεν έχω ακούσει -και κλείνω, κύριε Πρόεδρε- καμμία συζήτηση όσον αφορά το Ταμείο Αλληλεγγύης της Ευρωπαϊκής Ένωσης και θα ήθελα να σας ρωτήσω, γιατί πραγματικά μου έχει κάνει εντύπωση. Αυτό το ταμείο είναι ακριβώς για τις μεγάλες φυσικές καταστροφές, ιδιαίτερα από την κλιματική αλλαγή. Θα ήθελα να ξέρω γιατί ακόμα δεν έχει προβλεφθεί να προσφύγει η χώρα μας εκεί, τη στιγμή που είναι φυσική καταστροφή, υπάρχουν και οικονομικά προβλήματα και είναι πάρα πολλά τα μέτωπα. Θα πρέπει και η χώρα μας να αξιοποιήσει στο έπακρο και το Ταμείο Αλληλεγγύης της Ευρωπαϊκής Ένωσης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Ξενογιαννακοπούλου, και ειδικά για την τήρηση του χρόνου.

Παρακαλείται η κ. Ζέττα Μακρή από τη Νέα Δημοκρατία να προσέλθει στο Βήμα. Στη συνέχεια θα μιλήσει ο Υπουργός Οικονομικών και αμέσως μετά ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος.

Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είχα την αβάσιμη από ό,τι αποδείχθηκε ελπίδα ότι η συζήτηση αυτή θα εξελισσόταν σε μία πολιτισμένη, γόνιμη αντιπαράθεση με κατάθεση βελτιωτικών προτάσεων και με απόλυτο σεβασμό στους νεκρούς που τους θρηνούν οι οικογένειές τους, αλλά και με πλήρη ενσυναίσθηση για τις απώλειες περιουσιών.

Πολιτεύομαι στον Νομό Μαγνησίας και είδα με τα μάτια μου την καταστροφή που προκάλεσε ο τυφώνας, είδα υποδομές διαλυμένες, είδα σπίτια πλημμυρισμένα, είδα καλλιέργειες κατεστραμμένες, είδα ανθρώπους απεγνωσμένους και συνειδητοποίησα πόσο εύκολα και πόσο ξαφνικά, αλλά κυρίως πόσο αναίτια μπορεί να ανατραπούν τα πάντα στη ζωή μας.

Η απόγνωση των συμπατριωτών μου, ο βουβός πόνος, η αγωνιώδης προσπάθεια να σώσουν ό,τι μπορούσαν και η αξιοπρεπής παρά τις δυσκολίες στάση τους δεν επιτρέπουν σε κανέναν από εμάς ούτε να πανηγυρίσει για την ορθότατη και ταχύτατη νομοθετική πρωτοβουλία της Κυβέρνησης ούτε να την καταδικάσει και να τη μηδενίσει. Και αυτό γιατί η Κυβέρνηση έπρεπε να ενεργήσει αμέσως, έπρεπε να πάρει πρωτοβουλία ταχύτατης βοήθειας ρύθμισης και ανακούφισης των πληγέντων.

Η Κυβέρνηση έπραξε το καθήκον της και θα κριθεί, θα κριθεί από την ταχύτητα αποκατάστασης των ζημιών για όλους τους πληγέντες, θα κριθεί από τον συντονισμό και από τα συνεργεία ελέγχου, θα κριθεί από την καλύτερη αποκατάσταση των ζημιών και από το ύψος των πόρων που θα διατεθούν και από ό,τι φαίνεται, θα είναι πολλοί, έτσι προκύπτει από τις πρώτες εκτιμήσεις.

Με την τοποθέτησή μου αυτή δεν επαινώ την Κυβέρνηση για το αυτονόητο, απλώς το επισημαίνω. Θα μπορούσα, βεβαίως, να επισημάνω ότι το αυτονόητο δεν ήταν ο κανόνας σε εξίσου δυσάρεστες και δύσκολες περιπτώσεις στο παρελθόν. Δεν θα επιμείνω περισσότερο σε αυτό, αλλά θα πρέπει να τονίσω ότι το καθήκον της πρέπει να πράξει και η Αντιπολίτευση και το καθήκον της είναι να επικροτήσει και να συμφωνήσει, να ψηφίσει τα μέτρα και να συμβάλει στη βελτίωσή τους. Όσοι περιμένουν τη βοήθεια του κράτους θα επιδοκιμάσουν τη συναίνεση και τη συνέργεια. Δεν αντιλαμβάνονται γιατί τον τυφώνα «Ιανό» θα πρέπει να τον ακολουθήσει τυφώνας ανακοινώσεων, αντεγκλήσεων και κατηγοριών.

Θα μπορούσαμε και εμείς εύκολα να θυμίσουμε και να επικρίνουμε τις χείριστες συμπεριφορές, ψευδείς και προσβλητικές για τους Έλληνες πολίτες, με απόκρυψη θανάτων, με χειραγώγηση της ενημέρωσης, με προκλητική αδιαφορία.

Επίσης, θα μπορούσαμε να θυμίσουμε απώλειες πολλών ευρωπαϊκών χρηματοδοτήσεων, καθώς και κακές επιλογές κατανομής και έγκρισής τους σε έργα που δεν είχαν προστιθέμενη αξία για τους πολίτες και δεν ενίσχυαν τις υποδομές, αλλά δεν είναι ώρα να το πράξουμε. Αν πράγματι σεβόμαστε τους νεκρούς, αν υπολογίζουμε τους πληγέντες, ας ακονίσουμε τα αντιπολιτευτικά μας μαχαίρια με άλλη ευκαιρία και άλλη αφορμή.

Πέραν των μέτρων που φέρνει η Κυβέρνηση με το υπό συζήτηση νομοσχέδιο για τη ρύθμιση θεμάτων που δεν έχουν ήδη επιλυθεί με άλλες νομοθετικές παρεμβάσεις, ας θυμίσουμε τις κυβερνητικές πρωτοβουλίες που εξαγγέλθηκαν και επιταχύνθηκαν μετά και την επιτόπια επίσκεψη του Πρωθυπουργού στην Καρδίτσα και ειδικότερα τις χρηματοδοτήσεις που ήδη εγκρίθηκαν, βοηθώντας τους δήμους στο δύσκολο έργο που έχουν αναλάβει για να αντιμετωπίσουν τις άμεσες ανάγκες τους και να στηρίξουν τους πληγέντες δημότες τους, τις χρηματοδοτήσεις έκτακτων έργων υποδομών, απαραίτητων για τη στήριξη των αγροτών και των κτηνοτρόφων, την παράταση των παροχών κοινωνικής πρόνοιας, που είναι μερικές από τις πρώτες υλοποιηθείσες κυβερνητικές ενέργειες και θα ακολουθήσουν και άλλες.

Όπως είπα και στην αρχή της τοποθέτησής μου, δεν επαινώ την Κυβέρνηση, καίτοι ενήργησε γρήγορα και αποτελεσματικά. Θα επαινέσω, όμως, την Αστυνομία, την Πυροσβεστική, τους ανθρώπους της Γενικής Γραμματείας Πολιτικής Προστασίας που με αυτοθυσία και αυταπάρνηση περιόρισαν κατά το δυνατό τις ανθρώπινες απώλειες και τις καταστροφές, βοήθησαν τους ανθρώπους και θρήνησαν και οι ίδιοι απώλειες, όπως του Βολιώτη πυροσβέστη Δεσποτόπουλου.

Στο σπάνιο αυτό φαινόμενο, κυρίες και κύριοι συνάδελφοι, πολιτεία και πολίτες αντέδρασαν σωστά και χρέος όλων μας είναι να στηρίξουμε την Κυβέρνηση, την περιφέρεια και τους δήμους και να ικανοποιήσουμε όσο γίνεται πληρέστερα τις ανάγκες των συμπολιτών μας, να απαλύνουμε τον πόνο και την αγωνία τους.

Ας υπερψηφίσουμε, λοιπόν, το παρόν νομοσχέδιο και ας ζητήσουμε από την Κυβέρνηση -εγώ τουλάχιστον αυτό θα κάνω- να ρυθμίσει και άλλες εκκρεμότητες, να πράξει ό,τι απαιτείται για να μετριάσει τον πόνο της απώλειας, όχι της ζωής, γιατί εκεί είμαστε ανίσχυροι, τον πόνο της απώλειας περιουσίας που αποκτήθηκε με κόπο και ιδρώτα, που κληρονομήθηκε από γονείς και παππούδες, που μεγάλωσε παιδιά και εγγόνια.

Αυτή την έκκληση την κάνω από σεβασμό και τιμή προς όλους όσους έχασαν ανθρώπους και περιουσίες, αλλά δεν έχασαν το κουράγιο και την αξιοπρέπειά τους. Ας μην τους απογοητεύσουμε με τη στάση μας εδώ!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Μακρή, και ιδιαίτερα για την τήρηση του χρόνου.

Τον λόγο έχει τώρα ο Υπουργός Οικονομικών κ. Χρήστος Σταϊκούρας και μετά θα μιλήσει ο Πρόεδρος του Κομμουνιστικού Κόμματος Ελλάδας.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, θα πιάσω το νήμα από εκεί που το άφησαν οι δύο τελευταίοι ομιλητές από τα κόμματα της Νέας Δημοκρατίας και του ΣΥΡΙΖΑ, δηλαδή θα μιλήσω εντός θέματος, γιατί ακούσαμε και πολλά που είναι εκτός θέματος και εκτός νομοσχεδίου.

Η κατάσταση είναι δύσκολη, η κατάσταση στους δήμους που πλήττονται, σε περίπου είκοσι δήμους και τρεις περιφέρειες, είναι πραγματικά δύσκολη και συνεχίζει να είναι δύσκολη. Οι πολίτες αγωνιούν και πράγματι σε αρκετές περιπτώσεις οι πολίτες αγανακτούν. Αγανακτούν για διαχρονικές ευθύνες και απαιτούν σοβαρότητα, υπευθυνότητα, ταχύτητα και μας αξιολογούν όλους.

Μέχρι τώρα φαίνεται ότι εμπιστεύονται την Κυβέρνηση. Αυτό δεν σημαίνει ότι θριαμβολογούμε, ούτε όμως ότι καταστροφολογούμε. Και προφανώς θα κριθούμε, θα αξιολογηθούμε και θα λογοδοτήσουμε.

Ακούσαμε σήμερα ότι στο νομοσχέδιο εντάσσονται και άσχετες με τις πλημμύρες διατάξεις, ενώ γνωρίζετε ότι αρκετές από αυτές είναι επείγουσες. Ταυτόχρονα, όμως, βλέπουμε να έχουν κατατεθεί άσχετες με τις πλημμύρες τροπολογίες από την Αντιπολίτευση. Αυτό δεν είναι λίγο αντιφατικό;

Ακούσαμε για καθυστερημένες επισκέψεις στους τόπους, αν ο ένας πολιτικός Αρχηγός πήγε τη Δευτέρα και ο άλλος την Τρίτη. Η ουσία είναι, γιατί το βίωσα, γιατί έχω γεωγραφικές περιοχές στην Περιφερειακή Ενότητα Φθιώτιδας, ότι από την Παρασκευή το βράδυ ήταν εκεί και ο Δήμος και η Περιφέρεια και η Κυβέρνηση, ενώ το Σάββατο το πρωί όλο το κυβερνητικό κλιμάκιο ήταν στις πληγείσες περιοχές. Λειτουργήσαμε έγκαιρα, μεθοδικά και υπεύθυνα.

Άκουσα σήμερα έναν συνάδελφο να λέει ότι κρυβόμαστε από τους πληγέντες και ότι τους φοβόμαστε. Θέλω να σας ενημερώσω ότι χθες το βράδυ βρέθηκα σε ανοιχτή εκδήλωση που οργάνωσαν κόμματα της Αντιπολίτευσης στο Λιανοκλάδι και δεν είδα κανέναν φόβο, ίσα-ίσα που αναπτύξαμε με πληρότητα την επιχειρηματολογία μας, συζητήσαμε και καταθέσαμε σκέψεις και προβληματισμούς, όπως και ακούσαμε, γιατί πρέπει να ακούμε.

Συνεπώς σήμερα θα ήθελα να σας ενημερώσω για το σύνολο των μέτρων, όπως έκανα και την προηγούμενη Πέμπτη, γιατί νομίζω ότι υπάρχουν κενά στην επιχειρηματολογία που ακούω. Σίγουρα δεν είναι αντιληπτό ότι πολλά μέτρα είναι συμπληρωματικά μεταξύ τους. Θεωρείται ότι είναι αμοιβαία αποκλειόμενα, ενώ όλα είναι συμπληρωματικά μεταξύ τους, έτσι ώστε να κάνουν ένα πακέτο μέτρων το οποίο να μπορέσει να αντιμετωπίσει πολλά από τα προβλήματα των συμπατριωτών μας. Πολλά δε μέτρα προφανώς δεν είναι στο σχέδιο νόμου. Ακούω να λένε κάποιοι συνάδελφοι ότι δεν επαρκούν αυτά τα μέτρα που έχουμε στο σχέδιο νόμου. Μα, θα δείτε από την ανάπτυξη που θα κάνω ότι πολλά μέτρα έχουν ήδη υλοποιηθεί, αλλά δεν χρειάζονται νομοθέτηση, χρειάζονται απλές υπουργικές αποφάσεις.

Ξεκινάω από το Ταμείο Αλληλεγγύης που, όπως πολύ σωστά είπατε, κυρία συνάδελφε, έχουν ξεκινήσει οι σχετικές διαδικασίες από το Υπουργείο Ανάπτυξης και Επενδύσεων και θα υπάρχει πληρέστερη ενημέρωση προς εσάς αργότερα. Πολύ εύλογος ο προβληματισμός και ναι, αυτό το έχουμε κάνει έγκαιρα.

Συνεπώς ας μιλήσουμε λίγο -και στο σημείο αυτό θα καταθέσω και δύο νομοτεχνικές βελτιώσεις- για το τι έχουμε κάνει και να συνεννοηθούμε στο τι επιπλέον ζητούν κάποιοι εδώ στην Αίθουσα, γιατί πράγματι είμαστε διατεθειμένοι, είμαι διατεθειμένος να ακούσω για πρόσθετες παρεμβάσεις, αν αυτό το πλέγμα εκτιμάται ότι δεν έχει όρους πληρότητας και ταχύτητας, γιατί εύλογα το άκουσα αυτό.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 128)

ΑΛΛΑΓΗ ΣΕΛΙΔΑΣ

 **ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κατ’ αρχάς, το πρώτο θέμα είναι η αναστολή των φορολογικών υποχρεώσεων. Είχαμε πει την προηγούμενη Πέμπτη -μιλάμε για περίπου μία εβδομάδα από τότε που έγινε η καταστροφή- ότι έχουν υπογραφεί οι σχετικές υπουργικές αποφάσεις του αρμόδιου Υφυπουργού κ. Βεσυρόπουλου για την αναστολή όλων των εκκρεμών βεβαιωμένων και ληξιπρόθεσμων φορολογικών υποχρεώσεων. Άκουσα συνάδελφο του ΣΥΡΙΖΑ να λέει ότι αυτό το κάνουμε για μία εβδομάδα. Άκουσα συνάδελφο του ΣΥΡΙΖΑ να λέει ότι ο ΕΝΦΙΑ δεν είναι μέσα. Μα, προφανώς, είναι μέσα ο ΕΝΦΙΑ. Εδώ, συνεπώς, είναι το ΦΕΚ στις 24 Σεπτεμβρίου 2020, αριθμός φύλλου 4127, που επιβεβαιώνει όλα αυτά που σας είπα πριν από λίγο.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα σε ό,τι αφορά τους είκοσι δήμους της χώρας και τις τρεις γεωγραφικές περιοχές, τις τρεις περιφερειακές ενότητες, οι πολίτες αυτών των δημοτικών διαμερισμάτων δεν έχουν να πληρώσουν φορολογικές υποχρεώσεις για το επόμενο εξάμηνο.

Παρεμπιπτόντως, το πρώτο μέτρο δεν είναι στο σχέδιο νόμου, αλλά νομίζω ότι συμφωνούμε πως είναι ένα εύλογο μέτρο που θα έπρεπε να πάρουμε.

Δεύτερον, αποζημιώσεις για τις πρώτες ανάγκες των νοικοκυριών και για οικοσκευές. Πράγματι είναι αυτό που λέμε για τα 600 ευρώ, που δεν είναι πάντα 600, αλλά είναι και περισσότερα. Ας ξεκινήσουμε, όμως, από τα 600 ευρώ. Τι θα έπρεπε να κάνει πρώτα η πολιτεία; Προφανώς να βγάλει μια προκαταβολή στους δήμους, ώστε μετά από αιτήσεις που θα έκαναν οι πολίτες, νοικοκυριά και επιχειρήσεις, να μπορέσουν να βοηθήσουν τα νοικοκυριά.

Στις 21 Σεπτεμβρίου του 2020 βγήκε σχετική απόφαση για επιχορήγηση των δήμων ύψους 8 εκατομμυρίων 50 χιλιάδων ευρώ. Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα το Υπουργείο Εσωτερικών επιχορήγησε τους δήμους -για να μην επανέλθω, πρόκειται για τη γνωστή λίστα των είκοσι δήμων- με περίπου 8 εκατομμύρια ευρώ για την υλοποίηση του Προγράμματος Κοινωνικής Προστασίας, με σκοπό τη χορήγηση οικονομικών ενισχύσεων σε πληγέντες από φυσικές καταστροφές. Αρκεί το ποσό; Όχι. Είναι η προκαταβολή. Εκτιμούμε ότι θα διαμορφωθεί περίπου στα 20 εκατομμύρια ευρώ και θα καλύψει αυτές τις πρώτες ανάγκες.

Αυτά που λέτε για 5.000 και για 8.000 είναι συμπληρωματικές αυτού του μέτρου, δεν είναι αμοιβαία αποκλειόμενες, αλλά ερχόμαστε να συμπληρώσουμε. Και όπως θα ακούσετε μετά, για τις επιχειρήσεις συμπληρώνουμε και επιπρόσθετα με πόρους και υπάρχει και η προκαταβολή, γιατί αυτό είναι κάτι που άκουσα.

Άρα το δεύτερο μέτρο είναι το μέτρο της αποζημίωσης για τις πρώτες ανάγκες των νοικοκυριών και για τις οικοσκευές. Κινηθήκαμε, νομίζω, γρήγορα, χρηματοδοτήσαμε τους δήμους και σας ανέφερα το ποσό, σας ανέφερα την απόφαση. Χθες, απ’ όσο γνωρίζω εγώ, η διαδικασία προχωρά ομαλά τουλάχιστον στην Περιφερειακή Ενότητα Φθιώτιδας.

Τρίτο ερώτημα: Ακούω εύλογα από συναδέλφους της Αντιπολίτευσης να λένε ότι υπάρχουν και οι υποδομές και να βοηθήσουμε να γίνουν οι υποδομές. Και εδώ κινηθήκαμε σε δύο παράλληλους άξονες που δεν υπήρχαν μέχρι τώρα σε προηγούμενες παρεμβάσεις. Διότι άκουσα από την εισηγήτρια του ΣΥΡΙΖΑ να λέει «Τι κάνετε; Απλά αντιγράφετε ό,τι βρήκατε».

Πρώτη παρατήρηση: Επιχορηγήσαμε με περίπου 29 εκατομμύρια ευρώ είκοσι έναν δήμους και τρεις περιφέρειες.

Καταθέτω στα Πρακτικά όλες τις αποφάσεις με ημερομηνία 21 Σεπτεμβρίου 2020.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τις προαναφερθείσες αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλάμε για 22,45 εκατομμύρια ευρώ για τους δήμους και 6,5 εκατομμύρια ευρώ για τις περιφέρειες. Έγινε η επιχορήγηση για να γίνει η αντιμετώπιση των ζημιών και των καταστροφών που προκλήθηκαν από τη θεομηνία. Επαναλαμβάνω, μιλάμε για περίπου 29 εκατομμύρια ευρώ.

Θα μου πείτε: «Μα, αυτό θα έπρεπε να το κάνετε». Έρχεται το Υπουργείο Υποδομών και λέει στους δήμους αυτούς: «Φέρτε μου τεχνικά δελτία…» -ξέρω ότι ο Δήμος Λαμιέων θα το υποβάλει αυτή την εβδομάδα- «…προκειμένου να σας δώσω άλλο 1 εκατομμύριο βοήθεια.».

Εκτιμούμε ότι μετά την υποβολή των τεχνικών δελτίων από τους δήμους προς την κεντρική κυβέρνηση θα χρειαστούν επιπρόσθετα 22 εκατομμύρια ευρώ. Σιγά-σιγά θα διαπιστώσετε και πόσο μεγάλος είναι ο λογαριασμός και πόσο αναγκαίοι είναι οι πόροι από την ελληνική πολιτεία για να χορηγηθούν άμεσα προς αυτούς: δήμους, πολίτες, νοικοκυριά και επιχειρήσεις.

Άρα ερχόμαστε και λειτουργούμε συμπληρωματικά -το επαναλαμβάνω- και Υπουργείο Εσωτερικών και Υπουργείο Υποδομών. Στη μία περίπτωση δώσαμε τα λεφτά, στην άλλη περίπτωση περιμένουμε τα τεχνικά δελτία για να δώσουμε στον κάθε δήμο 1 εκατομμύριο. Εκτίμηση 29 και 22, για να έχουμε μία αίσθηση των μεγεθών.

Τέταρτο σημείο, αποζημιώσεις στους αγρότες, πολύ μεγάλο πρόβλημα. Άκουσα και τον συνάδελφο από την Εύβοια και από άλλα κόμματα της Αντιπολίτευσης, πράγματι, έχετε δίκιο. Εδώ υπάρχει πολύ σοβαρό ζήτημα και πρέπει να αντιμετωπιστεί. Τι κάνουμε συνεπώς; Και επιβεβαιώνεται από αυτό που είδα ο ίδιος χθες το βράδυ. Τα κλιμάκια του ΕΛΓΑ σε όλη τη χώρα καταγράφουν και τις ζημιές και τις απώλειες, όλες όμως τις ζημιές και τις απώλειες, είτε αυτές καλύπτονται μέχρι σήμερα από τον ΕΛΓΑ, είτε πρόκειται να μπορούν δυνητικά να καλυφθούν μέσω των κρατικών οικονομικών ενισχύσεων, είτε πρόκειται γι’ αυτές που επί του παρόντος -υπάρχει σήμερα το απόγευμα σύσκεψη στο Υπουργείο Αγροτικής Ανάπτυξης με το Υπουργείο Οικονομικών- δεν προβλέπεται δυνατότητα αποζημίωσης.

Άρα το θέμα αυτό μας προβληματίζει και χρειάζεται να αναλάβουμε επιπλέον πρωτοβουλίες σε σχέση με ό,τι έγινε με προηγούμενες θεομηνίες. Άρα ούτε αυτό είναι επανάληψη του παρελθόντος.

Εδώ συνεπώς ο ΕΛΓΑ έχει να διατελέσει πολύ πιο σημαντικό ρόλο και, προφανώς, αν θέλετε να μπούμε και σε λεπτομέρειες, υπάρχει μεγάλο θέμα με το βαμβάκι. Και προφανώς θα υπάρχουν μάρτυρες έτσι ώστε να μπορέσει να φανεί σε ένα χωράφι τι πρόβλημα υπάρχει, αλλά και αυτά έχουν ληφθεί υπ’ όψιν από τις περιφέρειες, τον ΕΛΓΑ και τις άλλες αρμόδιες υπηρεσίες.

Πέμπτο, συμπληρωματικά -συγγνώμη που επαναλαμβάνω πολλές φορές τη λέξη «συμπληρωματικά», αλλά για κάποιους πρέπει να γίνει κτήμα- ερχόμαστε και δίνουμε εφάπαξ ενίσχυση με το άρθρο 1 του σχεδίου νόμου που συζητάμε, με τη μορφή επιδόματος σε φυσικά πρόσωπα και επιχειρήσεις που έχουν πληγεί. Προβλέπεται πράγματι έκτακτη εφάπαξ ενίσχυση με τη μορφή επιδόματος, η οποία ανέρχεται σε 5.000 ευρώ για τα φυσικά πρόσωπα και σε 8.000 για κάθε επιχείρηση.

Ερώτημα: Πόσο γρήγορα θα πάρουν οι πολίτες τα χρήματα; Φτιάχνουμε, ολοκληρώνεται η βάση δεδομένων, σε συνεργασία με το Υπουργείο Ψηφιακής Διακυβέρνησης, ώστε μέσω της πλατφόρμας να δηλώσουν οι πολίτες τις ζημιές, για να αποζημιωθούν το ταχύτερο δυνατό.

Ερώτημα: Το επίδομα αυτό είναι αφορολόγητο, ανεκχώρητο και ακατάσχετο; Ναι, το άρθρο 2 το επιβεβαιώνει.

Άρα στο ερώτημά σας: πόσο γρήγορα θα πάνε οι πόροι στην πραγματική οικονομία, εδώ πού είμαστε; Ψηφιακή διακυβέρνηση, Υπουργείο, δημιουργία σχετικής πλατφόρμας, αποζημίωση το ταχύτερο δυνατό.

Έκτο, επιχορήγηση επιχειρήσεων που έχουν πληγεί από θεομηνίες. Εύλογα, λένε συνάδελφοι, δεν αρκούν οι 8.000 στην επιχείρηση. Άκουσα την τελευταία συνάδελφο του ΣΥΡΙΖΑ και έχει δίκιο. Πολλές φορές στις επιχειρήσεις μπορεί να μην αρκούν οι 8.000. Θα χρειαστούν περισσότερα χρήματα. Μας ρωτούν πόσο γρήγορα θα βρείτε τους πόρους για να αποζημιώσετε, με δεδομένο ότι αυτές οι διαδικασίες είναι χρονοβόρες.

Τι κάνουμε; Βελτιώνουμε το θεσμικό πλαίσιο, ακριβώς για να επιταχύνουμε σε πολύ μεγάλο βαθμό τη διαδικασία επιχορήγησης των επιχειρήσεων.

Τι κάναμε, κατ’ αρχάς; Διευρύναμε την περίμετρο των στελεχών που δύνανται να συμμετέχουν στις αρμόδιες επιτροπές ελέγχου, προβλέποντας τη δυνατότητα αξιοποίησης στελεχών από τον δημόσιο τομέα αλλά και από τους επίσημους επιστημονικούς συμβούλους του δημοσίου.

Δεύτερον, τι κάναμε; Βγαίνει ΦΕΚ σήμερα -θα καταθέσω την απόφαση στα Πρακτικά, μισό λεπτό μόνο να πω κάτι επί της απόφασης- και διαμορφώνουμε ένα ευέλικτο σχήμα ως προς την προώθηση των ζημιών των πληττόμενων επιχειρήσεων προς αξιολόγηση και καταβολή της επιχορήγησης, έτσι ώστε αυτή να τροφοδοτείται σε τακτά χρονικά διαστήματα από τα νέα δεδομένα που θα έχουμε και να προχωρά η όλη διαδικασία.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον -το είπα την Πέμπτη, αλλά διαπιστώνω ότι οι συνάδελφοι δεν το κατάλαβαν- προβλέπουμε την προκαταβολή ως μέλος της επιχορήγησης, όπως αυτή θα έχει προκύψει από την επιτροπή ελέγχου, προς τις επιχειρήσεις που έχουν πληγεί από τη θεομηνία.

Η σχετική απόφαση υπεγράφη πρόσφατα, στις 25 Σεπτεμβρίου. Έχω αυτό εδώ το χαρτί, που λέει ότι σε εξαιρετικές περιπτώσεις όπου παρατηρούνται σημαντικές και εκτεταμένες ζημίες τόσο σε αριθμό πληγεισών επιχειρήσεων όσο και σε μέγεθος καταστροφής μπορεί να παρέχεται προκαταβολή έναντι του συνολικού ποσού της επιχορήγησης. Η περιφέρεια -για να δούμε τη διαδικασία και θα ήθελα να ακούσω διαφορετικές σκέψεις, αν έχετε- υποβάλλει ανά δεκαπενθήμερο στην αρμόδια Διεύθυνση του Υπουργείου Οικονομικών κατάσταση των επιχειρήσεων που επλήγησαν και για τις οποίες έχει ολοκληρωθεί η εκτίμηση και η καταγραφή των ζημιών.

Άρα καλύπτουμε και το κομμάτι πλέον της προκαταβολής. Επιπλέον, για να ενημερώσουμε τους πολίτες, όλα τα κέντρα ενημέρωσης και υποστήριξης δανειοληπτών του Υπουργείου Οικονομικών σε όλες τις περιφέρειες της χώρας μπορούν να ενημερωθούν και να ενημερώσουν ακριβώς αυτούς οι οποίοι πλήττονται για τις σχετικές διαδικασίες ως προς την επιχορήγηση κι όχι μόνο αυτό. Βάλαμε και τηλεφωνική γραμμή ενημέρωσης και καθοδήγησης στη Γενική Γραμματεία Οικονομικής Πολιτικής του Υπουργείου Οικονομικών.

Άρα σας έχω εδώ καταθέσει μία σειρά από στοιχεία που επιβεβαιώνουν ότι στον εύλογο προβληματισμό της Αντιπολίτευσης αλλά και συναδέλφων της κυβερνητικής πλειοψηφίας πόσο γρήγορα θα αποζημιώνονται επιπλέον οι επιχειρήσεις που δεν τους αρκούν οι 8.000, ναι, την προκαταβολή την είχαμε ούτως η άλλως προβλέψει και παίρνει ΦΕΚ

Όμως, να έχουμε και μία αίσθηση των μεγεθών. Πόσες επιχειρήσεις αιτήθηκαν μέχρι τώρα, με τα στοιχεία της Παρασκευής; Είναι δύο χιλιάδες εννιακόσιες έξι: στην Περιφερειακή Ενότητα Καρδίτσας -μεγάλο πρόβλημα- δύο χιλιάδες διακόσιες επιχειρήσεις, στην Περιφερειακή Ενότητα Κεφαλλονιάς Ιθάκης -έχετε δίκιο, κυρία συνάδελφε- τετρακόσιες πενήντα επιχειρήσεις, στην Περιφερειακή Ενότητα Ζακύνθου εκατόν εβδομήντα τρεις επιχειρήσεις, στη Λάρισα πενήντα, στη Φθιώτιδα είκοσι τρεις, στη Μαγνησία επτά, στη Λευκάδα τρεις και στα Τρίκαλα μηδέν. Για να έχουμε και μια αίσθηση του τι υποβάλλει κάθε επιχείρηση ζητώντας αποζημίωση από την ελληνική πολιτεία.

Επίσης, καταθέσαμε και μία τροπολογία, στην οποία ουσιαστικά συμπληρώνεται το άρθρο -για να μιλήσω και για τα δύο, κύριε Πρόεδρε- για σύσταση επιτροπών με απόφαση του περιφερειάρχη για την εκτίμηση και καταγραφή των ζημιών στις βιομηχανικές και βιοτεχνικές μονάδες και παρατείνονται μέχρι τέλος του έτους διάφορες προθεσμίες για την υποβολή δήλωσης για τον καθορισμό της επιφάνειας ή της χρήσης ακινήτου και για την υποβολή υπεύθυνης δήλωσης από τον ενδιαφερόμενο για τη διαγραφή οφειλών από τέλη καθαριότητας και φωτισμού για ακίνητα που δεν χρησιμοποιούνται κατά το διάστημα της αναφοράς.

Έβδομον, παροχή στεγαστικής συνδρομής σε φυσικά και νομικά πρόσωπα. Εδώ έχει ξεκινήσει η διαδικασία με εντατικούς ρυθμούς. Γίνονται οι πρώτες καταγραφές στο πλαίσιο συνεργασίας και με τις υπηρεσίες των δήμων. Γιατί εδώ εμείς εκπροσωπούμε την Κυβέρνηση. Υπάρχουν οι περιφέρειες και οι δήμοι. Απαιτείται συντονισμός και θεωρώ ότι μέχρι τώρα έχουμε ικανοποιητικά αποτελέσματα.

Όγδοον, αναστολή ή ρύθμιση δανειακών υποχρεώσεων στους πολίτες των δήμων που έχουν πληγεί.

Καταθέτω στα Πρακτικά την ανακοίνωση της Ελληνικής Ένωσης Τραπεζών, η οποία έγινε μετά από τηλεφωνική επικοινωνία που είχα εγώ προσωπικά με τη Γραμματέα της Ελληνικής Ένωσης Τραπεζών με ημερομηνία 21 Σεπτεμβρίου, όπου λέει η Ελληνική Ένωση Τραπεζών ότι το κάθε πιστωτικό ίδρυμα εξετάζει κατά περίπτωση και δρομολογεί άμεσα μέτρα στήριξης των πληγέντων.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένατον, επιστρεπτέα προκαταβολή. Η επιστρεπτέα προκαταβολή 4 που είχαμε πει ότι θα ήταν τον Νοέμβριο θα συμπεριλάβει αυτές τις επιχειρήσεις αυτών των περιοχών, χωρίς να λαμβάνεται υπ’ όψιν η μείωση του ποσοστού τζίρου και η χρήση ταμειακής μηχανής.

Δέκατον, αναστολή πλειστηριασμών και κατασχέσεων, όχι -όπως άκουσα συνάδελφο του ΣΥΡΙΖΑ- για έναν μήνα αλλά για έναν χρόνο. Αναστολή πλειστηριασμών και κατασχέσεων επί κινητής και ακίνητης περιουσίας φυσικών ή νομικών προσώπων στις πληγείσες περιοχές: άρθρο 3 του υπό συζήτηση σχεδίου νόμου.

Εδώ συνεπώς μέχρι 30-9-2021 σε αυτές τις γεωγραφικές περιοχές που κηρύχθηκαν πληγείσες από την Πολιτική Προστασία αναστέλλονται πλειστηριασμοί, κατασχέσεις, αποβολές και προσωπικές κρατήσεις.

Ενδέκατον, άρθρο 5 του σχεδίου νόμου: Υπάρχει προστασία των θέσεων απασχόλησης με διάταξη που αφορά την οικονομική ενίσχυση των εργαζομένων στις πληγείσες περιοχές.

Δωδέκατον, υπάρχουν διευκολύνσεις, μέσω παρατάσεων, σε διαδικασίες και προθεσμίες του Υπουργείου Οικονομικών.

Παράλληλα και ταυτόχρονα με τα μέτρα που σας ανέφερα, παράλληλα με τις αναστολές των φορολογικών υποχρεώσεων, προχωρήσαμε σε παρατάσεις ως προς τις καταληκτικές προθεσμίες μέτρων στήριξης για την ενίσχυση από τις επιπτώσεις του κορωνοϊού, όπως είναι ο τρίτος κύκλος επιστρεπτέας προκαταβολής και η αποζημίωση ειδικού σκοπού. Ειδικά συνάδελφοι -από όλα τα κόμματα- από τις περιοχές που πλήττονταν και πλήττονται -ενδεικτικά θα σας πω Καρδίτσα- μας ζητούσαν να δώσουμε μια παράταση μιας εβδομάδας στην υποβολή δηλώσεων στην τρίτη επιστρεπτέα που λήγει σήμερα, για να μπορέσουν πολλές επιχειρήσεις σε αυτούς τους δήμους ή τους νομούς -ας πούμε Καρδίτσα- να υποβάλουν τα έγγραφά τους. Μέχρι σήμερα έχουν υποβάλει αίτηση για την τρίτη επιστρεπτέα εκατόν εξήντα επτά χιλιάδες εξακόσιες τριάντα επιχειρήσεις. Αυτό δείχνει και το μέγεθος της επιτυχίας του σχήματος της επιστρεπτέας προκαταβολής. Διότι εάν αυτό το μέτρο δεν ικανοποιούσε τις επιχειρήσεις, δεν θα δήλωναν τόσο μαζικά προς την ελληνική πολιτεία για να χρηματοδοτηθούν και στην πρώτη και στη δεύτερη και στην τρίτη και εκτιμώ και στην τέταρτη φάση.

Επίσης, εκδόθηκε η τροποποίηση της ΚΥΑ, με την οποία παρατείνεται η λήξη προθεσμίας καταχώρισης για αποζημίωση ειδικού σκοπού κατά μία εβδομάδα, για να εξυπηρετήσουμε, για να ικανοποιήσουμε και αυτούς πολίτες.

Συνεπώς, συμπερασματικά -και μίλησα για το πρώτο σκέλος του νομοσχεδίου, για το φορολογικό κομμάτι θα μιλήσει ο κ. Βεσυρόπουλος και θα έρθει και ο κ. Πέτσας για να αναπτύξει τη δική του διάταξη- εργαζόμαστε μεθοδικά, υπεύθυνα και συνεκτικά ώστε το ταχύτερο δυνατόν, κατά το βέλτιστο χρόνο, να διοχετεύσουμε πόρους στους πληγέντες -νοικοκυριά και επιχειρήσεις- και να ανακουφίσουμε, όσο είναι εφικτό, τους συμπατριώτες μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα για ένα λεπτό τον λόγο, για να κάνω μία ερώτηση προς τον κύριο Υπουργό.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος του Κινήματος Αλλαγής, για να κάνει μία διευκρινιστική ερώτηση εν όψει της τροπολογίας.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ, κύριε Πρόεδρε.

Είχαμε ενημερωθεί, κύριε Πρόεδρε, από τον Τύπο για τα δώδεκα μέτρα που θα ανακοίνωνε ο Υπουργός κ. Σταϊκούρας, τις δώδεκα κατηγορίες μέτρων. Στη δέκατη κάνατε αναφορά για πλειστηριασμούς που αναστέλλονται και άλλες σχετικές διαδικασίες. Σήμερα το πρωί -σήμερα το πρωί!- σε πρωινή ζώνη στον «ΑΝΤ-1» ακούσαμε ότι στην Καρδίτσα επιδίδονται από δικαστικούς επιμελητές έγγραφα, εξώδικα για εκπλήρωση υποχρεώσεων. Είναι δέκα μέρες μετά τον «Ιανό». Δεν θα έπρεπε να έχετε πάρει μέτρα, πριν η Βουλή ψηφίσει, διακοπής κάποιων διαδικασιών εν όψει της αναστολής τους;

Το ακούω ως τραγικό αυτό, μέσα στα νερά και τις πλημμύρες να επιδίδει ο άλλος εξώδικα!

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είναι προφανές ότι η ελληνική πολιτεία νομοθετεί ακριβώς για να καλύψει αυτούς τους προβληματισμούς τους οποίους αναδείξατε. Αντίστοιχο προβληματισμό είχαμε, κύριε συνάδελφε, για την περίπτωση του ΕΝΦΙΑ, διότι ξέρετε πολύ καλά ότι πήγαν εκκαθαριστικά του ΕΝΦΙΑ το Σαββατοκύριακο. Και διευκρινίσαμε από την προηγούμενη εβδομάδα, ότι αυτοί οι πολίτες δεν θα πληρώσουν για έξι μήνες, με βάση το εκκαθαριστικό που τους έχει πάει, διότι, πράγματι, θα υπήρχε αυτή η δυσαρμονία μεταξύ νομοθέτησης και υλοποίησης.

Γι’ αυτό τον λόγο φέρνουμε με τη μορφή του επείγοντος το σχέδιο νόμου, για να καλύψουμε αυτές τις περιπτώσεις. Και, προφανώς, αν έχει γίνει οποιαδήποτε ενέργεια σαν αυτή που λέτε, δεν ισχύει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Υπουργέ, έχουν ολοκληρωθεί κάποιοι πλειστηριασμοί…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ! Θα τα πείτε όταν έρθει η ώρα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Τα έχω πει.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλείται να έρθει στο Βήμα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας.

Κύριε Πρόεδρε, συγγνώμη για την καθυστέρηση, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ** **(Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, και από αυτό το Βήμα θέλουμε να εκφράσουμε τα συλλυπητήριά μας στις οικογένειες των θυμάτων, καθώς και την αμέριστη συμπαράστασή μας στους πληγέντες που δίνουν αγώνα να ξεχώσουν από τις λάσπες ό,τι σώθηκε από την καταστροφή.

Κύριοι της Κυβέρνησης, εμείς δεν θα σας κάνουμε μια ανούσια κριτική για το πότε πήγε ο Πρωθυπουργός στην Καρδίτσα, αν πήγε την Κυριακή ή την Τρίτη. Αυτή η, ας την πούμε, κριτική, είναι βολική για την Κυβέρνηση. Εμείς εστιάζουμε στο τι δεν έγινε από την Κυβέρνηση, τι δεν έγινε, επίσης, από τις προηγούμενες κυβερνήσεις, αλλά και τις περιφερειακές και δημοτικές αρχές αυτά τα χρόνια και ιδιαίτερα την κρίσιμη φάση της πλημμύρας και, προφανώς, στις μεγάλες καθυστερήσεις για τη γρήγορη καταγραφή και αποκατάσταση των ζημιών, στο γεγονός ότι για μέρες μένουν χωριά αποκομμένα από τον υπόλοιπο νομό, στην Καρδίτσα, αλλά και κάτοικοι που δεν είχαν ούτε ένα πιάτο φαΐ. Για μέρες ολόκληρες οι περιοχές δεν είχαν ρεύμα ή πόσιμο νερό. Το 2020 όλα αυτά! Την ακέραιη ευθύνη την έχει η Κυβέρνηση.

Δεν υποτιμάμε τη σφοδρότητα του φαινομένου στην Καρδίτσα, στη Στερεά, Δυτική και Ανατολική, στην Κεφαλλονιά και αλλού, σε όλες τις περιοχές που επλήγησαν, αλλά δεν μπορούμε να δεχτούμε ότι ένας ολόκληρος κρατικός μηχανισμός σήμερα δεν ενισχύεται και, κατά συνέπεια, δεν προετοιμάζεται και δεν εκπαιδεύεται με βάση το χειρότερο σενάριο και με οδηγό την προστασία της ανθρώπινης ζωής και των κόπων μιας ζωής.

Παρακολουθούμε το ίδιο έργο με εναλλαγή ρόλων. Πριν ήταν η κυβέρνηση του ΣΥΡΙΖΑ που επικαλούνταν αποκλειστικά την κλιματική αλλαγή για να κρύψει δικές της ευθύνες, τώρα τα ίδια λένε τα στελέχη της σημερινής Κυβέρνησης. Την ίδια, ώρα, βέβαια χάνονται ζωές, σπίτια, χωράφια, μηχανήματα, ζώα, μαγαζιά, υποδομές. Τα όσα είδαμε στην επίσκεψή μας στην Καρδίτσα, είναι τραγικά. Ο κόσμος, πραγματικά, παραμένει βουτηγμένος στη λάσπη.

Εμείς θέτουμε δύο ερωτήματα: Πρώτον, πρέπει όλος αυτός ο κόσμος να ξανασταθεί στα πόδια του, να μπορέσει να ζήσει και να δουλέψει στην Καρδίτσα, στο Μουζάκι, στα Φάρσαλα, αλλά και πιο πριν στην Εύβοια; Δεύτερον, πρέπει όλος αυτός ο κόσμος να πάρει στήριξη από το κράτος, αντίστοιχη, όμως, των καταστροφών που υπέστη και αντίστοιχη του εισοδήματος που είχε πριν καταστραφεί, να αποζημιωθεί, δηλαδή, στο 100%;

Σε αυτά τα αυτονόητα ερωτήματα η Κυβέρνηση, αλλά και άλλα κόμματα, δεν απαντάνε θετικά. Ο καθένας μπορεί να λέει ό,τι θέλει. Οι πράξεις, όμως, μετράνε. Και από όσα έχει εξαγγείλει η Κυβέρνηση, οι πράξεις θα είναι κάποια ημίμετρα και αποζημιώσεις με το σταγονόμετρο, όπως οι αποζημιώσεις που δόθηκαν στην Εύβοια ή παλιότερα στο Μάτι.

Το άλλο επίπεδο των εξαγγελιών που αφορά έργα αντιπλημμυρικά, αντιδιαβρωτικά, υποδομές και άλλα, τα ακούει βερεσέ ο κόσμος και στην Καρδίτσα και αλλού. Κάποια στιγμή, όμως, πρέπει να παίρνουν και την ευθύνη τους οι κυβερνήσεις, οι περιφέρειες και οι δήμοι. Ξέρουμε όλοι ότι αυτές οι περιοχές είναι γεμάτες κανάλια, ποτάμια, φράγματα. Ούτε αυτά δεν είχαν καθαριστεί, ούτε τα αναχώματα, έστω, συντηρούνται, ούτε νέα σχέδια, πολύ περισσότερο νέα έργα, με ενιαίο σχέδιο υλοποιούνται.

Εμείς λέμε ότι τώρα πρέπει να ξεκινήσουν ολοκληρωμένα έργα και σε αυτή την περιοχή και αλλού, παίρνοντας υπόψη τα εξής: Τον μεγάλο πλημμυρικό κίνδυνο, τον οποίο ακόμα διατρέχει όλη τη Θεσσαλία και άλλες περιοχές -και η Καρδίτσα ως πρωτεύουσα του νομού πιο συγκεκριμένα- το γεγονός ότι το σύνολο των υδάτινων πόρων της περιοχής μπορεί με διευθετήσεις, με φράγματα και μια σειρά άλλα τεχνικά έργα, αντί να πνίγουν τις πόλεις, να εκτονώνουν μεγάλους όγκους νερού, όταν απαιτείται, σε έκτακτες συνθήκες, και αντίστοιχα να αξιοποιούνται στο έπακρο, στη συνέχεια, για τις αγροτικές καλλιέργειες.

Δεν έχετε, όμως, τέτοιο σχέδιο, ούτε θέλετε ούτε μπορείτε. Το πιο πιθανό είναι να δούμε αντιπλημμυρικά έργα αποσπασματικά, γιατί και εδώ μπαίνει «κόφτης». Η Ευρωπαϊκή Ένωση, οι μεγάλοι κατασκευαστικοί όμιλοι εδώ τέτοια έργα δεν τα έχουν στις προτεραιότητές τους. Μάλιστα, η Ευρωπαϊκή Ένωση έχει κατά καιρούς ομολογήσει πως τα έργα κοστίζουν περισσότερο από τις κουτσουρεμένες αποζημιώσεις που δίνονται μετά από καταστροφές, όπως πυρκαγιές, πλημμύρες, σεισμούς. Δεν προχωράνε τέτοια έργα, γιατί δεν αποδίδουν τα κέρδη που προσδοκούν και επιθυμούν οι όμιλοι. Αυτή είναι η αλήθεια και κοστίζει, δυστυχώς, και σε ζωές.

Άρα πρέπει να βάλουμε ως λαός συνολικά άλλη πυξίδα. Γιατί τέτοια έργα αντιπλημμυρικά, αντιπυρικά, αντισεισμικά τα έχουμε ανάγκη για να προστατέψουμε τη ζωή μας και τους κόπους μας. Δεν λείπουν ούτε οι οικοδόμοι ούτε οι μηχανικοί ούτε οι γεωλόγοι ούτε οι γεωπόνοι. Πολλοί μάλιστα ξοδεύουν τις γνώσεις τους και τη δουλειά τους σε άλλους κλάδους, αν δεν είναι άνεργοι.

Έχουμε και το δυναμικό, έχουμε και τη γνώση κι εμείς πιστεύουμε ως εργατικό λαϊκό κίνημα ότι πρέπει αυτά τα έργα να τα διεκδικήσουμε συνολικά από τις κυβερνήσεις. Δεν δεχόμαστε ότι θα είναι κανονικότητα μετά από έντονα καιρικά φαινόμενα να χάνουμε συνανθρώπους μας. Ακραία φαινόμενα θα έχουμε και είχαμε πάντα. Έτσι είναι η φύση. Μόνο που πλέον μπορούμε και να προβλέπουμε πιο έγκαιρα και να είμαστε πιο προετοιμασμένοι για τα χειρότερα. Αυτές τις δυνατότητες δίνει η ίδια η εποχή μας και παλεύουμε για μια οικονομία που αυτές οι δυνατότητες θα μπορούν να αξιοποιούνται για την ευημερία των πολλών και όχι για τα κέρδη των λίγων.

Κυρίες και κύριοι της Κυβέρνησης, λέτε αποζημιώσεις 5.000 ευρώ για τα νοικοκυριά, 8.000 ευρώ για τους επαγγελματίες. Έχει στήσει κανείς εδώ μέσα σπιτικό από την αρχή με 5.000 ευρώ; Όλοι εσείς που παίζετε την επιχειρηματικότητα στα δάχτυλα, όπως λέτε, ξέρετε καμμιά κατεστραμμένη επίσης μικρή επιχείρηση να ξαναφτιάχνετε, να μπορεί να ξεκινήσει έστω με 8.000 ευρώ; Έχετε καταλάβει ότι τα εμπορεύματα τα πήραν οι χείμαρροι, ότι μηχανήματα και εξοπλισμός διαλύθηκαν; Κι αυτό δεν αφορά δυο-τρία μαγαζιά. Μιλάμε για το 80% των μαγαζιών της Καρδίτσας. Αλήθεια, αυτός ο κόφτης στα 8.000 ευρώ πώς μπήκε;

Γιατί όταν είναι να στηριχτούν επενδυτικά σχέδια μεγάλων ομίλων, φεύγουν από εδώ μέσα με αποφάσεις εκατοντάδες εκατομμύρια. Εσείς τα ψηφίζετε. Δεν τα ξέρετε; Όπως σήμερα θα ψηφίσετε νέα δαπάνη για τα μέσα μαζικής ενημέρωσης και τη μετάδοση μηνυμάτων για τον κορωνοϊό.

Λέτε αναστολή πληρωμής του ΕΝΦΙΑ και άλλων ληξιπρόθεσμων οφειλών για έξι μήνες, λες και μετά οι άνθρωποι θα έχουν να πληρώσουν, 600 ευρώ επιπλέον σε κάθε νοικοκυριό που έχει πληγεί η κύρια κατοικία και 600 ευρώ στις πολύτεκνες οικογένειες. Μετά από έξι μήνες τι θα γίνει; Θα έχουν χρήματα να πληρώσουν;

Ας πάρουμε έναν αγρότη. Δούλευε όλο τον χρόνο για να μαζέψει τώρα τη σοδειά του και με τα χρήματα που θα πάρει να ξεχρεώσει υποχρεώσεις σε προμηθευτές, τράπεζες, άλλα χρέη για να μπορέσει να ζήσει. Τώρα καταστράφηκαν μαζί με τη σοδειά του και τα μηχανήματά του και οι εκτάσεις που πρέπει να αποκατασταθούν, για τα οποία δεν προβλέπεται βέβαια καμμία αποζημίωση από τον ΕΛΓΑ. Μιλάμε για τριακόσιες πενήντα χιλιάδες στρέμματα, εκ των οποίων οι διακόσιες πενήντα χιλιάδες είναι 100% καταστροφή, σύμφωνα με τις δικές σας εκτιμήσεις, χώρια τις καταστροφές των κτηνοτρόφων, του ζωικού κεφαλαίου που μέχρι την Παρασκευή δεν είχαν καταγραφεί ακόμη.

Αν υπάρχει μια μεγάλη θηλιά στους μικρούς αγρότες, τους κτηνοτρόφους, τους επαγγελματίες, ξέρετε ότι είναι τα τραπεζικά δάνεια. Αφού δεν έχουν για να πληρώνουν, γιατί δεν προχωράτε στη διαγραφή των χρεών προς τις τράπεζες όσων καταστράφηκαν ολοσχερώς; Θα πληρώνουν με αυτοπεποίθηση; Εδώ και τώρα η Κυβέρνηση λέμε να πάρει μέτρα για την 100% αποζημίωση των πληγέντων, όπως απαιτούν οι πληγέντες, 100%, ούτε ευρώ λιγότερο. Με επιδοματάκια δεν θα ανασάνει αυτός ο κόσμος.

Κυρίες και κύριοι, πραγματικά βρισκόμαστε σε μια κρίσιμη καμπή στη μάχη με την πανδημία. Θα συμφωνήσουμε σε αυτό μαζί σας. Το πώς φτάσαμε όμως ως εδώ, το πώς από τα σχεδόν μηδενικά κρούσματα φτάσαμε να μετράμε καθημερινά εκατοντάδες κρούσματα δεν θέλετε να το συζητάμε, γιατί τότε θα φανούν ολοκάθαρα οι δικές σας κυβερνητικές ευθύνες τις οποίες από την αρχή της πανδημίας προσπαθείτε να κρύψετε πίσω από την επίκληση της ατομικής ευθύνης.

Από την πρώτη στιγμή ακολουθήσατε την τακτική να αναγορεύετε την αντιμετώπιση της πανδημίας αποκλειστικά και μόνο σε ζήτημα προσωπικής ατομικής ευθύνης. Μόνο που τώρα και ενώ βρίσκεται σε εξέλιξη το δεύτερο κύμα με τα κρούσματα, τους νοσηλευόμενους, τους διασωληνωμένους να αυξάνονται συνεχώς, κάνατε ένα βήμα παραπέρα. Προχωρήσατε σε έναν απαράδεκτο, προκλητικό εκβιασμό με το «αυτοπροστασία ή καραντίνα» που είπε ο Πρωθυπουργός στο διάγγελμά του, μόνο που η αυτοπροστασία έχει τα όριά της, κύριοι της Κυβέρνησης.

Η μάσκα μπορεί να είναι απαραίτητη για να προστατευτούμε και να προστατέψουμε, αλλά δεν εμποδίζει τον λαό να βλέπει τη γύμνια του δημόσιου συστήματος υγείας, τον συνωστισμό στα μέσα μαζικής μεταφοράς, στα σχολεία, την έλλειψη μέτρων προστασίας στους χώρους δουλειάς που αναδεικνύονται σε νούμερο ένα κίνδυνο, σύμφωνα και με τα επίσημα στοιχεία, εκτός αν η Κυβέρνησή σας θέλει να φορέσουμε τη μάσκα και στα μάτια.

Ακούσαμε τον Πρωθυπουργό να λέει πως τώρα είμαστε πιο έτοιμοι μπροστά στο δεύτερο κύμα πανδημίας. Θέλετε να μιλήσουμε για την ετοιμότητά σας να αντιμετωπίσετε μια τέτοια κατάσταση; Γιατί εμείς η μόνη ετοιμότητα που βλέπουμε είναι η ετοιμότητά σας να αξιοποιήσετε την πανδημία ως μια μεγάλη ευκαιρία για να ωφεληθεί το κεφάλαιο και να επιβάλει μέτρα που εδώ και καιρό βρίσκονται στα συρτάρια του και τα συρτάρια σας.

Ναι, δείξατε μεγάλη ετοιμότητα στους χώρους δουλειάς όπου αντί για μέτρα προστασίας της υγείας των εργαζομένων, επιβάλατε την παραπέρα εντατικοποίηση και την απλήρωτη δουλειά, την ίδια ώρα που προσφέρετε νέα προνόμια και επιδοτήσεις σε ομίλους. Ναι, δείξατε μεγάλη ετοιμότητα για το δημόσιο σύστημα υγείας όπου ενώ η κατάσταση βρίσκεται στο «κόκκινο», ο ιδιωτικός τομέας συνεχίζει να θησαυρίζει, αφού η Κυβέρνησή σας σπρώχνει εκ νέου πελατεία στον ιδιωτικό τομέα, όπως και πριν την πανδημία, όπου λόγω των τεράστιων ελλείψεων, σοβαρά περιστατικά είτε περίμεναν σε πολύμηνες λίστες αναμονής στον δημόσιο τομέα με κίνδυνο της ζωής τους ή αναγκάζονταν να ξεπαραδιάζονται πηγαίνοντας στον ιδιωτικό.

Τώρα με νέα κοινή υπουργική απόφαση όχι μόνο πριμοδοτείτε τις δουλειές του ιδιωτικού τομέα, αλλά και τις χρυσοπληρώνετε. Αυτό κάνετε. Θα χρυσοπληρώσετε για νοσηλείες σε απλές κλίνες και κλίνες ΜΕΘ, αφού, όπως αναφέρει η νέα κοινή υπουργική απόφαση, σε περίπτωση νοσηλείας σε ΜΕΘ ή χειρουργείου σε ιδιωτική κλινική, εφαρμόζεται το ημερήσιο νοσήλιο του ενιαίου κανονισμού του ΕΟΠΥΥ, πολλαπλασιαζόμενο με τον συντελεστή μισθολογικού κόστους 2,09. Και αυτό προφανώς θα γίνει μέσω των ασφαλιστικών ταμείων.

Παράλληλα δίνετε τη δυνατότητα -το δικαίωμα- στα ιδιωτικά θεραπευτήρια να επεκταθούν και να αυξήσουν μέχρι και 40% τα ιδιωτικά κρεβάτια ΜΕΘ, χωρίς μάλιστα να πραγματοποιηθεί και ο παραμικρός έλεγχος καταλληλότητας. Οι κλινικάρχες υποτίθεται θα ελεγχθούν αν πληρούν τις απαιτούμενες προϋποθέσεις με τη λήξη της κρίσης, αφού πρώτα θα έχουν νοσηλεύσει ασθενείς. Για τον ιδιωτικό τομέα βρήκατε λεφτά, αφού για τη χρηματοδότηση όλων αυτών προβλέπεται έκτακτη χρηματοδότηση τουλάχιστον 30 εκατομμυρίων ευρώ από τον κρατικό προϋπολογισμό, δηλαδή από τις τσέπες των εργαζόμενων, του λαού.

Την ίδια ώρα, μιλώντας για το δημόσιο σύστημα υγείας, προσπαθείτε να παρουσιάζετε το μαύρο άσπρο, λες και δεν ακούμε κάθε μέρα πόσα κρεβάτια ΜΕΘ έχουν απομείνει στο ένα ή στο άλλο νοσοκομείο. Πραγματικά τα νούμερα είναι τρομακτικά. Σας το λέμε για άλλη μια φορά: αφήστε τα μπαλώματα, τώρα πριν να είναι αργά προχωρήστε σε δημιουργία ΜΕΘ, κάντε μαζικές προσλήψεις γιατρών και νοσηλευτών, προχωρήστε τώρα σε ένα σχέδιο επίταξης όλων των δομών και υπηρεσιών του ιδιωτικού τομέα υγείας-πρόνοιας, ικανοποιήσετε δίκαια αιτήματα των υγειονομικών γιατρών και γενικότερα, όλων των υγειονομικών που δίνουν τη μάχη για την προστασία της υγείας και τη ζωής του λαού.

Ναι, λέτε ότι δείξατε μεγάλη ετοιμότητα στα σχολεία και τα πανεπιστήμια. Στα σχολεία είκοσι πέντε και πάνω μαθητές στοιβαγμένοι σε αίθουσες «κλουβιά», καθαρίστριες λείπουν, εκπαιδευτικοί επίσης. Τα πανεπιστήμια δεν έχουν ανοίξει ακόμα. Δική σας είναι η ευθύνη. Πάρτε την ευθύνη σας και ανοίξτε τώρα τα πανεπιστήμια. Εκατό χιλιάδες παιδιά πέρασαν φέτος, τους δώσατε συγχαρητήρια και είναι ακόμη επί ξύλου κρεμάμενοι.

Πολλές οικογένειες ήδη πληρώνουν ενοίκια για να μένουν τα παιδιά τους, όμως τα σπίτια που νοίκιασαν είναι ακατοίκητα, αφού είναι κλειστές οι σχολές. Ντροπή σας!

Ούτε μια μάσκα της προκοπής δεν δώσατε στα σχολεία. Βέβαια, απ’ ό,τι φαίνεται, το μέγεθος της μάσκας δεν ήταν λάθος. Αυτό το μέγεθος παραγγείλατε, γιατί αυτό που θέλατε ήταν οι μαθητές να έχουν καλυμμένα όχι μόνο τα στόματά τους, αλλά και τα μάτια τους για να μη βλέπουν τη δική σας ανευθυνότητα. Σας αποστόμωσαν και εσάς και τα διάφορα καλοπληρωμένα «παπαγαλάκια» σας οι χιλιάδες μαθητές στο κέντρο της Αθήνας και σε άλλες πόλεις που φορώντας όλοι μάσκες απαίτησαν τα αυτονόητα, αποφασιστική μείωση του αριθμού μαθητών ανά τάξη, έκτακτα κονδύλια για μαζικούς διορισμούς εκπαιδευτικών και εργαζομένων στην καθαριότητα, μέτρα υγιεινής και ατομικά μέτρα προστασίας.

Όταν οι μαθητές και οι μαθήτριες σάς λένε για τις ευθύνες σας, σας λένε αγωνιστικά μαζί με τους δασκάλους τους, τους γονείς τους, τις προτάσεις τους, τις σκέψεις τους για το τι πρέπει να γίνει στα σχολεία τους, ακόμα και από πού πρέπει να εξοικονομηθούν χρήματα του προϋπολογισμού -γιατί όχι, άλλωστε- τους θεωρείτε και υποκινούμενους.

Αμφισβητείτε ακόμα και το δικαίωμα της άποψης, της ενημέρωσης και της γνώσης για το πόσο στοιχίζουν, για παράδειγμα, τα πολεμικά αεροπλάνα που αγοράζετε από τη Γαλλία και πόσο κοστίζουν στον ελληνικό λαό οι στρατιωτικές συμφωνίες με τις Ηνωμένες Πολιτείες, μιας και σήμερα μας επισκέπτεται ένα από τα «γεράκια» του Πενταγώνου, ο Πομπέο, σε Θεσσαλονίκη και αύριο σε Σούδα και οι εργαζόμενοι, οι φορείς της Θεσσαλονίκης και της Κρήτης κάνουν κινητοποιήσεις. Μη μας πείτε πάλι ότι έρχεται για να βοηθήσει αυτός τον ελληνικό λαό και να βάλει στη θέση της την επιθετική Τουρκία, γιατί ξέρετε πολύ καλά αυτό που ξέρει και ο ελληνικός λαός, ότι δηλαδή αυτά τα «γεράκια» είναι που υποδαυλίζουν τους ανταγωνισμούς, τις επεμβάσεις, τις πολεμικές συγκρούσεις. Είναι όλοι αυτοί και εσείς μαζί που θα στείλετε τα παιδιά μας σαν κρέας στα κανόνια τους και μάλιστα αμέσως μόλις τελειώνουν το σχολείο, από τα δεκαοκτώ τους χρόνια, με βάση τη μείωση του ορίου ηλικίας που προωθείτε για την υποχρεωτική κατάταξη στον στρατό, δηλαδή μόλις τελειώνουν το λύκειο.

Είστε όλοι εσείς που θέλετε τους μαθητές των δεκαεπτά και δεκαοκτώ χρόνων να ψηφίζουν στις βουλευτικές εκλογές, στις ευρωεκλογές, στις τοπικές εκλογές, αλλά δεν τους αναγνωρίζετε το δικαίωμα να έχουν πολιτική άποψη, να έχουν γνώμη για όσα βιώνουν, να αποφασίζουν μέσα από συλλογικές δημοκρατικές διαδικασίες για τις μορφές πάλης και να διεκδικούν τα αυτονόητα. Αντίθετα, τους στέλνετε εισαγγελείς, τις δυνάμεις καταστολής, την άδικη τιμωρία μέσα στο σχολείο. Αυτή είναι η δημοκρατία σας, αυτοί είναι οι όρκοι πίστης σας στις ελευθερίες και τα ατομικά δικαιώματα.

Κυρίες και κύριοι, μας είπατε επίσης χωρίς ίχνος ντροπής ότι δείξατε μεγάλη ετοιμότητα για τα μέσα μεταφοράς, όπου καθημερινά μετακινούνται χιλιάδες εργαζόμενοι στοιβαγμένοι σαν σαρδέλες. Επειδή θα αρχίσετε πάλι να λέτε για την ανανέωση του στόλου -τα ακούσαμε αυτά και από τον Πρωθυπουργό- σας απαντάμε ότι το μόνο που κάνατε ήταν να αρπάξετε την ευκαιρία για να προχωρήσετε ακόμα παραπέρα την ιδιωτικοποίησή τους, αφού μέσω leasing και ΣΔΙΤ το 30% περίπου του συνολικού στόλου στην Αθήνα θα ανήκει πλέον σε ιδιωτικούς ομίλους, αντί να προχωρήσετε σε επίταξη ιδιωτικών μέσων μαζικής μεταφοράς με ένταξή τους σε ένα ενιαίο κρατικό σχέδιο για να σταματήσει σήμερα ο επικίνδυνος καθημερινός συνωστισμός, αντί να κάνετε προσλήψεις μόνιμου προσωπικού για να αυξηθούν τα δρομολόγια.

Την ίδια ετοιμότητά σας να ωφεληθούν και μέσα στην πανδημία οι επιχειρηματικοί όμιλοι τη βλέπουμε και στο σημερινό νομοσχέδιο που τους προσφέρετε μερικά ακόμα «δωράκια» ως δήθεν μέτρα για την αντιμετώπιση των συνεπειών της πανδημίας. Τι κάνετε; Εξασφαλίζετε, για παράδειγμα, δεκάδες εκατομμύρια ευρώ στους ομίλους των μέσων μαζικής ενημέρωσης, ενισχύετε επιχειρήσεις για διαφημιστικές δαπάνες στο όνομα της τόνωσης της αγοράς, ενώ προβλέπετε ξανά την απευθείας ανάθεση σε εταιρεία για το μοίρασμα «ζεστού» χρήματος σε μέσα μαζικής ενημέρωσης για μηνύματα που αφορούν την πανδημία του κορωνοϊού.

Τι κάνει ο ΣΥΡΙΖΑ για να σας βγάλει από τη δύσκολη θέση; Δίνει την πάσα σε μεγαλοεπιχειρηματίες, τους οποίους καλεί να μη δεχτούν τη χρηματοδότηση για τη μετάδοση των μηνυμάτων κι έτσι ορισμένοι θα εμφανιστούν από πάνω και ως ευεργέτες, όπως ήδη συμβαίνει.

Αν πραγματικά δεν θέλετε να δώσετε τα χρήματα του ελληνικού λαού σε ομίλους για να σας προβάλλουν τα διαφημιστικά μηνύματα για την πανδημία, τότε γιατί απορρίψατε την πρόταση, την τροπολογία του ΚΚΕ; Το ΚΚΕ επανειλημμένα έχει τονίσει ότι τα μηνύματα που σχετίζονται με την προστασία της δημόσιας υγείας και ζωής και ειδικά για την αντιμετώπιση αυτής της πανδημίας θα έπρεπε να μεταδίδονται και να καταχωρούνται σε όλα τα μέσα ενημέρωσης εντελώς δωρεάν και όχι με όρους διαφημιστικής καμπάνιας. Σε όλες τις άλλες περιπτώσεις, όπως για παράδειγμα για την προβολή Υπουργείων, φορέων του δημοσίου ή του ευρύτερου δημόσιου τομέα που χρειάζεται να υπάρχει δαπάνη διαφήμισης προς τα μέσα, αυτή θα πρέπει να γίνεται επίσης με όρους πλήρους διαφάνειας, με αντικειμενικά κριτήρια, χωρίς απαράδεκτους αποκλεισμούς, χωρίς επιδότηση ανύπαρκτων μέσων, γιατί αλλιώς αυτό είναι συναλλαγή ποινικά κολάσιμη.

Σήμερα επανακαταθέτουμε την τροπολογία αυτή που προβλέπει με καθαρό τρόπο, πρώτον, τα μηνύματα για τη δημόσια υγεία να μεταδίδονται απολύτως δωρεάν, δεύτερον, η δημοσιοποίηση των στοιχείων της όποιας κρατικής διαφήμισης να γίνεται άμεσα και, τρίτον, να υπάρχει αναδρομικός έλεγχος δεκαετίας για να δει ο ελληνικός λαός πού πήγαν τα χρήματα της κρατικής διαφήμισης. Πρόκειται για τροπολογία συγκεκριμένη και δίκαιη, η οποία υπηρετεί τα συμφέροντα του ελληνικού λαού, χώρια που θα εξοικονομηθούν εδώ που τα λέμε και χρήματα για το κράτος για να τα δώσει σε πλημμυροπαθείς, για να ενισχύσει τα νοσοκομεία, την υγεία και τα σχολεία.

Σας καλούμε, λοιπόν, να την ψηφίσετε και να αφήσετε τις φιοριτούρες, να αφήσετε την κοροϊδία. Εδώ μέσα ο καθένας ας αναλάβει τις ευθύνες του.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε κι εμείς, κύριε Πρόεδρε.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ευκλείδης Τσακαλώτος. Μετά τον κ. Τσακαλώτο θα μιλήσει ο Πρόεδρος της Κοινοβουλευτικής Ομάδας του ΣΥΡΙΖΑ, αλλά μας είπαν ότι θα έλθει μετά τις δύο.

Ορίστε, κύριε συνάδελφε.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Όταν ο κ. Σκυλακάκης μάς παρουσίασε το γιατί αυτό είναι ένα νομοσχέδιο που πρέπει να ψηφιστεί με τη μορφή που το ψηφίζουμε σήμερα, μας είπε ότι βρισκόμαστε συνεχώς απέναντι σε εξωγενείς κρίσεις. Νομίζω ότι δεν έχει καταλάβει τίποτα και ελπίζω η Κυβέρνηση να έχει καταλάβει κάτι παραπάνω. Όλες αυτές οι κρίσεις που έχουμε αντιμετωπίσει τα τελευταία δέκα χρόνια έχουν ένα πολύ σημαντικό κομμάτι ενδογένειας.

Όσον αφορά στη χρηματοπιστωτική κρίση, δεν έχετε ακούσει καθόλου ότι τα δομημένα ομόλογα είχαν ως ρίζα τα δάνεια στους πιο φτωχούς ανθρώπους στις νότιες πολιτείες της Αμερικής; Δεν έχετε ακούσει ότι τα τελευταία είκοσι-τριάντα χρόνια χρέη όλων των ειδών έχουν αυξηθεί, είτε είναι για ιδιώτες είτε είναι για τράπεζες είτε είναι για κράτη; Γιατί; Διότι στην εποχή του νεοφιλελευθερισμού δανειζόμαστε συνεχώς από το μέλλον. Δεν λύνουμε τα πολιτικά προβλήματα, δεν λύνουμε τα οικονομικά προβλήματα και πάμε στον δανεισμό όλων των ειδών. Γι’ αυτό περιμένουμε και νέες χρηματοπιστωτικές κρίσεις, διότι υπάρχει μια ενδογένεια.

Πραγματικά θεωρούνται η πανδημία και ο COVID εντελώς εξωγενείς παράγοντες; Δεν έχετε ακούσει για τη διατροφική αλυσίδα, για το πώς παράγουμε, για τη μαζικότητα της παραγωγής και πώς χρειάζεται να ξαναδούμε την παραγωγή και την παραγωγική ανασυγκρότηση, ακριβώς γιατί ο τρόπος που έγινε η παγκοσμιοποίηση έχει δημιουργήσει μεγάλο κίνδυνο και πολλές κοινωνίες και οικονομίες είναι ευάλωτες σ’ αυτές τις πανδημίες;

Λέει τίποτα ο κ. Πισσαρίδης γι’ αυτά; Για το μοντέλο ανάπτυξης που χρειαζόμαστε, για να έχουμε μια προφύλαξη από τέτοιες πανδημίες και να βάλει στο κέντρο τι παράγουμε, πώς παράγουμε, γιατί παράγουμε;

Και τώρα φτάνουμε σε αυτά που έγιναν Καρδίτσα. Και αυτό είναι εξωγενές; Πραγματικά, το πιστεύετε; Δεν το πιστεύατε, δεν σας βόλευε τότε με το Μάτι. Αλλά τώρα ακόμα συνεχίζετε να μην καταλαβαίνετε; Ακούσατε, όχι μόνο από τους Βουλευτές και τις Βουλευτίνες του ΣΥΡΙΖΑ, αλλά από όλες τις πλευρές, γιατί τα μέτρα που παρουσιάζετε για την Καρδίτσα και άλλες περιοχές -που έχουν την αμέριστη συμπαράστασή μας αυτοί οι άνθρωποι- ότι δεν είναι αρκετά. Άκουσα, όμως και την αγωνία, το μοντέλο ανάπτυξης που είχαμε, τις υποδομές που είχαμε, όσα ακούσατε από τον κ. Αποστόλου; Δεν του απαντήσατε του κ. Αποστόλου. Δεν κατάλαβα εγώ. Στην Εύβοια «καλώς τα κάναμε και θα κάνουμε και καλά τα πράγματα και στην Καρδίτσα» ή «στην Εύβοια δεν τα κάναμε καλά» με τη δικιά τους κρίση «και τώρα θα κάνουμε καλύτερα»; Θα ήθελα μία απάντηση σε αυτό.

Όμως, ο κ. Αποστόλου και άλλοι πήγαν πολύ πιο πέρα. Και ο κ. Κουτσούμπας από το ΚΚΕ. Για όλο το μοντέλο ανάπτυξης που έχει δημιουργήσει αυτό, λέτε κάτι στον Πισσαρίδη για αυτό; Εκτός από το ότι θα κάντε κάτι για την κλιματική αλλαγή, το έχετε καταλάβει ότι το δικό σας το μοντέλο έχει δημιουργήσει αυτή την «ευαλωτότητα», δηλαδή να είμαστε ευάλωτοι σε κάθε κρίση, γιατί δεν έχουμε το περιβάλλον στο κέντρο και το βασικό μας μοντέλο ανάπτυξης είναι για το πώς θα βοηθήσουμε τους επενδυτές να μην έχουν περιορισμούς και περιβαλλοντολογικούς...

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μιλώ πριν από τον Πρόεδρο, άρα έχω δώδεκα λεπτά, όχι έξι. Έτσι δεν είναι;

**ΠΡΟΕΔΡΕΥΩΝ (Χαράλαμπος Αθανασίου):** Επειδή θα μιλήσει και ο Πρόεδρος, προβλέπεται στον Κανονισμό. Δεν θα σας διακόψουμε.

(Θόρυβος - διαμαρτυρίες από την πτέρυγα του ΣΥΡΙΖΑ)

Μην παρεμβαίνετε, παρακαλώ. Θα υπάρχει μία ανοχή. Ο Κανονισμός τα λέει, δεν τα λέω εγώ.

**ΕΥΚΛΕΙΔΗΣ ΤΣΑΚΑΛΩΤΟΣ:** Νομίζω άλλα λέει. Αλλά μη διαφωνήσω γι’ αυτό.

Αυτή η Κυβέρνηση υποτίθεται ότι είναι η κυβέρνηση των επενδύσεων. Δεν είναι σαν τους συριζαίους, που δεν καταλαβαίνουν πώς γίνεται επένδυση, πότε πρέπει να γίνει επένδυση. Μόνο εσείς καταλαβαίνετε. Να σας πω εγώ τι καταλαβαίνω ότι είναι η σημασία της επένδυσης. Επενδύεις τώρα, όταν προσδοκάς κάποια κέρδη στο μέλλον ή θέλεις να αποφύγεις κάποιες ζημιές στο μέλλον. Έτσι καταλαβαίνω ότι είναι η επένδυση.

Έπρεπε να επενδύσετε, όσο είχαμε το πρώτο κύμα πανδημίας σε περισσότερες ΜΕΘ τότε; Έπρεπε να επενδύσετε στο να έχουμε περισσότερα δρομολόγια στα μέσα μαζικής μεταφοράς; Έπρεπε να επενδύσετε για να έχουμε λιγότερους μαθητές στην τάξη; Έπρεπε να επενδύσετε να στηριχθεί ο κόσμος της εργασίας και οι επιχειρήσεις, όπως προσπαθήσαμε να σας πούμε ότι δεν φτάνει αυτό που κάνετε; Αυτό σημαίνει επένδυση. Αυτό σημαίνει επένδυση και για το κράτος και για τον ιδιωτικό τομέα. Και για τον δημόσιο τομέα δεν θέλατε να το κάνετε, γιατί δεν θέλατε να αλλάξετε αυτό το μοντέλο που έχει δημιουργήσει τις τρεις κρίσεις που όλοι αναλύουμε. Γιατί δεν θέλετε ο δημόσιος τομέας στο μέλλον να μπορεί να προστατεύσει τους πολίτες από πανδημίες και από κλιματικές κρίσεις και από οικονομικές κρίσεις.

Και αντί αυτού τι κάνετε; Έχουμε διάφορα άρθρα που δείχνουν μια ειδική λογική. Μας είπατε, κύριε Σταϊκούρα, ότι δεν θα απαντήσετε εσείς, αλλά ότι θα πάρουμε για το άρθρο 11 και για το άρθρο 8 μία απάντηση από το κ. Πέτσα.

Πολλοί συνάδελφοι και συναδέλφισσες μας είπαν τι είναι το πρόβλημα με το άρθρο 11 και το πώς θα γίνουν οι διαφημίσεις. Είπαν κατ’ αρχάς -αν το ακούσατε καλά- ότι και ο νόμος τώρα έχει μεγάλη ευελιξία, αν θέλετε να μπορείτε να κάνετε διαφημιστικές καμπάνιες πιο γρήγορα. Ο ίδιος ο νόμος που τώρα θέλετε να εξαιρέσετε. Σας είπαν ότι θα μπορούσατε να το είχατε σχεδιάσει από τον Μάρτη, τον Απρίλη, τον Μάιο, όπου όλος ο κόσμος μιλούσε για δεύτερο κύμα. Εγώ σας λέω όμως και άλλο ένα. Ότι θα μπορούσατε να είχατε επενδύσει και στην πρωτοβάθμια υγεία. Γιατί τι καλύτερη πληροφόρηση για τους πολίτες ένας δυνατός θεσμός πρωτοβάθμιας υγείας; Αυτή δεν ήταν μία από τις βασικές δουλειές που έπρεπε να κάνει η πρωτοβάθμια υγεία; Να μπορεί να είναι κοντά στον πολίτη, να μπορεί να τους πληροφορεί. Και το μόνο που μένει για εσάς είναι η διαφημιστική καμπάνια, που, όπως καταλαβαίνουμε όλοι -ας μην κρυβόμαστε- είναι ένα δωράκι στους δικούς σας τους φίλους που τόσο σας έχουν βοηθήσει. Και θα μπορούσατε να μη γίνει κατευθείαν ανάθεση, αν το είχατε σχεδιάσει το καλοκαίρι.

Πάμε τώρα και στο άρθρο 8 που έχουμε για την προσαυξημένη έκπτωση διαφημιστικής δαπάνης. Πραγματικά, θεωρείτε ότι αυτός ο τρόπος να ξοδέψουν τα λεφτά είναι ο βέλτιστος; Δηλαδή τι κάνετε; Δίνετε ένα κίνητρο στις επιχειρήσεις που θέλουν να ξοδέψουν στις διαφημίσεις όσο ξόδεψαν τον προηγούμενο χρόνο, να το ξαναξοδέψουν και να είναι μεγαλύτερη κερδοφορία αυτό, παρά να πάρουν περισσότερους εργαζόμενους. Έτσι δεν είναι; Άρα δίνετε ένα κίνητρο σε αυτή την οικονομική κρίση αντί οι επιχειρήσεις να μπορούν να πάρουν δυο-τρεις εργαζόμενους παραπάνω, να το ξοδέψουν σε δαπάνες. Γιατί έτσι καταλαβαίνετε ότι είναι τα βασικά κίνητρα.

Κυρίες και κύριοι συνάδελφοι, θα ήθελα να τελειώσω και κάτι άλλο που είπε ο κ. Σκυλακάκης. Όσοι μας παρακολουθείτε, θα ξέρετε ότι είχαμε μία ευθεία και ειλικρινή ανταλλαγή απόψεων για το σύστημα υγείας. Μας είπε ο κ. Σκυλακάκης ότι παραδώσαμε εμείς πεντακόσιες εξήντα ΜΕΘ. Δεν μας είπε, όμως, πόσες βρήκαμε. Δεν μας είπε και πόσες παρέδωσε η Νέα Δημοκρατία πριν έρθουμε εμείς. Είχατε αφήσει τη χώρα με τετρακόσιες τριάντα θέσεις, ναι ή όχι; Και δεν μας είπε πόσες έφτιαξε από τη μέρα που ανέλαβε μέχρι να ξεσπάσει η πανδημία. Γιατί αυτή είναι η ερώτηση. Πόσο είχατε, αφού λέτε ότι σας αφήσαμε λίγες θέσεις, μέχρι τον Μάρτη να το αυξήσετε; Μπορείτε να μας απαντήσετε αυτό;

Μας ανέφερε και για τις δαπάνες υγείας το 2014 και το 2018, όταν εμείς -και εσείς δεν έχετε ποτέ αμφισβητήσει αυτά τα στοιχεία- αυξήσαμε τις δαπάνες υγείας του δημοσίου, για να φτάσουμε σταδιακά με το σχέδιο που είχαμε κοντά στον μέσο όρο -όχι στο μέσο όρο, γιατί και αυτός ήταν πολύ μεγάλος στόχος- της Ευρωπαϊκής Ένωσης. Και μας αναφέρετε για την κατάσταση των νοσοκομείων το 2019; Έχετε εικόνα πού ήταν τα νοσοκομεία το 2014; Έχετε εικόνα γι’ αυτό που έλεγε ο κ. Γεωργιάδης όταν το έκοβε και έλεγε ότι είναι δικιά μου δουλειά και δεν θέλω να μου πάρει τη δόξα το ΔΝΤ;

Και, τέλος, συνεχίζετε να λέτε ότι έχουμε και δημοσιονομικό πρόβλημα για το εξάμηνο του ΣΥΡΙΖΑ το 2015. Θα επαναλάβω, λοιπόν, αυτό που είπα στην προηγούμενη συνεδρίαση. Ντροπή σας που το λέτε αυτό. Είναι ντροπή. Αφήσατε τη χώρα υποχρεωμένη, χρεοκοπημένη, με άδεια ταμεία, με αρρύθμιστο το χρέος με δεσμεύσεις για πλεόνασμα 4,5% και σας φταίμε εμείς.

Αναλάβατε ποτέ τις ευθύνες σας; Τη μία μας φταίει ο ΣΥΡΙΖΑ, την άλλη οι νέοι, μετά φταίνε οι μετανάστες. Είναι η στιγμή να καταλάβετε τι είναι οι προκλήσεις που έχετε. Και αφού θεωρείτε ότι τίποτα δεν έγινε λάθος πριν από το 2010, αφού δεν καταλαβαίνετε τίποτα σε αυτό το μοντέλο ανάπτυξης που έχει δημιουργήσει τις τριπλές κρίσεις, δεν μπορείτε και σε αυτή την κρίση να βγάλετε τη χώρα από το τέλμα που έχει φτάσει.

Πρέπει να έρθει μία νέα κυβέρνηση που έχει μια κατανόηση τι έγινε λάθος, γιατί δημιουργούνται αυτές οι κρίσεις, να καταλάβει την ενδογένεια αυτών των κρίσεων, για να μπορέσει να μας βγάλει άλλη μια φορά από εκεί που μας φτάσατε.

(Χειροκροτήματα από την πτέρυγα του ΣΥΡΙΖΑ)

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ο Υπουργός Δικαιοσύνης, ο κ. Τσιάρας, έχει τον λόγο για να αναπτύξει τη διάταξη που ενδιαφέρει το Υπουργείο του.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρίες και κύριοι συνάδελφοι, βρίσκομαι στο Βήμα του ελληνικού Κοινοβουλίου για να υποστηρίξω το άρθρο 3 που αφορά στην αναγκαστική εκτέλεση του υπό συζήτηση νομοσχεδίου.

Πριν, όμως, καταθέσω τις σύντομες σκέψεις μου και τη σύντομη αιτιολόγηση, θα ήθελα για πολύ λίγο να μιλήσω σε εσάς όχι ως Υπουργός Δικαιοσύνης, αλλά ως Βουλευτής Καρδίτσας και να σας πω ότι αυτό το οποίο συνέβη από τις 18 προς τις 19 Σεπτεμβρίου στον Νομό Καρδίτσας είναι κάτι το οποίο κυριολεκτικά δεν μπορεί να το χωρέσει ο ανθρώπινος νους. Είναι μια ανείπωτη καταστροφή, η οποία καταλαμβάνει όλη την έκταση του νομού Καρδίτσας, από τα ορεινά της Αργιθέας, που έχουν εξαφανιστεί κομμάτια δρόμων και έχουν παρασυρθεί από τα νερά δεκάδες γεφύρια, μέχρι την πόλη της Καρδίτσας που έχει καταστραφεί το σύνολο του επαγγελματικού και του επιχειρηματικού κόσμου, αλλά βεβαίως και στην καταστροφή της αγροτικής παραγωγής.

Για όσους γνωρίζουν η Καρδίτσα είναι ένας καθαρά αγροτικός τόπος. Το βαμβάκι, το οποίο επρόκειτο να συλλεγεί λίγες μέρες μετά ουσιαστικά τη συγκεκριμένη θεομηνία, αντιλαμβάνεστε ότι δεν μπορεί σε καμμία περίπτωση να συλλεγεί και οι καταστροφές είναι κυριολεκτικά ανυπολόγιστες.

Η ελληνική πολιτεία -νομίζω ότι το ξέρετε όλοι- αντέδρασε έγκαιρα. Υπήρξαν αντανακλαστικά που δεν υπήρξαν προηγούμενες εποχές, όχι μόνο από την Κυβέρνηση, αλλά από το σύνολο του πολιτικού κόσμου και αυτό είναι κάτι το οποίο πρέπει να το δεχτώ και να το ομολογήσω δημόσια.

Ο Πρωθυπουργός από την πρώτη στιγμή σε επικοινωνία με όλους μας έδωσε εντολή προκειμένου να μεταβεί τέσσερις-πέντε ώρες μετά, τη στιγμή που σταμάτησε η νεροποντή, κυβερνητικό κλιμάκιο στην Καρδίτσα. Ουσιαστικά ο ίδιος δύο μέρες μετά βρέθηκε, προκειμένου να δει ιδίοις όμμασι τι ακριβώς έχει συμβεί και, βεβαίως, να δρομολογήσει ένα πλαίσιο απαντήσεων και λύσεων ή επιλογών που θα μπορούσαν να βοηθήσουν τον νομό μας ειδικά αυτή τη δύσκολη περίοδο. Δύο μέρες μετά ο Υπουργός Οικονομικών υπέγραψε απόφαση με την οποία ουσιαστικά χρηματοδοτούνται σε πρώτη φάση όλοι οι δήμοι του νομού, προκειμένου να υποστηρίξουν τους πολίτες του τόπου. Και, βεβαίως, είναι γνωστό ότι το σύνολο της πολιτικής ηγεσίας της πατρίδας μας βρέθηκε εκεί.

«Χαίρομαι» γιατί σε τόσο σύντομο χρονικό διάστημα το ελληνικό Κοινοβούλιο καταφέρνει να νομοθετήσει μέτρα ανακούφισης και, βεβαίως, σε αντίθεση με δεδομένα άλλων εποχών, γιατί πρέπει να το πούμε και αυτό, τα αντανακλαστικά τα οποία επιδεικνύονται και από τους ανθρώπους οι οποίοι έχουν το συγκεκριμένο ρόλο, αλλά, βεβαίως, γιατί υπάρχει και μια κεκτημένη εμπειρία, νομίζω ότι είναι ένα θετικό δείγμα προς κάθε κατεύθυνση, που αφ’ ενός μεν, βεβαίως, για την Κυβέρνηση είναι κάτι πάρα πολύ θετικό, αλλά και για τους πολίτες του τόπου, τους πολίτες του Νομού Καρδίτσας, αντιλαμβάνεστε ότι είναι ένα γεγονός το οποίο δημιουργεί μια αχτίδα αισιοδοξίας και μια αχτίδα ελπίδας ότι μπορεί πολύ σύντομα να βρεθούν εκεί που ήταν.

Έχει γίνει πολύς λόγος αν τα μέτρα είναι ικανοποιητικά ή όχι, αν τα ποσά τα οποία θα δοθούν, τα 600 ευρώ στους πολίτες, τα 5.000 ευρώ στα νοικοκυριά ή τα 8.000 ευρώ στις επιχειρήσεις είναι αρκετά προκειμένου να γίνει ξανά το ξεκίνημα, να γίνει η επανεκκίνηση της τοπικής οικονομίας.

Νομίζω ότι όλοι έχουμε την εμπειρία να σταθούμε με έναν πολύ σοβαρό τρόπο απέναντι σε ένα γενικευμένο φαινόμενο, το οποίο εκτιμάται ακόμα και σήμερα που μιλάμε. Ακόμη και σήμερα που μιλάμε μπορεί να ψηφίζουμε μια δέσμη μέτρων, αλλά θέλω να σας πω ότι αυτό που έχει συμβεί στην πραγματικότητα καταγράφει ανυπολόγιστες καταστροφές.

Δεν είναι αρκετά τα μέτρα. Το ξέρουμε όλοι. Τα μέτρα, όμως, θα εξειδικευτούν. Θα υπάρξουν περισσότερα μέτρα. Είναι μια συζήτηση η οποία έχει γίνει με την παρουσία του ίδιου του Πρωθυπουργού με όλους τους αρμόδιους φορείς, οι οποίοι συμμετείχαν σε αυτήν τη σύσκεψη. Είναι μια διαβεβαίωση της ελληνικής πολιτείας διά της Κυβερνήσεως ότι η προσπάθεια αυτή δεν σταματάει στην εξαγγελία των μέτρων της Εύβοιας.

Ξέρετε ποιο είναι το μοναδικό στοιχείο που διαφοροποιεί τις συνέπειες της θεομηνίας στον Νομό Καρδίτσας; Ότι η καταστροφή είναι από άκρη σε άκρη. Δεν είναι ένα φαινόμενο εντοπισμένο γεωγραφικά, όπως συνέβη στους όμορους νομούς των Τρικάλων, της Λάρισας ή ακόμη και της Μαγνησίας. Στην Καρδίτσα η καταστροφή είναι κυριολεκτικά από τον βορρά μέχρι τον νότο και από την ανατολή μέχρι τη δύση.

Γι’ αυτό και νομίζω ότι πλέον όλων αυτών που μπορεί σήμερα να ψηφίζουμε και που μπορεί, βεβαίως, επαναλαμβάνω με μεγάλη ταχύτητα να φέρνει η Κυβέρνηση ώστε να τίθενται υπ’ όψιν του ελληνικού Κοινοβουλίου, αυτό το οποίο ετέθη από την πρώτη στιγμή είναι να υπάρξει ένα συνολικό σχέδιο ανάκαμψης της οικονομίας του τόπου για να μπορέσει να σταθεί ξανά ο Νομός Καρδίτσας στα πόδια της. Και αυτή νομίζω ότι είναι μια ανάγκη, η οποία πρέπει να περιγράφεται και με τη δέουσα ευθύνη και με τη δέουσα σοβαρότητα από όλους στο ελληνικό Κοινοβούλιο.

Είναι πολύ εύκολο να κάνει κανείς κριτική ή πολύ εύκολο να προσφέρει κανείς τα πάντα σε όλους. Όταν, όμως, υπάρχουν κάποια συγκεκριμένα δεδομένα και όταν υπάρχουν πολίτες, οι οποίοι είναι στα όρια κυριολεκτικά της αγανάκτησης, της απελπισίας και, βεβαίως, του φόβου για την επόμενη μέρα, αυτό που χρειάζονται τουλάχιστον από το πολιτικό σύστημα είναι να επιδειχθεί η απαιτούμενη ευθύνη και η απαιτούμενη σοβαρότητα.

Σε ό,τι αφορά την αρμοδιότητα του Υπουργείου Δικαιοσύνης, θα σας πω ότι για το άρθρο 3 που αφορά στους πλειστηριασμούς προβλέπεται η αναστολή κάθε πράξης αναγκαστικής εκτέλεσης επί κινητής ή ακίνητης περιουσίας, φυσικών ή νομικών προσώπων έως τις 30-9-2021. Και, βεβαίως, μιλάμε για τις περιοχές που κηρύχθηκαν σε κατάσταση έκτακτης ανάγκης με απόφαση της Γενικής Γραμματείας Πολιτικής Προστασίας εξαιτίας των φυσικών καταστροφών που προκλήθηκαν από την πορεία του μεσογειακού κυκλώνα «Ιανός».

Για το ίδιο χρονικό διάστημα αναστέλλονται οι προθεσμίες άσκησης ενδίκων μέσων και βοηθημάτων που αφορούν σε εκκρεμείς διαδικασίες αναγκαστικής εκτέλεσης.

Σε τι αποσκοπούμε με αυτή τη διάταξη; Στο να στηριχθούν οι πληγείσες περιοχές, τις οποίες αναγνωρίζει η πολιτεία, αλλά, βεβαίως, αποδεικνύεται ότι υπάρχει μια πραγματική ανάγκη λήψης αυτού του παρόντος εξαιρετικού μέτρου, προκειμένου να ανακουφιστούν οι κάτοικοι των περιοχών αυτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο Πρόεδρος της Κοινοβουλευτικής Ομάδας και Αρχηγός του ΣΥΡΙΖΑ κ. Αλέξης Τσίπρας.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Ενδεχομένως να μη ζητούσα σήμερα να λάβω τον λόγο, αν δεν πίστευα ότι αυτό που κάνετε είναι -και το κάνετε συστηματικά- βαθύτατα προσβλητικό για τους πολίτες και βαθύτατα προκλητικό και επικίνδυνο για τη δημοκρατία.

Την ώρα που η οικονομία καταρρέει, την ώρα που η πανδημία κατά κοινή ομολογία έχει ξεφύγει και πέφτετε από τη μία αντίφαση στην άλλη, την ώρα που παρουσιάζεστε ανίκανοι να διαχειριστείτε ακόμα και τις πλημμύρες στη Θεσσαλία και στα νησιά του Ιονίου, την ώρα που η ανασφάλεια κυριεύει την πλειοψηφία των Ελλήνων και των νοικοκυριών και εσείς δεν έχετε εν τω μεταξύ δώσει ούτε 1 ευρώ για να ενισχύσετε τα δημόσια νοσοκομεία με μόνιμους γιατρούς και νοσηλευτές, για να ενισχύσετε τα δημόσια σχολεία με περισσότερους εκπαιδευτικούς να μην κάνουν τα παιδιά μας μάθημα στοιβαγμένα είκοσι πέντε-είκοσι πέντε έως είκοσι επτά στις τάξεις, την ώρα που δεν έχετε ενισχύσει τις δημόσιες συγκοινωνίες και στοιβάζονται οι πολίτες, ενώ τους κουνάτε το δάχτυλο να είναι προσεκτικοί και να κρατάνε αποστάσεις, τι κάνετε; Δίνετε και άλλα λεφτά και άλλα χρήματα στα μέσα μαζικής ενημέρωσης πάλι χωρίς όρους, πάλι χωρίς κριτήρια, προφανώς γιατί έχετε ανοίξει εδώ μια φάμπρικα, προφανώς γιατί βρίσκεστε σε πανικό και αδυναμία διαχείρισης της πραγματικότητας. Και εφόσον δεν μπορείτε να διαχειριστείτε την πραγματικότητα, αυτό που θέλετε είναι να εκβιάζετε τα μέσα ενημέρωσης να αποκρύπτουν την πραγματικότητα.

Αυτό δεν έχει ξαναγίνει. Σπεύδετε να δώσετε σήμερα επιπλέον 2 εκατομμύρια στα κανάλια εθνικής εμβέλειας για την προβολή μηνυμάτων για την πανδημία, ενώ όλοι γνωρίζουμε ότι βάσει νόμου υποχρεούνται να προβάλλουν δωρεάν τέτοιου είδους μηνύματα. Αυτά είναι ανήκουστα πράγματα. Εμφανίζεστε σαν τον τοκογλύφο σε μια περίοδο, όπου τα κανάλια όντως αντιμετωπίζουν προβλήματα οικονομικά, όπως οι περισσότερες επιχειρήσεις στην Ελλάδα, να τους δίνετε χρήματα, έχοντας προφανώς την αίσθηση ή επιδιώκοντας να σας τα ανταποδώσουν σε προπαγάνδα, σε αποσιώπηση, σε συκοφάντηση όσων σας ασκούν κριτική. Οφείλω, όμως, να ομολογήσω ότι τα αντανακλαστικά σας είναι εξαιρετικά. Πόσο άμεσα σπεύδετε τώρα, τώρα που βλέπετε την οργή των πολιτών για την ανικανότητα -κι εσείς, κύριε Τσιάρα, την ξέρετε καλά την οργή, στον τόπο σας την είδατε- τώρα που βλέπετε την οργή των πολιτών να φουντώνει για την ανικανότητά σας να διαχειριστείτε μείζονες κρίσεις, σπεύδετε να δώσετε λεφτά στα κανάλια για να αποκρύψουν ή να διαστρεβλώσουν την πραγματικότητα.

Αλλά προφανώς -κι εκεί είναι το πρόβλημα- δεν δείχνετε τα ίδια αντανακλαστικά στα θέματα που αφορούν τις ζωές των Ελλήνων. Επισκέφθηκα την πόλη σας, κύριε Τσιάρα, την Καρδίτσα, την προηγούμενη Δευτέρα. Θα ήμουν εκεί το Σάββατο αν δεν ήταν η Διεθνής Έκθεση Θεσσαλονίκης. Ήταν εκεί αντιπροσωπεία Βουλευτών του ΣΥΡΙΖΑ. Αλλά για τέσσερις μέρες, μέχρι να βρεθώ εγώ στην οδό Κουμουνδούρου και να συνομιλήσω με καταστηματάρχες σε απόγνωση, για τέσσερις μέρες, όχι μόνο δεν είχε πάει κλιμάκιο κυβερνητικό, όχι μόνο δεν είχε πατήσει το πόδι του εκεί Υπουργός -δεν λέω για τον Πρωθυπουργό- ούτε καν η δημοτική αρχή, ο δήμαρχος, δεν βρέθηκε δίπλα τους, να τους χτυπήσει την πλάτη, να τους πει «εδώ είμαστε». Κρυμμένοι, κι ο δήμαρχος, και η περιφερειακή αρχή, κι ο περιφερειάρχης, και οι αντιπεριφερειάρχες. Και πέρασε τώρα μια ολόκληρη εβδομάδα από το πέρασμα του «Ιανού» και υπάρχουν ακόμη ολόκληρα χωριά αποκλεισμένα στην Περιφέρεια Θεσσαλίας, ακόμη. Η Καρδίτσα όλη πνίγηκε και ο κ. Μητσοτάκης πήγε την Τρίτη, μετά από έξι μέρες, και πήγε σαν κλέφτης. Και, εντάξει, πήγε με τον τρόπο που πήγε. Αλλά προσέξτε. Τους υπαίτιους της καταστροφής τους έκρυψε κάτω από τις γενναίες φτερούγες του. Και αναφέρομαι στον, εδώ και πάνω από δέκα χρόνια, Περιφερειάρχη Θεσσαλίας όσο και στον Δήμαρχο της Καρδίτσας σήμερα και πρώην Αντιπεριφερειάρχη Θεσσαλίας. Διότι όλα τα μέσα μαζικής ενημέρωσης έμαθαν το ονοματεπώνυμο μιας περιφερειάρχη τα προηγούμενα τέσσερα χρόνια. Για οτιδήποτε συνέβαινε στην Αττική -στις άλλες περιφέρειες δεν το αναδείκνυαν- έφταιγε η περιφερειάρχης. Το όνομα του κ. Αγοραστού δεν θα το μάθουμε ποτέ ούτε το όνομα του δημάρχου σήμερα. Διότι οι ευθύνες οι διαχρονικές, που αφορούν την τοπική αυτοδιοίκηση, δεν είναι του ενός χρόνου, είναι ευθύνες τις τελευταίες δεκαετίες.

Αλλά εν τοιαύτη περιπτώσει δέκα μέρες μετά -ας αφήσουμε τις ευθύνες για το τι έγινε, ας δούμε πώς ανταποκριθήκατε- και οι υποδομές συνεχίζουν να είναι κατεστραμμένες, οι εργασίες αποκατάστασης γίνονται με ρυθμό χελώνας και είναι ακόμα αποκλεισμένα χωριά και κάτοικοι στον ορεινό όγκο των Αγράφων. Γέφυρες και οδικό δίκτυο δεν έχουν αποκατασταθεί και η επικοινωνία με τους ανθρώπους αυτούς είναι και θα είναι για καιρό αδύνατη ή στην καλύτερη περίπτωση προβληματική. Και το ερώτημα που θέσαμε -διότι κι εμείς διαχειριστήκαμε δυσκολίες με φυσικές καταστροφές και υποστήκαμε και την κριτική και για λάθη, και για αδυναμίες, και για παραλείψεις- αλλά στις καταστροφές αυτές, την επόμενη μέρα, βρισκόταν εκεί κλιμάκιο της παλιάς ΜΟΜΑ, του στρατού, και αποκαθιστούσε όσες επικοινωνίες, οδικά δίκτυα, μπορούσαν να αποκατασταθούν άμεσα, στην Κρήτη, στη Σκόπελο, παντού. Εσείς γιατί δεν το σκεφτήκατε αυτό; Δεν σας πέρασε από το μυαλό ή μήπως σας πέρασε από το μυαλό, αλλά σκεφτήκατε ότι αν αποκαταστήσουν αυτές τις ζημιές στο οδικό δίκτυο οι δυνάμεις και τα συνεργεία του ελληνικού στρατού, οι απευθείας αναθέσεις σε εργολάβους και προμηθευτές δεν θα μπορούν να γίνουν μετά; Αυτή είναι η πραγματικότητα.

Πάμε τώρα να δούμε τι συμβαίνει στον Δήμο της Καρδίτσας, στην πόλη της Καρδίτσας, για να μου πείτε αν είναι να αγανακτεί κανείς και να λέει «Ε, όχι!». Θα σας πω τώρα. Η εικόνα, δέκα μέρες μετά, εξακολουθεί να θυμίζει βιβλική καταστροφή. Τα καταστήματα εξακολουθούν να καθαρίζονται από τους ιδιοκτήτες τους, χωρίς καμμία απολύτως βοήθεια από τον δήμο και την περιφέρεια. Τα πεζοδρόμια είναι γεμάτα με κατεστραμμένα εμπορεύματα. Η λάσπη έχει καλύψει τα πάντα. Από τις επτά χιλιάδες εγγεγραμμένες επιχειρήσεις στο Επιμελητήριο Καρδίτσας το 80% έχει καταστροφές, οι οποίες είναι ολικής φύσεως καταστροφές, είτε έχουν καταστραφεί ολοσχερώς οι άνθρωποι είτε έχουν καταστροφές στο 60% έως 90% της εμπορικής τους περιουσίας. Κι εσείς ομιλείτε για την άμεση αποκατάσταση και επούλωση των πληγών με μια βοήθεια-κοροϊδία των 8.000 ευρώ, όταν οι ζημιές ξεπερνούν τις 50.000 έως 200.000 ευρώ. Γιατί δεν πάτε να τις καταγράψετε; Και μιλάμε για μία πόλη των σαράντα πέντε χιλιάδων κατοίκων, δεν μιλάμε για κάποιον οικισμό. Ως διά μαγείας, όμως, ουδείς μιλάει σήμερα για την Καρδίτσα, δέκα μέρες μετά. Την έχουμε ξεχάσει, δεν υπάρχει στον χάρτη. Όταν εγώ πήγα και συνάντησα τους πολίτες, μετά από την οργή τους -θέλω να είμαι ειλικρινής μαζί σας- το πρώτο κύμα οργής ήταν στην τοπική αυτοδιοίκηση. Το δεύτερο κύμα οργής ήταν στα μέσα ενημέρωσης. Ξέρετε τι μου λέγανε; «Εμείς εδώ δεν είμαστε Ελλάδα; Μόνο η Μάνδρα είναι Ελλάδα; Πού ήρθε ένας σταθμός να δείξει τι έχουμε πάθει εδώ, ένα κανάλι να δείξει τις πληγές μας, να τις μάθει το πανελλήνιο να κινητοποιηθεί και η Κυβέρνηση να ανταποκριθεί;». Και βεβαίως όσο περνάει ο καιρός, θα πάρει η μπάλα προφανώς και τις κυβερνητικές επιλογές.

Θα μου πείτε: Και πόσα να δώσουμε; Και τι να δώσουμε; Και πώς να δώσουμε; Ξέρετε ποιο είναι το μεγάλο θέμα; Το μεγάλο θέμα είναι ότι αυτοί οι άνθρωποι έχουν πληγεί από την πλημμύρα την καταστροφική, εν μέσω μιας περιόδου, όπου ήδη είχαν δει τις οικονομίες τους να μειώνονται εξαιτίας της βαθιάς ύφεσης, που στο δεύτερο τρίμηνο ήταν 15,2%, κύριε Σταϊκούρα, και με βάση όσα λέει το Γραφείο Προϋπολογισμού της Βουλής, το τρίτο τρίμηνο θα είναι μεγαλύτερη από 15,2% -έτσι λέει- και εν μέσω μιας περιόδου, όπου έχουμε δει όλοι ένα νέο κύμα κόκκινων δανείων και τους ανθρώπους αυτούς να βρίσκονται επί ξύλου κρεμάμενοι και, μάλιστα, εν μέσω μιας περιόδου όπου εσείς δεν έχετε καμμία δημοσιονομική υποχρέωση από την Ευρωπαϊκή Ένωση.

Δεν έχετε την υποχρέωση πλεονάσματος 3,5%, όπως είχαμε εμείς όταν σε αντίστοιχες καταστροφές σκεφτόμασταν και το τελευταίο ευρώ, ούτε έχετε καμμία αδυναμία πρόσβασης στις αγορές. Ίσα-ίσα, έχετε την Κομισιόν και την Ευρωπαϊκή Κεντρική Τράπεζα και όλους τους αξιωματούχους που παλαιότερα με το σταγονόμετρο παρατηρούσαν τι σπαταλάμε -τι ξοδεύουμε, γιατί δεν σπαταλούσαμε- να σας λένε «heavy spending, σπαταλήστε χρήματα για να σώσετε την κοινωνία και την οικονομία». Και έρχεστε σε αυτούς τους ανθρώπους και τους λέτε «πάρτε 8.000 ευρώ» σε ζημιές που, επαναλαμβάνω, είναι ανυπολόγιστες.

Τα ίδια κάνετε και στον κάμπο, στους αγρότες. Και όχι μόνο στην Καρδίτσα, αλλά και στη Λαμία και σε άλλες περιοχές.

Μόλις πριν από λίγο, όμως, και γι’ αυτό έλεγα ότι θα εκπλαγείτε και ενδεχομένως και εσείς θα αναφωνήσετε, «έ, όχι!», πληροφορήθηκα ότι δικαστικοί επιμελητές επιδίδουν πράξεις κατάσχεσης και διαταγές πληρωμής στους πληγέντες κατοίκους της Καρδίτσας. Αναρωτιέμαι, κύριε Τσιάρα, γιατί σας αφορά…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν ακούσατε, κύριε Πρόεδρε, τι είπα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Τσιάρα, είναι συγκεκριμένες καταγγελίες. Να επιβλέψετε εάν εφαρμόζεται ή όχι η αναστολή, για την οποία μας είπατε πριν από λίγο, και να επιβλέψετε -εσείς έχετε την ευθύνη, εσείς είστε Κυβέρνηση- εάν είναι αληθείς ή όχι αυτές οι καταγγελίες. Διότι οι άνθρωποι αυτοί δεν είναι ότι ξαφνικά τρελάθηκαν, δεν βγήκαν ξαφνικά να λένε πράγματα τα οποία δεν συμβαίνουν, προφανώς και συνέβησαν αυτά που σας λέω. Δικαστικοί επιμελητές να επιδίδουν πράξεις κατάσχεσης και διαταγές πληρωμής σε πληγέντες κατοίκους της Καρδίτσας. Και το ερώτημα είναι: Πόσο δύσκολο ήταν να δείξετε ταχύτητα σ’ αυτό το ζήτημα της αναστολής των υποχρεώσεων αυτών των ανθρώπων απέναντι σε κάθε οφειλέτη για ένα εύλογο χρονικό διάστημα; Πώς είναι δυνατόν τα αντανακλαστικά σας, τα αντανακλαστικά του Πρωθυπουργού και των Υπουργών να είναι τόσο άμεσα όταν πρόκειται για την απαλλαγή μεγαλοοφειλετών σε τράπεζες και στο δημόσιο, που είναι ιδιοκτήτες καζίνο όμως, αλλά όχι μικροεπαγγελματίες στην Καρδίτσα και όταν πρόκειται για μικρούς επιχειρηματίες ή μεσαίους, που βλέπουν τους κόπους μιας ζωής να καταστρέφονται, να μην έχετε αντανακλαστικά; Αυτό είναι το ερώτημα που σας θέτω. Πράγματι, εκεί πρέπει να αναφωνήσουμε όλοι μαζί: Έ, όχι, λοιπόν!

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Και ξέρετε κάτι; Θα λογοδοτήσετε γι’ αυτά, για την υποκρισία, αλλά και για την αναισθησία σας απέναντι στους ανθρώπους της μεσαίας τάξης.

Όμως, κυρίες και κύριοι συνάδελφοι, και στη διαχείριση της πανδημίας υπάρχει ο ίδιος κυνισμός και η ίδια αδιαφορία. Βγήκε προχθές ο κ. Μητσοτάκης να κάνει ένα διάγγελμα απέναντι στον ελληνικό λαό, λίγο πριν ο ίδιος φύγει για τριήμερο στο εξοχικό του στην Τήνο, για να μας πει ότι εάν τα πράγματα δεν πάνε καλά, θα φταίτε εσείς, οι πολίτες όλοι, ο ίδιος δεν θα έχει καμμία ευθύνη. Η ευθύνη του ήταν μόνο όταν τράβηξε το χειρόφρενο, την ώρα όμως που το ίδιο έπρατταν οι κυβερνήσεις σε όλο τον κόσμο και στην Ευρώπη. Τώρα, που επτά μήνες έχει αφήσει το Εθνικό Σύστημα Υγείας ανοχύρωτο, που άνοιξε τον τουρισμό χωρίς υγειονομικά πρωτόκολλα, για να κάνει το χατίρι της «TUI» και των άλλων μεγάλων τουριστικών πρακτορείων, τώρα που έχει αφήσει τους πολίτες χωρίς πρόσβαση σε δωρεάν τεστ για κορωνοϊό, ο ίδιος δεν έχει καμμία ευθύνη. Ευθύνη έχουν μόνο οι πολίτες.

Ξέρετε πώς λέγεται αυτό; Αυτό λέγεται ανευθυνότητα. Αυτό που κάνετε είναι από τη μία ανευθυνότητα και από την άλλη συκοφάντηση. Συκοφάντηση των πολιτών. Ανευθυνότητα, γιατί συνεχίζετε, επαναλαμβάνω, να μην κάνετε τα αυτονόητα. Δεν δίνετε χρήματα για τη δημόσια υγεία. Έχουμε αυτή τη στιγμή 5% λιγότερους μόνιμους και έκτακτους γιατρούς και νοσηλευτές απ’ ό,τι είχαμε έναν χρόνο πριν και έχουμε κρίση πανδημίας. Δεν προχωράτε σε ουσιαστικές, σε μόνιμες προσλήψεις, ούτε σε μία και σε έκτακτο προσωπικό που είναι προφανώς ανεπαρκές για να καλύψει το πρόβλημα. Έχουμε, όπως σας είπα και πιο πριν, είκοσι χιλιάδες λιγότερους αναπληρωτές στα δημόσια σχολεία και στοιβάζονται τα παιδιά ανά είκοσι πέντε ή είκοσι επτά στις τάξεις, ενώ το βράδυ τα ίδια παιδιά μπορεί να κληθούν να διαλυθούν ησύχως -και σωστά- εάν είναι εννιά στην πλατεία. Στην πλατεία δεν μπορούν να είναι δέκα, στις αίθουσες μπορούν να είναι είκοσι επτά.

Επίσης, δεν έχετε κάνει καμμία ουσιαστική παρέμβαση στα μέσα μαζικής μεταφοράς.

Πείτε μου κάτι τώρα. Θα σας κόστιζε, θα κόστιζε τόσο πολύ στον δημόσιο προϋπολογισμό, κύριε Σταϊκούρα, να νομοθετήσετε τη συνταγογράφηση του τεστ του κορωνοϊού για όλους τους πολίτες δωρεάν και να το πληρώνει ο ΕΟΠΥΥ στην τιμή που πραγματικά κοστίζει; Το κόστος του είναι 20 με 25 ευρώ και καλούνται πολίτες σε ιδιωτικά νοσηλευτήρια και εργαστήρια να το πληρώνουν 120 ή 130 ευρώ. Πόσο θα κόστιζε αυτό;

**ΔΙΟΝΥΣΙΟΣ ΧΑΤΖΗΔΑΚΗΣ:** Πληρώνουν 70 ευρώ.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Να μας πείτε εσείς πόσο κάνει, λοιπόν, που ξέρετε καλύτερα. Εμείς εκτιμούμε, έχουμε τη γνώση, την πληροφορία, ότι 20 με 25 ευρώ στοιχίζει στο ελληνικό δημόσιο. Εάν έχετε άλλη πληροφόρηση εσείς, να την πείτε. Γι’ αυτό κάνουμε διάλογο εδώ.

Πόσο θα στοίχιζε αυτό στο δημόσιο ταμείο; Προφανώς, λιγότερα απ’ αυτά που δίνετε στα κανάλια. Βέβαια, έτσι δεν θα έβγαζαν κέρδος οι διάφοροι γνωστοί και φίλοι. Δεν θα έβγαζαν κέρδος τα ιδιωτικά διαγνωστικά κέντρα και τα ιδιωτικά νοσηλευτήρια. Εντάξει, έτσι είναι, αλλά να πούμε την αλήθεια, η κρίση ως ευκαιρία για κάποιους. Όπως και με τις μονάδες εντατικής θεραπείας, όπου στα ιδιωτικά νοσηλευτήρια αυξήσατε στο διπλάσιο το κόστος του δημοσίου και θα δοθούν συνολικά πάνω από 30 εκατομμύρια ευρώ. Γιατί την περίοδο της κρίσης να είναι το κέρδος στη σκέψη ορισμένων;

Δεν θα τα πω εγώ. Ας τα ψάξουν αυτοί που πρέπει να τα ψάξουν. Ποιοι είναι αυτοί που κερδίζουν, γιατί κερδίζουν και πώς γίνονται αναθέσεις. Δεν θα μπω σε αυτό, μπαίνω στη λογική. Η αντίληψή σας την ώρα της κρίσης, αντί να ενισχύσουμε την παρέμβαση του κράτους, το δημόσιο σύστημα υγείας, την έννοια του δημόσιου χώρου, να καλύψουμε τις ανάγκες της κοινωνίας, εσείς και πάλι σκέφτεστε το κέρδος κάποιων ιδιωτών.

Ευλόγως, λοιπόν, αναρωτιέται ο μέσος πολίτης και λέει: Για κάποιους λεφτά υπάρχουν, για τα μέσα μαζικής ενημέρωσης, για τους κλινικάρχες, αλλά για κάποιους άλλους δεν υπάρχουν λεφτά, για τους επαγγελματίες στην Καρδίτσα, για τους αγρότες που βλέπουν την περιουσία τους να καταστρέφεται.

Ανευθυνότητα, λοιπόν, έλλειψη αίσθησης ευθύνης. Ταυτόχρονα, όμως, και συκοφάντηση και αυτό είναι το χειρότερο. Γιατί, έχετε βρει τώρα ποιος είναι ο φταίχτης για τα πάντα. Είναι οι πολίτες που δεν υπακούν και κυρίως οι νέοι άνθρωποι, αυτοί οι απείθαρχοι που διασπείρουν τον ιό γιατί δεν πέφτουν νωρίς για ύπνο, αυτοί που αγωνίζονται στα σχολεία τους για να είναι ασφαλείς και για να έχουν ποιοτική μόρφωση και εσείς τους εξισώνετε σκοπίμως με τους συνωμοσιολόγους και λέτε ότι οι μαθητές διεκδικούν να μη φοράνε μάσκα και ότι το κίνημά τους είναι το κίνημα εναντίον της μάσκας ή το κίνημα της τυρόπιτας. Όσο τους συκοφαντείτε, όμως, τόσο θα φουντώνετε την αντίδραση που έρχεται από κάτω. Έτσι συμβαίνει, όπου υπάρχει δράση υπάρχει και αντίδραση.

Όλες οι χώρες της Ευρωπαϊκής Ένωσης λαμβάνουν μέτρα, άμεση δράση για να ανακόψουν το δεύτερο κύμα της πανδημίας. Εσείς το μόνο που κάνετε είναι να βρίζετε τους νέους ανθρώπους και να κλείνετε τα περίπτερα.

Εντάξει, ας συγκρίνουν οι πολίτες, τι γίνεται αλλού και τι γίνεται εδώ. Έχετε μετατρέψει τη διαχείριση της πανδημίας σε blame game. Προφανώς δεν το κάνετε τυχαία αυτό. Υπάρχει από πίσω μια λογική, ένα σχέδιο: Να στρέψετε το ένα κομμάτι της κοινωνίας απέναντι στο άλλο. Οι μεγαλύτεροι να κατηγορούν τους νεότερους. Οι ντόπιοι να κατηγορούν τους πρόσφυγες και να επιτίθενται σε παιδάκια με μωρομάνες και ότι αυτοί θα μας φέρουν το πρόβλημα. Οι εργαζόμενοι και οι επιχειρηματίες να γίνονται τα πειραματόζωα της οικονομικής σας πολιτικής που διαλύει τον κόσμο της εργασίας, αλλά και τη μεσαία τάξη. Δεν σας ενδιαφέρει όμως τίποτα από όλα αυτά.

Και επανέρχομαι όμως, για να κλείσω με το θέμα των επιπλέον 2 εκατομμυρίων στα μέσα μαζικής ενημέρωσης. Πάρτε το πίσω, κύριε Υπουργέ. Κύριε Πέτσα, πάρτε το πίσω, γιατί είναι ντροπή για τη δημοκρατία. Μην ευτελίζετε άλλο με αυτόν τον τρόπο τη δημοσιογραφία και την ενημέρωση. Δεν θα σωθείτε από αυτό. Ό,τι και να κάνετε, η πραγματικότητα είναι τόσο πεισματάρα που δεν μπορεί να κρυφτεί.

Και απευθύνομαι και στους ιδιοκτήτες των τηλεοπτικών σταθμών εθνικής εμβέλειας. Μην τα πάρετε από τα χρήματα. Δώστε τα λεφτά αυτά στο Εθνικό Σύστημα Υγείας. Δώστε τα στους πλημμυροπαθείς της Καρδίτσας.

(Χειροκροτήματα από την πτέρυγα του ΣΥΡΙΖΑ)

Δεν πρόκειται να σας σώσουν δύο εκατομμύρια ευρώ. Μη γίνεστε και εσείς συνένοχοι μιας κυβέρνησης που επιθυμεί να μετατρέψει τη χώρα στο πεδίο της ενημέρωσης σε Ουγγαρία του Όρμπαν. Είναι σημαντικότερο ζήτημα η αξιοπρέπεια και η αξιοπιστία από ορισμένες χιλιάδες ευρώ.

Πριν κατέβω, όμως από αυτό το Βήμα, να μην παραλείψω, κυρίες και κύριοι της Κυβέρνησης και της κοινοβουλευτικής πλειοψηφίας, για να μη λέτε πια ότι είμαι σκληρός διαρκώς και αγενής μαζί σας, να συγχαρώ την Κυβέρνηση σας και τον κ. Μητσοτάκη προσωπικά για το κοινό ανακοινωθέν που έβγαλε σήμερα ο Υπουργός Εξωτερικών, ο κ. Δένδιας με τον Αμερικανό ομόλογό του για τη στρατηγική συνεργασία Ελλάδας - Ηνωμένων Πολιτειών, το οποίο αναρτήθηκε σήμερα, αμετάφραστο βέβαια, στο επίσημο site του Υπουργείου Εξωτερικών και στο οποίο ανακοινωθέν τόσο η ελληνική όσο και αμερικανική Κυβέρνηση χαιρετίζουν μαζί την ιστορική, όπως λένε, Συμφωνία των Πρεσπών.

(Χειροκροτήματα από την πτέρυγα του ΣΥΡΙΖΑ)

**ΣΟΦΙΑ ΒΟΥΛΤΕΨΗ:** Η ιστορία έχει και μαύρες σελίδες.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ορίστε, κυρία Βούλτεψη, δικό σας.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, που συμφωνούμε, λοιπόν, και το λέει με την υπογραφή της και η Κυβέρνηση σας, κυρία Βούλτεψη και κυρίες και κύριοι Βουλευτές της Συμπολίτευσης, ότι είναι ιστορική αυτή η συμφωνία, τι κρύβεστε λοιπόν; Τι φοβάστε; Φέρτε, τώρα που βγάλατε τις περικεφαλαίες να ψηφίσετε ένας, ένας, μία, μία τις κυρώσεις των συμφωνιών. Δεν θα σας κατηγορήσει κανείς. Εκατόν πενήντα οκτώ συγγνώμες είναι. Δεν είναι και πολλές. Μια ψυχή που είναι να βγει, ας βγει.

Σας περιμένουμε να υπερψηφίζετε όλοι μαζί την ιστορική αυτή συμφωνία. Εκατόν πενήντα οκτώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υπουργός Οικονομικών κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άκουσα με ιδιαίτερη προσοχή τον Αρχηγό της Αξιωματικής Αντιπολίτευσης να επαναλαμβάνει συνέχεια τη φράση: «Αυτή είναι η πραγματικότητα». Πραγματικότητα και κ. Τσίπρας είναι λέξεις ασύμβατες. Εικονική πραγματικότητα και κ. Τσίπρας -είναι γνωστό- οι πολίτες το έχουν ταυτίσει. Άρα μας μίλησε για μια εικονική πραγματικότητα.

Κυβερνήσατε τεσσεράμισι χρόνια. Έχει αποδειχθεί ότι η οικονομία δεν είναι το ατού σας. Έχει αποδειχθεί ότι και η αντιμετώπιση των φυσικών καταστροφών -να θυμίσω τη Μάνδρα, το Μάτι- δεν είναι το ατού σας. Ούτε, όμως, είναι το ατού σας η διαχείριση των θεσμικών ζητημάτων. Διότι έχουν τεθεί από την Κυβέρνηση κάποια ερωτήματα για κάποια δημοσιεύματα, τα οποία δεν έχουν πάρει απαντήσεις. Άρα πολλή προσοχή όταν κουνάτε το δάχτυλο σε αυτή την Κυβέρνηση, όταν οι πολίτες γνωρίζουν. Και ότι όταν μιλάτε για συγγνώμη, προφανώς πρέπει να πείτε πολλές περισσότερες συγγνώμες για όλα αυτά.

Να μαζέψω λίγο και να σταχυολογήσω ό,τι ακούσαμε: Πανικός, ανευθυνότητα, αναισθησία, κυνισμός, αδιαφορία, οργή, ανικανότητα, τέλμα, κρυμμένοι σαν κλέφτες, δίνουμε δώρα.

Εγώ ένα θα σας πω: Ας ακούσουμε την κοινωνία. Η κοινωνία λέει: «Ευτυχώς, που δεν κυβερνάτε εσείς σήμερα». Διότι αν κυβερνούσατε εσείς σήμερα, τότε δεν θα είχαμε αντιμετωπίσει τα θέματα με σοβαρότητα.

(Χειροκροτήματα από την πτέρυγα της Νέας Δημοκρατίας)

Άκουσα τον κ. Τσίπρα να λέει ότι είμαστε κρυμμένοι. Θα επαναλάβω αυτό που είπα στην πρωτολογία μου.

**ΘΕΟΔΩΡΟΣ ΔΡΙΤΣΑΣ:** ...(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, μισό λεπτό.

Παρακαλώ, ησυχία. Ο Αρχηγός της Αξιωματικής Αντιπολίτευσης ακούστηκε από όλους με προσοχή. Παρακαλώ, να κάνουμε το ίδιο και για τον Υπουργό.

Συνεχίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άκουσα τον κ. Τσίπρα να λέει ότι είμαστε κρυμμένοι. Ο κ. Τσιάρας θα μιλήσει για τον Νομό Καρδίτσας πολύ αναλυτικά.

Ας πάμε στον όμορο νομό, στον Νομό Φθιώτιδας. Την Παρασκευή το βράδυ ήμουν εκεί, μαζί με τον συνάδελφο του ΣΥΡΙΖΑ και τους συναδέλφους της Νέας Δημοκρατίας.

Χθες, ήμουν σε ανοιχτή εκδήλωση στο Λιανοκλάδι που είχε οργανωθεί από κόμματα της Αντιπολίτευσης. Ήμουν εκεί. Πού είδατε ότι είμαστε κρυμμένοι; Ίσα-ίσα, που καταθέτουμε τις σκέψεις, τις προτάσεις και φαίνεται μια ανταπόκριση από την κοινωνία. Και μπορώ να σας δώσω και άλλα στοιχεία, όπως έδωσα. Επί αυτών, όμως, δεν μιλάτε.

Είπα ότι τα μέτρα είναι συμπληρωματικά. Μίλησα για δώδεκα μέτρα. Είναι συμπληρωματικά. Και, προφανώς, δόθηκαν έγκαιρα τα μέτρα. Να υπενθυμίσω πότε έγινε ανακοίνωση. Η ανακοίνωση του Υπουργείου Οικονομικών έγινε το Σάββατο 19 Σεπτεμβρίου του 2020, δηλαδή λίγες ώρες μετά το συμβάν. Το Σάββατο το μεσημέρι υπήρχε ανακοίνωση του Υπουργείου Οικονομικών, κατόπιν εντολής του Πρωθυπουργού και συνεννόησης της Κυβέρνησης με συγκεκριμένα μέτρα. Και ερχόμαστε κάθε τέσσερις μέρες εδώ και λογοδοτούμε για το πώς πάει η υλοποίηση αυτών των μέτρων. Πότε το κάνετε εσείς για τις φυσικές καταστροφές; Πότε, αφού δεν πηγαίνατε καν. Και λέτε για εμάς που είμαστε σχεδόν μέρα παρά μέρα εκεί με τους συναδέλφους; Αυτό θα μου επιτρέψετε να σας πω θέλει θράσος. Και έχετε πολύ θράσος.

Άκουσα τον κ. Τσίπρα να λέει για πέντε και οκτώ χιλιάδες, για μέτρα τα οποία δεν έχουν υλοποιηθεί. Πράγματι, υπήρχε ένας προβληματισμός από συνάδελφο του ΣΥΡΙΖΑ. Και εδώ, πρέπει να είμαστε πολύ ακριβείς.

Στην περίπτωση της Εύβοιας, έγιναν χίλιες τετρακόσιες είκοσι δύο αιτήσεις. Έχουν πληρωθεί μέχρι σήμερα εξακόσιες είκοσι δύο, όχι το νούμερο που ακούστηκε. Η κοινή υπουργική απόφαση βγήκε στις 15 Σεπτεμβρίου. Από τότε πληρώνουμε κανονικά.

Τι δεν έχει πληρωθεί; Δεν έχουν πληρωθεί όλες οι αιτήσεις, οι οποίες είναι εντελώς εσφαλμένες. Τι σημαίνει «εσφαλμένες»; Σημαίνει λάθος ΑΦΜ -δεν πιστεύω να θέλετε να πληρώσουμε λάθος ΑΦΜ- λάθος τραπεζικούς λογαριασμούς, ίδιο ακίνητο, αλλά δηλωμένο με άλλο ιδιοκτησιακό καθεστώς. Έχει στείλει το Υπουργείο Υποδομών e-mail, έχει πάρει και τηλέφωνο για να διορθωθούν, προκειμένου να πληρώσουμε το ταχύτερο δυνατό.

Άκουσα: «Δεν έχετε ταχύτητα». Σε πέντε μέρες έχουμε νομοθετήσει και υπάρχει υπουργική απόφαση για την αναστολή των φορολογικών υποχρεώσεων για έξι μήνες. Και βγάλαμε και ανακοίνωση για να μην υπάρχει καμία παρερμηνεία ή παρεξήγηση από την Αξιωματική Αντιπολίτευση για τον ΕΝΦΙΑ. Σε μία εβδομάδα νομοθετούμε τους πλειστηριασμούς και τις κατασχέσεις. Έχουμε δείξει άμεσα αντανακλαστικά. Και θέλω να σας πω ότι αυτό αναγνωρίζεται από τους συναδέλφους της Αξιωματικής Αντιπολίτευσης όταν βρισκόμαστε μαζί κατά τόπους, εκεί που έγιναν οι πλημμύρες. Αναγνωρίζονται. Και τους ευχαριστώ τους συναδέλφους του ΣΥΡΙΖΑ, όταν βρίσκονται εκεί. Άλλα λόγια λένε εδώ.

Άκουσα τον κ. Τσίπρα να λέει ότι βάλαμε τη χώρα στο 3,5% του ΑΕΠ πρωτογενή πλεονάσματα. Υποθέτω τα έχει μπερδέψει. Ο ίδιος με το τρίτο μνημόνιο έβαλε 3,5% πρωτογενές πλεόνασμα. Κι έκανε κι ένα πολύ μεγάλο ατόπημα. Είπε ότι: «Σας λέει η Ευρώπη: Σπαταλήστε τα χρήματα». Προσέξτε το ρήμα: σπαταλήστε χρήματα. Προφανώς έχουμε ριζική διαφωνία μαζί σας. Εμείς δεν σπαταλάμε πόρους. Εμείς αξιοποιούμε πόρους.

(Χειροκροτήματα από την πτέρυγα της Νέας Δημοκρατίας)

Προσέξτε τι είπε: «Σπαταλήστε». Σας αντιπροσωπεύει απόλυτα αυτό το ρήμα. «Σπαταλήστε».

Εμείς δημιουργούμε πόρους και τους αξιοποιούμε επ’ ωφελεία των πολιτών, κυρίως στα χαμηλότερα εισοδηματικά στρώματα με οικονομική αποτελεσματικότητα και κοινωνική δικαιοσύνη. Δεν σπαταλάμε πόρους όπως εσείς. Αξιοποιούμε πόρους.

Και κλείνω με ορισμένα συγκεκριμένα θέματα.

Ο κ. Τσακαλώτος κάποια στιγμή είπε το απίστευτο ότι η χώρα είναι σε τέλμα και ότι είναι χρεοκοπημένη. Δεν χρειάζεται να μιλήσουμε για το πρώτο εξάμηνο του 2015. Ας μην πηγαίνουμε στο παρελθόν, γιατί βούτηξε στο παρελθόν. Ξέρουμε πολύ καλά όλοι τι έγινε. Ξέρουμε πολύ καλά ποιος έβαλε τη χώρα σε νέα μνημόνια. Ξέρουμε πολύ καλά ποιος οδήγησε τη χώρα στο τέλμα. Ξέρουμε πολύ καλά ποιος ξέρει και ποιος δεν ξέρει να επενδύει.

Κι έρχομαι σε αυτό που είπατε. Στην αρχή της ομιλίας είπατε ότι μέσα στην κρίση δεν αξιοποιούσαμε πόρους για να επενδύσουμε στην υγεία. Προς το τέλος της ομιλίας σας είπατε ότι: «Το θέμα δεν είναι πόσους πόρους σπαταλάτε κατά τη διάρκεια της κρίσης, αλλά πόσους πόρους αξιοποιείτε πριν την κρίση». Τελικά πριν την κρίση ή μετά την κρίση; Άρα εδώ δεν έχετε σαφή θέση.

Κύριε Τσακαλώτο, αν δεν το καταλάβατε να σας το επαναλάβω. Στην αρχή της τοποθέτησής σας είπατε: «Μέσα στην υγειονομική κρίση δεν αξιοποιήσαμε πολλούς πόρους…»

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα εσείς κάνατε λάθος και είπατε «σπαταλάμε».

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν έκανα. Όπως βλέπετε, το «σπαταλήσατε» εξακολουθεί να αφορά εσάς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ πάρα πολύ να ολοκληρωθεί η διαδικασία με ηρεμία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είπατε ότι το κρίσιμο θέμα είναι πόσους πόρους χρησιμοποιείτε μέσα στην υγειονομική κρίση για να ενδυναμώσετε την υγεία. Όταν σας έδωσε απάντηση ο Αναπληρωτής Υπουργός Οικονομικών, τι απαντήσατε εσείς; «Όχι. Το κρίσιμο θέμα είναι πόσες κλίνες δημιουργείς πριν δημιουργηθεί η υγειονομική κρίση, γιατί τότε αποδεικνύεις αν θέλεις να ενδυναμώσεις τη δημόσια υγεία». Μεταφέρετε τα γκολπόστ αριστερά κι δεξιά.

Η αλήθεια είναι ότι σήμερα στο ΕΣΥ υπάρχουν -κι έχετε πάρει απαντήσεις- επτακόσιες εβδομήντα πέντε κλίνες ΜΕΘ ΕΣΥ χωρίς τις ιδιωτικές κλίνες και τα στρατιωτικά νοσοκομεία και θα αυξηθούν πολύ περισσότερο.

Υπήρχε σχετική αναφορά πριν από λίγο του κ. Πέτσα στους κοινοβουλευτικούς συντάκτες. Την επαναλαμβάνω: «Η προσπάθεια ενίσχυσης του ΕΣΥ για να αντέξει τις όποιες πιέσεις από την διπλή απειλή του κορωνοϊού και της γρίπης συνεχίζεται. Μέσα στον Οκτώβριο το Εθνικό Σύστημα Υγείας θα αποκτήσει ακόμα εξήντα επτά κλίνες ΜΕΘ από δωρεές, ενώ από τον Δεκέμβριο θα αρχίσουν να προστίθενται εκατόν εβδομήντα τέσσερις κλίνες ΜΕΘ και ΜΑΦ από τη μεγάλη δωρεά του Ιδρύματος «Σταύρος Νιάρχος».

Και κλείνω, επειδή μιλήσατε και για προσωπικό, στην υγεία από το 2015 και μετά δεν είχαν γίνει προσλήψεις μόνιμου προσωπικού. Προχωρήσαμε σε έξι χιλιάδες διακόσιες προσλήψεις έκτακτου προσωπικού, γιατρών και νοσηλευτών. Οι περισσότεροι από αυτούς θα μονιμοποιηθούν. Επιπλέον, ολοκληρώνονται άμεσα οι προσλήψεις χιλίων διακοσίων τριών γιατρών σε μόνιμες θέσεις ιατρικού προσωπικού και προκηρύσσονται άλλες τετρακόσιες. Άμεσα ολοκληρώνεται μέσω ΑΣΕΠ η κάλυψη χιλίων εκατόν δεκαέξι θέσεων λοιπού προσωπικού και ξεκινά η εξειδίκευση δυόμισι χιλιάδων νοσηλευτών.

Στην εκπαίδευση που είπατε προχωρήσαμε σε μόνιμους διορισμούς τεσσερισήμισι χιλιάδων εκπαιδευτικών και ειδικού βοηθητικού και εκπαιδευτικού προσωπικού στην ειδική αγωγή και την εκπαίδευση. Επιπροσθέτως ολοκληρώνονται άμεσα δέκα χιλιάδες πεντακόσιοι μόνιμοι διορισμοί στη γενική εκπαίδευση.

Άρα, όσο εσείς θα κινδυνολογείτε, εμείς δεν θα θριαμβολογούμε αλλά θα αποτυπώνουμε την πραγματικότητα και θα συνεχίσουμε να εργαζόμαστε με χαμηλά το κεφάλι, με σεμνότητα, με σοβαρότητα και με υπευθυνότητα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτο, έχουν ζητήσει με βάση τον Κανονισμό μετά την ομιλία του κ. Τσίπρα…

**ΕΥΚΛΕΙΔΗΣ ΤΣΑΚΑΛΩΤΟΣ:** Θέλω να απαντήσω στον Υπουργό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας καταλαβαίνω, αλλά δεν γίνεται τώρα. Θα απαντήσουν πρώτα όλοι οι Υπουργοί στον κ. Τσίπρα και μετά αμέσως μετά ως Κοινοβουλευτικός Εκπρόσωπος, βεβαίως, θα έχετε τον λόγο.

Έχει ζητήσει τον λόγο ο κ. Τσιάρας, ο κ. Πέτσας, η κ. Κεραμέως και αμέσως μετά εσείς.

Ευχαριστώ.

Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρίες και κύριοι συνάδελφοι, προφανώς ο Αρχηγός της Αξιωματικής Αντιπολίτευσης εισερχόμενος δεν άκουσε την έκκληση που έκανα προς όλες τις πτέρυγες για υπευθυνότητα και σοβαρότητα απέναντι στον πόνο και στην πραγματική απελπισία των Καρδιτσιωτών. Αντίθετα, προσπάθησε να λειτουργήσει με έναν τρόπο που για μένα προσωπικά είναι πολιτικά απαράδεκτος, αλλά θα σας εξηγήσω με συγκεκριμένα ζητήματα και με συγκεκριμένη αιτιολόγηση το γιατί.

Μίλησε για απουσία του κράτους ο κ. Τσίπρας. Αλήθεια το πιστεύετε αυτό, κύριοι συνάδελφοι; Εγώ προσωπικά βρέθηκα στην Καρδίτσα και έμεινα εκεί μέχρι την Τετάρτη το πρωί. Τέσσερις ώρες μετά το σταμάτημα της νεροποντής, με εντολή του Πρωθυπουργού υπήρχε κυβερνητικό κλιμάκιο στην Καρδίτσα με συμμετοχή Υπουργών, με συμμετοχή Γενικών Γραμματέων προκειμένου να υπάρξει μια άμεση καταγραφή της πραγματικότητας.

Για πείτε μου πότε επί των δικών σας ημερών σε δύο ημέρες υπήρχε υπουργική απόφαση για χρηματοδότηση των δήμων μετά από μια φυσική καταστροφή; Πότε είδατε μετά από τρεις ημέρες να υπάρχουν εκατόν πενήντα μηχανικοί του Υπουργείου Υποδομών, προκειμένου να καταγράψουν την πραγματικότητα; Πότε ο Πρωθυπουργός με έξι Υπουργούς που βρέθηκε στην Καρδίτσα προκειμένου να δει τι ακριβώς έγινε, συνιστά μια πραγματικότητα που επαναλήφθηκε επί των δικών σας ημερών;

Κοιτάξτε, προσπάθησα να αποφύγω την αναφορά στο παρελθόν. Αυτά τα λέτε εσείς, τα λέει ο πρώην Πρωθυπουργός, με το Μάτι και τη Μάνδρα, με την απώλεια ζωών εκατοντάδων ανθρώπων να βαραίνουν την ελληνική πολιτεία και να δημιουργούν τέτοιου είδους ζητήματα; Πόσο σοβαρή είναι αυτή η προσέγγιση; Πείτε μου, σας παρακαλώ.

Δεν ενημέρωσε κανείς τον Αρχηγό της Αξιωματικής Αντιπολίτευσης ότι ήταν ένα καιρικό φαινόμενο που συμβαίνει μια φορά στα ογδόντα χρόνια με βάση τις καταγραφές των επιστημόνων. Ξέρετε ότι το νερό που έπεσε στην Καρδίτσα σε δεκαέξι ώρες ισοδυναμεί με τις βροχοπτώσεις οκτώ μηνών; Τα γνωρίζατε αυτά; Τα μάθατε; Ψάξατε να βρείτε και λίγο περισσότερο τι ακριβώς συνέβη πριν αρχίσουμε την πλειοδοσία και τη γνωστή πρακτική;

Ξέρετε ότι από την πρώτη στιγμή ο ΕΛΓΑ βρίσκεται εκεί με την παρουσία και του προέδρου του ΕΛΓΑ όλες αυτές τις ημέρες και του αντιπροέδρου, αλλά βεβαίως και πλήθος εκτιμητών, προκειμένου να δουν ποια είναι η φυσική καταστροφή και σε ποια έκταση, εν πάση περιπτώσει, πρέπει να δοθούν οι αποζημιώσεις;

Το γεγονός ότι με εντολή του Πρωθυπουργού από την πρώτη στιγμή δεν καταβάλλεται το τέλος της αίτησης για όλους αυτούς που έχουν υποστεί καταστροφές, δεν είναι κάτι το οποίο έπρεπε να το έχετε υπ’ όψιν σας;

Κυρίες και κύριοι συνάδελφοι, λυπάμαι πραγματικά. Ακόμη και το γεγονός ότι ήρθα σήμερα να νομοθετήσω εδώ για την αναστολή των πλειστηριασμών για έναν χρόνο είναι κάτι που κ. Τσίπρας ή δεν το διάβασε ή δεν το κατάλαβε. Αν θέλουμε να παίξουμε επικοινωνιακά σόου, προφανώς είναι πάρα πολύ εύκολο και δεν το κάναμε…

(Θόρυβος - διαμαρτυρίες από την πτέρυγα του ΣΥΡΙΖΑ)

Κοιτάξτε, αντί να κάνουμε τα επικοινωνιακά σόου που έκαναν κάποιοι άλλοι κάποτε γνωρίζοντας ότι υπάρχουν νεκροί, εμείς προτιμήσαμε να είμαστε εκεί και να τρέχουμε δίπλα στους πολίτες της Καρδίτσας. Αυτή είναι η διαφορά μας.

(Χειροκροτήματα από την πτέρυγα της Νέας Δημοκρατίας)

Αυτό είναι που δεν έχετε καταλάβει. Αντί να κάνουμε αυτά τα γνωστά τα οποία…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ. Ήταν πριν ο Αρχηγός της Αξιωματικής Αντιπολίτευσης εδώ και ήταν όλοι προσεκτικοί και δεν υπήρξε θόρυβος και όταν υπήρξε, σταματήσαν. Σας παρακαλώ πολύ!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτά τα οποία είδαμε να γίνονται με ένα προκλητικότατο τρόπο σε μια προηγούμενη περίοδο, δεν επαναλήφθηκαν τώρα. Ήμασταν εκεί δίπλα στους πολίτες της Καρδίτσας και κάναμε ό,τι ήταν δυνατόν. Και θα έπρεπε κανονικά το σύνολο του πολιτικού κόσμου, όλες οι πτέρυγες του Κοινοβουλίου να πουν ένα μεγάλο ευχαριστώ στην Πυροσβεστική που έκανε τα πάντα προκειμένου να βοηθήσει τον κόσμο.

Το μήνυμα του Πρωθυπουργού ήταν να μη χαθούν ανθρώπινες ζωές. Ξέρετε σε τι έκταση ήταν αυτό το καιρικό φαινόμενο όταν έχουμε τα αντίστοιχα παραδείγματα του πρόσφατους παρελθόντος και πόσο θα μπορούσαμε να θρηνούμε σήμερα;

Βεβαίως, λυπούμαστε που τρεις συνάνθρωποί μας έχασαν τη ζωή τους. Για μας η αξία της ανθρώπινης ζωής, ξέρετε, είναι πραγματικά ανυπολόγιστη και δεν θα μπορούσαμε ποτέ να παίζουμε με αυτό το ζήτημα.

Κυρίες και κύριοι συνάδελφοι, επαναλαμβάνω. Είναι πολύ εύκολο σε μια λογική πολιτικής που η αντιπαράθεση δίνει τη δυνατότητα να χρησιμοποιεί κανείς όλα τα όπλα, να το κάνει με έναν κυνικό τρόπο.

To πόσο εύκολα μπορεί κάποιος να λυπάται γι’ αυτό που συνέβη στην Καρδίτσα και αμέσως μετά να χαίρεται, γιατί υποτίθεται ότι δικαιώθηκε πολιτικά, νομίζω ότι το είδαμε μόλις νωρίτερα με την παρουσία του Αρχηγού της Αξιωματικής Αντιπολίτευσης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Λοβέρδο, κύριε Χήτα, μισό λεπτό. Δεν μπορώ να κάνω κάτι άλλο, έχουν ζητήσει αμέσως μετά τον Αρχηγό της Αξιωματικής Αντιπολίτευσης οι Υπουργοί. Αμέσως μετά τους Υπουργούς θα μιλήσει ο κ. Τσακαλώτος.

Έχει ζητήσει ο κ. Τσακαλώτος και μετά θα μιλήσετε εσείς, κύριε Λιβανέ. Κατανοώ ότι πρέπει να πάτε σε μία επιτροπή, αλλά, δυστυχώς, δεν μπορώ να παρακάμψω την απάντηση του κ. Τσακαλώτου. Το καταλαβαίνω, αλλά έχει υπάρξει αλλαγή.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, στον Υπουργό ήθελα να απαντήσω.

**ΑΝΔΡΕΑΣ ΛΟΒΕΡΔΟΣ:** Φεύγει ο κύριος Υπουργός. Εάν φύγει, δεν έχει νόημα να μιλήσω. Στον Υπουργό Δικαιοσύνης ήθελα να μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, αν ο κ. Τσακαλώτος το δεχτεί, με μεγάλη μου χαρά.

Σας παρακαλώ, πρέπει να μιλήσει, είναι Αναπληρωτής.

Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Απλώς ήθελα να παρέμβω για να σχολιάσω δύο, τρία σημεία που είπε ο Αρχηγός της Αξιωματικής Αντιπολίτευσης.

Το βασικό ζητούμενο που πρέπει όλοι να αποφασίσουμε στην Αίθουσα είναι αν χρειάζεται ή όχι μία επαγγελματική εκστρατεία ενημέρωσης για τον κορωνοϊό. Η Κυβέρνηση φρονεί πως ναι και η Κυβέρνηση εκλέγεται για να υλοποιεί την πολιτική της, για αυτή την εξέλεξαν οι πολίτες, όχι για αυτά που νομίζει η Αξιωματική Αντιπολίτευση.

Και έδειξε η πρώτη καμπάνια -«Μένουμε στο σπίτι και μένουμε ασφαλείς»- ότι αυτή η καμπάνια ενημέρωσης έσωσε ζωές και πιστεύουμε ότι θα ξανασώσει ζωές και τώρα.

Αν, λοιπόν, απαντάμε καταφατικά ότι χρειάζεται μία καμπάνια ενημέρωσης, πρέπει να δούμε αν μπορεί να συνδυαστεί με τα δωρεάν μηνύματα κοινωνικού περιεχομένου, όπως είπε ο Αρχηγός της Αξιωματικής Αντιπολίτευσης. Και, πράγματι, μπορεί να συνδυαστεί. Και το ίδιο κάναμε και τον Μάρτιο και τον Μάιο και το ίδιο κάναμε και τώρα μόλις άνοιξαν τα σχολεία με ειδική καμπάνια, με ειδικά μηνύματα του Υπουργείου Παιδείας και Θρησκευμάτων που εγκρίθηκαν από το Εθνικό Συμβούλιο Ραδιοτηλεόρασης και έπαιξαν δωρεάν από τα κανάλια.

Όμως, μαζί με τα δωρεάν μηνύματα πρέπει να έχουμε και μια επαγγελματική εκστρατεία ενημέρωσης και το ποσό αυτή τη φορά που προκρίνουμε είναι 2 εκατομμύρια ευρώ για τα τηλεοπτικά κανάλια εθνικής εμβέλειας, γιατί αυτό καλύπτει την αποτελεσματικότητα που θέλουμε με το συγκεκριμένο ποσό, το οποίο είναι σχετικά περιορισμένο. Και γιατί καλύπτει; Γιατί έχει όλα τα χαρακτηριστικά που θέλουμε, όπως θα σας πει οποιοσδήποτε ασχολείται με το μάρκετινγκ, ακόμα και πρωτοετείς φοιτητές μπορούν να σας το πουν ότι η τηλεόραση μπορεί να καλύψει αυτό που χρειαζόμαστε τώρα, που είναι η ευαισθητοποίηση των πολιτών για να εφαρμόσουν σωστά τα μέτρα που συστήνουν οι ειδικοί και θεσπίζει η πολιτεία.

Επίσης, ο κ. Τσίπρας είπε ότι τα 2 εκατομμύρια ευρώ δεν θα κόστιζαν και τίποτα, θα κάλυπταν όλα τα τεστ -υποτίθεται- που θα μπορούσε να κάνει η πολιτεία για το σύνολο του πληθυσμού. Δεν τα πάτε καλά με τους αριθμούς, δεν τα πάει ο κ. Τσίπρας καλά με τους αριθμούς, είναι γνωστό αυτό.

Όμως, είναι δυνατόν να λέμε ότι για έντεκα εκατομμύρια -δέκα εκατομμύρια, να σας πω εγώ- Έλληνες, αν βγάλουμε έξω τα πολύ μικρά παιδιά, με τα 20 ευρώ που είπε ο κ. Τσίπρας ότι κοστίζει ένα τεστ -αν κοστίζει 20 ευρώ- κοστίζει αυτό το ποσό που φτάνει στα δισεκατομμύρια, αν κάνουμε επανάληψη τα τεστ; Γιατί δεν μιλάμε για ένα τεστ προφανώς, μιλάμε για κάποια τεστ μέσα στη διάρκεια των επόμενων μηνών, όχι μόνο για έναν. Όλο αυτό το ποσό κοστίζει δισεκατομμύρια. Είναι δυνατόν να μιλάμε και να συγκρίνουμε τα δισεκατομμύρια με τα 2 εκατομμύρια ευρώ μιας εκστρατείας που έρχεται ακριβώς για να σώσει ζωές, για να μην επιβαρυνθεί το σύστημα υγείας, για να μην καταλαμβάνονται κλίνες ΜΕΘ ή οι μονάδες εντατικής θεραπείας πολύ περισσότερο;

Επίσης, αυτό το ποσό των 2 εκατομμυρίων ευρώ είναι το 0,029% του πακέτου των 6,8 δισεκατομμυρίων ευρώ που ανακοίνωσε ο Πρωθυπουργός στη Θεσσαλονίκη πριν από μερικές εβδομάδες, για να στηρίξουμε την οικονομία σε αυτή τη φάση της, ένα ελάχιστο ποσό σε σχέση με την ευρύτερη πολιτική μας στήριξης της οικονομίας και μην μπερδεύουμε την κοινωνική πολιτική με μια καμπάνια ενημέρωσης όπως αυτή.

Η κοινωνική πολιτική, το να στηρίξουμε τον κόσμο της εργασίας, η ανάγκη να μείνει ο παραγωγικός ιστός στη θέση του με τα εργαλεία που χρησιμοποιεί το Υπουργείο Οικονομικών, το Υπουργείο Εργασίας και τα άλλα Υπουργεία της Κυβέρνησης είναι άλλο πράγμα και άλλο πράγμα η ενημέρωση.

Επίσης -να κλείσω- όσον αφορά το θέμα των αυταρχικών υποτιθέμενων αντανακλαστικών, ποιος θέλει να μοιάσει με τον κ. Όρμπαν; Αυτός που ενδεχομένως ήθελε να χρησιμοποιήσει μπροστινούς, όπως ο κ. Καλογρίτσας, ο οποίος ο ίδιος το καταγγέλλει για να ελέγξει τους αρμούς της εξουσίας;

Εμείς θέλουμε να ενημερώσουμε τους πολίτες, δεν θέλουμε κανέναν να χειραγωγήσουμε, θέλουμε να σώσουμε ζωές και αυτό θα κάνουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Κεραμέως έχει τον λόγο για τριάντα δευτερόλεπτα.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο σχέδιο νόμου του Υπουργείου Οικονομικών εμπεριέχονται δύο διατάξεις που αφορούν το Υπουργείο Παιδείας.

Η πρώτη στο άρθρο 10 προβλέπει ότι ενισχύονται οι πιστώσεις για την πρόσληψη επιπλέον εκπαιδευτικού και ειδικού εκπαιδευτικού και ειδικού βοηθητικού προσωπικού για την ομαλή λειτουργία των εκπαιδευτικών δομών τη σχολική χρονιά 2020 - 2021, δεδομένων και των αυξημένων αναγκών λόγω του κορωνοϊού. Μιλάμε για πρόσθετα κονδύλια ύψους 100 έως 118 εκατομμυρίων ευρώ που προστίθενται στα επιπλέον κονδύλια 200 εκατομμυρίων ευρώ για προσλήψεις εκπαιδευτικού προσωπικού.

Με όλα αυτά, λοιπόν, μιλάμε για άνω των 300 εκατομμυρίων ευρώ κονδύλια, τα οποία είναι επιπλέον των μόνιμων διορισμών, επιπλέον των τριάντα δύο χιλιάδων προσλήψεων αναπληρωτών που έχουν ήδη γίνει.

Δεύτερη διάταξη στο άρθρο 13: Προβλέπεται ότι οι εκλογές για την ανάδειξη των αιρετών μελών των υπηρεσιακών συμβουλίων του εκπαιδευτικού προσωπικού και ειδικού εκπαιδευτικού προσωπικού ειδικής αγωγής και εκπαίδευσης θα πραγματοποιούνται εφεξής ημέρα Σάββατο και όχι εργάσιμη ημέρα και ώρα, προκειμένου να μη διακόπτεται η εκπαιδευτική λειτουργία και να μην αναστέλλεται η λειτουργία των σχολείων. Και προβλέπεται, επίσης, η δυνατότητα για ηλεκτρονική διεξαγωγή της ψηφοφορίας. Η εφαρμογή των ρυθμίσεων αυτών θα ισχύσει ήδη από τις επικείμενες εκλογές του μηνός Νοεμβρίου.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Τσακαλώτο, έχετε τον λόγο. Εγώ θα σας πω ότι έχετε μιλήσει -για να είμαι προς όλους δίκαιος- έντεκα λεπτά και είκοσι τρία δευτερόλεπτα. Θα σας δώσω τέσσερα λεπτά, για να μην υπάρχουν προβλήματα.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Πρώτα, να εξηγήσω στον κ. Σταϊκούρα κάτι που αν άκουγε την ομιλία μου θα το καταλάβαινε. Είπα πόσες θέσεις ΜΕΘ μας άφησαν, πόσες θέσεις ΜΕΘ φτάσαμε εμείς. Και λέω πόσες κάνατε πριν από την πανδημία, για να αναδείξω το επιχείρημα ότι δεν σας ενδιαφέρει ο δημόσιος τομέας. Δηλαδή, αν είχε πέσει η πανδημία άλλο έναν χρόνο μετά, το 2021, θα είχατε επενδύσει σε αυτό; Θα είχατε την πρόληψη; Ήταν -νομίζω- τόσο σαφές αυτό που ήθελα να πω, που μόνο κάποιος που θέλει γρήγορα να ταπώσει τον αντίπαλο, που δεν ακούει το επιχείρημα, μπορούσε να το παρεξηγήσει, αλλά δεν είναι αυτό το κυρίαρχο, ότι δεν μπορείτε να διαβάσετε, να αναγνώσετε, να καταλάβετε τι λέει ο αντίπαλος, γιατί έχετε συνηθίσει στα κανάλια να μην έχετε δύσκολη δουλειά, οπότε δεν ακούτε καν το αντεπιχείρημα, γιατί δεν ακούτε, δεν έχετε αντεπιχειρήματα.

Αλήθεια, ο κ. Τσίπρας παρουσιάζει μια εικονική πραγματικότητα; Δηλαδή αυτό που περιέγραψε για την Καρδίτσα και την ολική καταστροφή και τους ανθρώπους που είναι σε απόγνωση είναι εικονική πραγματικότητα; Μήπως είναι εικονική πραγματικότητα αυτό που είπαν και είπε και ο κ. Τσίπρας, όταν πήγαν δικοί μας άνθρωποι, ότι δεν έχουν δει κανέναν Υπουργό εκεί; Πήγαν στους μαγαζάτορες. Αυτό είναι εικονική πραγματικότητα; Μήπως είναι εικονική πραγματικότητα ότι έχει εξαφανιστεί η Καρδίτσα από τα μέσα μαζικής ενημέρωσης, ενώ όταν γίνονταν οι δικές μας καταστροφές -που είχε την εντιμότητα ο Πρόεδρός μας να πει ότι και εκεί κάναμε λάθη- ήταν κάθε μέρα στα κανάλια, όπως ήταν κάθε μέρα, όπως είπε πάλι ο κ. Τσίπρας, η Δούρου, ενώ τώρα ο κ. Αγοραστός δεν είναι πουθενά; Και αυτό είναι εικονική πραγματικότητα;

Είναι εικονική πραγματικότητα η λίστα Πέτσα -και τώρα συνεχίζετε για αυτό- ενώ ξέρατε από το καλοκαίρι ότι μπορεί να υπάρχει και δεύτερη πανδημία, δεύτερο κύμα και θα μπορούσατε να έχετε ετοιμάσει την καμπάνια;

Είναι εικονική πραγματικότητα ότι δεν επενδύσατε στην πρωτοβάθμια υγεία, για να μπορούν να έχουν οι πολίτες πραγματική πληροφόρηση; Διότι, συγχωρέστε με, όσο και να εκτιμάω τα κανάλια και να τα ακούω, πιο πολύ θα ακούσω έναν τοπικό γιατρό να μου εξηγεί ποιοι είναι οι κίνδυνοι, αλλά αυτό δεν είναι για εσάς. Αυτή για εσάς δεν είναι η πραγματικότητα. Εικονική πραγματικότητα είναι του Αλέξη Τσίπρα πραγματικά, ενώ έχει μαλλιάσει η γλώσσα του να εξηγεί πόσο σημασία έχει η πρωτοβάθμια υγεία;

Είναι εικονική πραγματικότητα ότι τα σχολεία άνοιξαν με είκοσι πέντε χιλιάδες εκπαιδευτικά κενά, ότι πήρατε τους μισούς αναπληρωτές από ό,τι πέρυσι; Αυτή είναι εικονική πραγματικότητα;

Μήπως εσείς δεν έχετε μια εικόνα για την πραγματικότητα; Μήπως η λίστα Πέτσα και τα κανάλια τελικά δεν θα σας βοηθήσουν, γιατί δεν παίρνετε ούτε καν την πληροφόρηση και έχετε γύρω σας ανθρώπους που σας λένε αυτό που θέλετε να ακούσετε και όχι αυτό που χρειάζεται να μάθετε;

Και να ξέρετε ότι ο ελληνικός λαός πολύ γρήγορα θα καταλάβει ποια είναι πραγματικά η εικονική πραγματικότητα και ποια είναι η πραγματικότητα που ζει κάθε μέρα με την τριπλή κρίση.

Δεν νομίζω ότι θα αλλάξετε. Δεν νομίζω ότι θα αλλάξετε και ότι θα πιστέψετε στον δημόσιο τομέα, δεν νομίζω ότι θα αλλάξετε για να στηρίξετε την οικονομία, γιατί έχετε άλλα συμβόλαια, έχετε άλλα χρέη, κάτι που φαίνεται κάθε μέρα που περνάει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε Τσακαλώτο.

Τον λόγο έχει τώρα ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ήθελα τον λόγο για ένα θέμα Κανονισμού που πρέπει να ρυθμιστεί. Δεν φταίτε εσείς, αλλά ήθελα να πω κάτι στον κ. Τσιάρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να κάνω εγώ, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Τώρα τι να κάνω; Τι να το κάνω τώρα εκ των υστέρων που μου δίνετε τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Λοβέρδο, υπάρχει Κυβέρνηση. Εσείς το ξέρετε, είστε πιο έμπειρος από εμάς. Τι να κάνω εγώ τώρα για τον κ. Τσιάρα; Να τον φέρω στην Αίθουσα;

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε. Ο Κανονισμός λέει ότι όταν μιλούν οι Υπουργοί, οι Κοινοβουλευτικοί Εκπρόσωποι έχουν δικαίωμα να ζητήσουν τον λόγο. Τώρα με τη σειρά που πήραν τα πράγματα, δεν γινόταν. Δεν θέλω να σας τρώω και τον χρόνο, οπότε παραιτούμαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Χήτας και αμέσως μετά ο κ. Λιβανός.

Όπως καταλαβαίνετε, αν συνεχίζαμε με αυτή τη διαδικασία, οι Βουλευτές δεν θα τελείωναν ποτέ. Ο κ. Χήτας διαμαρτύρεται για το ακριβώς αντίθετο. Δεν μπορούσα να κάνω κάτι άλλο.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Βέβαια, θα αλλάξω λίγο τη σειρά, γιατί προηγήθηκαν διάφορα.

Πάντως, κύριε Πέτσα, με όλον τον σεβασμό και παρά το γεγονός ότι δεν μας πείσατε με αυτά που είπατε, να ξέρετε ότι έχετε πετύχει κάτι. Έχετε πετύχει να περάσετε στην ιστορία ως η «λίστα Πέτσα» και μάλιστα σε sequel: 1, 2 και 3. Ό,τι και να κάνετε, αυτό δεν θα φύγει ποτέ από πάνω σας. Κάποιοι πολιτικοί έχουν συνδέσει το όνομά τους με κάτι. Για παράδειγμα, λέμε «νόμος Ορφανού», «νόμος Κατρούγκαλου», «λίστα Πέτσα». Αυτό θα σας ακολουθεί μια ζωή.

Και επιτρέψτε μου να ασχοληθώ με αυτό, γιατί είμαι άνθρωπος της επικοινωνίας. Είμαι δημοσιογράφος είκοσι επτά χρόνια στα ιδιωτικά κανάλια και όχι μόνο. Ξέρω, λοιπόν, και ξέρουμε πώς λειτουργεί το σύστημα.

Κύριε Σταϊκούρα -και θα επανέλθω σε λιγάκι, κύριε Πέτσα, στη «λίστα Πέτσα»- εμείς δεν θα σκυλέψουμε πάνω στα τρία φέρετρα που έχουμε, ούτε θα κάνουμε μικροπολιτική για όσα έγιναν στην Καρδίτσα. Όχι, δεν θα το κάνουμε αυτό. Όμως, θέλω να σας πω το εξής, γιατί κάποια στιγμή ξεχνιέστε και δεν αντιλαμβάνεστε ότι ο κόσμος εκεί έξω μας παρακολουθεί.

Κύριε Υπουργέ, σήμερα εδώ θα έπρεπε να συζητάμε για τα αυτονόητα, να φέρετε ελαφρύνσεις για τον κόσμο. Και αυτά, όπως σας είπα και στον διάδρομο, καλά τα κάνατε. Και θα σας το πω και εδώ ενώπιον όλων. Αλλάξατε πολλά και αυτό είναι προς τιμήν σας. Δεν έχω πρόβλημα να το πω. Εμείς δεν είμαστε εδώ μόνο για να πυροβολούμε. Όχι, θα το πω! Ωστόσο, δεν μας επιτρέπετε να ψηφίσουμε, γιατί αντί να φέρετε ένα νομοσχέδιο μόνο για τους πληγέντες, για να ανακουφίσουμε αυτούς τους ανθρώπους και όλη η Εθνική Αντιπροσωπεία να δώσει το παράδειγμα και να ψηφίσει αυτό το νομοσχέδιο και να δείξει ότι είναι ενωμένη γι’ αυτούς τους ανθρώπους, αρχίζετε τις αλχημείες, όχι δικές σας, αλλά άλλων Υπουργείων, όπως όχι λίστες, όχι αυτά, πράγματα κ.λπ.. Τα φέρνετε όλα μαζί και δεν μπορούμε να τα ψηφίσουμε. Έτσι, αδικείτε τους εαυτούς σας, γιατί κάνετε μια προσπάθεια να πάρετε κάποια μέτρα ελάφρυνσης για τον κόσμο, αλλά τα μπερδεύετε με άλλα πράγματα, με συνέπεια το αποτέλεσμα που βγαίνει να είναι αρνητικό. Έτσι, δεν μπορείτε να έχετε ούτε τη συμμετοχή όλων μας, αλλά μπερδεύετε και εμάς. Αυτό είναι το πρόβλημα και αδικείτε τον εαυτό σας. Αυτό κάνετε!

Και θα σας πω και κάτι άλλο. Ο κόσμος εκεί υποφέρει, η κοινωνία δεν αντέχει τη σύγκριση και την πρόκληση. Όταν βλέπει, συγκρίνει και προκαλείται. Βλέπει, λοιπόν, ότι εδώ έχουμε κοκορομαχίες για το πώς θα τους σώσουμε, την ίδια ώρα, που λίγες μέρες νωρίτερα, για παράδειγμα, είχαμε φτιάξει μέσα σε τέσσερις μέρες τους καινούργιους καταυλισμούς στη Μόρια. Εκεί υπήρξε άμεση ανταπόκριση, ενώ εδώ ισχύει κάτι διαφορετικό.

Κύριε Πέτσα, πραγματικά δεν είχε στεγνώσει το μελάνι και φέρνετε και δεύτερη λίστα για να καμουφλάρετε με ένα περιτύλιγμα, αν θέλετε, τα νέα δωράκια που δίνετε στους μεγαλοεπιχειρηματίες και τους καναλάρχες. Αυτά είναι! Είναι ξεκάθαρα τα πράγματα. Αυτή είναι η αλήθεια! Όσο και να θέλετε να την αλλάξετε, είναι η αλήθεια. Ούτως η άλλως, τα κοινωνικά μηνύματα είναι δωρεάν. Υποχρεώστε τους να παίξουν κι άλλα και να καλούν στις εκπομπές τούς ειδικούς που θα μιλάνε για την πανδημία. Δωρεάν! Γιατί πρέπει να δώσουμε χρήματα;

Θα πρέπει να κοιτάξουμε και τον μικρομεσαίο, γιατί έτσι δημιουργείται το αίσθημα της αδικίας. Ο μικρομεσαίος που έχει πληγεί και δεν πριμοδοτείται από την Κυβέρνηση, ενώ η Κυβέρνηση χαϊδεύει τους μεγαλοκαρχαρίες, νιώθει αδικία. Πραγματικά έτσι είναι. Αυτοί που θα κερδίσουν πραγματικά είναι οι μεγάλες πολυεθνικές και οι μεγάλες εταιρείες.

Και τώρα έρχομαι σε ένα θέμα που η αλήθεια είναι ότι το είχα χαμηλά στη λίστα, αλλά ο κ. Τσίπρας ήρθε εδώ ορεξάτος και μας το ανέβασε ψηλά. Αναφέρομαι στο θέμα της Συμφωνίας των Πρεσπών.

Κατ’ αρχάς θα ήθελα να πω στον πρώην Πρωθυπουργό, ο οποίος αναμένει εκατόν πενήντα οκτώ «συγγνώμες» -και ορθώς θα πω εγώ- από τη Νέα Δημοκρατία, ότι αντί να αναμένει «συγγνώμες», καλό θα είναι κάποια στιγμή ο ΣΥΡΙΖΑ να απολογηθεί ενώπιον του ελληνικού λαού για τη Συμφωνία των Πρεσπών.

Η αλήθεια είναι, κύριοι Υπουργοί και κύριοι συνάδελφοι της Νέας Δημοκρατίας, ότι πραγματικά τώρα αρχίζουν τα δύσκολα. Έχει ενδιαφέρον να δούμε ποιος από εσάς θα κληθεί να βγάλει το φίδι από την τρύπα. Διότι οι πληροφορίες αναφέρουν ότι το κυβερνών κόμμα δυσκολεύεται να βρει εισηγητές για τις κυρώσεις με τα Σκόπια. Ποιος, λοιπόν, θα είναι αυτός που θα εισηγηθεί αυτές τις δύο κυρώσεις; Εγώ έχω στο μυαλό μου δύο, τρεις που θα μπορούσαν να το κάνουν και οι οποίοι μάλλον δεν θα στενοχωρηθούν κιόλας να υπεραμυνθούν της Συμφωνίας των Πρεσπών. Όμως, έχω στο μυαλό μου και ανθρώπους της Νέας Δημοκρατίας οι οποίοι μάλλον θα είναι με σκυμμένο το κεφάλι εκείνη την ημέρα εδώ μέσα. Ποιος, λοιπόν, θα βάλει το κεφάλι του στη λαιμητόμο των Πρεσπών; Να σας δούμε εδώ! Διότι η πρόταση της Ελληνικής Λύσης ήταν μία και ξεκάθαρη από την πρώτη μέρα και αφορούσε τη σύσταση εξεταστικής επιτροπής για να δούμε τις ευθύνες. Αφήστε αν αλλάζει η συμφωνία ή δεν αλλάζει. Εμείς δεν λέμε τέτοια πράγματα. Ελάτε να δούμε τι έγινε εκείνες τις μέρες. Ακόμα περιμένουμε και δεν βλέπω κάποια ιδιαίτερη ευαισθησία.

Οι δήθεν κοκορομαχίες Νέας Δημοκρατίας και ΣΥΡΙΖΑ στο ελληνικό Κοινοβούλιο με φόντο το ξεπούλημα της Μακεδονίας έχουν τελειώσει. Ο κόσμος δεν παραμυθιάζεται άλλο από αυτά, γιατί και οι δύο έχετε πολύ μεγάλες ευθύνες.

Επίσης, δεν είπε κανείς για το δωράκι που έκανε ο κ. Τσίπρας, ο ΣΥΡΙΖΑ, στη Νέα Δημοκρατία. Δεν προαναγγέλλονται οι ονομαστικές ψηφοφορίες, κύριε Τσίπρα. Περιμένετε να έρθουν πρώτα οι κυρώσεις στο ελληνικό Κοινοβούλιο, να οριστούν οι εισηγητές και κάντε ονομαστική ψηφοφορία εκείνη την ημέρα. Εκεί να δούμε «πόσα απίδια παίρνει ο σάκος»! Διότι αυτό που κάνατε ήταν δώρο στον κ. Μητσοτάκη. Τον προετοιμάσατε για τις διαθέσεις σας, απέσυρε φυσικά τις κυρώσεις για ένα χρονικό διάστημα και είστε μια χαρά. Γι’ αυτό λέμε ότι είστε ίδιοι στα μεγάλα και τα σημαντικά.

Κύριοι Υπουργοί, κύριε Σταϊκούρα, -ο οποίος δεν είναι τώρα εδώ- και, κύριε Πέτσα, σας είπα και πριν ότι εμείς δεν κατηγορούμε συνέχεια. Μάλιστα, σήμερα θα σας πούμε ένα ακόμα «μπράβο» για όσα κατάφερε η έρευνα της Ελληνικής Αστυνομίας, της Αντιτρομοκρατικής και της ΕΥΠ για τα τριάντα τρία μέλη των ΜΚΟ που συλλάβατε. Εξαρθρώσατε ένα κύκλωμα για αδικήματα συγκρότησης, ένταξης σε εγκληματική οργάνωση και πάει λέγοντας. Αυτό έγινε σήμερα. Είναι ένα δημοσίευμα της εφημερίδας «ΚΑΘΗΜΕΡΙΝΗ», το οποίο και θα καταθέσουμε στα Πρακτικά.

Τι κάνατε, λοιπόν, εδώ; Κάνατε το λογικό. Και εδώ είναι άλλη μια δικαίωση της Ελληνικής Λύσης. Δεν είμαστε ξενοφοβικοί, κύριοι της Αριστεράς, δεν έχουμε τίποτα με τους ανθρώπους αυτούς οι οποίοι μπαίνουν παράνομα στη χώρα μας. Κάποιοι τους εκμεταλλεύονται, κάποιοι τους εργαλειοποιούν. Φωνάζουμε εδώ και ενάμισι, δύο χρόνια και λέμε ότι από τις τετρακόσιες πενήντα ΜΚΟ, που είναι ο καρκίνος της λαθρομετανάστευσης, οι είκοσι, τριάντα είναι υγιείς, σωστές και λειτουργικές. Όλες οι άλλες αποτελούνται από επιτήδειους που θέλουν να βγάλουν χρήματα, να εργαλειοποιήσουν όλους αυτούς τους ανθρώπους, να τους στείλουν εδώ και αυτοί να οικονομάνε.

Σήμερα, λοιπόν, κάνατε τη δουλειά σας. Λέει μέσα το δημοσίευμα ότι έπειτα από τις φωτιές στη Μόρια, η Ελληνική Αστυνομία, η Αντιτρομοκρατική και η ΕΥΠ έκαναν την έρευνα και συνέλαβαν αυτούς τους τριάντα τρεις απατεώνες που έβγαζαν λεφτά πάνω στον ανθρώπινο πόνο και εις βάρος της Ελλάδας. Κάντε το αυτονόητο, σας λέγαμε, κλείστε τις ΜΚΟ. Έπρεπε να βάλουν φωτιά; Αν όλα αυτά τα είχατε κάνει πριν ενάμιση χρόνο, δεν θα είχαμε φτάσει εδώ που έχουμε φτάσει.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε λίγο στα ελληνοτουρκικά χρόνια. Χρόνια, επίσης, φωνάζουμε και φωνάζει ο Πρόεδρος της Ελληνικής Λύσης Κυριάκος Βελόπουλος για προμήθεια «anti-drone» και «anti-UAV» συστημάτων. Είδατε τι έκαναν προχθές στο Καστελόριζο αυτοί με τους οποίους θέλετε να κάνετε διάλογο; Με drone αμαύρωσαν την ελληνική σημαία. Με αυτούς θέλετε να μιλήσετε! Με αυτούς! Με αυτούς τους τρομοκράτες θέλετε να μιλήσετε! Και ποια είναι τα δεδομένα για τον διάλογο; Η Τουρκία προσθέτει συνεχώς διεκδικήσεις εις βάρος μας. Συνέχεια! Εμείς δεν έχουμε ξεκαθαρίσει τι δεν συζητάμε. Λέμε μόνο τι συζητάμε.

Δεν έχουμε βγει ξεκάθαρα να πούμε ότι δεν συζητάμε γι’ αυτά, για αφοπλισμό νησιών, για Θράκη, να πούμε ότι δεν συζητάμε γι’ αυτά. Λέμε απλά θα συζητάμε για την υφαλοκρηπίδα. Αυτό λέμε μόνο, δεν το έχουμε ξεκαθαρίσει.

Το μόνο που μας μένει πηγαίνοντας σε αυτόν τον διάλογο, πηγαίνοντας σε αυτή τη μάχη είναι για το πώς θα χάσουμε λιγότερα. Το λέω με λύπη ψυχής, πραγματικά, αλλά αυτή είναι η αλήθεια. Και υπάρχει περίπτωση ελληνική κυβέρνηση να προχωρήσει σε μερικό αφοπλισμό νησιών; Είναι αυτό ποτέ δυνατόν; Ρωτήστε τα εκατομμύρια των Ελλήνων που μας παρακολουθούν αν δέχονται απόσυρση ελληνικών ενόπλων δυνάμεων από τα νησιά από τα νησιά του Αιγαίου και την παράδοση των τοπικών πληθυσμών στις ορέξεις των Τούρκων. Ρωτήστε αν δέχεται έστω ένας Έλληνας! Κανένας δεν το δέχεται.

Και εμείς ρωτάμε: Ισχύει κάτι τέτοιο; Απάντηση δεν παίρνουμε. Είπατε ότι δεν ισχύει κάτι τέτοιο, ότι δεν ισχύει.

Σήμερα λοιπόν υπάρχει απάντηση του State Department σε ερώτηση του κ. Ιγνατίου αν υπάρχει συζήτηση και θέμα αφοπλισμού των νησιών και απαντάει το State Department: «Όπως γνωρίζετε μιλήσαμε γι’ αυτό και ο Υπουργός έχει βεβαίως μιλήσει γι’ αυτό πάρα πολλές φορές για την ανάγκη αποκλιμάκωσης στην Ανατολική Μεσόγειο. Καλωσορίζουμε την ανακοίνωση της 22ας Σεπτεμβρίου για την επανέναρξη των διερευνητικών συνομιλιών Ελλάδας-Τουρκίας και φυσικά το ενθαρρύνουμε. Οπότε είμαι βέβαιος ότι θα συζητηθεί το θέμα». «Οπότε είμαι βέβαιος ότι θα συζητηθεί το θέμα»!

Απονευρώνετε την Ελλάδα. Μην τολμήσετε και το κάνετε αυτό. Πραγματικά! Και διαψεύστε σήμερα το State Department, όχι την Ελληνική Λύση. Το State Department τα λέει αυτά σήμερα. Είναι πολύ σημαντικά, πάρα πολύ σημαντικά θέματα.

Σήμερα ξεκινήσαμε την κοινοβουλευτική μας μέρα ζητώντας ο Κυριάκος Βελόπουλος από την Εθνική Αντιπροσωπεία και από τον Πρόεδρο της Βουλής με τον πλέον επίσημο τρόπο να μην μπει αύριο στις επιτροπές το θέμα της κύρωσης των Συμφωνιών Ελλάδας και Αζερμπαϊτζάν μετά από όσα έχουν γίνει.

Η Ελληνική Λύση καλεί την Κυβέρνηση να επιδείξει πλήρη στήριξη στην πραγματική σύμμαχο Αρμενία και απερίφραστη καταδίκη, κύριε Πέτσα, στα εγκλήματα των Αζέρων. Απερίφραστη! Όχι όπως έκανε το Υπουργείο Εξωτερικών που δεν πήρε θέση υπέρ της Αρμενίας, αλλά κρύφτηκε πίσω μια διπλωματική –και φοβική θα πω- ανακοίνωση, γιατί αυτό κάνατε. Η ανακοίνωση της Κυβέρνησης δεν αντιπροσωπεύει τους Έλληνες για τους ομόδοξους Αρμένιους. Δεν τους αντιπροσωπεύει.

Ελπίζω μέχρι το τέλος της κοινοβουλευτικής ημέρας να πάρετε την απόφαση να μην φέρετε αύριο στις επιτροπές τη συμφωνία και όχι για να δικαιωθεί η Ελληνική Λύση. Εμείς το αυτονόητο κάναμε, αλλά δεν μπορούμε την ώρα που οι τρομοκράτες, υποχείρια των Τούρκων, σφάζουν άμαχους Αρμενίους, εμείς να κουβεντιάζουμε για συμφωνία με τους Αζέρους. Δεν γίνεται, πολύ απλά.

Σε ό,τι αφορά τον κορωνοϊό, με τριάντα κρούσματα, κύριε Πέτσα, κλείσαμε τη χώρα, κάναμε lockdown, με τετρακόσια δεν κάνουμε. Κλείσαμε τη χώρα με τα τριάντα πέντε. Δεν είμαστε υπέρ του lockdown, άλλο θέλω να πω. Απλά λειτουργήσαμε λάθος τότε, μάλλον αυτό αποδεικνύεται, και πρόχειρα και βιαστικά, λες και ο κορωνοϊός θα εξαφανιζόταν μετά από δύο μήνες, ενώ ξέραμε ότι θα ήταν εδώ. Γι’ αυτό λέω ότι ήταν λάθος.

Η εικόνα που έχουμε είναι αυτό που σας λέω, είναι η σύγκριση και το αίσθημα της αδικίας. Δώδεκα η ώρα, Σάββατο το βράδυ, κύριε Κοινοβουλευτικέ Εκπρόσωπε της Νέας Δημοκρατίας, ήμουν σε περιοδεία στην Καβάλα και βγήκα στο μπαλκόνι. Στις δώδεκα και πέντε τρία περιπολικά περνούσαν από την παραλία της Καβάλας και έκαναν συστάσεις να μπει ο κόσμος μέσα –είναι εικόνες απίστευτες αυτές-, την ίδια ώρα που στο θέατρο της Θεσσαλονίκης, στο Θέατρο Βράχων, ήταν τέσσερις χιλιάδες κόσμος μέσα! Είναι οι ανισότητες που τρελαίνουν τον κόσμο. Δεν θα κερδίσετε το παιχνίδι της επικοινωνίας έτσι, με αυτά τα λάθη.

Κλείνω με το εξής, κύριε Πρόεδρε, ενάμισι λεπτό θέλω ακόμα.

Σας είπα λοιπόν ότι ήμασταν σε περιοδεία, ο Αντώνης Μυλωνάκης ήταν στην Ξάνθη και στα Πομακοχώρια, εγώ ήμουν στη Δράμα και στην Καβάλα. Μετέβη και η κ. Μπακογιάννη στην Ξάνθη τις μέρες εκείνες, όμως όχι ως Βουλευτής της Νέας Δημοκρατίας. Και εδώ είναι το λάθος της. Δεν ταξίδεψε ως Βουλευτής της Νέας Δημοκρατίας, κύριοι συνάδελφοι. Ταξίδεψε ως Πρόεδρος της Διακομματικής Επιτροπής της Βουλής για τη Θράκη μας. Και ήταν λάθος της που συναντήθηκε με «σύλλογο», ο οποίος προωθεί προκλητικά και μεθοδικά τις τουρκικές μεθοδεύσεις κατά της ελληνικής κυριαρχίας. Ήταν απαράδεκτο αυτό.

Εμείς καταδικάζουμε είτε το εκούσιο είτε το ακούσιο εθνικό και θεσμικό ατόπημα της κ. Μπακογιάννη.

Σε ό,τι αφορά τις καταλήψεις γιατί σφάζονται ένθεν κακείθεν των μεγάλων κομμάτων στα τηλεοπτικά κανάλια –εμείς δεν σφαζόμαστε γιατί δεν μας καλούν, αν μας καλούσαν, μπορεί να φανταζόμαστε και εμείς, αλλά δεν μας δίνεται η δυνατότητα να δούμε- έχουμε να πούμε τα εξής: Ακόμη και την παιδεία εργαλειοποιείτε. Δεν έχετε ιερό και όσιο. Ακόμα και τα παιδιά μας τα εργαλειοποιείτε, για να κάνετε μικροπολιτική και αντιπαραθέσεις. Εκμεταλλεύεστε τα παιδιά μας. Δηλαδή αυτοί που είναι μέσα στα σχολεία είναι ψευτοαριστεροί και αυτοί που είναι απ’ έξω είναι ψευτοδεξιοί. «Ταμπελιάζετε» τα παιδιά μας, βάζετε ταμπέλες! Φοβερό!

Γι’ αυτό εμείς, η Ελληνική Λύση, λέμε ότι δεν πρόκειται ποτέ να μπούμε σε αυτή την κουβέντα για τα παιδιά. Πραγματικά! Έξω τα κόμματα από τα σχολεία, έξω τα κόμματα από τα πανεπιστήμια, να μην υπάρχουν ούτε παρατάξεις ούτε τίποτα. Η παιδεία και η εκπαίδευση είναι κάτι διαφορετικό και τα κόμματα είναι κάτι διαφορετικό. Ετοιμάζετε κομματικούς οπαδούς και στελέχη από αυτές τις ηλικίες και αυτό είναι πραγματικά ντροπή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Μιχαηλίδου, για μισό λεπτό έχει ζητήσει τον λόγο ο κ. Πέτσας.

Παρακαλώ, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Για να μην υπάρχουν εντυπώσεις σε αυτά που είπε ο κ. Χήτας, δεν υπάρχει καμμία ελληνική κυβέρνηση που να συζητά το θέμα της οχύρωσης των νησιών μας. Το έχω πει από την Παρασκευή σε συνέντευξή μου όταν ρωτήθηκα στον κ. Χατζηνικολάου στον «REAL», το Σάββατο στο «ΣΚΑΪ», σήμερα στην ενημέρωση των πολιτικών συντακτών. Τι παραπάνω θέλετε, για να πείτε ότι δεν έχετε ακούσει την απάντηση της Κυβέρνησης; Δεν υπάρχει καμμία ελληνική κυβέρνηση όχι μόνο αυτή, αλλά καμμία ελληνική κυβέρνηση!

Ευχαριστώ.

**ΚΩΝΣΤΑΝΤΙΝΟΣ ΧΗΤΑΣ:** Χαίρομαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Μιχαηλίδου έχει τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρίες και κύριοι Βουλευτές, για την τροπολογία του Υπουργείου Εργασίας και Κοινωνικών Υποθέσεων στο υπό συζήτηση νομοσχέδιο θέλω να τονίσω ότι η πολιτεία θέλει να αναδείξει την προστασία και τη βοήθεια που δίνει στους πιο ευάλωτους συμπολίτες μας.

Για τον λόγο αυτό καταθέσαμε τροπολογία με δύο άρθρα, τα οποία είχαν σκοπό να ενισχύσουν τους πιο ευάλωτους συμπολίτες μας τόσο στο κομμάτι των αρνητικών επιπτώσεων της πανδημίας -που ακόμη ταλανίζουν όλους μας- όσο και από τις καταστροφικές πλημμύρες του «Ιανού» ως επί το πλείστον στην Περιφέρεια Θεσσαλίας.

Με το πρώτο άρθρο της τροπολογίας που καταθέσαμε αυτό που κάνουμε είναι ότι ζητούμε την αυτοδίκαιη παράταση των επιδομάτων στέγασης και του ελάχιστου εγγυημένου εισοδήματος για τους συμπολίτες μας στις πληττόμενες από τον «Ιανό» περιοχές. Καταλαβαίνουμε πολύ καλά και η ίδια το κατάλαβα όπως και οι υπόλοιποι Υπουργοί της Κυβέρνησης επισκεπτόμενοι την Καρδίτσα τις προηγούμενες ημέρες ότι η δυσκολία η οποία έχει έρθει στην καθημερινότητα τόσο των πολιτών όσο και των κοινωνικών υπηρεσιών είναι πολύ μεγάλη. Οπότε γι’ αυτόν τον λόγο δεν θέλουμε να τους ταλαιπωρούμε άλλο με επιπρόσθετα δικαιολογητικά. Αυτοδίκαια οι αποφάσεις οι εγκριτικές για τους δικαιούχους του ελάχιστου εγγυημένου εισοδήματος και του επιδόματος στέγασης παρατείνονται για δύο μήνες.

Το δεύτερο άρθρο αφορά στο πρόγραμμα στέγασης και εργασίας για τους άστεγους. Όσον αφορά το πρόγραμμα αυτό, αναγνωρίζουμε τις αρνητικές επιπτώσεις του κορωνοϊού και αυτό που κάνουμε είναι να παρατείνουμε για έξι μήνες την υπαγωγή των υφιστάμενων δικαιούχων στο επίδομα στέγασης, στο ύψος όμως του προγράμματος στέγασης και εργασίας. Οπότε δεδομένης της πανδημίας αναγνωρίζουμε τις αυξημένες ανάγκες των ευάλωτων συμπολιτών μας οι οποίοι είναι άστεγοι και αυτό που κάνουμε είναι ότι συνεχίζουν και παίρνουν το επίδομα στέγασης, στο υψηλότερο ύψος όμως του προγράμματος στέγασης και εργασίας ανέργων, έτσι ώστε να συνεχίσουν χωρίς διακοπή να βρίσκονται σε ένα αυξημένο υποστηρικτικό πλαίσιο μέχρι να επιτευχθεί η σταδιακή μετάβασή τους σε καθεστώς αυτόνομης διαβίωσης.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν τον κ. Λιβανό, θα δώσω τον λόγο στον κ. Κεγκέρογλου να τοποθετηθεί για δύο λεπτά για την τροπολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πολύ σύντομα, κύριε Πρόεδρε.

Κατ’ αρχάς, είναι θετική η τροπολογία της κ. Μιχαηλίδου, μόνο που υπάρχει ένα ζήτημα τεράστιο από την αρχή της πανδημίας αλλά τώρα και λόγω των φαινομένων και των προβλημάτων που προκάλεσε ο «Ιανός». Υπάρχει το πρόγραμμα ΤΕΒΑ, είναι το ταμείο επισιτιστικής και υλικής βοήθειας προς απόρους, προς τους αδύναμους συμπολίτες μας. Δεν έχει υπάρξει κάποια μεταβολή λόγω πανδημίας ή λόγω των φαινομένων να μπορούν να στηρίξουν παραπάνω οι συμπράξεις που είναι αρμόδιες για να προμηθευτούν είδη για τους ανθρώπους που έχουν πληγεί. Ακόμα και μάσκες για τους άπορους θα μπορούσαν να έχουν πάρει και αρνήθηκε το Υπουργείο να δώσει αυτή τη διευκόλυνση στην πράξη. Θεωρώ ότι πρέπει να το εξετάσει ξανά.

Έρχομαι στην τροπολογία, για την οποία πήρα τον λόγο. Είναι δύο τροπολογίες που αφορούν τα μέσα μαζικής επικοινωνίας.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, σας παρακαλώ. Μιλήστε για την τροπολογία. Αφήστε την κ. Μιχαηλίδου. Μιλήστε ως εισηγητής για την τροπολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τελείωσα με την κ. Μιχαηλίδου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ. Και δίκαια παραπονούνται.

**ΘΕΑΝΩ ΦΩΤΙΟΥ:** Θέλω κι εγώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι εισηγητής ο κ. Κεγκέρογλου. Εσείς δεν είστε εισηγήτρια.

Παρακαλώ, κύριε Κεγκέρογλου, συνεχίστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αναλώνω τον χρόνο μου ως εισηγητής, κυρία συνάδελφε.

Η τροπολογία, λοιπόν, που έχουμε καταθέσει για την κατανομή της διαφημιστικής δαπάνης, δεν αφορά ντε και καλά τα δύο εκατομμύρια μόνο, αλλά αφορά τη θεσμική διαδικασία με την οποία η σύγχρονη πολιτεία μας το 2020 θα ξεφύγει από αυτές τις αλληλοκατηγορίες, από τις υπόνοιες, από τις προσπάθειες από τη μια μεριά χειραγώγησης των μέσων και όλα τα υπόλοιπα τα οποία είναι γνωστά στο δημόσιο διάλογο, τις λίστες και όλα τα υπόλοιπα. Επιτέλους, διαφάνεια, διαύγεια, κανόνες. Υπάρχουν οι κανόνες. Σας τους προτείνουμε. Και θέλουμε τεκμηρίωση γιατί την απορρίπτετε, αν την απορρίψετε.

Και, βεβαίως, στο θέμα που έχω θέσει στο κ. Βεσυρόπουλο, θα ήθελα την προσοχή του κ. Σταϊκούρα. Υπάρχουν πολύ μηδαμινά ζητήματα απόρριψης των βιβλίων και των στοιχείων των επιχειρήσεων λόγω του ότι το δύο τοις χιλίοις σε ένα τιμολόγιο, παραδείγματος χάριν, 200 ευρώ που είναι τέσσερα λεπτά, δεν έχει εισπραχθεί. Και αυτό μπορεί να είναι υπερβάλλον ζήλος σε ορισμένες ΔΟΥ, όμως συμβαίνει και στη Λαμία -το γνωρίζω πολύ καλά, μου το έχει πει ο κ. Σιμόπουλος- και στο Ηράκλειο.

Άρα, αυτά είναι ζητήματα τα οποία πρέπει να τα δείτε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Λιβανός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, μου πήρατε το κοινό μου, τον ΣΥΡΙΖΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν πειράζει. Είναι η Κυβέρνηση εδώ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Μου το κλέψατε, για να μιλήσει ο κ. Χήτας. Και έφυγε κιόλας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα σας ακούσουμε εμείς.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κυρίες και κύριοι Βουλευτές, ο κ. Τσίπρας με μία εκδρομική περιβολή -θα μου επιτρέψετε να το πω αυτό, γιατί μου έκανε εντύπωση- ήρθε σήμερα στη Βουλή για να πει για άλλη μια φορά ψέματα, για να κερδοσκοπήσει πολιτικά πάνω στον πόνο των πολιτών της Καρδίτσας και της Θεσσαλίας και όλων όσων επλήγησαν από την καταστροφή.

Από την πρώτη στιγμή -και αναφέρθηκε επαρκώς από όλα τα μέλη της Κυβέρνησης- οι αρμόδιοι Υπουργοί βρέθηκαν στις πληγείσες περιοχές, έκαναν αυτοψία και ανακοίνωσαν μέτρα στήριξης. Ο ίδιος ο Πρωθυπουργός, ο Κυριάκος Μητσοτάκης, βρέθηκε τις αμέσως επόμενες ημέρες στις πληγείσες περιοχές –αμέσως!- και όχι τεσσεράμισι χρόνια μετά, όπως πήγε ο κ. Τσίπρας για λόγους απλής εκλογικής μικροκομματικής αντιπολίτευσης.

Μίλησε ο κ. Τσακαλώτος για εικονική πραγματικότητα, λέγοντας ότι αυτή παρουσιάζει η Κυβέρνησή μας για την Ελλάδα σήμερα. Το αντίθετο γίνεται. Η εικονική πραγματικότητα ήταν ακριβώς τα ψέματα τα οποία είπε ο κ. Τσίπρας.

Σας διαβάζω συγκεκριμένο μήνυμα που μας έστειλε τώρα -παρακολουθούν τη συζήτηση εδώ στη Βουλή- από την Περιφέρεια Θεσσαλίας ο κ. Αγοραστός, που θεωρεί ο κ. Τσίπρας ότι δεν υπάρχει στην εικόνα. Εκατόν σαράντα επτά μηχανήματα σε σαράντα επτά θέσεις επιχειρούσαν και επιχειρούν, δεκατρία μηχανήματα, εκατόν είκοσι επτά άτομα από τον Στρατό, τεσσερισήμισι χιλιάδες γεύματα. Αυτά μόνο στην Καρδίτσα. Και αυτά όλα όταν επισκέφθηκε ο κ. Τσίπρας το Μουζάκι. Και είδε αυτά τα μηχανήματα να δουλεύουν για την αποκατάσταση της κεντρικής γέφυρας που τη δώσαμε στην κυκλοφορία σε τέσσερις μέρες.

Αυτή, λοιπόν, είναι η διαφορά. Η Κυβέρνηση της Νέας Δημοκρατίας, αλλά και η Περιφέρεια Θεσσαλίας, κάνουν τη δουλειά τους. Ο κ. Τσίπρας έρχεται, εμφανίζει αυτή την εικονική πραγματικότητα του κ. Τσακαλώτου, για να κάνουν παρέα εκτός Αιθούσης οι δυο τους σήμερα, λέγοντας ψέματα.

Εκτός, όμως, από τα ψέματα για το τι συμβαίνει σήμερα, μας είπε ψέματα και για το παρελθόν. Ο κόσμος, όμως, κυρίες και κύριοι συνάδελφοι του ΣΥΡΙΖΑ, δεν μασάει πλέον σανό. Στην πρώτη πλημμύρα στη Μάνδρα, που είχαμε είκοσι τέσσερις νεκρούς, στις 15-11-2017, υποτίθεται -κατ’ αυτά τα οποία είπε ο κ. Τσίπρας- ότι έγιναν έργα. Στη δεύτερη πλημμύρα, στις 27-6-2018 -μπορείτε να μετρήστε τους μήνες- δεν είχε γίνει απολύτως τίποτα και έτσι ακριβώς πλημμύρισε ξανά η Μάνδρα.

(Θόρυβος από την πτέρυγα του ΣΥΡΙΖΑ)

Την εποχή εκείνη ο κ. Τσίπρας δεν διανοήθηκε να κατέβει στη Μάνδρα για να δει τι ακριβώς είχε γίνει. Στάθηκε απλά πάνω στον εθνικό δρόμο με την συντρόφισσα του, με τη συντρόφισσα σας, την κ. Δούρου, την οποία ήρθε, προφανώς, σήμερα να «ξεπλύνει» μέσα σε αυτή την Αίθουσα για μικροκομματικούς -πιθανόν εσωκομματικούς- σκοπούς. Δεν τόλμησαν καν να πάνε κάτω, εκεί που ήταν οι πληγέντες, εκεί που δημιουργήθηκαν τα προβλήματα, γιατί δεν τόλμησαν να αντιμετωπίσουν τους πολίτες. Αυτό ακριβώς που σας είπε πριν ο κ. Σταϊκούρας, που ήταν χθες μαζί με τους πολίτες, όπως και ο κ. Μητσοτάκης και το μισό Υπουργικό Συμβούλιο που πήγε ως κλιμάκιο στις πληγείσες περιοχές της Kαρδίτσας.

Αυτή είναι η διαφορά ανάμεσα σε εσάς και τη Νέα Δημοκρατία. Αυτή είναι η διαφορά ανάμεσα στον Τσίπρα και στον Μητσοτάκη.

Για την εκστρατεία ενημέρωσης των πολιτών: Σοβαρά, πιστεύει κανείς εδώ μέσα -εκτός από εσάς, βέβαια δεν ξέρω αν και εσείς οι ίδιοι το πιστεύετε- ότι δεν είναι απαραίτητη σε αυτή τη φάση της πανδημίας; Η εκστρατεία ενημέρωσης στο πρώτο κύμα της πανδημίας, όπως αποδείχθηκε και το παραδέχονται και δικοί σας Βουλευτές, έσωσε πραγματικά ζωές. Διαφωνείτε; Δεν την κρίνετε σήμερα πραγματικά αναγκαία; Δεν θέλετε να σώσουμε ξανά ανθρώπινες ζωές, όπως οφείλει να κάνει μια υπεύθυνη πολιτεία; Είναι απαραίτητη η ενημέρωση, γιατί απαραίτητη είναι -όσο κι αν προσπαθείτε να κερδοσκοπήσετε σε αυτό- και η αυτοπροστασία, αλλά και η πιστή τήρηση των μέτρων, για να αποφύγουμε τη δεύτερη καραντίνα, όπως ακριβώς το είπε ο Πρωθυπουργός, όταν -και ακούστε το αυτό, ζείτε στον ίδιο κόσμο με εμάς, όχι στην εικονική πραγματικότητα- το 20% των πολιτών, ένας στους πέντε συμπολίτες μας, δεν πιστεύει ότι χρειάζεται χρήση μάσκας, δεν πιστεύει ότι χρειάζονται μέτρα.

Αυτό, βέβαια -και το καταλαβαίνουν όλοι, εκτός από τον κ. Τσίπρα ίσως- δεν σημαίνει σε καμμία περίπτωση ότι το κράτος αποποιείται την ευθύνη του. Και όλοι πρέπει να αναγνωρίσουμε στον Πρωθυπουργό της χώρας και σε αυτήν την Κυβέρνηση, ότι πραγματικά δεν φοβούνται να αναλάβουν τις ευθύνες τους σε καμμία δυσκολία.

Σαφώς, λοιπόν, το κράτος έχει τη δική του ευθύνη, αλλά ευθύνη έχουμε και όλοι εμείς οι πολίτες.

Όπως, δε, ξεκαθάρισε και ο αρμόδιος Υπουργός, ο κ. Πέτσας, η νέα εκστρατεία ενημέρωσης θα περιλαμβάνει μόνο τους τηλεοπτικούς ενημερωτικούς σταθμούς εθνικής εμβέλειας και το ποσό αυτό για το οποίο συζητάμε και για το οποίο ήρθε ο εκδρομικός κ. Τσίπρας σήμερα στη Βουλή, αφορά σε δύο εκατομμύρια ευρώ με διαδικασίες πλήρους διαφάνειας και ελέγχου, όπως σας είπε.

Για το αστείο, το ευφυολόγημα του κ. Τσίπρα τώρα με την ανακοίνωση του ΥΠΕΞ: Ο Κυριάκος Μητσοτάκης ανέδειξε προεκλογικά τις πλημμέλειες της Συμφωνίας των Πρεσπών και σας κάλεσε, όταν τότε, δυστυχώς για τη χώρα, ήσασταν πλειοψηφία, να μην την ψηφίσετε. Αφού ψηφίστηκε, αποτελεί ευθύνη της χώρας μας και της Κυβέρνησής μας να την εφαρμόσει. Εμείς, σε αντίθεση με εσάς, τιμούμε τις υπογραφές της χώρας, τιμούμε τη συνέχεια της χώρας. Αντιληφθείτε, όμως, επιτέλους -και να το αντιληφθεί ο Αρχηγός σας- ότι είναι Αρχηγός της Αξιωματικής Αντιπολίτευσης και όχι πρόεδρος του 15μελούς. Ας σταματήσει να ερμηνεύει την εξωτερική πολιτική με όρους ρεβανσισμού και ας αρθεί, επιτέλους, στο ύψος των περιστάσεων. Κατανοώ ότι είναι δύσκολο, αλλά πρέπει να το κάνει -πείτε το του εσείς- για το καλό του τόπου.

Άσκησε κριτική, όπως άσκησε και ο κ. Τσακαλώτος σε μια προσπάθεια να βρεθούν στο ίδιο μετερίζι και να μην τσακώνονται για τη μικροεξουσία του κόμματός σας, για την υγεία. Για τις ΜΕΘ σας τα είπε ο κ. Σταϊκούρας πολύ αναλυτικά. Δεν θα σας τα πω εγώ. Ας δούμε, όμως, γενικώς στην υγεία τι παραδώσατε το 2019:

Ένα στα δύο νοσοκομεία δεν είχαν σε λειτουργία ηλεκτρονικό φάκελο ασθενούς. Ένα στα δύο νοσοκομεία ανέφερε ότι υπάρχει εξοπλισμός εκτός λειτουργίας. Οκτώ στα δέκα νοσοκομεία έκριναν ανεπαρκή τη στελέχωση των κλινικών παθολογικού τομέα. Εννέα στα δέκα νοσοκομεία έκριναν ανεπαρκή τη στελέχωση των κλινικών χειρουργικού τομέα και τη στελέχωση διαγνωστικού και εργαστηριακού τομέα. Τέσσερα στα δέκα νοσοκομεία ανέφεραν ότι δεν ήταν εφικτή η κατάρτιση ασφαλούς προγράμματος εφημεριών. Ένα στα δύο νοσοκομεία δεν διέθετε σύστημα διαλογής στο τμήμα επειγόντων περιστατικών. Τέσσερα στα δέκα νοσοκομεία ανέφεραν ότι υπήρχε πρόβλημα με την ασφάλεια των ασθενών, καθώς δεν υφίστατο έκθεση επιτροπής λοιμώξεων.

Αυτή είναι η κατάσταση στην υγεία την οποία παραδώσατε και αν εσείς είστε χαρούμενοι γι’ αυτό και μας απειλείτε ότι θέλετε να ξανάρθετε στην εξουσία, όπως είπε πριν εμμέσως ο κ. Τσακαλώτος, τότε ο ελληνικός λαός σας χαρίζει το γέλιο του και σας περιμένουμε ανά πάσα στιγμή να αναμετρηθούμε.

Βέβαια δεν είδα τον κ. Τσίπρα να πατάει την «πεπονόφλουδα» του εσωκομματικού του αντιπάλου. Έφυγε τρέχοντας μόλις μίλησε και δεν μας μίλησε για εκλογές, δεν μας μίλησε για μια πιθανή καλύτερη κυβέρνηση την οποία θα μπορούσε να ξανακάνει ο ίδιος.

Σχετικά με την αποστρατικοποίηση των νησιών, επέλεξα να απαντήσω σε αυτό, παρ’ ότι το κάλυψε ο κ. Πέτσας πριν σε σχέση με τις ανακοινώσεις της Κυβέρνησης, γιατί είναι ένα σοβαρό θέμα και καλό είναι όλοι μέσα σε αυτήν την Αίθουσα, από όποιο κόμμα και αν προέρχονται, να παρακολουθούν στη συγκεκριμένη περίπτωση τι είπε το Συμβούλιο Εθνικής Ασφαλείας της Τουρκίας που μιλάει για αποστρατικοποίηση των νησιών, αλλά να μην τα υιοθετούν και βεβαίως, να μην τα επαναλαμβάνουν για λόγους προπαγάνδας και επικοινωνίας, η οποία θα γυρίσει απέναντι στη χώρα μας.

Αυτή λοιπόν η ανακοίνωση των Τούρκων δεν έχει έρεισμα στο Διεθνές Δίκαιο. Αρχικά η Τουρκία δεν είναι συμβαλλόμενο μέρος στη Συμφωνία των Παρισίων για τα Δωδεκάνησα. Συνεπώς, η σύμβαση για την Τουρκία είναι στους όρους τους νομικούς res inter alios acta και άρα, δεν δικαιούται η ίδια να την επικαλείται. Παράλληλα, με βάση το άρθρο 51 του Χάρτη των Ηνωμένων Εθνών, κάθε χώρα διατηρεί το δικαίωμα της νόμιμης άμυνας. Η εισβολή των Τούρκων το 1974 στην Κύπρο, η συγκρότηση της τέταρτης στρατιάς στη Σμύρνη, το casus belli της τουρκικής εθνοσυνέλευσης αποτελούν ενέργειες που επιτάσσουν την επάνδρωση των νησιών μας απέναντι στην τουρκική προκλητικότητα.

Αυτή είναι η θέση της Ελλάδας. Δεν χρειάζεται να την επαναλαμβάνουμε όλη την ώρα, αλλά πρέπει να ακουστεί στη Βουλή σήμερα, αφού ελέχθησαν αυτά που ελέχθησαν από τον συνάδελφο. Είναι δεδομένο ότι το μόνο που συζητά η Ελλάδα με την Τουρκία είναι ο καθορισμός της υφαλοκρηπίδας και της ΑΟΖ.

Αγαπητοί συνάδελφοι, για να μην μακρηγορήσω γιατί περνάει η ώρα και πρέπει να δώσουμε το Βήμα και στους υπόλοιπους συναδέλφους, οι πολίτες απαιτούν από εμάς, από το σύνολο του πολιτικού προσωπικού, μπροστά στα μεγάλα εθνικά ζητήματα, στα ζητήματα δημόσιας υγείας και στις φυσικές καταστροφές να επιδεικνύουμε εθνική συνεννόηση, συναίνεση και ομοψυχία. Τη γόνιμη αντιπολίτευση, όποτε την κάνετε, την επιδιώκουμε, τη θέλουμε, γιατί είναι αναγκαία για την καλή λειτουργία της δημοκρατίας μας.

Όπως άλλωστε αποδείξαμε από την αρχή της πανδημίας, δεν διστάσαμε ούτε στιγμή να υιοθετήσουμε σωστές προτάσεις της αντιπολίτευσης και να αποδεχθούμε τη θετική συμβολή της, όταν και όπου υπήρχε. Δεν χρειάζεται όμως, κυρίες και κύριοι Βουλευτές του ΣΥΡΙΖΑ, να είστε μίζεροι και να προσπαθείτε να κερδοσκοπήσετε πολιτικά πάνω στον πόνο των πολιτών, των συμπολιτών μας.

Έστω και στην ύστατη ώρα, αλλάξτε ρότα, ελάτε να αντιμετωπίσουμε όλοι μαζί, όπως υποδειγματικά το κάναμε και στο πρώτο κύμα της πανδημίας, και το δεύτερο και να αντιμετωπίσουμε παράλληλα και όλες τις δύσκολες προκλήσεις των καιρών μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Κλέων Γρηγοριάδης από το ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ, πολύ κύριε Πρόεδρε.

Κυρίες και κύριοι Βουλευτές, κύριε Υπουργέ, εμείς στο ΜέΡΑ25, όπως ξέρετε όλοι εδώ μέσα, δεν παραδώσαμε στην Κυβέρνηση της Νέας Δημοκρατίας κανένα Μάτι, δεν παραδώσαμε στην Κυβέρνηση της Νέας Δημοκρατίας δεκαοκτώ χιλιάδες γιατρούς λιγότερους από όσους χρειάζεται το Εθνικό Σύστημα Υγείας μας για να λειτουργεί, δεν παραδώσαμε στην Κυβέρνηση της Νέας Δημοκρατίας ένα εκπαιδευτικό σύστημα της χώρας με είκοσι πέντε χιλιάδες λιγότερους εκπαιδευτικούς από όσους χρειάζεται για να λειτουργεί υποτυπωδώς. Όπως πολύ καλά ξέρετε, εμείς στο ΜέΡΑ25 δεν έχουμε καμμία συμμετοχή σε τίποτε απ’ όλα αυτά. Ποιο είναι το ενδιαφέρον;

Το ενδιαφέρον είναι ότι μαζί με εμάς και ο υπόλοιπος ελληνικός λαός, ακόμα και αν είναι ψηφοφόρος όλων των υπολοίπων κομμάτων εκτός από εμάς, επίσης δεν παρέδωσε στην παρούσα Κυβέρνηση, όπως και στην προηγούμενη που τα ίδια περίπου έλεγε για τις δυσκολίες που έχει με αυτά που παρέλαβε, όλα αυτά τα προβλήματα.

Και τελικά θέλω να σας πω απ’ αυτό το Βήμα ότι ήρθε η ώρα να αρχίσετε να απαντάτε ως υπεύθυνη Κυβέρνηση που κυβερνάει δεκαπέντε μήνες τη χώρα μας επιτέλους κάποια στιγμή στον ελληνικό λαό. Είναι πανεύκολο κάθε φορά να κοιτάτε την προηγούμενη κυβέρνηση και να λέτε «Κι εσείς τι κάνατε; Τα ίδια και χειρότερα κάνατε».

Ξέρετε κάτι; Εμένα δεν με ενδιαφέρει καθόλου τι έκανε η προηγούμενη κυβέρνηση. Δεν την ψήφισα. Επίσης όλοι οι ψηφοφόροι σας δεν ενδιαφέρονται καθόλου για τα έργα και τις ημέρες της προηγούμενης κυβέρνησης. Δεν την ψήφισαν, εσάς ψήφισαν. Επίσης, όλοι οι πολίτες αυτής της χώρας, ανεξαρτήτως από το τι ψήφισαν ή αν δεν ψήφισαν καθόλου, έχουν δικαίωμα σε απαντήσεις κάθε φορά που έχουν νεκρούς.

Κι εδώ, επειδή συχνά το ξεχνάμε σε αυτή την Αίθουσα, σ’ αυτό που συνέβη στην προηγούμενη βδομάδα, κυρίες και κύριοι Βουλευτές, έχουμε νεκρούς. Και μην ακούσω πάλι από την πλευρά της Νέας Δημοκρατίας -όχι από εσάς, κύριε Λιβανέ- ακούσαμε από τον άλλο κοινοβουλευτικό εκπρόσωπο την προηγούμενη εβδομάδα, με αφορμή ένα παρεμφερές νομοσχέδιο, ότι υπάρχει μεγάλη πτωματολογία χωρίς να υπάρχουν πτώματα.

Γιατί αυτό επιτρέψτε μου να πω -φαντάζομαι ότι ήταν κάποιο στιγμιαίο λάθος- αποτελεί τρομακτική αμετροέπεια και προσβολή στη μνήμη των τριακοσίων εβδομήντα επτά μέχρι χθες βράδυ συνάνθρωπων μας που πέθαναν από κορωνοϊό σε αυτή τη χώρα. Υπάρχουν πτώματα, γι’ αυτό υπάρχει και πτωματολογία.

Ήρθε λοιπόν ο καιρός, αγαπητοί κύριοι Βουλευτές, αλλά κυρίως κύριοι Υπουργοί και κυρίως, κυριότατα, αγαπητέ κύριε Πρωθυπουργέ, κύριε Κυριάκο Μητσοτάκη, να απαντήσετε όχι στον ΣΥΡΙΖΑ που σας βολεύει, όχι στο ΠΑΣΟΚ που ίσως να σας βόλευε για πολλά χρόνια, αλλά στον ελληνικό λαό και θα πρέπει να του απάντησε όχι με το επιχείρημα «Εντάξει εμείς τα κάναμε χάλια, αλλά εσείς τι κάνατε;», διότι αυτό το επιχείρημα είναι φθηνό και εύκολο.

Είναι από τις λίγες φορές που στο ΜέΡΑ25 σκεφτήκαμε ότι επιτέλους ένα σχέδιο νόμου που έρχεται κι αυτό με την ειδική διαδικασία του κατεπείγοντος επιτέλους είναι πράγματι κατεπείγον. Βεβαίως, είχαμε εύλογα τις αναρωτήσεις μας πώς ξαφνικά και σας έπιασε πόνος για τους πληγέντες αυτούς ανθρώπους–τους απλούς ανθρώπους εννοώ-, καθώς μέχρι τώρα δεν επιδείξατε την ίδια ευαισθησία για τους επαγγελματικά πληγέντες συνανθρώπους μας που επλήγησαν από τον κορωνοϊό όλο αυτό το διάστημα της πανδημίας. Και ξέρετε καλά ποιους εννοώ. Εννοώ όλους τους εργαζόμενους στον τουρισμό, όλους τους εργαζόμενους στις τέχνες, στις μικρές και τις μεγάλες επιχειρήσεις, αλλά εννοούμε στο ΜέΡΑ25 και όλους τους μικρούς και μεσαίους επιχειρηματίες αυτής της χώρας, της πατρίδας μας.

Οκτώ μήνες τώρα όλους αυτούς που προανέφερα τους πληροφορούν τα φιλικά σας ιδιωτικά μέσα μαζικής ενημέρωσης ότι είναι πολύ καλά όλοι τους και ότι δεν τους λείπει απολύτως τίποτα, γιατί μετά το πρώτο γενναίο οκτακοσάρι που εισέπραξαν, συνεχίζουν ανελλιπώς να λαμβάνουν κάθε μήνα την έκτακτη οικονομική ενίσχυση των 534 ευρώ. Όλα εντάξει λοιπόν; Ναι, εκτός από ένα μικρό, τόσο δα μικρούλι πρόβλημα.

Ένα τεράστιο ποσοστό αυτών των ανθρώπων, όπως ξέρετε όλοι, οι περισσότεροι από τους μισούς, μετά το πρώτο οκτακοσάρι ευρώ, δεν είδαν ποτέ ούτε ένα λεπτό να μπαίνει στις καταθέσεις τους από αυτά τα χρήματα του κράτους. Πολλές δεκάδες χιλιάδες βέβαια –να το πω κι αυτό- δεν είδαν ούτε και αυτό το πρώτο οκτακοσάρι, καθώς, όπως θυμάστε, ήταν εργαζόμενοι κατά ένα παράξενο μαγικό τρόπο απολύτως αόρατοι από όλα τα συστήματα του κράτους μας. Δεν τους έβλεπε κανείς. Πώς δούλευαν αυτοί οι άνθρωποι τόσα χρόνια;

Τα θαυμάσια βεβαίως και ανεξάρτητα αυτά ιδιωτικά μέσα μαζικής ενημέρωσης, τα οποία ειρήσθω εν παρόδω δεν έχουν καταφέρει φαίνεται ακόμα να ενημερωθούν ότι στη Βουλή των Ελλήνων έχουν εισέλθει και δύο νέα κόμματα, ώστε να μας δείχνουν πότε πότε και αυτά να μαθαίνουμε τι κάνουν, πληροφορούν επίσης επί οκτώ συναπτούς μήνες τώρα συστηματικά τους μικρούς και μεσαίους επιχειρηματίες της πατρίδας μας, των οποίων ο τζίρος ήταν επί τέσσερις μήνες, θυμίζω, αναγκαστικά μηδενικός, αφού εσείς το κράτος είχε κλείσει αναγκαστικά και χωρίς να τους ρωτήσει τις επιχειρήσεις τους, ότι όλοι αυτοί είναι επίσης πολύ καλά και ότι όπως ακριβώς τους εργαζόμενούς τους έτσι και σε αυτούς, χάρη στην αρωγή της Κυβέρνησής μας, δεν τους λείπει τίποτα!

Βεβαίως και σ’ αυτήν την περίπτωση υπήρχε ένα μικρό πρόβλημα. Ποιο; Ότι όλες μα όλες οι οφειλές που απέκτησαν αυτό το διάστημα, καθώς και όλα μα όλα τα δάνεια και οι υποχρεώσεις τους που δεν εξυπηρέτησαν… Γιατί; Γιατί ήταν κακοπληρωτές; Όχι, όπως όλοι πανθομολογούμενα σ’ αυτήν την Αίθουσα το ομολογούμε. Εξαιτίας της πανδημίας δεν εξυπηρετήθηκαν και του αναγκαστικού lockdown δεν «κουρεύτηκαν» όλες αυτές οι οφειλές τους και τα χρέη τους. Δεν «κουρεύτηκαν» από την Κυβέρνησή σας, όπως θα έπρεπε να το είχατε κάνει και θα τους έλθουν τελικά μαζεμένες όλες οι οφειλές και όλα αυτά τα πράγματα στο προσεχές ή λιγότερο προσεχές, αλλά πάντως στο μέλλον, όπως λέει ο κ. Σταϊκούρας και ασφαλώς προτού ανακάμψει σε φυσιολογικά επίπεδα ο τζίρος τους, αν ποτέ, έτσι που κυβερνάτε αυτήν τη χώρα, υπάρχει κάποια μικρή πιθανότητα να ανακάμψει ο τζίρος τους.

Αυτό το γεγονός όλοι οι μικροί και οι μεσαίοι επιχειρηματίες στη χώρα μας το γνωρίζουν, ό,τι και αν τους λένε τα κανάλια σας. Ξέρετε γιατί; Διότι το αισθάνονται κάθε μέρα σαν έναν βρόγχο που σφίγγει τον λαιμό τους, όπως ακριβώς σαν βρόγχο έχουν αρχίσει να αισθάνονται και τις επιστρεπτέες προκαταβολές σας που, όπως το λέει και η λέξη, θα πρέπει να επιστραφούν και μάλιστα έντοκα. Τώρα, ακούω, έχετε αρχίσει να συζητάτε για άτοκες επιστρεπτέες προκαταβολές ή ακόμα –και το εύχομαι- και για ποσά που θα επιστρέψουν που θα είναι λιγότερα απ’ αυτά που θα πάρουν στην αρχή. Ευχολόγιο είναι πάντως. Δεν το έχετε κάνει. Μέχρι τώρα όποιος κάνει το λάθος –οι περισσότεροι δεν παίρνουν- επιστρεπτέα προκαταβολή σας, θα του έλθει τον επόμενο Μάρτιο μαζί με όλους τους λογαριασμούς, τον ΕΝΦΙΑ, τους τόκους των δανείων, με τους φόρους της επιχείρησής του που δεν άνοιξε ποτέ φέτος.

Όταν τελικά, αγαπητοί φίλοι της Συμπολίτευσης, καταλάβετε κάποια στιγμή ότι όλα αυτά τα προαναφερθέντα «κουρέματα» που επιτακτικά σάς ζητάμε δεν είναι ρουσφέτια, δεν είναι σκόντο και χάιδεμα ψηφοφόρων, το οποίο θα φορτωθεί στην ήδη τετραπλώς πτωχευμένη οικονομία μας που για εσάς είναι υγιέστατη και δεν έχει πτωχεύσει ποτέ βεβαίως –το θυμίζω και αυτό, ειρήσθω εν παρόδω- δεν είναι τέτοιο πράγμα, αλλά ο μόνος, ο πραγματικά μοναδικός τρόπος που έχουμε σαν συντεταγμένη πολιτεία για να περιοριστεί το ντόμινο των λουκέτων που ήδη ξέρετε καλά ότι έχει ξεκινήσει και πρόκειται, πολύ φοβόμαστε, να γιγαντωθεί, συμπαρασύροντας πιο κάτω και από τον πάτο την εθνική χρεοκοπία μας, όπως από τον Μάρτιο κιόλας σας ενημερώνουμε, θα είναι πολύ αργά. Κάντε κάτι. Ρίξτε χρήματα.

Ο κ. Σταϊκούρας το επανέλαβε με παρρησία πριν από μία ώρα εδώ πέρα -ήμουν εδώ και το άκουσα- ότι «εμείς είμαστε των φρονίμων τα παιδιά που κρατάμε τα λεφτά για το τέλος». Σας εξήγησε ο Αρχηγός μας, ο Γραμματέας του κόμματός μας Γιάνης Βαρουφάκης, ο οποίος τυγχάνει να είναι ένας από τους πολύ σημαντικούς οικονομολόγους σ’ αυτόν τον κόσμο, τουλάχιστον στον τομέα της μακροοικονομίας, που είναι ακριβώς ο τομέας που αφορά τα μοντέλα κρατών, δηλαδή τα μεγάλα μοντέλα, ότι σ’ αυτές τις περιπτώσεις, όπως στην περίπτωση του lockdown που παραλύει τα πάντα για τρεις μήνες, ο μόνος τρόπος είναι ένας και το παγκόσμιο παράδειγμα υπάρχει. Το κάνουν εντελώς αντίθετοι ιδεολογικά από εμάς ηγέτες. Το κάνει ο κ. Τραμπ, το κάνουν οι Ευρωπαίοι ηγέτες που έχουν το μυαλό τους στο κεφάλι τους. Είναι το να ρίχνεις άπειρα χρήματα, όσα περισσότερα χρήματα έχεις, την πρώτη στιγμή που τα χρειάζεται η αγορά. Γιατί; Διότι αν δεν τα ρίξεις την πρώτη εβδομάδα, τη δεύτερη χρειάζεσαι τα διπλάσια, την τρίτη χρειάζεσαι τα δεκαπλάσια, στο τέλος του μήνα χρειάζεσαι τα εκατονταπλάσια. Γιατί; Διότι υπάρχει γεωμετρική πρόοδος στην καταστροφή, στα λουκέτα και στην κατάρρευση των πάντων.

Μ’ αυτόν τον βίο και την πολιτεία σας και μ’ αυτά τα δείγματα γραφής σας ως Κυβέρνηση τους τελευταίους δεκαπέντε μήνες, έχουμε αποκτήσει την τάση να αναρωτιόμαστε κάθε φορά που κάνετε κάτι που εκ πρώτης όψεως φαντάζει φιλικό προς τον λαό μας, μήπως και η «φάβα» κρύβει πάλι κάποιον «λάκκο». Στη σημερινή περίπτωση δυστυχώς κρύβει, κυρίες και κύριοι Βουλευτές της Συμπολίτευσης, τέσσερις-πέντε και μάλιστα αρκετά ευρύχωρους, κατά τη γνώμη μας, «λάκκους».

«Λάκκος» πρώτος: Με το άρθρο 1 χορηγείται οικονομική ενίσχυση 5.000 ευρώ στα φυσικά πρόσωπα και 8.000 ευρώ στα νομικά πρόσωπα των οποίων επλήγησαν οι κτηριακές εγκαταστάσεις. Μια χαρά μέτρο, θα μου πείτε. Βεβαίως, θα συμφωνήσω κι εγώ, αν δεν συνοδευόταν το «μια χαρά μέτρο» από τη φράση «υπό την προϋπόθεση όσον αφορά τις επιχειρήσεις ότι ήταν σε λειτουργία τη συγκεκριμένη μέρα και επίσης υπό την εξαίρεση λήψης αυτής της οικονομικής ενίσχυσης όλων των ιδιοκτητών κενών εγκαταλελειμμένων ή ημιτελών κατοικιών και επαγγελματικών χώρων».

Να το πούμε απλά για να το καταλάβουν όσοι μας ακούνε. Αν, δηλαδή, το σπίτι ή ο επαγγελματικός χώρος που έχτισε ένας ανθρωπάκος υπέστη ακόμα και ολοκληρωτική καταστροφή, αυτός ο άνθρωπος δεν θα στηριχθεί από την πολιτεία ούτε με ένα ευρώ. Πραγματικά δεν καταλαβαίνω τίποτα. Είμαι Βουλευτής και δεν καταλαβαίνω τίποτα. Ένας εστιάτορας ή κάποιος που έχει εμπορικό κατάστημα στην Καρδίτσα γιατί δικαιούται περισσότερα από έναν συνάδελφό του τού οποίου η επιχείρηση έχει βάλει λουκέτο μετά από τα έντεκα χρόνια των μνημονίων σας και είναι πλέον κλειστή στη στήριξή σας, αν καταστράφηκε μερικώς ή εντελώς η πρώην εμπορική του στέγη; Δεν βλέπετε τον παραλογισμό, κυρίες και κύριοι συνάδελφοι της Νέας Δημοκρατίας; Δεν καταλαβαίνετε ότι είναι εξ ορισμού το ίδιο θιγμένος κάποιος του οποίου το σπίτι καταστράφηκε είτε αυτό ήταν ημιτελές είτε ήταν τελειωμένο; Αποκλείεται –δεν αποκλείεται καθόλου, έτσι είναι κατά κανόνα- ο πτωχευμένος επιχειρηματίας μέσα στην κλειστή πια επιχείρησή του, η οποία καταστράφηκε, να φύλαγε τον πρώην εξοπλισμό της με την ελπίδα ότι κάποια στιγμή θα μπορέσει να τον μεταπωλήσει για να βγάλει ένα μέρος της χασούρας; Δεν αποκλείεται. Είναι κανόνας, το ξέρετε, αλλά δεν τον αποζημιώνετε αν μαζί με την αποθήκη του ή με την παλιά του εταιρεία ή τη βιοτεχνία του χάθηκε και ο εξοπλισμός του.

Με το άρθρο 5 και υπό το γνωστό μας πια από τον περασμένο Μάρτιο πρόσχημα της διασφάλισης των θέσεων εργασίας στις πληγείσες περιοχές, αυτήν τη φορά προβλέπετε ότι επιχειρήσεις, οι εργοδότες του ιδιωτικού τομέα στις συγκεκριμένες περιοχές που έπληξε ο «Ιανός», μπορούν να θέτουν σε αναστολή τις συμβάσεις εργασίας μέρους ή όλων των εργαζομένων τους μέχρι την αποκατάσταση των ζημιών κ.λπ.. Οι εργαζόμενοι των οποίων η σύμβαση εργασίας τελεί σε αναστολή σύμφωνα με το παρόν –λέει το νομοσχέδιο που φέρνετε- είναι δικαιούχοι έκτακτης οικονομικής ενίσχυσης ως αποζημίωση ειδικού σκοπού 534 ευρώ.

Ευλόγως εικάζουμε, λοιπόν, ότι εάν για τους επόμενους τρεις μήνες τα παρασιτικά ιδιωτικά μέσα μαζικής ενημέρωσης συστηματικά θα τους διαβεβαιώνουν όλους αυτούς ότι εισπράττουν κάθε μήνα το ποσό των 534 ευρώ και επομένως είναι πολύ καλά και, όπως ξέρετε, δεν τους λείπει τίποτα, σ’ αυτούς τους αφιλότιμους εντούτοις θα λείπει, καθώς αν μοιάσουν στους προηγούμενους πληγέντες από τον COVID-19, ένα πολύ μικρό ποσοστό θα λαμβάνει στην πραγματικότητα το πραγματικά πολύ μικρό αυτό επίδομα. Μη σας πω το ανέκδοτο με τον γάιδαρο του Χότζα. Το ξέρετε όλοι. Μόλις μας έμαθαν τα μέσα μαζικής ενημέρωσής σας να μην τρώμε, πρόκειται να πεθάνουμε.

Περνάω τον τρίτο «λάκκο» που είναι «λακουβίτσα». Έχει να κάνει με το ότι δεν προσλαμβάνετε σαν σοβαρή χώρα ανθρώπους για καταστροφές, ενώ οι καταστροφές έρχονται κάθε εβδομάδα πια.

Πάω στον τέταρτο «λάκκο» που είναι πολύ σοβαρός. Είναι ο «λάκκος» με το άρθρο 7 που επεκτείνει τη μείωση συντελεστών για συγκεκριμένα αγαθά και υπηρεσίες. Αρχικά ακούγεται αρκετά καλό και λογικό, μέχρι να διαβάσει κανείς ποια είναι τα συγκεκριμένα αγαθά και εκεί μέσα βρίσκει –και το βλέπει σαν ανέκδοτο- τι άλλο; Τα εισιτήρια των σινεμά, τα εισιτήρια των θεάτρων και τα εισιτήρια των συναυλιών. Μα, τις έχετε απαγορεύσει. Δεν το έχετε πάρει χαμπάρι; Δεν έχετε ιδέα ότι έχετε απαγορεύσει τις συναυλίες, τα θέατρα και τα σινεμά; Σας ενημερώνω εγώ που δεν είμαι στην Κυβέρνηση ότι εδώ και πέντε μέρες έχουν απαγορευτεί, τουλάχιστον για τα μεγάλα αστικά κέντρα.

Οι μεγάλοι «λάκκοι» είναι ο πέμπτος και ο έκτος. Με το άρθρο 8 προβλέπεται προσαυξημένη έκπτωση. Τι σημαίνει αυτό; Φοροαπαλλαγή στα απλά ελληνικά για διαφημιστικές δαπάνες των επιχειρήσεων κατά τα εικοσιένα και είκοσι δύο έτη. Είναι σαφές ότι είναι μια διάταξη-δώρο προς τους φίλους σας, αυτούς που προαναφέρω τόση ώρα, τους μεγάλους διαφημιζόμενους επιχειρηματίες, αλλά κυρίως τους καλούς σας φίλους, τα τηλεοπτικά κανάλια.

Δεν φτάνει μόνο που το κάνετε αυτό, αλλά και με το άρθρο 10 κάνετε το ίδιο, δηλαδή σ’ αυτή την περίπτωση, σπάζοντας το ρεκόρ σας που ήταν στο προηγούμενο νομοσχέδιο για τον κορωνοϊό, φέρνετε σ’ ένα νομοσχέδιο δύο άρθρα-δώρο για τους παρασιτικούς ολιγάρχες - καναλάρχες.

Και θα τελειώσω αμέσως με την εξής φράση: Ενστάσεις σοβαρότητας, κυρίες και κύριοι Βουλευτές, έχουμε και για άλλα άρθρα του παρόντος σχεδίου νόμου που δεν είπα. Το σημαντικό, όμως, δεν είναι αυτό. Το σημαντικό είναι το διπλό πρόσωπο του Ιανού, του αρχαίου αυτού Ρωμαίου θεού που έδωσε το όνομά του στο τραγικό μετεωρολογικό φαινόμενο που κατέστρεψε τη ζωή συνανθρώπων μας, αλλά που θα μπορούσε ωραιότατα να δανείσει το ίδιο αυτό όνομα και στο σημερινό σας νομοσχέδιο, γιατί είναι διπλοπρόσωπο, όπως συστηματικά διπλοπρόσωπη είναι και η διακυβέρνηση της χώρας από εσάς που δεν αρκείται η Κυβέρνησή σας εδώ και δεκαπέντε μήνες να κλέβει από τον λαό μας ό,τι του έχει απομείνει, αλλά θρασύτατα και προκλητικότατα τολμά να ονομάζει και να παρουσιάζει νομοθετικά αυτό το ανήθικο πλιάτσικο ως αρωγή, παροχή, νοιάξιμο και φροντίδα.

Όσα δώρα, όμως, και αν κάνετε στους σκοταδιστές συνειδήσεων και μυαλών παρασιτικούς ολιγάρχες φίλους σας και όσες φορές και αν αυτοί σάς ανταποδώσουν την εξυπηρέτηση λέγοντας ψέματα και διαβεβαιώνοντάς μας ότι είμαστε όλοι μας πολύ καλά και δεν μας λείπει απολύτως τίποτα, το σχέδιό σας τελικά δεν θα περάσει. Ξέρετε γιατί δεν θα περάσει; Διότι μας λείπουν εδώ και πάρα πολλά χρόνια πάρα πολλά, γιατί μας λείπει η ίδια μας η ζωή και γιατί εσείς είστε οι απολύτως υπεύθυνοι.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Τζάκρη από τον ΣΥΡΙΖΑ.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, έχω πει πολλές φορές σε αυτήν εδώ την Αίθουσα ότι με δεδομένη τη μεγάλη απειλή του κορωνοϊού, την οποία η κοινωνία και η επιστήμη στο τέλος θα νικήσουν, η χώρα απειλείται πολύ περισσότερο από τον πολύ πιο επικίνδυνο, εκτός ιατρικής έρευνας και άρα εκτός θεραπείας, κυβερνοϊό. Οφείλω να αναγνωρίσω στον Πρωθυπουργό ότι έχει ένα μοναδικό χάρισμα να διαχειρίζεται δύσκολες καταστάσεις κατά τέτοιον τρόπο, ώστε να τις μετατρέπει σε πολιτικές, οικονομικές και κοινωνικές καταστροφές που οφείλονται στην παροιμιώδη ανικανότητα της Κυβέρνησής του να προλάβει και να αντιμετωπίσει έγκαιρα φαινόμενα που θα μπορούσαν να έχουν πολύ πιο μικρή έκταση και πολύ μικρότερες επιπτώσεις στη ζωή των πολιτών.

Δεν ήταν μεταφυσικές ούτε οι καταστροφές στην Εύβοια ούτε οι καταστροφές στην Καρδίτσα. Γιατί στην Εύβοια, την οποία την έχετε εξαφανίσει τελείως από τον δημόσιο διάλογο, είχαν προηγηθεί καταστροφικές πυρκαγιές. Οι πλημμύρες που προκλήθηκαν οφείλονται ακριβώς στο γεγονός ότι κανείς δεν απομάκρυνε τους κορμούς και κανείς δεν σκέφτηκε, δεν προνόησε σε στοιχειώδη αντιπλημμυρική θωράκιση.

Σήμερα, μάλιστα στην Εύβοια, είχαμε το πρωτοφανές φαινόμενο η πολιτική προστασία που είχε ειδοποιηθεί μέρες για το επερχόμενο φαινόμενο, να μην χρησιμοποιήσει το 112 για να ενημερώσει τους πολίτες και μάλιστα, ο αρμόδιος Υπουργός να βγει μετά και να μας ενημερώσει ότι αν το χρησιμοποιούσε, θα είχαμε εκατόμβη νεκρών. Το αποτέλεσμα είναι ότι σήμερα, σαράντα μέρες μετά, η τοπική κοινωνία βιώνει μια πρωτοφανή εγκατάλειψη, έναν απίστευτο κυβερνητικό κυνισμό στο θέμα των αποζημιώσεων και της αποκατάστασης των περιουσιών και σε τελική ανάλυση να έχουμε σε μια κοντινή απόσταση μίας ώρας από την Αθήνα, μια τεράστια καθημερινή, οικονομική και κοινωνική καταστροφή.

Στο θέμα τώρα της Καρδίτσας και του μεσογειακού κυκλώνα «Ιανός» η Κυβέρνηση είχε έναν και μοναδικό σύμμαχο, τη μετεωρολογία, η οποία υποτίθεται ότι παρακολουθούσε εκ του σύνεγγυς το φαινόμενο, είχε εντοπίσει την πολύ χαμηλή ταχύτητα κίνησης του και είχε, εν πάση περιπτώσει, η κυβέρνηση όλο τον χρόνο να κινητοποιήσει το τεχνικό και ανθρώπινο δυναμικό που διέθετε, για να συνδράμει μια μεγάλη πόλη και μεγάλα παραγωγικά χωριά του θεσσαλικού κάμπου, ώστε να περιοριστεί η έκταση της καταστροφής και να αποφευχθεί η κίνηση οχημάτων σε επικίνδυνα σημεία, με αποτέλεσμα να θρηνήσουμε νεκρούς όχι για κάποιο φαινόμενο που ξέσπασε εντός μερικών λεπτών ή μίας ώρας, αλλά για κάτι που ήταν γνωστό επί μια ολόκληρη βδομάδα.

Και τώρα έρχεστε να μας πείτε, αφότου ο Πρωθυπουργός επισκέφθηκε τέσσερις μέρες την περιοχή, ότι δίνετε κάποια βοηθήματα. Και βεβαίως, με ξεπερνά το γεγονός ότι σήμερα οι κάτοικοι εκεί έγιναν αποδέκτες διαταγών πληρωμών ή άλλων καταναγκαστικών πράξεων και πολλώ δε μάλλον αυτό πλήττει την Κυβέρνηση, εφόσον ο κ. Τσιάρας, ο Υπουργός Δικαιοσύνης, κατάγεται από εκεί.

Θέλω, όμως, να πω στη νέα επικίνδυνη μορφή διακυβέρνησης του Πρωθυπουργού, ο όποιος σπεύδει κατόπιν εορτής να εκφράσει τη λύπη του και όπως λέει ο λαός «να βγάλει την υποχρέωση» με το διαμαρτυρόμενο λαό αποκλεισμένο, περιστοιχισμένος από εκατοντάδες αστυνομικούς και μερικές δεκάδες θαυμαστών και ωφελημένων του Επιτελικού του Κράτους, προκειμένου τα δελτία των 20.00΄ να δείξουν το καλά σκηνοθετημένο κάδρο που επιθυμούν όσοι φιλοτεχνούν το κάδρο του κ. Μητσοτάκη. Και βέβαια, όλα αυτά με τα χρήματα του Έλληνα φορολογούμενου και τη χρηματοδότηση αφειδώς από τα μέσα μαζικής ενημέρωσης.

Μεταβαίνουμε, δυστυχώς, από διακυβέρνηση της κορδέλα στη διακυβέρνηση της κάμερας. Οι επισκέψεις του Πρωθυπουργού και τα βιντεάκια που βλέπουν οι Έλληνες πολίτες στα δελτία των 20.00΄ είναι πληρωμένες διαφημιστικές καταχωρήσεις του Επιτελικού Κράτους με τα χρήματα του Έλληνα φορολογούμενου και με πρόσχημα πάντα την πανδημία.

Κυρίες και κύριοι συνάδελφοι της Συμπολίτευσης, κυβερνάτε επί ενάμιση χρόνο. Δεν έχετε απολύτως τίποτα να δείξετε. Ωστόσο, η αποτελεσματικότητα του Επιτελικού Κράτους όταν πρόκειται για απευθείας αναθέσεις δεκάδων εκατομμυρίων σε ημέτερους, είναι εκπληκτική, ενώ την ίδια στιγμή, όταν πρόκειται να συνδράμετε την ελληνική κοινωνία και να ωφελήσετε ευθέως τους πολίτες που έχουν πληγεί από την πανδημία, χαρακτηρίζεστε από μηδενική αποτελεσματικότητα, γιατί προφανώς τα κίνητρα σας δεν συνάδουν με την εξυπηρέτηση του δημόσιου σκοπού, αλλά με τη δημιουργία παντού, σε όλο το επίπεδο της ελληνικής οικονομίας, μηχανισμών οι οποίοι με το αζημίωτο εργάζονται για τους δικούς σας μικροπολιτικούς στόχους. Ετοιμάζετε να ανανεώσετε το μισθωτήριο μιντιακής ασυλίας, φέρνοντας ανερυθρίαστα για ψήφιση την εν λευκώ εξουσιοδότησή σας, να διαμοιράσετε ξανά τα ιμάτια του εθνικού καταπιστεύματος, το οποίο σας κληροδοτήσαμε, με νέους όρους κοινωνίας.

Πολύ σωστά ο Πρόεδρός μας Αλέξης Τσίπρας επισήμανε ότι αποτελεί πολιτική εξαπάτηση να λέτε ότι έχετε δώσει 24,6 δισεκατομμύρια για την αντιμετώπιση των συνεπειών του κορωνοϊού, ενώ έχετε δώσει μόνο 4,6 δισεκατομμύρια. την ίδια στιγμή που δεκάδες εκατοντάδες ελεύθερων επαγγελματιών δεν έχουν λάβει το στοιχειώδες επίδομα των 800 ευρώ του Μαρτίου και λαμβάνουν ακόμα διαβεβαιώσεις ότι θα ανοίξει η πλατφόρμα των ενστάσεων από την ΑΑΔΕ.

Και μας καλείτε να ψηφίσουμε το δικαίωμά σας να μεταβιβάσετε τα απλήρωτα και δικαιώματα του κόσμου της εργασίας προς τους μισθωμένους παρόχους της επικοινωνιακής σας ασυλίας στο κράτος. Αυτό αποτελεί όχι πια αστοχία, αλλά προμελετημένο πολιτικό, κοινωνικό έγκλημα, διότι ο νόμος για τη μετάδοση κοινωνικών μηνυμάτων προβλέπει τη δωρεάν μετάδοσή τους και το γνωρίζετε και το έχετε ψηφίσει και το καταστρατηγείτε καθημερινά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω να γνωρίζετε ότι όσα αστυνομικά μέτρα και αν πάρετε, όσες παραστάσεις θεάτρου του παραλόγου και αν σκηνοθετήσετε με κλεισίματα περιπτέρων και μίνι μάρκετ και άλλες τόσες γραφικότητες, για να κερδίσετε χρόνο απλά και μόνο γιατί είστε ανήμποροι να δώσετε λύσεις, έχετε δημιουργήσει τόσα προβλήματα, που ούτε εσείς οι ίδιοι θα μπορέσετε να τα αντιμετωπίσετε, όσες πληρωμένες καταχωρήσεις του επιτελικού κράτους και αν κάνετε. Ασχολείστε με τα περίπτερα και δεκαεπτάχρονους, αντί να διπλασιάσετε και να τριπλασιάσετε τα δρομολόγια των μέσων μαζικής μεταφοράς. Ασχολείστε με το αυτονόητο της χρήσης της μάσκας, την ίδια ώρα που ο καθ’ ύλην αρμόδιος Υπουργός δεν τηρεί ούτε στα ελάχιστα τα μέτρα που επιβάλλει στους τρίτους να τηρήσουν με την απειλή κυρώσεων. Και δεν έχετε αντιληφθεί ότι αδύνατον να κοροϊδέψετε τους νέους της χώρας, την πιο μορφωμένη γενιά της πατρίδας μας με τέτοια τερτίπια. Και δεν έχετε αντιληφθεί ότι πάνω από τριακόσια σχολεία τελούν υπό κατάληψη, διότι οι μαθητές αρνούνται να στοιβάζονται ανά είκοσι πέντε και ανά είκοσι επτά σε κάθε τμήμα και είστε υπαίτιοι της απαξίωσης του κύρους των θεσμών.

Την ίδια ώρα, λοιπόν, που στοιβάζετε ανά τριάντα τους μαθητές στις τάξεις, προοδεύετε την ατομική ευθύνη των παιδιών του δημοτικού απέναντι στον παππού τους και τη γιαγιά τους, τη στιγμή που η δική σας πολιτική ευθύνη ως αρμοδίων εξαντλήθηκε στην απευθείας ανάθεση στους ημετέρους, της αγοράς μασκών και σε σωρεία άλλων απευθείας αναθέσεων.

Κυρίες και κύριοι συνάδελφοι, φυσικά και έχετε τη κοινοβουλευτική δύναμη για να περάσετε όλα αυτά τα ευτράπελα και αλλόκοτα που φέρνετε σήμερα εδώ ως περίβλημα και πολιτική αποπροσανατολισμού του νέου κύματος εξαγοράς ασυλίας. Έρχεστε, όμως, και μιλάτε για μείωση των φόρων στη διαφήμιση και φοροαπαλλαγές στους μεγάλους…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε φτάσει στα επτά λεπτά.

**ΘΕΟΔΩΡΑ ΤΖΑΚΡΗ:** Ολοκληρώνω, κύριε Πρόεδρε.

Την ώρα που δεν φέρνετε το παραμικρό μέτρο ενίσχυσης των μικρών και πολύ μικρών επιχειρήσεων, οι οποίες δεν διαφημίζονται, δεν ακούσαμε να μας λένε κάτι για τις επιχειρήσεις αυτές, ότι αυξάνετε, για παράδειγμα, τις αποσβέσεις ή ότι μειώνετε τις φορολογικές και τις ασφαλιστικές υποχρεώσεις για έναν χρόνο, προκειμένου να τις ελαφρύνετε και επιμένετε, βέβαια, να μην υιοθετείτε την πρόταση του Αλέξη Τσίπρα να καταστήσετε μη επιστρεπτέα την προκαταβολή για τις μικρές και τις μεσαίες επιχειρήσεις.

Είναι περισσότερο από αυτονόητη η αρνητική μου ψήφος, διότι όπως είπα όλα αυτά τα κάνατε για να ανανεώσετε τα μισθωτήρια της μιντιακής σας ασυλίας. Αλλά ό,τι κι αν κάνετε, φτάνει πιο σύντομα, ενδεχομένως, από ό,τι και εσείς πιστεύατε η στιγμή που ο τρόπος με τον οποίο χειρίζεστε την οικονομία και τα προβλήματα των Ελλήνων πολιτών θα σας οδηγήσουν και εσάς τους ίδιους σε ανυπέρβλητο πολιτικό αδιέξοδο, οπότε δεν θα έχουν καμμία σημασία αυτά τα δημοσία δαπάνη μισθωτήρια και θα καταστεί πραγματικότητα στη δημόσια συνείδηση η ανακήρυξη της 7ης Ιουλίου ως εθνικής ημέρας μνήμης πολιτικής εξαπάτησης από μια ομάδα πολιτικών απατεώνων.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Φωτίου έχει τον λόγο.

**ΘΕΑΝΩ ΦΩΤΙΟΥ:** Κύριε Πρόεδρε, ευχαριστώ.

Κύριε Υπουργέ, κύριοι συνάδελφοι της Συμπολίτευσης, πιστεύω ότι πρέπει να σκεφτείτε σοβαρά ότι το νομοσχέδιο εδράζεται εσκεμμένα -και το εννοώ- σε ένα διπλό λάθος.

Ποιο είναι το διπλό λάθος; Πρώτον, αντιμετωπίζει τον «Ιανό» ως συνήθη θεομηνία και δεύτερον, θεωρεί ότι η θεομηνία έρχεται σε περίοδο κανονικότητας. Αυτό το διπλό λάθος οδηγεί σε μέτρα συνηθισμένα, προϋπάρχοντα. Γι’ αυτό δεν ανακουφίζονται οι κάτοικοι, γι’ αυτό διογκούται η οργή, όσο και να θέλετε να μην την ακούτε.

Ο ίδιος ο «Ιανός» είναι συνεχιστής μιας νέας πραγματικότητας που ζήσαμε στη Μάντρα και στο Μάτι, δηλαδή των ιδιαίτερων φαινομένων της κλιματικής αλλαγής. Ταχύτητα, ένταση, μεγάλη εμβέλεια, τεράστιο μέγεθος καταστροφής, πολλαπλάσια δύναμη από ό,τι είχαμε συνηθίσει μέχρι το 2017.

Εσείς, όμως, μένετε στο 2017, στην ενίσχυση των 5.000 ευρώ ανά κατοικία και 8.000 ευρώ ανά επιχείρηση, που είχαν θεσπιστεί με τον ν. 4581/2017 του ΣΥΡΙΖΑ.

Επομένως, τι έπρεπε να γίνει; Στα άρθρα 1 και 2 να προβλέψετε ειδικές στοχευμένες ενισχύσεις. Υπάρχουν περιοχές που άλλαξαν μορφή. Όλοι το λένε αυτό. Αυτό το νέο πρόσωπο της καταστροφής δεν κατεγράφη ακόμη ως όφειλε από τις περιφέρειες. Αντ’ αυτού, βλέπουμε στα κανάλια ο περιφερειάρχης Θεσσαλίας να συγχαίρει τον περιφερειάρχη Αττικής για τη συνδρομή του ως ένδειξη υψίστης αλληλεγγύης. Είστε σοβαροί;

Ο «Ιανός» επέρχεται μεσούντος του δεύτερου κύματος της πανδημίας και βρίσκει ανθρώπους και επιχειρήσεις, αγροτική παραγωγή και κτηνοτροφία στα όρια των αντοχών τους. Οι εργαζόμενοι των περιοχών που επλήγησαν παίρνουν την ενίσχυση των 534 ευρώ με αναστολή της σύμβασης εργασίας τους για τρεις μήνες, όπως λέτε, χωρίς βέβαια να προβλέπει το νομοσχέδιο κάποια στήριξη στις επιχειρήσεις, για να διατηρήσει η επιχείρηση τις θέσεις εργασίας.

Χωρίς όμως την αναπλήρωση του 100% του μισθού τους, όπως έχουμε πει πάρα πολλές φορές, η ντόπια αγορά καταρρέει, όπως και τα νοικοκυριά. Θα σας δώσω ένα παράδειγμα. Έστω, λοιπόν, ένα νοικοκυριό με εργαζόμενο, ο οποίος μπαίνει σε αναστολή για τρεις μήνες. Είχε έναν μισθό και καθαρά έσοδα 1.000 ευρώ. Θα πάρει τα μισά. Αυτό σημαίνει ότι σε τρεις μήνες θα πάρει 1.500 ευρώ λιγότερα. Όταν θα πάρει, λοιπόν, την ενίσχυση των 5.000, τι πήρε αυτός ο άνθρωπος; Πήρε 3.500 ευρώ, κατ’ αρχάς. Επομένως, αφήστε αυτές τις μεγαλοστομίες που λέτε τόσο καιρό.

Τα υπόλοιπα άρθρα του νομοσχεδίου αφορούν την πανδημία και τον COVID-19 με τον γνωστό, ατελή, αποσπασματικό και ανεπαρκή τρόπο για τους πολλούς και τους ευάλωτους, με δώρα στις μεγάλες επιχειρήσεις και τα κανάλια για τους εκλεκτούς, όπως είναι η έκπτωση πράγματι της διαφημιστικής δαπάνης από τα ακαθάριστα έσοδα μιας επιχείρησης. Δηλαδή, εάν ξόδεψες 1 εκατομμύριο, θα σου υπολογίζω στα έξοδά σου 2 εκατομμύρια φέτος. Είναι σοβαρό αυτό; Είναι καλό αυτό το πράγμα;

Επίσης, αυτό που κάνετε για τα κανάλια, που τα έχετε εξαιρέσει από το να πληρώνουν στο δημόσιο τις οφειλές τους λόγω κορωνοϊού -ή μήπως όχι;-, τους δίνετε τώρα επιπλέον λεφτά;

Ακούστε. Να μετρήσουμε, όμως, το μέγεθος της υποκρισίας, όταν λέτε ότι βοηθάτε τους ευάλωτους, κύριε Υπουργέ. Ήταν εδώ η Υφυπουργός, αλλά βέβαια μέχρι να μιλήσει κανείς περνάει καμμιά ώρα και έφυγε και θα ήθελα να το ακούσει. Υπάρχει τεράστιο μέγεθος υποκρισίας, όταν λέει ότι με την τροπολογία στα άρθρα 1 και 2 βοηθά τους ευάλωτους.

Πρώτα-πρώτα, για να πούμε ένα πράγμα. Εσείς είστε εντάξει με το ελάχιστο εγγυημένο εισόδημα στην κατάσταση της πανδημίας; Είστε εντάξει, δηλαδή, με τα 200 ευρώ να ζήσει αυτός ο άνθρωπος; Δεν είναι ντροπή που λέτε ότι το επεκτείνατε αυτό για δώδεκα μήνες για όλη τη χώρα;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως, το δεύτερο και χειρότερο είναι το εξής. Τι λέει για τους αστέγους που βρίσκονται στο πρόγραμμα «Στέγαση και Εργασία», το οποίο εμείς κάναμε το 2017 και το ξέρω απ’ έξω και ανακατωτά; Βάλαμε τετρακόσιες οικογένειες και στοίχισε 5 εκατομμύρια. Τι λέει αυτό το πρόγραμμα; Λέει για όποιον μπαίνει εκεί ότι του πληρώνουμε το νοίκι στο σπίτι που πάει, το νερό, το ηλεκτρικό, κ.λπ., ότι του δίνουμε και κάτι παραπάνω για τα λειτουργικά του έξοδα και του δίνουμε και ένα επίδομα εργασίας, γιατί όπου τον πάρουν πληρώνουμε εμείς τον εργοδότη. Τι ήρθε και μας είπε σήμερα; Μας είπε ότι όποιος απεντάσσεται από το πρόγραμμα σήμερα, με συνθήκες κορωνοϊού, στους άστεγους που θα απενταχθούν από το πρόγραμμα έκανε το φοβερό να τους πληρώνει το νοίκι! Δηλαδή, δεν ξέρω τι να πω. Δεν μπορούσατε να επεκτείνετε το πρόγραμμα για δώδεκα μήνες εσείς που κόπτεσθε για τους άστεγους;

Θέλω να κάνω μία ερώτηση. Μέχρι πότε κάθε μωρό που θα βρίσκεται εγκαταλελειμμένο, όπου βρίσκεται σ’ αυτή τη χώρα, στο Πεδίον του Άρεως κ.λπ., θα ενημερώνει την κοινή γνώμη ΜΚΟ και όχι το Υπουργείο της κ. Μιχαηλίδου για το τι θα συμβεί για το μωρό; Μέχρι πότε θα συμβαίνει αυτό; Εκτός από τα ασυνόδευτα, έχασε και την παιδική προστασία;

Τελειώνω. Εμείς πιστεύουμε ότι ο «Ιανός» απέδειξε την ανυπαρξία του Επιτελικού Κράτους. Έχουν βέβαια καταλάβει όλοι ότι δεν έγινε μόνο, για να συγκεντρώσει ο κ. Μητσοτάκης τον ένοχο των πάντων, όπως λέγαμε στην αρχή, αλλά και για να προωθεί χαριστικές διατάξεις σε «ημέτερους» και να παρεμβαίνει νομοθετικά για απευθείας αναθέσεις, όπως με τις μάσκες-αλεξίπτωτα, τις λίστες Πέτσα, κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Φωτίου, είστε στα επτά λεπτά. Σας παρακαλώ να ολοκληρώσετε.

**ΘΕΑΝΩ ΦΩΤΙΟΥ:** Το βλέπω. Τελειώνω.

Έχετε τη δυνατότητα να κάνετε αυτά που σας είπαμε με τρία δισεκατομμύρια μόνιμα μέτρα και οκτώμισι δισεκατομμύρια έκτακτα μέτρα, για να απαντήσουμε στα προβλήματα του λαού αυτή τη στιγμή. Άρα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας παρακαλώ πολύ!

**ΘΕΑΝΩ ΦΩΤΙΟΥ:** Άρα έχετε τη δυνατότητα να χρηματοδοτήσετε όλα αυτά τα μέτρα από το τρέχον ΕΣΠΑ, με μηδενική μάλιστα επιβάρυνση στα δημόσια ταμεία. Δεν το κάνετε για συγκεκριμένους λόγους και βεβαίως εμείς δεν θα συνδράμουμε σ’ αυτούς τους λόγους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, θέλω να σας παρακαλέσω να τηρούμε τον χρόνο, γιατί αυτήν τη στιγμή έχουμε άλλους τριάντα τρεις ομιλητές. Σας το λέω, για να δείτε πού βρισκόμαστε.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα προσπαθήσω, κύριε Πρόεδρε, να είμαι όσο πιο σύντομη γίνεται.

Θα κάνω ορισμένες παρατηρήσεις στα απίστευτα που ακούστηκαν.

Το πρώτο είναι ότι φαίνεται οι Βουλευτές της Συμπολίτευσης, οι Υπουργοί και κυρίως ο Πρωθυπουργός να έχουν αποκτήσει μία εξοικείωση με ένα ψέμα που λένε, το οποίο πια πιστεύουν και το μεταφέρουν κάθε φορά. Ακούσαμε για 3,5% πρωτογενή πλεονάσματα. Ξεχάσαμε ότι είχαν υπογραφεί για 4,5% και 4,6%. Ακούσαμε για κάποιο αχρείαστο μνημόνιο, λες και τα δύο πρώτα ήταν χρήσιμα. Δεν ακούσαμε για την καταστροφή της χώρας, για το ποιος ευθύνεται γι’ αυτή, γιατί μπήκαμε σε όλα αυτά. Αυτά πρέπει να τα λέμε, γιατί κάθε φορά λένε το ίδιο. Αυτό είναι το πρώτο.

Δεύτερον, δεν υπάρχει η διακριτικότητα να αντιληφθείτε πώς μερικά πράγματα εξοργίζουν τους πολίτες. Μη μου ξαναπείτε τι λέει η κοινωνία, λες και μιλάτε εξ ονόματος ολόκληρης της κοινωνίας. Ακόμη και τα δικά σας γκάλοπ να πάρουμε, η μισή κοινωνία τουλάχιστον δεν σας πιστεύει. Μη μου λέτε τι θα έκανε ο ΣΥΡΙΖΑ.

Το τρίτο το επεσήμανε και ο Ευκλείδης Τσακαλώτος. Εδώ θα χρησιμοποιήσω τον Προυστ. Απάντησε ο κ. Σταϊκούρας, όπως απαντά κάποιος που προσποιείται ότι κατάλαβε ότι του προσάπτουν κάτι άλλο και όχι αυτό που πραγματικά του προσάπτουν. Έτσι πάνε και έρχονται τα νούμερα με τους εκπαιδευτικούς και με τους υγειονομικούς.

Δυο κουβέντες μόνο, γιατί θέλω να είμαι όσο το δυνατόν πιο σύντομη. Πάλι η λίστα Πέτσα, πάλι τα ΜΜΕ, μόνο εθνικής εμβέλειας βέβαια, γιατί εδώ που τα λέμε, τα περιφερειακά δεν μας κάνουν και πολύ καλά τη δουλειά. Υπεραποσβέσεις σε μεγάλες επιχειρήσεις, οι αποζημιώσεις είναι στο πλαίσιο που θα ήταν και εάν δεν υπήρχαν η πανδημία και η φυσική καταστροφή μαζί, πάνε οι αγρότες, οι κτηνοτρόφοι. Υπάρχουν διάφορα, αλλά θέλω να πω ότι αυτή η κακοδιαχείριση, η διασπάθιση του δημοσίου χρήματος συνεχώς με απευθείας αναθέσεις κ.λπ., η ανικανότητα αυτού του Επιτελικού Κράτους, οι ιδεοληψίες σας δεν μπορούν να καλυφθούν με την προπαγάνδα από τα μέσα, έχει κοντά ποδάρια, διότι θα έρθει η πραγματική ζωή και θα αναδείξει ποια είναι η αλήθεια.

Εν πάση περιπτώσει, εγώ θέλω να αναφερθώ κυρίως σε μία τροπολογία που καταθέσαμε, γιατί συμβαίνει το εξής πράγμα. Το τελευταίο διάστημα όλος ο τεχνικός κόσμος και οι ιδιοκτήτες ζουν έναν παραλογισμό. Όταν λέω για τεχνικό κόσμο, μιλώ για τεχνικά επιμελητήρια σε όλη τη χώρα και το κεντρικό, όπου, όπως ξέρετε, δεν ελέγχονται από τον ΣΥΡΙΖΑ, δεν έχει πλειοψηφία, αλλά και από τον Σύλλογο Αρχιτεκτόνων, τον ΣΑΔΑΣ, από πολλούς συλλόγους και πολίτες, οι οποίοι λένε τι; Παράταση στην τακτοποίηση των αυθαιρέτων. Παράταση, που ο ίδιος ο Υπουργός έδωσε τον Ιούνιο επικαλούμενος την πανδημία, ο οποίος σήμερα δεν αναγνωρίζει ότι υπάρχει η πανδημία, δεν καταλαβαίνει ότι υπολειτουργούν ή λειτουργούν με σοβαρά προβλήματα οι δημόσιες υπηρεσίες, ότι πέφτει συνεχώς η ιστοσελίδα του Τεχνικού Επιμελητηρίου λόγω φόρτου και βεβαίως ότι τα νοικοκυριά έχουν αυξημένες υποχρεώσεις, ΕΝΦΙΑ, Κτηματολόγιο κ.λπ..

Πραγματικά, δεν μπορούμε να καταλάβουμε την άρνηση του κ. Χατζηδάκη και του κ. Οικονόμου. Θέλουν να το παίξουν μεταρρυθμιστές; Μία μεταρρύθμιση, όμως, για να μπορέσει να ολοκληρωθεί και να λειτουργήσει χωρίς αποκλεισμούς και αδικίες θέλει και τον χρόνο της.

Να ξεκαθαρίσουμε ότι εμείς δεν είμαστε υπέρ των απεριόριστων παρατάσεων. Προφανές, είναι θέμα θεσμικής τάξης. Πρέπει να σταματήσει αυτός ο κύκλος. Για να γίνει, όμως, αυτό πρέπει η πολιτεία να την εξασφαλίζει και να την τηρεί πρώτη.

Επιγραμματικά, η δημόσια διοίκηση υπολειτουργεί. Οι υπηρεσίες δόμησης εξυπηρετούν με δυσκολία. Πολλές πολεοδομίες αδυνατούν να παράσχουν τα στοιχεία. Η ηλεκτρονική πλατφόρμα πέφτει συνεχώς. Επιτροπές που δίνουν εγκρίσεις, είτε δεν συνεδριάζουν είτε αργούν. Σε αρχαιολογικούς χώρους και ιστορικούς τόπους απαιτείται γνωμοδότηση από το τοπικό αρχαιολογικό συμβούλιο και το ΚΕΣΑ με τεράστιες καθυστερήσεις και εκεί λόγω όγκου και μη συνεδριάσεων. Αεροφωτογραφίες του 2011 δεν υπάρχουν. Οι δασικοί χάρτες δεν έχουν κληρωθεί. Υπάρχουν χιλιάδες υποθέσεις που εκκρεμούν σε επιτροπές αντιρρήσεων. Υπάρχει πολύ μεγάλο κενό για τα αυθαίρετα της κατηγορίας 5. Υπάρχει ισοπεδωτική και άνιση αντιμετώπιση, άσχετα αν έχουν οικοδομική άδεια ή δεν έχουν. Δεν έχει ολοκληρωθεί ακόμα το εργαλείο της Ηλεκτρονικής Ταυτότητας Κτηρίου, με αποτέλεσμα το πάγωμα όλων των πράξεων σε περίπτωση άμεσης λήξης της προθεσμίας για τα αυθαίρετα κατηγορίας 5. Και βεβαίως, διακυβεύεται και το πρόγραμμα «ΕΞΟΙΚΟΝΟΜΩ».

Εδώ, θα αναφερθώ λίγο και στη δυτική Μακεδονία που –τάχα- λόγω απολιγνιτοποίησης έχει ένα επιπλέον μπόνους. Δεν μπορούν οι άνθρωποι. Μόλις γίνεται η πρώτη επιθεώρηση αντιλαμβάνονται ότι χρειάζεται κάτι τακτοποίηση. Χάνουν όμως την έκπτωση 20% εφόσον, λήξει τώρα η προθεσμία. Είναι αντικίνητρο ακόμη και για αυτό.

Και βεβαίως, μιλάμε για τις φυσικές καταστροφές. Δεν είδα πουθενά να λαμβάνεται μέριμνα τουλάχιστον για τις πληγείσες περιοχές. Ακούστε λίγο. Δεν μπορεί τα αυθαίρετα να αντιμετωπίζονται εμμονικά ως πρόσοδο στα δημόσια οικονομικά με fast track διαδικασίες υπαγωγής. Διότι αυτό είπε ο κ. Οικονόμου. Απαξιώνει έτσι και το έργο των μηχανικών, αφού τους καλεί να γίνουν φοροεισπράκτορες, ενώ πρέπει να ξέρουμε ότι οι μηχανικοί, εκτός των άλλων, έχουν την ευθύνη της προφύλαξης του δομημένου περιβάλλοντος.

Και πραγματικά, δεν είναι εδώ ο κ. Οικονόμου. Θα ήθελα όμως να του απευθυνθώ και να του θυμίσω την ακαδημαϊκή του ιδιότητα. Οι Έλληνες μηχανικοί κάνουν σωστά τη δουλειά τους. Για το αν ένα ακίνητο εμπίπτει σε μία κατηγορία 5, θέλει και τεχνικό έλεγχο και αυτοψία και αναζήτηση εγγράφων, ώστε να καταλήξει ο μηχανικός ότι η αυθαιρεσία ανήκει σε αυτήν την κατηγορία και κατόπιν, να γίνει διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Εμείς, κύριε Υπουργέ, ζητάμε να κάνετε αποδεκτή την τροπολογία που καταθέσαμε και παρατείνει την προθεσμία μέχρι τη 15η Ιανουαρίου 2021, λαμβάνοντας υπ’ όψιν τη δέσμευση του Τεχνικού Επιμελητηρίου για την προετοιμασία της Ηλεκτρονικής Ταυτότητας Κτηρίου μέχρι το τέλος του χρόνου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μου ζήτησε ένας συνάδελφος να προηγηθεί. Δεν έχω αντίρρηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Τον λόγο έχει ο κ. Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αφ’ ενός μεν να ευχαριστήσω τον κ. Λοβέρδο για την κατανόησή του, αφ’ ετέρου, όμως, να επισημάνω την υποβάθμιση του ρόλου των Βουλευτών στην κοινοβουλευτική διαδικασία, κύριε Πρόεδρε.

Εδώ και δυόμισι ώρες έχει σταματήσει η ροή των Βουλευτών που είναι να μιλήσουν. Παρεμβάλλονται Υπουργοί, Κοινοβουλευτικοί Εκπρόσωποι. Θα μπορούσαν οι Κοινοβουλευτικοί Εκπρόσωποι να μιλούν μετά από δυο, τρεις Βουλευτές, για να υπάρχει και η ροή των Βουλευτών.

Όπως και να έχει όμως, συζητούμε για ένα θέμα που είναι εξαιρετικά δύσκολο. Εμάς, μάλιστα, που καταγόμαστε από τις περιοχές που επλήγησαν μας πονά βαθύτατα. Εδώ, οφείλω να επισημάνω ότι η αλήθεια είναι αμείλικτη. Και όσο κι αν κάποιοι προσπαθούν να την παραχαράξουν, αυτή στο τέλος θα λάμψει. Και το λέω αυτό, διότι υποστήριξε ο Αρχηγός της Αξιωματικής Αντιπολίτευσης ότι ο κυβερνητικός μηχανισμός, οι Υπουργοί, ο Πρωθυπουργός ενεργοποιήθηκαν μετά την έλευσή του στην Καρδίτσα.

Στις 19 του μήνα, ενώ το φαινόμενο έγινε στις 18 του μηνός, ακριβώς την επόμενη μέρα, ο κ. Λιβάνιος, Υφυπουργός Εσωτερικών, ο κ. Σκρέκας, Υφυπουργός Αγροτικής Ανάπτυξης, ο Γενικός Γραμματέας του Υπουργείου Υποδομών, ο κ. Καραγιάννης ήταν στην Καρδίτσα.

Στις 20 του μήνα, ήρθε η Υφυπουργός, η κ. Ράπτη. Στις 21 του μήνα, ήρθε ο κ. Τσίπρας. Και στις 22 του μήνα –αυτή ήταν η μεγάλη καθυστέρηση- ήρθε ο Πρωθυπουργός.

Ε, δεν νομίζω ότι αυτό συνιστά καθυστέρηση στην αντιμετώπιση ενός εξαιρετικά μοναδικού φαινομένου που έπληξε την Καρδίτσα. Μάλιστα, έχει δημιουργήσει τεράστια προβλήματα στο σύνολο του νομού.

Και λέω «ενός μοναδικού φαινομένου», διότι σύμφωνα με τον καθηγητή τον κ. Λέκκα, μέσα σε δεκαπέντε ώρες στην πόλη της Καρδίτσας έπεσαν εβδομήντα εκατομμύρια τόνοι νερού. Σύμφωνα, δε, με μια άλλη μελέτη που έχει κάνει ένας εξαιρετικός μηχανικός υδρολογίας, το φαινόμενο αυτό απαντάται στην Καρδίτσα μία φορά στα πεντακόσια χρόνια, η ποσότητα του νερού που έπεσε, δηλαδή, μέσα στις δεκαπέντε ώρες.

Καταλαβαίνετε, η ένταση του φαινομένου -και το καταθέτω αυτό στα Πρακτικά, μαζί με μία σειρά από φωτογραφίες για να μείνουν μνημείο στη Βουλή για την καταστροφή που υπέστη η Καρδίτσα- ήταν τεράστια, αλλά συνοδεύτηκε και από μία τεράστια έκταση.

(Στο σημείο αυτό ο Βουλευτής κ. Γεώργιος Κωτσός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορεί να συγκριθεί από το φαινόμενο ούτε με τη Μάντρα ούτε με το Μάτι που εκεί τα φαινόμενα περιορίστηκαν σε μικρές σχετικά εκτάσεις. Εδώ, μιλάμε για έναν ολόκληρο νομό. Κυρίως, μιλάμε και για την πρωτεύουσα του νομού.

Οι ζημιές που υπέστησαν οικίες, κτηνοτροφικές και αγροτικές καλλιέργειες και επιχειρήσεις είναι πραγματικά δραματικές. Κινδυνεύει με κατάρρευση ο παραγωγικός ιστός της Καρδίτσας. Και το λέω αυτό, διότι όντας αγροτικός νομός η Καρδίτσα υποστηρίζεται σε πολύ μεγάλο βαθμό από την αγροτική καλλιέργεια, από την αγροτική παραγωγή. Και τώρα που ήταν η περίοδος της συγκομιδής για τους αγρότες μας, τους βαμβακοκαλλιεργητές, ήρθε αυτή η καταστροφή για να μηδενίσει το εισόδημά τους. Και ξέρετε, η βαμβακοκαλλιέργεια είναι και ο οικονομικός αιμοδότης της Καρδίτσας.

Παράλληλα, επειδή επλήγη και η πόλη της Καρδίτσας επλήγη και το σύνολο του επιχειρηματικού κόσμου. Άρα, λοιπόν, μια καθολική ζημιά καθολικά σε έναν νομό, καταλαβαίνετε τι τεράστιο πρόβλημα δημιουργεί στην περιοχή.

Απαιτείται, λοιπόν, ένα ειδικό πρόγραμμα αρωγής για την Καρδίτσα που θα υποστηρίξει το σύνολο του παραγωγικού τομέα, προκειμένου να επανεκκινηθεί η οικονομική δραστηριότητα στον νομό μας. Απαιτείται ένα ειδικό πρόγραμμα αρωγής που θα εδράζεται σε τρεις άξονες.

Ο πρώτος άξονας θα είναι η στήριξη του πρωτογενούς τομέα, που είναι η ατμομηχανή ανάπτυξης του νομού Καρδίτσας. Ο δεύτερος άξονας θα έχει να κάνει με τη στήριξη της επιχειρηματικότητας. Ο τρίτος άξονας θα έχει να κάνει με τη στήριξη των υποδομών, διότι και οι ζημιές στις υποδομές είναι ανυπολόγιστες.

Εκατοντάδες χιλιόμετρα δρόμων έχουν καταστραφεί. Πάρα πολλές γέφυρες έχουν αποκοπεί, ιδιαίτερα, στον ορεινό όγκο το δίκτυο, αλλά και πάρα πολλές υποδομές δεν υπάρχουν. Και καταλαβαίνετε ότι όλο αυτό συνιστά ένα πρωτόγνωρο φαινόμενο.

Υπήρξε άμεση αντίδραση; Βεβαίως και υπήρξε κατευθείαν από τον Πρωθυπουργό και τους Υπουργούς. Και κυρίως για εμάς που ήμασταν Δήμαρχοι και γνωρίζουμε τι συνέβη άλλες φορές, αναφορικά με τη στήριξη της κεντρικής διοίκησης του κράτους προς την αυτοδιοίκηση ήταν πρωτόγνωρη η αμεσότητα στην κατάθεση των χρημάτων που έχουν να κάνουν με την αντιμετώπιση των ζημιών και με την κοινωνική υποστήριξη που ήδη κατατέθηκαν στους δήμους.

Και μάλιστα, θα έλεγα ότι πέρα από την ταχύτητα που επέδειξε μέχρι στιγμής στην ανακοίνωση των μέτρων, αλλά και ταυτόχρονα στη νομοθετική πρωτοβουλία η Κυβέρνηση για να υποστηρίξει τις πληγείσες περιοχές, εκεί που θα κριθούμε, θα είναι και η αμεσότητα, η ταχύτητα με την οποία θα φτάσουν τα χρήματα στους πληγέντες.

Εδώ έχω δύο-τρεις προτάσεις να κάνω. Όσον αφορά τον αγροτικό τομέα πρέπει να καταβληθεί άμεσα στους αγρότες μας το 50% της αποζημίωσης για τις ζημιές που έπαθαν και στη συνέχεια απολογιστικά, βάζοντας ως μέσο όρο την τελευταία τριετία, να καλυφθεί το σύνολο το 100% της ζημιάς.

Όσον αφορά τις επιχειρήσεις, η επιχορήγηση να φτάσει στο 70% και μάλιστα θα πρότεινα να υπάρξει η πρόβλεψη για άτοκο δάνειο από το Ταμείο Παρακαταθηκών και Δανείων μέσα από τη Συνεταιριστική Τράπεζα της Καρδίτσας, ούτως ώστε να μπορέσουν στο 100% να αποζημιωθούν οι επιχειρήσεις για να επανεκκινήσουν τη δραστηριότητά τους κι όταν με το καλό πάρουν την επιδότηση, να αποσβεστεί το κομμάτι του δανείου που αφορά την επιδότηση και το υπόλοιπο να είναι πενταετές άτοκο δάνειο. Βέβαια σε αυτή τη διαδικασία, να σημειώσω πως πρέπει να ληφθεί υπ’ όψιν και το γεγονός ότι σε πολλά υπόγεια, αλλά και σε βοηθητικούς χώρους, υπήρχαν και οικοσυσκευές και καυστήρες και πρέπει να δούμε τη δυνατότητα αποζημίωσης και εκεί.

Τελειώνοντας, εκείνο που θα ήθελα να επισημάνω είναι πως και στο ζήτημα των μαθητών, θα πρέπει να υπάρξει αντίστοιχη πρόβλεψη με αυτή που υπήρξε και στο Μάτι. Το έχω πει στην Υπουργό Παιδείας να υπάρξει ειδικό ποσοστό εισαγωγής των πλημμυροπαθών μαθητών στα ανώτατα εκπαιδευτικά ιδρύματα.

Για την ιστορία θα καταθέσω στα Πρακτικά και το έγγραφο του Επιμελητηρίου της Καρδίτσας που επισημαίνει μια σειρά από μέτρα για τη στήριξη των πλημμυροπαθών, των επιχειρήσεων, αλλά και των κατοίκων της περιοχής.

(Στο σημείο αυτό ο Βουλευτής κ. Γεώργιος Κωτσός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνοντας, θέλω να σημειώσω την ταχύτητα με την οποία αντέδρασε η Κυβέρνηση φέρνοντας και την τροπολογία για το ακατάσχετο της πρώτης δόσης των χρημάτων που παίρνουν οι πλημμυροπαθείς και αυτό γιατί παρουσιάστηκε το φαινόμενο να έχουν δοθεί τα εξακοσάρια στους πλημμυροπαθείς και οι τράπεζες να κρατάνε από αυτά τα 600 ευρώ τις δόσεις των δανείων.

Θεωρώ, λοιπόν, ότι η Κυβέρνηση αντέδρασε άμεσα, αντέδρασε με ισχυρά μέτρα. Έτσι πρέπει να συνεχίσουμε για να μπορέσουμε να ξανακερδίσουμε το χαμένο έδαφος, αλλά κυρίως να ατενίζουμε το μέλλον με αισιοδοξία στην Καρδίτσα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, μίλησε τώρα ένας από τη Νέα Δημοκρατία, για να μην υπάρχει θέμα ότι τα λέω προς τον ένα ή προς τον άλλο. Με επτά κι οκτώ λεπτά η διαδικασία θα τελειώσει μετά από επτά ώρες. Είναι ακόμα τριάντα ομιλητές, είναι οι εισηγητές, είναι ο Υπουργός και τα γνωστά που συμβαίνουν στην Ολομέλεια, εδώ είστε, δεν είστε άγνωστοι. Άρα αφού κλείσαμε αυτόν τον κύκλο, σας παρακαλώ να είσαστε εντός του χρόνου σας.

Τώρα τον λόγο έχει ο κ. Λοβέρδος ο οποίος είναι Κοινοβουλευτικός Εκπρόσωπος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι της Νέας Δημοκρατίας, είμαι υποχρεωμένος να κάνω μια αναφορά στο ζήτημα που έθεσε ο Αρχηγός της Αξιωματικής Αντιπολίτευσης για το θέμα με τη Βόρεια Μακεδονία. Επειδή, ήμασταν στην Αίθουσα αυτή όταν η Συμφωνία των Πρεσπών είχε έρθει για κύρωση, θυμόμαστε πολύ καλά τι ελέγετο. Ο κ. Λιβανός πολύ σωστά μίλησε για τη συνέχεια του ελληνικού κράτους, δεν υπάρχει καμμία αμφιβολία. Σωστά, επίσης, γίνεται και αναφορά στο ότι ο κ. Μητσοτάκης ουδέποτε είπε ως Αρχηγός τότε της Αντιπολίτευσης ότι θα καταργήσει τη συμφωνία. Αυτά είναι σωστά.

Θα σας πω, όμως, τι είναι λάθος. Λάθος, πρώτον, είναι ότι ξεσηκώνατε τον κόσμο και μιλάω εγώ που ήμουν κατά της συμφωνίας με επιχειρήματα, αλλά χωρίς να την εκμεταλλεύομαι. Το Κίνημα Αλλαγής, η κ. Γεννηματά, εγώ προσωπικώς και όλοι οι συνάδελφοι μας ουδέποτε παίξαμε πάνω σε αυτό το θέμα. Δεύτερον, είχε υποσχεθεί τότε ο Αρχηγός της Αντιπολίτευσης ότι όταν θα γινόταν κυβέρνηση, θα εμπόδιζε την πρόοδο της πορείας της Βόρειας Μακεδονίας προς την Ευρωπαϊκή Ένωση, αφού το ΝΑΤΟ είχε κλείσει ως θέμα.

Ήρθε η ώρα τον Φεβρουάριο-Μάρτιο του 2020 όταν επιταχυνόταν η έναρξη των ενταξιακών διαπραγματεύσεων Βόρειας Μακεδονίας και Αλβανίας να μην αξιοποιήσει αυτή τη στιγμή και για την Αλβανία, δοθείσης της απαράδεκτης συμπεριφοράς του Πρωθυπουργού Ράμα, αλλά και για τη Βόρεια Μακεδονία, διότι τα ψιλά γράμματα της συμφωνίας δεν έχει ακόμα ελεγχθεί κατά πόσο εφαρμόζονται. Δεν είναι η ώρα, αλλά όταν θα έρθουν οι τρεις συμβάσεις στην Επιτροπή Εξωτερικών και Άμυνας θα ασχοληθούμε μ’ αυτό.

Άραγε, ο συμφωνήσας εταίρος στη συμφωνία τηρεί τις δεσμεύσεις του; Δεν είναι η ώρα σήμερα. Υπάρχουν προβλήματα εκεί. Δεν βλέπω, όμως, και εκεί να είστε αξιόπιστοι. Αντιθέτως, δημιουργείτε πρόβλημα στον εαυτό σας χαρακτηρίζοντας αυτή τη συμφωνία ως ιστορική. Η κοντή μνήμη είναι απαράδεκτη μνήμη, το τονίζω και το υπογραμμίζω.

Το δεύτερο θέμα εξωτερικής πολιτικής που θέλω να θέσω ως Κοινοβουλευτικός Εκπρόσωπος σχετίζεται με την Κύπρο, όχι με το Κυπριακό, αλλά με την Κύπρο.

Κυρίες και κύριοι, από την επιστολή του Μεβλούτ Τσαβούσογλου στην «ΚΑΘΗΜΕΡΙΝΗ» προ δεκαπέντε ημερών, το πιο αξιοσημείωτο ζήτημα ήταν φυσικά η εκ μέρους τους αναδίπλωση και παραδοχή ότι τα θέματα που είναι υπό συζήτηση με την Ελλάδα αφορούν τις θαλάσσιες ζώνες. Αυτό είναι νίκη για τη χώρα. Τεχνηέντως πέρα από τα δύο θέματα υφαλοκρηπίδας και ΑΟΖ, έπεται το ζήτημα της αξιοποίησης των πλουτοπαραγωγικών περιοχών υπέρ των κατεχομένων. Δηλαδή, προσπαθούν να βγάλουν έξω την Κύπρο, όπως εμείς ως Έλληνες, τους συνέλληνές μας εκτιμούμε και καταλαβαίνουμε και να δημιουργήσουν προβλήματα είτε στις σχέσεις μας με την Κύπρο και στην Κύπρο, είτε στον διάλογο με ευθύνη δική μας.

Την Πέμπτη που είχαμε κοινή συνεδρίαση των Επιτροπών Εξωτερικών Ελλάδας και Κύπρου και Άμυνας Ελλάδας και Κύπρου, εγώ αυτό το θέμα το έθεσα όπως σας το θέτω κι εδώ. Σήμερα το πρωί ως κόμμα έχουμε εκδώσει ανακοίνωση με τα ερωτήματα αυτά. Τι λέτε εσείς για αυτά; Πώς δικαιολογείτε ότι στην ομιλία του στον Οργανισμό Ηνωμένων Εθνών ο Πρωθυπουργός δεν έκανε την παραμικρή αναφορά στα θέματα αυτά; Είναι τακτική; Είναι στρατηγική; Ή είναι υποχώρηση από πάγιες θέσεις της Ελλάδας και της Κύπρου; Τα ερωτήματα είναι εκκρεμή και αναζητούν απάντηση. Και όσο είναι εκκρεμή, τόσο θα τα θέτουμε και στην Εθνική Αντιπροσωπεία όταν μιλάμε.

Τώρα σε σχέση με το σχέδιο νόμου το θεωρώ πραγματικά κωμικό όταν μία Κυβέρνηση παίρνει ένα οικονομικό μέτρο ενίσχυσης ενός ανθρώπου, μιας οικογένειας, μιας επιχείρησης που επλήγη από μια φυσική καταστροφή, να λέμε «Πόσα έδωσε; Τόσα. Βάλε και άλλα τόσα ή βάλε κάτι παραπάνω». Το θεωρώ κωμωδία και φωτογραφία φτηνής αντιπολίτευσης. Γι’ αυτό εμείς είπαμε ναι στις συγκεκριμένες οικονομικές ενισχύσεις, όχι στην πλειοδοσία η οποία είναι απαράδεκτη και γελοιοποιεί αυτόν που κάνει την πλειοδοσία. Αμφιβάλλουμε, όμως, για την ταχύτητα των διαδικασιών όταν ο κόσμος είναι πλημμυρισμένος πραγματικά στην Καρδίτσα.

Καλή η παρέμβαση για στήριξη των πολιτών εκεί που επλήγησαν. Το σχέδιο νόμου κάνει συγκεκριμένη αναφορά σε περιοχές. Σωστά είπε ο Κεγκέρογλου: Γιατί δεν είναι μέσα η Ηλεία; Την περιοχή της Ηλείας που επλήγη την ξέρω και είχα από το ρεπορτάζ την εικόνα και της εκεί καταστροφής. Γιατί δεν είναι μέσα; Γιατί οι περιοχές του Ηρακλείου, που επίσης το ρεπορτάζ είναι ότι υπέστησαν προβλήματα, δεν είναι και αυτές μέσα; Δεν κάνω το λάθος να πω να βάλετε όλη την Ελλάδα πλειοδοτώντας, αγοράζοντας ψήφους τάχα, άλλα λέω για δύο περιοχές που όλοι οι πολίτες ακούσαμε ότι είχαν πληγεί. Τη μια περιοχή, τη συγκεκριμένη, την ξέρω και πολύ καλά.

Δεύτερον, προσθέτουμε εκεί όπου σωστά λέτε ότι στις επιτροπές εκτίμησης ζημιών θα χρησιμοποιηθούν και άνθρωποι οι οποίοι ανήκουν στον ιδιωτικό τομέα. Δεν είναι μόνο υπάλληλοι του δημοσίου ή του ευρύτερου δημόσιου τομέα. Σωστό, αλλά όπως είπε ο Βασίλης Κεγκέρογλου, ποιοι θα είναι αυτοί;

Εμείς, λέμε αποκλειστικά οι εμπειρογνώμονες από τους καταλόγους των επιμελητηρίων. Μην μπλέξουμε με πελατειακές σχέσεις και επαπειλούμενη διαφθορά.

Τώρα, ήθελα να πάρω τον λόγο μετά τον κ. Τσιάρα. Βέβαια, θέλει μια τροποποίηση όχι τόσο ο Κανονισμός της Βουλής, κύριε Πρόεδρε, όσο η διαρρύθμιση των συζητήσεων, του διαλόγου εδώ, όταν πλείονες του ενός Υπουργού ανακοινώνουν τροπολογίες ή επιχειρηματολογούν υπέρ διατάξεων δικών τους που είναι στα σχέδια νόμου. Το «ο ένας Υπουργός πίσω από τον άλλον», που το συνηθίζουμε επί χρόνια, επί δεκαετίες, δεν είναι σωστό, γιατί εγείρονται ερωτήματα για Υπουργό που αποχωρεί, αφού αγορεύει. Έτσι δεν μπορούμε να μιλήσουμε.

Τώρα, λοιπόν, χωρίς να είναι εδώ ο Υπουργός Δικαιοσύνης, εγώ τα ερωτήματα που έχω θα τα θέσω. Το ερώτημα που αφορά την Καρδίτσα, που το έθεσα πρώτος σήμερα, το ότι σήμερα το πρωί επιδίδονταν από δικαστικούς επιμελητές εξώδικες επιστολές ή κλητήρια, απαντήθηκε από τον κ. Σταϊκούρα με την έννοια ότι δεν έχει ψηφιστεί ακόμα ο νόμος, που στο άρθρο του το συγκεκριμένο σήμερα ως δέκατη κατηγορία μέτρων προβλέπεται ότι αυτά θα σταματήσουν. Ναι, αλλά αυτό δεν σημαίνει ότι το δημόσιο που είναι πραγματικά στις επάλξεις δεν μπορούσε να σταματήσει κάθε τέτοια λειτουργία. Γιατί για φανταστείτε να πνίγεσαι και να σου επιδίδουν εξώδικο, για να τακτοποιήσεις μία υποχρέωσή σου. Σε αυτό ο Υπουργός Δικαιοσύνης δεν είχε απάντηση, το παρέκαμπτε.

Όπως επίσης, χρησιμοποίησε το επιχείρημα της κλιματικής αλλαγής που είναι σωστό, αλλά ήταν σαν να άκουγα την κ. Δούρου, ήταν το ίδιο. Άλλο να το συζητάμε για να πάρουμε μέτρα ως Εθνική Αντιπροσωπεία, προλαμβάνοντας ό,τι προλαβαίνεται -δεν προλαμβάνονται όλα, προφανώς, στις φυσικές καταστροφές, ειδικά στο νερό δεν προλαμβάνονται όλα- και άλλο όταν συμβαίνει ένα θανατηφόρο περιστατικό που προκύπτει από καταστροφές, να λέμε «η κλιματική αλλαγή». Εκεί ακούγεται σαν δικαιολογία, φθηνή μάλιστα και ο αντίλογος είναι εύκολος, «μα, τι είναι αυτά που λες;». Θα πρέπει να αποφεύγονται αυτά τα επιχειρήματα, δεν βοηθούν αυτόν που τα αρθρώνει.

Τέλος, κυρίες και κύριοι Βουλευτές, απασχολεί πολύ την Αντιπολίτευση -όχι βέβαια με την ίδια απόδειξη ευθύνης από τα κόμματά της- το ζήτημα της χρηματοδότησης των μέσων ενημέρωσης για την ενημέρωση περί του COVID-19.

Πρώτο κόμμα που έθεσε, χωρίς να υπάρχει πρωτοβουλία της Κυβέρνησης στο θέμα αυτό, ήταν το δικό μας, η κ. Γεννηματά που μίλησε για μία ευρύτατη επικοινωνιακή καμπάνια για τα θέματα της μάσκας, της χρήσης μάσκας. Το έθεσε μέσα Σεπτεμβρίου με την έναρξη του σχολικού έτους και τα ευτράπελα που είχαν δημιουργηθεί εκείνη την εποχή, πριν από λίγες μέρες δηλαδή.

Δεν έχουμε αντίρρηση σε αυτό, εμείς δεν έχουμε αντίρρηση στην επικοινωνία και ξέρουμε πολύ καλά -και το ξέρω και προσωπικά στις τόσες φορές που διετέλεσα Υπουργός- ότι όταν επαφίεσαι στις διατάξεις του νόμου και στην πρακτική του ΕΣΡ, οι διαφημίσεις γίνονται σε χρόνο που δεν τις βλέπει κανένας.

Συμφωνώ, κυρία Βούλτεψη, απολύτως. Το έχω ζήσει να περιμένω ως Υπουργός να δω την καμπάνια μου και να τη βλέπω στη 1.00΄ τη νύχτα. Το έχω ζήσει, ναι. Άρα, σωστά.

Τι σας πειράζει, όμως, να δεχτείτε την τροπολογία μας για τη θέσπιση κριτηρίων; Θα μου πει κάποιος, μα 2 εκατομμύρια ευρώ είναι. Κατά πρώτον, δεν είναι λίγα, αλλά να το δεχτώ, δεν είναι και κανένα γιγαντιαίο πόσο, αλλά με συγχωρείτε, δεν θα ξαναέχουμε προβλήματα; Τελειώσαμε με τον COVID-19; Μέχρι εδώ ήταν; Πάλι τα λέτε αυτά, όπως τα λέγατε το καλοκαίρι; Δεν τα λέγατε ρητά, αλλά τα υπονοούσατε, αφήνοντας τη χώρα στο έλεός της. Κυκλοφορούσατε όλοι χωρίς μάσκες, δίνατε το σήμα ότι τελειώσαμε. Μα, δεν είχαμε τελειώσει. Δεν θα ξαναέχουμε ανάγκη μιας καμπάνιας; Θα φέρετε άλλη τροπολογία; Πάλι χωρίς κριτήρια; Μακάρι να μην γίνει τίποτε, μακάρι να έχουμε τελειώσει με τον COVID-19 -που δεν φαίνεται- αλλά δεν πρέπει να προνοήσετε και για ένα τέτοιο γεγονός, που παρ’ ότι δεν το θέλουμε μπορεί και να έρθει τρίτο κύμα -ξέρω εγώ- μη κάμψη του φαινομένου της πανδημίας; Τελειώσαμε με τις φυσικές καταστροφές; Εδώ μιλάμε για κλιματική αλλαγή, θα τις έχουμε συνεχώς μπροστά μας. Τι πειράζει να εξοπλιστούμε με κριτήρια, όπως λέμε εμείς και έχουμε καταθέσει τροπολογία, ούτως ώστε όλα αυτά τα ζητήματα των επικοινωνιακών αναγκών να επιλύονται από εδώ και για το μέλλον με σταθερό τρόπο, με διαφανή τρόπο και να αναρτώνται στη «ΔΙΑΦΑΝΕΙΑ» όλα τα ποσά των επιχορηγήσεων;

Νομίζω ότι είναι κοντόφθαλμη η λογική να μην δέχεται κανείς τόσο λογικά επιχειρήματα.

Και με αυτά, κυρίες και κύριοι, κλείνω. Έχουμε ταλαιπωρηθεί, ταλαιπωρηθήκαμε και πενθήσαμε στο Μάτι και στη Μάνδρα, τώρα δεν είχαμε τέτοιας έκτασης, μα και εδώ είχαμε νεκρούς.

Η Βουλή που συγκαλείται τώρα με τη διαδικασία του επείγοντος συγκαλείται για να ψηφίσει μέτρα ανακούφισης και μέτρα πρόβλεψης -επιμένουμε εμείς- για επόμενες αρνητικές κακές στιγμές που ίσως έρθουν, ευχόμαστε να μην έρθουν, αλλά εάν έρθουν, πρέπει να είμαστε εξοπλισμένοι.

Κυρίες και κύριοι, έχουμε από την αρχή της πανδημίας -θα έλεγα- και από την αρχή της περιόδου αυτής της Βουλής επιδείξει πραγματικά υπεύθυνη στάση. Δεν προσπαθούμε να πυροβολούμε στον ουρανό, μην περάσει κανένα πουλί και το ρίξουμε. Στοχεύουμε στα σημεία που πρέπει να κάνουμε αντιπολίτευση κατά τις δυνάμεις, τις γνώσεις, την επιστημοσύνη και τη λογική μας. Δεν συμφωνούμε με αυτούς που χτυπούν ό,τι κινείται, γιατί αυτό δεν είναι αντιπολίτευση. Εκεί, όμως, που επιμένουμε προσδοκούμε να ακουστούμε, γιατί όταν ακούγεται η Αντιπολίτευση σε μια λογική της πρόταση και η Κυβέρνηση κερδίζει -δεν κερδίζει μόνο η Αντιπολίτευση- και πάνω από όλα ο λαός για τον οποίο υποτίθεται πως όλοι αγωνιζόμαστε.

Ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, σας είδα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ας φύγουμε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, θα σας πω. Ο Κανονισμός της Βουλής λέει ότι ο Κοινοβουλευτικός Εκπρόσωπος…

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, έχει μιλήσει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με ακούτε; Όπως ζήτησε ο κ. Τσακαλώτος, εγώ πρέπει να αποδεχτώ τον Κανονισμό.

Κύριε Λιβανέ, θα πάρετε όλο τον χρόνο της δευτερολογίας σας ή μόνο δύο λεπτά;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Γιαννούλη, συγγνώμη, μίλησα και πριν λιγότερο από δώδεκα λεπτά. Ήθελα απλά να ευχαριστήσω τον κ. Λοβέρδο για την παραπομπή στην ομιλία μου και να πω απλά ότι η Κυβέρνηση της Νέας Δημοκρατίας και η Νέα Δημοκρατία όταν ήταν στην αντιπολίτευση δεν είπε ποτέ ότι θα εμπόδιζε αυτή τη Συνθήκη των Πρεσπών και την ένταξη της γείτονος στην Ευρωπαϊκή Ένωση. Είπαμε συγκεκριμένα ότι θα ελέγχουμε την εφαρμογή των…

**ΣΟΦΙΑ ΒΟΥΛΤΕΨΗ:** Τριάντα τριών.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:**…τριάντα τριών, όπως λέει η κ. Βούλτεψη, κεφαλαίων της συμφωνίας και θα ελέγχουμε την τήρηση των συμφωνηθέντων και αυτό θα κάνουμε.

Ως προς την Κύπρο, είναι σαφές -και θέλω να το πω για άλλη μία φορά- ότι η Ελλάδα, η ελληνική Κυβέρνηση στηρίζει πάντα την Κυπριακή Δημοκρατία με όλες μας τις δυνάμεις και όλα τα μέσα και όπως έχει ανακοινώσει ήδη η Κυβέρνηση, στηρίζουμε σταθερά τη θέση της Κύπρου για την εφαρμογή της απόφασης του Συμβουλίου της Ευρωπαϊκής Ένωσης, σχετικά με την επιβολή στοχευμένων κυρώσεων όσον αφορά στις παράνομες δραστηριότητες της Τουρκίας στην ΑΟΖ της Κύπρου. Και είναι σαφές και αυτό, απλά για να καταχωρισθεί στα Πρακτικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ορίστε, κύριε Γιαννούλη, έχετε τον λόγο. Ελπίζω και εσείς να είστε μέσα στον χρόνο, για να μπορέσετε να δείξετε το παράδειγμα στους υπόλοιπους, επειδή πραγματικά…

**ΑΝΔΡΕΑΣ ΛΟΒΕΡΔΟΣ:** Τι ώρα θα τελειώσει; Οι συμπρόεδροί σας μας λένε ότι θα τελειώσει στις 18.00΄.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν νομίζω, δεν υπάρχει τέτοια πρόβλεψη.

**ΑΝΔΡΕΑΣ ΛΟΒΕΡΔΟΣ:** Αφού είναι ο κοινοβουλευτικός έλεγχος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει τέτοια πρόβλεψη.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Οφείλω να ομολογήσω, κύριε Πρόεδρε, ότι είστε πάρα πολύ καλός στο μασάζ πριν ανέβει ο ομιλητής, προκειμένου να εξοικονομήσει χρόνο.

Βέβαια, θέλω να κάνω μία διόρθωση, αγαπητέ Κοινοβουλευτικέ Εκπρόσωπε της Νέας Δημοκρατίας. Κατ’ αρχάς συγχωρήστε με για την επιλογή μου να φοράω σήμερα blue jean, γιατί απ’ ό,τι μαθαίνω υπάρχει και νέο dress code ή επιτιμητικά σχόλια για το πώς ντύνονται πλέον οι πολιτικοί Αρχηγοί.

Θέλω, λοιπόν, κύριε Κοινοβουλευτικέ Εκπρόσωπε, να σας διορθώσω. Σε αυτό το Βήμα ο κ. Μητσοτάκης είχε σχηματίσει τη λέξη «βέτο». Υπάρχει και το βέτο. Είναι η ακριβής μεταφορά σε ό,τι αφορά την ενταξιακή διαδικασία σε ΝΑΤΟ και Ευρωπαϊκή Ένωση.

Επίσης, εάν παρακολουθείτε το διαδίκτυο, θα πρέπει να έχετε δει ένα βίντεο του συναδέλφου σας σημερινού Αναπληρωτή Υπουργού Εσωτερικών με αρμοδιότητα τη Μακεδονία και τη Θράκη, ο ΥΜΑΘ, όπως λέμε, ο οποίος μόλις χθες, ο κ. Καράογλου, μακεδονομάχος από τους λίγους, καλωσορίζει τον Υπουργό Εξωτερικών της Βόρειας Μακεδονίας στο βαλκανικό φόρουμ που τελείωσε χθες και λέει επί λέξει «Χαίρομαι πάρα πολύ που είμαστε σύμμαχοι στο ΝΑΤΟ. Θα χαρώ ακόμα περισσότερο, όταν θα γίνουμε και εταίροι στην Ευρωπαϊκή Ένωση».

Σε αυτό το βίντεο, κύριε Κοινοβουλευτικέ Εκπρόσωπε, ακολουθεί η δήλωσή του στις 5 Ιουλίου του 2019. Θέλετε να σας τη μεταφέρω; Είναι αναρτημένη στο YouTube. Μπορεί να την ψάξει η κ. Βούλτεψη που μιλάει στο κινητό. Θεόδωρος Καράογλου: «Εβδομήντα βέτο θα θέσουμε, εβδομήντα ενστάσεις θα καταθέσουμε, για να μη μπουν ποτέ στην Ευρωπαϊκή Ένωση και το ΝΑΤΟ».

Βέβαια, όλα αυτά γίνονται τη στιγμή -δεν ξέρω αν το γνωρίζετε- που μια ιστορική συμφωνία, όπως αυτή των Πρεσπών, συνοδεύεται από μια ιστορική λαθροχειρία. Μόλις πριν λίγα λεπτά, το Υπουργείο Εξωτερικών έβγαλε ορθή επανάληψη. Απαλείφεται -αυτή είναι η Ελλάδα του Κυριάκου Μητσοτάκη!- μετά από τέσσερις ώρες ο όρος «ιστορική συμφωνία», για να γίνει «μνημείο σταθερότητας». Έλεος! Έλεος! Δεν υπάρχει πάτος σ’ αυτό το βαρέλι της υποκρισίας σας, μετά τον θόρυβο που δημιουργήθηκε;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ορθή επανάληψη!

**ΣΟΦΙΑ ΒΟΥΛΤΕΨΗ:** Ορθή επανάληψη!

**ΧΡΗΣΤΟΣ ΓΙΑΝΝΟΥΛΗΣ:** Αστειεύεστε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι!

**ΧΡΗΣΤΟΣ ΓΙΑΝΝΟΥΛΗΣ:** Όλα είναι απλά σ’ αυτή τη χώρα! Οι μάσκες βγαίνουν πάνες-βρακάκια, οι ιστορικές συμφωνίες γίνονται μνημεία. Μα, σοβαρευτείτε, κυρία Βούλτεψη, έχετε ευθύνη για μια χώρα! Μη γελάτε!

Στην Καρδίτσα ξέρετε, δεν γελάνε με τις δικές σας λαθροχειρίες. Κλαίνε μέσα στις λάσπες! Και είναι νεοδημοκράτες που όταν αντίκρισαν μπροστά τους τον Αλέξη Τσίπρα, του είπαν το εξής απλό, αφοπλιστικό και ανθρώπινο: «Κύριε Τσίπρα, είμαστε δεξιοί. Δεν σας ψηφίσαμε. Όμως, τρεις μέρες είμαστε παρατημένοι στο έλεος του Θεού». Αυτοί είναι άνθρωποι, δεν είναι κομματικοί εγκάθετοι.

Πάμε παρακάτω. Πάμε στην ιστορική συμφωνία των Πρεσπών που μετατράπηκε μετά από λίγες ώρες σε μνημείο συνεργασίας. Θέλω να σας θυμίσω ότι συνοδεύτηκε και από τη μεγαλύτερη ιστορική πολιτική απάτη της παράταξής σας, όταν υποδαυλίζατε, όταν ανεχόσασταν τις βόμβες μολότοφ οι οποίες έμπαιναν στα σπίτια Βουλευτών του ΣΥΡΙΖΑ, όταν δεν λέγατε κουβέντα για όλους αυτούς που έκαναν επιθέσεις σε πολιτικούς σας αντιπάλους και όταν ψιθυρίζατε κάτω από το αυτί «μη στεναχωριέστε, εμείς θα την ακυρώσουμε». Εσείς οι μεγάλοι τιμητές της πατρίδας και της Μακεδονίας! Και σήμερα ήρθε πάλι η ιστορία να σας τιμωρήσει, γιατί η πολιτική απάτη έχει ξεπεράσει κάθε προηγούμενο.

Έρχομαι και στα υπόλοιπα ζητήματα με μία παρατήρηση που θα κάνω με πολύ σεβασμό στον κ. Λοβέρδο. Και επειδή τα ελληνικά του είναι πάρα πολύ καλά, εγώ θα προτιμούσα και θα σας συμβούλευα, κύριε Λοβέρδο, όσο κι αν υπολείπομαι σε κοινοβουλευτική εμπειρία, αντί της πλειοδοσίας σε ό,τι αφορά τις προτάσεις -αν αναφερόσασταν στην Αξιωματική Αντιπολίτευση- να χρησιμοποιούσατε τον ρεαλισμό και την πραγματικότητα. Δεν είναι πλειοδοσία πολιτική, όταν προσπαθείς να υπάρχει μια επάρκεια στην κάλυψη των αναγκών. Και αυτό είναι υπαρκτό.

**ΑΝΔΡΕΑΣ ΛΟΒΕΡΔΟΣ:** Δίνω τρία, δώσε τέσσερα.

**ΧΡΗΣΤΟΣ ΓΙΑΝΝΟΥΛΗΣ:** Ωραία! Εγώ, όμως, θα σας προσθέσω κι άλλες περιοχές, γιατί είμαστε εδώ επί του συγκεκριμένου. Χαλκιδική, Εύβοια, Λαγκαδάς Θεσσαλονίκης. Πρόκειται για επίσης παρατημένες περιοχές που σημαντικά κομμάτια τους καταστράφηκαν το τελευταίο διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω και με κάτι τελευταίο, κύριε Πρόεδρε, για λίγα δευτερόλεπτα. Δεν θα σας φάω πολύ χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι δικός μου ο χρόνος, κύριε συνάδελφε

**ΧΡΗΣΤΟΣ ΓΙΑΝΝΟΥΛΗΣ:** Θα κλείσω, λοιπόν, με το θέμα της παιδείας. Νιώθω πραγματικά ντροπή, νιώθω προσβεβλημένος που σήμερα η κ. Κεραμέως ήρθε μέσα σε αυτό το νομοσχέδιο-σκούπα, σε αυτό το νομοσχέδιο-σουπερμάρκετ, σε αυτό το νομοσχέδιο-club sandwich, όπως θέλετε πείτε το -γιατί μας κουνάτε και το δάχτυλο της καλής νομοθέτησης και μας εγκαλείτε να παραμένουμε εντός του θέματος των νομοθετικών ρυθμίσεων και νομοσχεδίων- να εισηγηθεί μόνο ότι οι εκλογές για τα υπηρεσιακά συμβούλια θα γίνονται Σάββατο. Μπράβο! Χειροκροτά το κομματικό σας ακροατήριο! Μεγάλη μεταρρύθμιση, την ώρα που συνωστίζονται και συγχρωτίζονται είκοσι πέντε και είκοσι έξι παιδιά μέσα σε μία τάξη, την ώρα που στο 25ο Νηπιαγωγείο της Θεσσαλονίκης βάλατε νήπια και προνήπια να κατεβαίνουν δεκαοκτώ σκαλιά για το πρώτο υπόγειο, για να είναι η πρώτη επαφή στη ζωή τους με το δημόσιο σχολείο. Είναι εξαιρετικά μεγάλη η μεταρρύθμιση της κ. Κεραμέως σήμερα για τις εκλογές του Σαββάτου. Το ήθελε η ομάδα αλήθειας, το ήθελαν οι ψηφοφόροι σας.

Όμως, στο 29ο Δημοτικό Σχολείο, κυρία Βούλτεψη, καταστρέψατε…

**ΣΟΦΙΑ ΒΟΥΛΤΕΨΗ:** Δεν χτίσατε σχολεία!

**ΧΡΗΣΤΟΣ ΓΙΑΝΝΟΥΛΗΣ:** Ακούστε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Καταστρέψατε αθλητικές εγκαταστάσεις που ήταν και χώρος συγκέντρωσης σε περίπτωση σεισμού, για να βάλετε κοντέινερ.

**ΣΟΦΙΑ ΒΟΥΛΤΕΨΗ:** Χτίσατε σχολεία; Δεν το θυμάμαι!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Βούλτεψη!

**ΧΡΗΣΤΟΣ ΓΙΑΝΝΟΥΛΗΣ:** Έχετε στο DNA σας τη διακοπή;

**ΣΟΦΙΑ ΒΟΥΛΤΕΨΗ:** …(Δεν ακούστηκε)

**ΧΡΗΣΤΟΣ ΓΙΑΝΝΟΥΛΗΣ:** Δεν κλέψαμε για να χτίσουμε σχολεία, κυρία Βούλτεψη. Αφήστε τα αυτά! «Στο σπίτι του κρεμασμένου δεν μιλάνε για σκοινί»!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, δεν το επιτρέπω αυτό που γίνεται!

Κύριε Γιαννούλη, σας παρακαλώ συνεχίστε για λίγα δευτερόλεπτα. Μου είπατε ένα δευτερόλεπτο και έχετε πάρει ένα λεπτό.

**ΧΡΗΣΤΟΣ ΓΙΑΝΝΟΥΛΗΣ:** Τι να κάνω, κύριε Πρόεδρε, όταν προκαλούμαι από τους μόνιμους διακόπτοντες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Γιαννούλη. Έχετε άλλα 15 δευτερόλεπτα.

**ΧΡΗΣΤΟΣ ΓΙΑΝΝΟΥΛΗΣ:** Όλα αυτά δεν καλύπτονται ακόμα κι αν δώσετε δισεκατομμύρια στα κανάλια! Τα «χαρτζιλίκια Πέτσα», το «Πετσόδεντρο» και όλες αυτές οι προσπάθειες χειραγώγησης θα σας οδηγήσουν σε εντελώς διαφορετικό μονοπάτι.

Εάν πραγματικά θέλετε να ανορθώσει αυτός ο τόπος, επενδύστε σε πραγματικές μεταρρυθμίσεις και παρεμβάσεις για τη δημοκρατία, για τον Κοινοβουλευτισμό, για την ισηγορία και για την ισοτιμία στον δημόσιο διάλογο.

Είναι ντροπή σήμερα που το ισοζύγιο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε!

**ΧΡΗΣΤΟΣ ΓΙΑΝΝΟΥΛΗΣ:** Τελειώνω, κύριε Πρόεδρε.

Είναι ντροπή, θα έπρεπε να ντρέπεστε και ως δημοσιογράφος, κυρία Βούλτεψη, που το ισοζύγιο σήμερα στον δημόσιο λόγο είναι 90%...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, σας παρακαλώ! Θα μπούμε σε προσωπική συζήτηση τώρα. Επιλέξατε τώρα στο τέλος να δημιουργήσετε ένα θέμα για να μπούμε σε προσωπική αντιπαράθεση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επιτρέψτε μου στην κυριολεξία μόνο δύο λέξεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, από τα πέντε λεπτά έχετε φτάσει στα οκτώ!

**ΧΡΗΣΤΟΣ ΓΙΑΝΝΟΥΛΗΣ:** Είναι ντροπή το ισοζύγιο της δημόσιας συζήτησης να είναι 85% Υπουργοί, Αναπληρωτές και υμνητές της Νέας Δημοκρατίας και το υπόλοιπο 15% να είναι Αξιωματική Αντιπολίτευση, ΚΙΝΑΛ, ΜέΡΑ25 και τα υπόλοιπα κόμματα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, έχετε κάτω δύο συναδέλφους σας που ήταν πρώην Υπουργοί στην προηγούμενη Κυβέρνηση των τεσσεράμισι ετών και η Βουλή έκανε ακριβώς το ίδιο, όπως λέει ο Κανονισμός. Θέλω να πιστεύω ότι ο κ. Βούτσης στάθηκε στο ύψος των περιστάσεων και έκανε αυτό που λέει ο Κανονισμός. Αυτό κάνουμε και εμείς σήμερα. Εντάξει;

**ΧΡΗΣΤΟΣ ΓΙΑΝΝΟΥΛΗΣ:** Δεν σας έψεξα για κάτι, κύριε Πρόεδρε.

**ΣΟΦΙΑ ΒΟΥΛΤΕΨΗ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δυστυχώς, όπως είδατε, κύριε Γιαννούλη, με αφορμή τη δική σας αναφορά και βάσει του Κανονισμού, η κ. Βούλτεψη ζητά τον λόγο επί προσωπικού.

**ΧΡΗΣΤΟΣ ΓΙΑΝΝΟΥΛΗΣ:** Ξέρετε πόσες φορές μου έχετε αφαιρέσει ένα λεπτό;

**ΣΟΦΙΑ ΒΟΥΛΤΕΨΗ:** Προφανώς και δεν ντρέπομαι για τίποτα. Είναι προφανές ότι δεν ντρέπομαι για τίποτα. Έχω κάνει τη δουλειά μου για την πατρίδα μου και ως δημοσιογράφος και ως πολιτικός και δεν έχω διαψευστεί ποτέ για ό,τι έχω πει ή έχω κάνει.

Επίσης, κύριε Γιαννούλη, θέλω να σας θυμίσω ότι αυτή η παρατήρηση που σας έκανα, ενώ εσείς προηγηθήκατε για να αναφερθείτε σε μένα, ήταν ότι πέντε χρόνια που ήσασταν στην εξουσία δεν χτίσατε σχολεία. Έτσι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, δεν υπάρχει προσωπικό, κυρία Βούλτεψη.

**ΣΟΦΙΑ ΒΟΥΛΤΕΨΗ:** Άρα, λοιπόν, δεν μπορείτε να ζητάτε κάτι το οποίο δεν κάνατε εσείς!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Βούλτεψη, δεν υπάρχει προσωπικό.

**ΣΟΦΙΑ ΒΟΥΛΤΕΨΗ:** Και δεν καταλαβαίνω γιατί να ντρέπομαι γι’ αυτό.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καββαδάς.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):**Βάσει του Κανονισμού, έχει ένα λεπτό, για να τεκμηριώσει το προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Θεωρώ προσωπική προσβολή…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο για να τεκμηριώσετε το προσωπικό, για να καταλάβει η Αίθουσα και οι συνάδελφοί σας το παράλογο.

**ΧΡΗΣΤΟΣ ΓΙΑΝΝΟΥΛΗΣ:** Λιγότερο από ένα λεπτό θα χρειαστώ, κύριε Πρόεδρε, για το γεγονός ότι όταν κάποιος ξύνεται στη γκλίτσα του τσομπάνη και διακόπτει, θα τα ακούει. Αυτές οι ηρωικές και πένθιμες εξομολογήσεις είναι μέσα στο στοιχείο της πολιτικής απάτης. Δεν την έψεξα προσωπικά την κ. Βούλτεψη.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, τόσο τον κ. Γιαννούλη όσο και την κ. Βούλτεψη.Πιστεύω ότι πρέπει να κλείσει το θέμα και ο καθένας κατανοεί τι συνέβη εδώ πέρα στην Αίθουσα

**ΣΟΦΙΑ ΒΟΥΛΤΕΨΗ:** Κύριε Πρόεδρε, θέλω να αναφερθείτε σε αυτό που είπε ο κ. Γιαννούλης, στο ότι μίλησε για πολιτική απάτη.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Σας παρακαλώ, εγώ δεν είμαι εδώ πέρα για να κρίνω. Κοιτάξτε. Εγώ έχω ζήσει και μνημόνια και σκίσιμο μνημονίων και έχω ζήσει και το μακεδονικό και πολλά άλλα. Δεν μου επιτρέπεται από τη θέση μου να μιλήσω για αυτά τα θέματα.

Σας παρακαλώ, όμως, για όλους τους συναδέλφους που είναι εδώ και περιμένουν υπομονετικά να ακούσουν τους επόμενους ομιλητές να τους σεβαστείτε και να δώσουμε τον λόγο στον κ. Αθανάσιο Καββαδά από τη Νέα Δημοκρατία.

**ΣΟΦΙΑ ΒΟΥΛΤΕΨΗ:** Επομένως, να δεχθούμε ότι δεν έχει σημασία αυτό που είπε ο κ. Γιαννούλης.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Εγώ δεν δέχομαι τίποτα, κυρία Βούλτεψη, αλλά δεν μπορώ να κάνω κάτι.

**ΣΟΦΙΑ ΒΟΥΛΤΕΨΗ:** Να γραφτεί στα Πρακτικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν μπορείτε εσείς και ο κ. Γιαννούλης να μονοπωλήσετε το ενδιαφέρον. Πώς να το κάνουμε; Δυστυχώς είστε και οι δύο τηλεοπτικοί, αλλά είμαστε εντός της Βουλής.

Παρακαλώ, κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Ο προηγούμενος ομιλητής μίλησε για οκτώμισι λεπτά και δενακούσαμε ούτε μία λέξη για το νομοσχέδιο, ακούσαμε μόνο γενική πολιτική. Εγώ, λοιπόν, σήμερα ήρθα να μιλήσω για το νομοσχέδιο.

Κύριε Υπουργέ, κυρίες και κύριοι συνάδελφοι, οι επιπτώσεις της πανδημίας στην οικονομική και κοινωνική ζωή ήδη εδώ και επτά μήνες αποτελούν τον κανόνα και επιβάλλουν τη διαρκή λήψη μέτρων. Ταυτόχρονα, όμως, υπάρχουν αστάθμητοι παράγοντες, όπως η θεομηνία «Ιανός» που έπληξε τη χώρα πριν δέκα μέρες.

Η περιφέρειά μου, η Λευκάδα, γλίτωσε με τις λιγότερες μάλλον ζημιές συγκριτικά με τις άλλες περιοχές, όμως έχουμε αρκετές καταστροφές σε υποδομές και μεγάλες ζημιές σε ιδιωτικές περιουσίες, σπίτια, επιχειρήσεις και καλλιέργειες.

Και θέλω εδώ να εκφράσω τη συμπαράστασή μου στον συνάδελφό μου από την Κεφαλονιά, τον Παναγή Καππάτο, ο οποίος διαμαρτύρεται ότι από το πρωί ακούμε για την Καρδίτσα και δεν ακούμε για την Κεφαλονιά. Λοιπόν, είμαστε σε όλες τις περιοχές, κύριε Καππάτο και στηρίζουμε όλες αυτές τις περιοχές που επλήγησαν από τον «Ιανό»

Γι’ αυτό και είμαι βέβαιος ότι το νησί μου και οι συμπολίτες μου θα καλωσορίσουν και αυτοί, όπως όλοι όσοι επλήγησαν από τον «Ιανό», το σημερινό νομοσχέδιο. Η στήριξη στους πληγέντες από τα ακραία καιρικά φαινόμενα δεν περιορίζεται μόνο στην οικονομική ενίσχυση των 5.000 χιλιάδων ευρώ για κάθε πολίτη και νοικοκυριό και των 8.000 ευρώ για κάθε επιχείρηση Επεκτείνεται και σε πεδία όπως η αναστολή καταβολής φορολογικών οφειλών μέχρι τις 18 Μαρτίου του 2021, αλλά και η αναστολή πλειστηριασμών και αναγκαστικών μέτρων για έναν χρόνο.

Επιπλέον, δίνεται η δυνατότητα σε επιχειρήσεις πληγέντων περιοχών να θέτουν σε αναστολή τις συμβάσεις εργασίας των εργαζομένων τους για χρονικό διάστημα έως τρεις μήνες. Η ρύθμιση αυτή έχει στόχο να διασφαλίσει τις θέσεις απασχόλησης και να διευκολύνει τις επιχειρήσεις.

Ειδικά για το νησί μου το μέτρο αφορά τη δημοτική ενότητα Απολλωνίων, που ήταν και αυτή που δέχτηκε το ισχυρότερο πλήγμα από τον κυκλώνα, τις κοινότητες Πόρου και Φτερνού και τις δημοτικές ενότητες Καλάμου και Καστού, τα δύο μικρά απομακρυσμένα νησάκια της περιφέρειάς μου.

Οι απολύσεις απαγορεύονται κατά τη διάρκεια της ρύθμισης, αλλά και για τρεις επιπλέον μήνες μετά τη λήξη της αναστολής. Ταυτόχρονα για τους εργαζόμενους προβλέπεται έκτακτη οικονομική ενίσχυση ύψους 534 ευρώ.

Κυρίες και κύριοι συνάδελφοι, ένα οριζόντιο χαρακτηριστικό των μέτρων που λαμβάνονται είναι η πρόνοια για την ταχεία εφαρμογή τους. Για πρώτη φορά εκταμιεύονται άμεσα πόροι για αποζημιώσεις και ενεργοποιούνται ουσιαστικά μέτρα στήριξης.

Τον ίδιο σκοπό εξυπηρετεί η τροπολογία που επιτρέπει στις περιφέρειες και ιδίως σε εκείνες που έχουν ελλείψεις προσωπικού ή σε νησιωτικές να συγκροτούν επιτροπές εκτίμησης και καταγραφής με τη συμμετοχή υπαλλήλων άλλων υπηρεσιών και μελών του Τεχνικού και Οικονομικού Επιμελητηρίου. Έτσι θα επιταχυνθεί η καταγραφή και εκτίμηση των ζημιών και δεν θα καθυστερεί η καταβολή των αποζημιώσεων.

Τέλος, η παράταση ισχύος του μειωμένου συντελεστή ΦΠΑ 13% σε μεταφορές και μη αλκοολούχα ποτά εστίασης μέχρι τις 30 Απριλίου του 2021 είναι ένα ακόμη μέτρο που θα στηρίξει τον τουρισμό και την εστίαση, δύο κλάδους που αντιμετωπίζουν σοβαρά προβλήματα από τις αρνητικές επιπτώσεις της πανδημίας.

Βεβαίως, τα μέτρα που έρχονται είτε με νομοσχέδιο είτε με υπουργικές αποφάσεις είναι πολύ περισσότερα και δεν περιορίζονται σε αυτά του παρόντος νομοσχεδίου. Κλείνοντας, θα ήθελα να προτείνω οι δήμοι που έχουν υποστεί ζημιές να μπουν σε προτεραιότητα σε ό,τι αφορά την ένταξη έργων που προτείνουμε στο χρηματοδοτικό πρόγραμμα «Αντώνης Τρίτσης», αλλά και κατά την αξιοποίηση των πόρων του Ταμείου Ανάκαμψης.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, στη Λευκάδα παρόμοιες πλημμύρες και καταστροφές είχαμε τρεις φορές μέσα στα τελευταία τέσσερα χρόνια στις ίδιες ακριβώς περιοχές στη νότια Λευκάδα και συγκεκριμένα στη Βασιλική. Με δεδομένη την κλιματική αλλαγή τέτοια φαινόμενα θα τα ζούμε πλέον με μεγαλύτερη συχνότητα, γι’ αυτό χρειάζεται ένα ενιαίο ολοκληρωμένο σχέδιο αντιμετώπισης των προβλημάτων στην πηγή και στο σύνολό τους, όχι αποσπασματικές παρεμβάσεις, όχι «μπαλώματα», αλλά ολοκληρωμένα έργα και υποδομές αντιπλημμυρικής προστασίας.

Κυρίες και κύριοι συνάδελφοι, η Κυβέρνηση αποδεικνύει διαρκώς και καθημερινά ότι και τα αντανακλαστικά διαθέτει και την τόλμη και την πολιτική βούληση να ανταποκριθεί σε όλα τα απρόβλεπτα αντίξοα γεγονότα που συμβαίνουν. Από τα ελληνοτουρκικά και το μεταναστευτικό μέχρι την πανδημία και τον «Ιανό» σε κάθε της βήμα δείχνει αποφασιστικότητα, σχέδιο αλλά και τόλμη και ευελιξία. Αυτές τις πολιτικές αρετές άλλωστε διακρίνει η πλειοψηφία των πολιτών που σε κάθε ευκαιρία επαναδιατυπώνει την προτίμησή της και μάλιστα με διαφορά στη Νέα Δημοκρατία και ακόμα περισσότερο στον ίδιο τον Πρωθυπουργό, Κυριάκο Μητσοτάκη.

Το νομοσχέδιο, όμως, που συζητάμε αφορά όλους τους πληγέντες χιλιάδες συνανθρώπους μας που είδαν σπίτια και επιχειρήσεις να καταστρέφονται. Δεν μπορεί να το σταματήσουν κομματικά στεγανά. Η ψήφισή του σήμερα είναι έμπρακτη στήριξη στους πληγέντες και ουσιαστική στήριξη στην προσπάθεια να βγουν όρθιοι οι άνθρωποι, οι κοινότητες και η οικονομία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο συνάδελφο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο για μια νομοτεχνική βελτίωση.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Θα ήθελα να καταθέσω απλώς νομοτεχνικές βελτιώσεις. Και όταν λέω νομοτεχνικές εννοώ απλά σε μια σειρά από υπουργικές τροπολογίες που έχουν κατατεθεί.

(Στο σημείο αυτό ο Υπουργός Οικονομικών, κ. Χρήστος Σταϊκούρας, καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 298)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κύριε Γκιόλα, έχετε τον λόγο για πέντε λεπτά.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Δεν θα υπεισέλθω και εγώ στη διελκυστίνδα αν ο ατάραχος Πρωθυπουργός μας διέθεσε το Σαββατοκύριακό του κάπου αλλού και πήγε την τέταρτη, την τρίτη ή την πέμπτη μέρα να επισκεφθεί τις πληγείσες από τις υπέρμετρες καταστροφές περιοχές και ειδικά την Καρδίτσα.

Εγώ θα αναφερθώ στον τρόπο της επίσκεψής του. Μιλάμε για μια επιτόπια επόπτευση και επαφή όχι με τους ίδιους τους παθόντες, αλλά σε ένα προστατευόμενο περιφρουρούμενο περιβάλλον, απλή διέλευση σε κλειστή σύσκεψη φορέων και υπηρεσιακών παραγόντων που εν πολλοίς ενέχονται και για τα αποτελέσματα των καταστροφών και τις ζημιές που επήλθαν.

Ας δούμε τώρα, όμως, μια και είναι ο κύριος Υπουργός εδώ, εάν τα επανορθωτικά μέτρα που λάβατε είναι ικανά και επαρκή για να καλύψουν τις πρωτοφανείς ζημιές που έπληξαν αστικές και αγροτικές περιοχές και κατέστρεψαν περιουσίες και υποδομές σε μεγάλη έκταση.

Κύριε Υπουργέ, τα είκοσι εκατομμύρια περίπου που είπατε, τα οκτώ εκατομμύρια πενήντα χιλιάδες με την γρήγορη κατάθεση και τα επόμενα δώδεκα που έπονται θα καλύψουν το λεγόμενο εξακοσάρι στις πληγείσες οικογένειες. Πράγματι τα μαθηματικά λένε ότι, αν υπολογίσουμε και τα ΑΜΕΑ, θα φτάσουν για τριάντα χιλιάδες οικογένειες.

Το θέμα και το ερώτημα είναι το εξής**:** Αρκεί αυτή η προσωρινή ενίσχυση; Το μέγεθος των ζημιών, η ένταση και η έκταση αυτών το καθιστούν στην πραγματικότητα το εξακοσάρι αυτό μια «ασπιρίνη», όταν βλέπουμε να μην λειτουργεί τίποτα, οι τοπικές αγορές να έχουν παύσει στην πραγματικότητα, οι φούρνοι μέσα στην Καρδίτσα, από ό,τι πληροφορούμαστε από τα δελτία των ειδήσεων, δεν λειτουργούν. Τρεις, οι μεγαλύτεροι δήμοι της Αργολίδας, στέλνουν τρόφιμα στους Καρδιτσιώτες.

Πώς, λοιπόν, αυτά τα 600 ευρώ θα φτάσουν για κάθε μία οικογένεια, για να περάσουν τις πέντε ή δέκα πρώτες ημέρες, που δεν έχουν πού να κατοικήσουν;

Πάμε στο δεύτερο σημείο τώρα, στα πεντοχίλιαρα για την επανόρθωση των ζημιών των κατοικιών και των επιχειρήσεων. Ξεκινάω πάλι από την Καρδίτσα. Δυστυχώς, είναι εύγλωττο. Πονάει το παράδειγμα, αλλά έτσι είναι.

Η κ. Ουρανία Σούφλα είναι η Αντιδήμαρχος Καρδίτσας. Νομίζω ότι δεν ανήκει στην παράταξη του ΣΥΡΙΖΑ. Υπολόγισε, λοιπόν, ότι πέντε χιλιάδες κατοικίες αυτή τη στιγμή χρήζουν αποκατάστασης, έχουν σχεδόν καταστραφεί. Έτσι είπε. Οι δε επιχειρηματίες την πρώτη μόλις μέρα υπέβαλαν χίλια πεντακόσια αιτήματα ομοίως για πληγείσες επιχειρήσεις, που έχουν ξεπεράσει τις τρεις χιλιάδες.

Πάμε, λοιπόν, στα νούμερα, που, κατά τον κ. Πέτσα, εμείς δεν είμαστε καλοί. Πέντε χιλιάδες κατοικίες επί 5.000 μας κάνει είκοσι πέντε εκατομμύρια. Οκτώ χιλιάδες η αποζημίωση επί πέντε χιλιάδες (μπορεί να φτάσει επί πέντε, γιατί δεν είναι μόνο η Καρδίτσα, είναι και τα χωριά) σαράντα εκατομμύρια.

Εξήντα πέντε εκατομμύρια για επανόρθωση κατοικιών, εξοπλισμών, καταστημάτων, μόνο για την πληγείσα περιοχή της Καρδίτσας. Μιλάμε για άλλους δεκαεπτά δήμους. Σύμφωνα με το νομοσχέδιο, ήταν δεκαοκτώ. Εσείς μας τους είπατε είκοσι.

Πώς, λοιπόν, θα φτάσουμε εκεί; Έχει γίνει κάποιος προϋπολογισμός; Παρακαλώ, θα θέλαμε μία απάντηση και επ’ αυτού.

Νομίζω ότι τα είπαν γλαφυρά οι συνάδελφοι από τη Συμπολίτευση -και ο κ. Κώτσος και ο κ. Τσιάρας- για τις ανάγκες που χρειάζονται για επανεκκίνηση. Μιλάμε για μία κατεστραμμένη περιοχή, για μια κατεστραμμένη περιφέρεια.

Πάμε στις υποδομές. Χρηματοδότηση δήμων και περιφερειών με 27,9 εκατομμύρια, καθώς και ένα επιπλέον κονδύλι από το Υπουργείο Υποδομών -μέσω του ΠΔΕ μάς είπατε- που μπορεί να φτάσει τα 22 εκατομμύρια, δηλαδή συνολικά 50 εκατομμύρια.

Στη σύσκεψη και την ακρόαση των φορέων ο κ. Αγοραστός μόνο για την Περιφέρεια Θεσσαλίας είπε ότι θα απαιτηθούν πάνω από 100 εκατομμύρια. «Εγώ τα υπολογίζω σε 150 εκατομμύρια» είπε επί λέξει.

Δυστυχώς, όποια εκδοχή κι αν εκλάβουμε ως ακριβέστερη, η πραγματικότητα θα καταδείξει ότι το μέγεθος των ζημιών σε δρόμους, γεφύρια, δίκτυα ύδρευσης και άρδευσης, δίκτυο της ΔΕΗ, των σιδηροδρομικών γραμμών, που τις πέταξε, όπως μας είπε ο κ. Αγοραστός, λιμενικές εγκαταστάσεις στα νησιά θα υπερβεί κατά πολύ τους υπολογισμούς αυτούς.

Είστε έτοιμοι; Υπάρχει σχετικό κονδύλι;

Πάμε στους αγρότες. Οι υποσχέσεις -υποσχέσεις για πλήρη επανόρθωση είπατε- δεν περιείχαν μία έστω πρόχειρη κοστολόγηση ή αποτίμηση. Υποσχεθήκατε, όμως, πλήρη κάλυψη.

Εδώ είμαστε, αν γίνει κάτι τέτοιο, να σας το θυμίζουμε, να προβάλουμε τις εύλογες και δίκαιες απαιτήσεις των δικαιούχων και να σας «τραβάμε και λιγάκι το μανίκι».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω σε ένα λεπτό.

Με ενδιαφέρον ακούσαμε και την υπόδειξη προς την Ελληνική Ένωση Τραπεζών.

Κύριε Υπουργέ, νομίζω εκεί αντιμετωπιστήκατε με έναν απαράδεκτο, με έναν υποτιμητικό τρόπο. Είπατε ότι μιλήσατε εσείς ημέρα εργάσιμη στο τηλέφωνο με τη γραμματέα του προέδρου της Ένωσης Ελληνικών Τραπεζών.

Νομίζω αυτό ήταν ατόπημα. Δεν έπρεπε να γίνει κάτι τέτοιο. Έπρεπε να δεσμευτεί ο πρόεδρος για τον δήθεν διακανονισμό που θα καταφέρει να κάνει προς τους πληγέντες. Γιατί δεν το σήκωσε το τηλέφωνο; Πιθανόν αυτό ακριβώς που προείπα, τον διακανονισμό, τις παροχές και την ανακούφιση που περιμένουν οι πληγέντες, δεν ήθελε να τα υποσχεθεί.

Μετ’ ου πολύ επαληθεύτηκαν αυτά τα πράγματα από τον συνάδελφο τον κ. Λάππα. Πληροφορήθηκα ότι από τη Δευτέρα -το είπε ο κύριος Τσίπρας, ακούστηκε και από τον κ. Λοβέρδο- τρέχουν οι κλητήρες με επιδοτήρια για κατασχέσεις, για εγγραφές προσημειώσεων υποθήκης. Μάλλον, δεν απηχεί την πραγματικότητα.

**ΠΡΟΕΔΡΕΥΩΝ (Αθανάσιος Μπούρας):** Κύριε συνάδελφε, παρακαλώ ολοκληρώστε.

**ΙΩΑΝΝΗΣ ΓΚΙΟΛΑΣ:** Κύριε Πρόεδε, συγγνώμη. Είχα και άλλα να πω.

Ήθελα να υποστηρίξω μία τροπολογία που έχουμε καταθέσει έξι Βουλευτές του ΣΥΡΙΖΑ.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν έχετε χρόνο.

**ΙΩΑΝΝΗΣ ΓΚΙΟΛΑΣ:** Μα, τι να κάνουμε; Να μην πούμε....

Αν δεν με είχατε διακόψει, σε μισό λεπτό θα μπορούσα να την υποστηρίξω.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε άλλον χρόνο. Είμαστε στο νούμερο...

**ΙΩΑΝΝΗΣ ΓΚΙΟΛΑΣ:** Αναφέρομαι μόνο στην αναστολή κατασχέσεων πρώτης κατοικίας, την οποία ο ίδιος ο Πρωθυπουργός υποσχέθηκε από τη ΔΕΘ. Ανέφερε συγκεκριμένα: «Δεν θα γίνει κανένας πλειστηριασμός πρώτης κατοικίας μέχρι το τέλος του 2020».

Αυτό, λοιπόν, ζητάμε και εμείς και παρακαλούμε τους κυρίους συναδέλφους από τη Συμπολίτευση να τοποθετηθούν επ’ αυτού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θα έχετε τον λόγο, αφού πω κάτι.

Παράκληση θερμή. Ο καθένας γνωρίζει ότι ο χρόνος για τους συναδέλφους Βουλευτές είναι πέντε λεπτά. Επομένως, ας κανονίσει το περιεχόμενο της ομιλίας του, έτσι ώστε να μην φτάνει στα έξι και να λέει «να υπερασπιστώ την τροπολογία».

Σας λέω ότι έχουν μιλήσει με εσάς δεκαπέντε συνάδελφοι από σαράντα έξι εγγεγραμμένους και πρέπει να ολοκληρωθεί η σημερινή συζήτηση περίπου στις επτάμισι με οκτώ η ώρα. Στις έξι ή στις επτά είχαμε πει ότι θα άρχιζαν οι επίκαιρες;

Παράκληση θερμή, ο χρόνος προειδοποίησης στα τέσσερα λεπτά να αποτελεί τη λήξη της δικής σας ομιλίας για το ένα λεπτό που μένει.

**ΙΩΑΝΝΗΣ ΓΚΙΟΛΑΣ:** Έχουμε μιλήσει μόνο δεκαπέντε Βουλευτές και έχουν περάσει επτά ώρες. Πότε θα μιλήσουμε κι εμείς;

**ΠΡΟΕΔΡΕΥΩΝ (Αθανάσιος Μπούρας):** Εγώ δεν ξέρω. Τώρα ανέλαβα. Ζήτησα και τους χρόνους να τους έχω μπροστά μου. Και στον προηγούμενο συνάδελφο, από τη Νέα Δημοκρατία, μάλιστα, τον κ. Καββαδά, εγώ στα πέντε λεπτά του είπα «ολοκληρώστε». Γι’ αυτό, θα είμαι ακριβής στην εφαρμογή του Κανονισμού.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ο κύριος συνάδελφος έκανε εν πολλοίς μια πολύ αξιόλογη τοποθέτηση. Έβαλε κάτω αριθμούς, είπε στοιχεία, ρώτησε.

Στο ερώτημά σας απαντάω ευθέως. Ναι, θα υπάρχουν οι πόροι για να καλύψουμε το σύνολο των ζημιών που θα εμφανιστούν στις εν λόγω περιοχές.

**ΙΩΑΝΝΗΣ ΓΚΙΟΛΑΣ:** Στις αγροτικές;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Προφανώς. Αρκεί να κατατεθούν αιτήματα.

Θέλω να σας ενημερώσω ότι με βάση την ημερομηνία 27 του μήνα, δηλαδή μέχρι τις 27 έχουμε δηλωμένες ζημιές σε δύο χιλιάδες τετρακόσιες δεκατέσσερις κατοικίες σε όλες αυτές τις περιοχές, σε χίλιους τριάντα επτά επαγγελματικούς χώρους -προφανώς, η συντριπτική πλειοψηφία είναι στην Καρδίτσα- σε ιερούς ναούς και δημόσια κτίρια εβδομήντα επτά, σε αποθήκες και στάβλους εννιακόσια πενήντα επτά. Κλειστά εξήντα έξι. Χωρίς ζημιές τριακόσια εξήντα τρία. Σύνολο: τέσσερις χιλιάδες εννιακόσια δεκατέσσερα.

Άρα, ναι. Θα έχουμε τους πρόσθετους πόρους να καλύψουμε, αν απαιτηθεί, αρκεί αυτό να δικαιολογηθεί.

Μια παρατήρηση μόνο. Δεν κάλεσα τη γραμματέα του Προέδρου της Ελληνικής Ένωσης Τραπεζών.

**ΙΩΑΝΝΗΣ ΓΚΙΟΛΑΣ:** Αυτήν είπατε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κάλεσα τη Γραμματέα της Ελληνικής Ένωσης Τραπεζών -μεγάλη διαφορά- να την ενημερώσω, το Σάββατο και όχι τη Δευτέρα, ότι οριοθετούμε τους δήμους που υπάρχει το πρόβλημα, ώστε αντίστοιχα το τραπεζικό σύστημα στους εν λόγω δήμους να δώσει τις αντίστοιχες πρόνοιες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα την κ. Αναστασία Γκαρά από τον ΣΥΡΙΖΑ, η οποία έχει τον λόγο για πέντε λεπτά και ακολουθεί ο κ. Κατρίνης από το Κίνημα Αλλαγής.

Ορίστε, κυρία Γκαρά.

**ΑΝΑΣΤΑΣΙΑ ΓΚΑΡΑ:** Κύριε Πρόεδρε, θα ήθελα να μου επιτρέψετε να εκφράσω απ’ αυτό το Βήμα και εγώ με τη σειρά μου τη συμπαράστασή μου στους συμπολίτες μας που επλήγησαν από τις καταστροφές λόγω των καιρικών φαινομένων τις προηγούμενες μέρες.

Θέλουμε να εκφράσουμε τη συμπαράστασή μας σε όλες και όλους αυτούς που έχουν πληγεί όλο αυτό το διάστημα της υγειονομικής και οικονομικής κρίσης, απόρροια της καταστροφικής κυβερνητικής διαχείρισης.

Στον αντίποδα, όμως, της δραματικής πραγματικότητας την οποία βιώνουν οι Έλληνες και οι Ελληνίδες πολίτες έρχεται το σημερινό νομοσχέδιο, το οποίο αποδεικνύει την αναλγησία και τον κυνισμό αυτής της Κυβέρνησης.

Εισηγείστε σήμερα μέτρα πενιχρά, ανεπαρκή να στηρίξουν τους πληγέντες συμπολίτες μας. Αναποτελεσματικά και τα μέτρα στην εστίαση, τον πολιτισμό, αλλά και την εργασία. Νομοθετείτε σαν να έχετε πάρει απόσταση από την ελληνική πραγματικότητα, αλλά και τις ανάγκες της κοινωνίας.

Ο κυνισμός, όμως, είναι τέτοιος που αντί να ασχοληθείτε, κύριοι, με ένα ευρύ πρόγραμμα πραγματικής στήριξης της κοινωνίας, εσείς με την πρώτη ευκαιρία σκέφτεστε πώς θα κάνετε φοροαπαλλαγές σε μεγαλοεπιχειρηματίες μέσω της διαφημιστικής δαπάνης, αλλά και να μοιράσετε εκ νέου δωράκια εκατομμυρίων στα κανάλια, πανελλαδικής και μόνο εμβέλειας, μέσω μιας νέας λίστας Πέτσα.

Άλλωστε -όπως είπε και η κ. Βούλτεψη- η πρώτη λίστα Πέτσα, άρα η πρώτη ενημερωτική καμπάνια, θεωρήθηκε ιδιαίτερα επιτυχημένη. Δεν ξέρουμε σε ποιο βαθμό και για ποιους θεωρήθηκε επιτυχημένη.

Λέτε λοιπόν ότι η έκπτωση φόρου στη διαφήμιση θα ενισχύσει τις επιχειρήσεις. Αναρωτιέμαι το κατάστημα ρούχων, το περίπτερο, το εστιατόριο της γειτονιάς μας, πώς ακριβώς θα ωφεληθεί απ’ αυτές τις φοροαπαλλαγές; Έχετε αντιληφθεί άραγε τι συμβαίνει στην ελληνική κοινωνία και οικονομία; Η οικονομία καταρρέει, επιχειρήσεις καθημερινά κλείνουν, εργαζόμενοι απολύονται, και τα μέτρα τα οποία προτείνετε είναι φοροαπαλλαγές σε πολύ, πολύ μεγάλες επιχειρήσεις λόγω διαφημιστικής δαπάνης;

Κυρίες και κύριοι συνάδελφοι, κύριοι Υπουργοί, στην πρώτη φάση της πανδημίας η κοινωνία αντιλαμβανόμενη την κρισιμότητα των στιγμών έδωσε στην Κυβέρνηση και χρόνο και ανοχή για να θωρακίσει το δημόσιο σύστημα υγείας αλλά και την οικονομία. Εσείς, όμως, κύριοι συνάδελφοι, κύριοι Υπουργοί, όχι μόνο δεν ενισχύσατε τις επιχειρήσεις, δεν αυξήσατε τις ΜΕΘ, δεν θωρακίσατε το σύστημα υγείας, δεν προσλάβατε γιατρούς, καθηγητές, καθαριστές αλλά και όταν ο ΣΥΡΙΖΑ κατέθεσε ένα ολοκληρωμένο πρόγραμμα άμεσης ενίσχυσης και στήριξης αυτών των κλάδων, ο κ. Πέτσας τι μας είπε; Μας ενημέρωσε ότι για όλους αυτούς τους κλάδους δεν υπάρχουν «λεφτόδεντρα». Αντ’ αυτού εκμεταλλευτήκατε την ανοχή του κόσμου για να κάνετε δουλίτσες με τα voucher, μικροπολιτική με απευθείας αναθέσεις, διορισμούς, βολέματα. Μόνη έγνοια σας οι business!

Χαρακτηριστικό παράδειγμα άλλωστε πολιτικού κυνισμού, αναλγησίας, εξαπάτησης του ελληνικού λαού είναι το άρθρο 11 του παρόντος νομοσχεδίου. Σε τόσο κρίσιμες συνθήκες η Κυβέρνηση της Νέας Δημοκρατίας έχει ως μόνη προτεραιότητα τη χορήγηση δωρεάς στα τηλεοπτικά κανάλια πανελλαδικής εμβέλειας και μάλιστα χωρίς κριτήρια, χωρίς διαφάνεια, χωρίς λογοδοσία. Κι ενώ «λεφτόδεντρα» για την κοινωνία δεν υπάρχουν –έτσι μας είπε ο κ. Πέτσας, αυτό βιώνουμε και στην καθημερινότητά μας, παρακολουθώντας και τα νομοσχέδια τα οποία προτείνονται εδώ- ξαφνικά φυτρώνουν φορτωμένα «λεφτόδεντρα» για μία νέα λίστα Πέτσα, τα οποία θα κατευθυνθούν στα ΜΜΕ.

Ενώ επιλέξατε λοιπόν να δώσετε 534 ευρώ επίδομα στους πληγέντες, δώσατε ήδη 35 εκατομμύρια ευρώ στα μίντια, αφού τους έχετε απαλλάξει και από την πληρωμή των δόσεων για τις άδειες και τώρα έρχεται και νέο μερίδιο και νέα δωράκια και νέα εκατομμύρια. Φαίνεται πως τελείωσε το γλάσο για το πασπάλισμα, εξαντλήθηκε η διάθεση κάποιων ΜΜΕ να καλύπτουν την ανεπάρκεια της Κυβέρνησης στα σκάνδαλα, τη θλιβερή πραγματικότητα.

Κύριοι, κυρίες της Κυβέρνησης η ενημέρωση των πολιτών προφανώς είναι αναγκαία. Πρέπει όμως να γίνεται με βάση την κείμενη νομοθεσία, με διαφάνεια και δημόσια λογοδοσία. Με ποια κριτήρια θα επιλέξετε τα μέσα, πόσο κοστολογείται το δευτερόλεπτο μετάδοσης, γιατί κάνετε αδιαφανή ανάθεση; Σε όλα αυτά δεν μας έχετε απαντήσει, όπως δεν μας είχατε απαντήσει και γι’ αυτά τα στοιχεία για την πρώτη λίστα Πέτσα.

Γνωρίζετε άλλωστε ότι ο ν.3592/2007 ορίζει ότι οι τηλεοπτικοί σταθμοί υποχρεούνται να μεταδίδουν δωρεάν μηνύματα κοινωνικού περιεχομένου ιδίως για θέματα υγείας, πρόνοιας κ.λπ.. Υποχρεούνται! Γιατί, δεν τηρείτε το νόμο; Όταν όλη η κοινωνία, κυρίες και κύριοι συνάδελφοι, έχει βάλει πλάτη με πολλές απώλειες, γιατί δεν ζητά η Κυβέρνηση από τα κανάλια να βάλουν πλάτη ως υποχρεούνται από τον νόμο;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ολοκληρώσω, κύριε Πρόεδρε, αλλά ζητώ την ανοχή σας όπως τη δείξατε και στους προηγούμενους.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει καμμία ανοχή σε κανέναν προηγούμενο. Κλείστε.

**ΑΝΑΣΤΑΣΙΑ ΓΚΑΡΑ:** Φαντάζομαι, όμως, πως δεν σας αφορά αυτό και δεν το έχετε καν ζητήσει.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε, κυρία Γκαρά!

**ΑΝΑΣΤΑΣΙΑ ΓΚΑΡΑ:** Ήδη ορισμένα ΜΜΕ έχουν δημοσιοποιήσει τη διάθεσή τους για δωρεάν καμπάνιες, αλλά αδιαφορείτε. Υποκριτικά επικαλείστε το επιχείρημα πως οι μιντιακές επιχειρήσεις χρειάζονται στήριξη. Εμείς λέμε ότι βέβαια και χρειάζονται στήριξη και ελάτε να συζητήσουμε μία στρατηγική για την ενίσχυση των μίντια, για την ενίσχυση της δημοκρατίας, για την ενίσχυση της δεοντολογίας, για την ενίσχυση της εργασίας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, δεν έχετε άλλο χρόνο.

**ΑΝΑΣΤΑΣΙΑ ΓΚΑΡΑ:** Ολοκληρώνω.

**ΠΡΟΕΔΡΕΥΩΝ (Αθανάσιος Μπούρας):** Όχι, έχετε ολοκληρώσει.

**ΑΝΑΣΤΑΣΙΑ ΓΚΑΡΑ:** Παρακαλώ να υπάρχει ισότητα και ίση διαχείριση στους Βουλευτές.

**ΠΡΟΕΔΡΕΥΩΝ (Αθανάσιος Μπούρας):** Θα τηρήσουμε τον Κανονισμό για όλους, γιατί υπάρχουν τριάντα ομιλητές Βουλευτές.

**ΑΝΑΣΤΑΣΙΑ ΓΚΑΡΑ:** Ολοκληρώνω, κύριε Πρόεδρε. Θα είχα ολοκληρώσει.

**ΠΡΟΕΔΡΕΥΩΝ (Αθανάσιος Μπούρας):** Όχι, ολοκληρώσατε.

Κύριε Κατρίνη, έχετε τον λόγο.

**ΑΝΑΣΤΑΣΙΑ ΓΚΑΡΑ:** Παρακαλώ, κύριε Πρόεδρε, την ανοχή σας ειλικρινά.

**ΠΡΟΕΔΡΕΥΩΝ (Αθανάσιος Μπούρας):** Δεν είναι θέμα δικό μου. Είναι θέμα όλων των συναδέλφων.

**ΑΝΑΣΤΑΣΙΑ ΓΚΑΡΑ:** Αντί αυτών όμως πανικόβλητη η Κυβέρνηση από τις συνεχόμενες αποτυχίες εξαγοράζει με δημόσιο χρήμα πολιτική στήριξη και κάλυψη. Πληρώνει με δημόσιο χρήμα ψέμα, χυδαίες επιθέσεις σε πολιτικούς αντιπάλους, φιμώνει τη διαφορετική άποψη, πληρώνει για να κρύβει ειδήσεις, να παραποιεί την αλήθεια, να δημιουργεί μια νέα πραγματικότητα.

Δυστυχώς, κύριοι συνάδελφοι, στις λάσπες της Καρδίτσας, στα αποκαΐδια της Κορινθίας, σε όλα τα αρνητικά γεγονότα δεν θάφτηκαν μόνο περιουσίες.

**ΠΡΟΕΔΡΕΥΩΝ (Αθανάσιος Μπούρας):** Κυρία Γκαρά, παρακαλώ ολοκληρώσατε. Δεν έχει άλλο χρόνο, θα κλείσω το μικρόφωνο! Κλείστε!

**ΑΝΑΣΤΑΣΙΑ ΓΚΑΡΑ:** Θάφτηκε η είδηση, θάφτηκε η αδέσμευτη ενημέρωση. Είναι λοιπόν θέμα δημοκρατίας. Είναι χτύπημα στη δημοκρατία. Αποσύρετε παρακαλώ το άρθρο 11.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Αυτό που κάνατε δεν είναι καθόλου σωστό, γιατί θα φτάσουμε να μη μιλήσουν συνάδελφοι. Αυτό θέλετε;

**ΑΝΑΣΤΑΣΙΑ ΓΚΑΡΑ:** Οι ίδιοι κανόνες να τηρούνται για όλους τους συναδέλφους!

**ΠΡΟΕΔΡΕΥΩΝ (Αθανάσιος Μπούρας):** Τηρούνται οι ίδιοι κανόνες. Εγώ τουλάχιστον αυτό τον κανόνα τηρώ. Δεν ξέρω νωρίτερα...

**ΑΝΑΣΤΑΣΙΑ ΓΚΑΡΑ:** Παρακαλώ πολύ, υπάρχουν συνάδελφοι που μιλήσανε παραπάνω χρόνο...(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Καθόλου δεν υπάρχουν. Δεν το ξέρω αυτό. Εγώ τηρώ για τον εαυτό μου τον Κανονισμό και παρακαλώ θερμά.

Τον λόγο έχει ο κ. Κατρίνης για πέντε λεπτά.

Και εγώ δεν καταλαβαίνω γιατί δεν μπορείτε να προγραμματίσετε τα πέντε λεπτά και πρέπει να φέρνετε και μένα σε δύσκολη θέση, αλλά και να καταχράστε την καλοσύνη των συναδέλφων, που δεν θα μιλήσουν.

Λοιπόν έχετε τον λόγο, κ. Κατρίνη, με θερμή παράκληση για πέντε λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Η σημερινή μας συζήτηση γίνεται στη σκιά της επίσκεψης Πομπέο στη χώρα μας, όπου βεβαίως εμείς χαιρετίζουμε και τις διμερείς διαπραγματεύσεις και τις συζητήσεις. Σε κάθε περίπτωση όμως θα πρέπει να καταστεί σαφές τόσο στον κ. Πομπέο όσο και στους Ευρωπαίους εταίρους ότι στη χώρα μας θεωρούμε το μέτωπο του ελληνισμού ενιαίο και σε κάθε περίπτωση η ωμή παραβίαση της κυπριακής ΑΟΖ από τη γείτονα χώρα δεν είναι κάτι που μένει εκτός συζήτησης και προφανώς απαιτείται επιβολή κυρώσεων και στο Συμβούλιο Κορυφής αλλά και σε οποιοδήποτε τραπέζι διαλόγου βρεθεί η χώρα μας.

Συζητάμε ένα νομοσχέδιο που περιλαμβάνει διατάξεις που στοχεύουν στην ανακούφιση των πληγών που άνοιξαν οι πρόσφατες θεομηνίες και εμείς ως Κίνημα Αλλαγής έχουμε εξαρχής ξεκαθαρίσει ότι στηρίζουμε αυτό το νομοσχέδιο, βεβαίως με παρατηρήσεις και επισημάνσεις, όπως αναφέρθηκε αναλυτικά ο εισηγητής μας ο Βασίλης Κεγκέρογλου.

Ζητούμε ενιαίες ημερομηνίες αναστολής της καταβολής των υποχρεώσεων σε δημόσιο, ασφαλιστικά ταμεία, τράπεζες, τοπική αυτοδιοίκηση, αναστολή καταβολής όλων των υποχρεώσεων στις περιοχές που έχουν πάθει πλήρη καταστροφή και όχι να έχουμε τμηματικές αναστολές, και βεβαίως το αυτονόητο, δηλαδή αυτόματη εφαρμογή των μέτρων ανακούφισης που ψηφίζουμε σήμερα στη Βουλή σε όσες περιοχές είτε έχουν υποστεί είτε υποστούν στο μέλλον και αντιμετωπίσουν ανάλογα καιρικά φαινόμενα ανεξαρτήτως της έκτασης. Γιατί αν καταστραφούν δεκαπέντε ή χιλιάδες κατοικίες δεν σημαίνει ότι αυτοί οι οποίοι καταστράφηκαν, και είναι δεκαπέντε σε μία περιοχή, έχουν ανάγκη λιγότερης στήριξης απ’ ό,τι οι συμπατριώτες μας στην Καρδίτσα.

Αναφέρθηκε για το Ηράκλειο ο κ. Κεγκέρογλου. Θέλω κι εγώ να πω ότι και στην Ηλεία είχαμε ακραία καιρικά φαινόμενα, κύριε Υπουργέ, όπως χαλαζοπτώσεις, ανεμοθύελλες στο Γιαννιτσοχώρι, στο Νεοχώρι, στον Δήμο της Ζαχάρως σε πάρα πολλά χωριά, όπως και στον δήμο του Πύργου. Θέλω να πιστεύω ότι θα υπάρχει ανάλογη εφαρμογή των μέτρων ανακούφισης και στους κατοίκους των περιοχών αυτών οι οποίοι έχουν υποστεί ολική καταστροφή, έστω και αν είναι μεμονωμένες περιπτώσεις.

Χρειάζεται λοιπόν η εφαρμογή οριζόντιων μέτρων με άμεση ανακούφιση, χωρίς γραφειοκρατία -βέβαια μην υιοθετήσετε το μοντέλο του κ. Καραμανλή το 2007 στην Ηλεία με τα τριχίλιαρα, γιατί ξέρουμε τις παρενέργειες, κύριε Υπουργέ- και εξατομίκευση των ζημιών σε επιχειρήσεις, σε εγκαταστάσεις, καλλιέργειες, με χορήγηση των επιδοτήσεων ιδιαίτερα στους παραγωγούς που έχουν υποστεί ολική καταστροφή, άμεση ενεργοποίηση του ΕΛΓΑ, διαφάνεια, αντικειμενικότητα και αμεσότητα.

Πέρα όμως από τα μέτρα τα οποία θα είναι νόμος σε λίγες ώρες από τώρα -και ελπίζω να εφαρμοστούν το συντομότερο δυνατό, για να φτάσουν στους ανθρώπους οι οποίοι έχουν υποστεί την καταστροφή- υπάρχει πικρή γεύση για την προετοιμασία του κρατικού μηχανισμού για την αντιμετώπιση προληπτικά τέτοιων φαινομένων. Η αυτοδιοίκηση επιρρίπτει ευθύνες στο κράτος, το κράτος λέει ότι κάποια πράγματα είναι ευθύνη της αυτοδιοίκησης.

Μένει, λοιπόν, το ερώτημα: Είναι τελικά προετοιμασμένη η Κυβέρνηση; Βλέπουμε και με το αλαλούμ που έγινε με την έναρξη της σχολικής χρονιάς, αλλά και με το άρθρο 10, όπου σήμερα ψηφίζουμε τη χρηματοδότηση για αναπληρωτές και ωρομίσθιους εκπαιδευτικούς, ότι στον τομέα της εκπαίδευσης δεν ήταν προετοιμασμένη.

Το σύστημα υγείας ήταν θωρακισμένο και στελεχωμένο επαρκώς; Νομίζω είχε γίνει αναλυτική συζήτηση. Σήμερα παρατείνονται προθεσμίες, με την τροπολογία 481, για χρήση ιδιωτικών κλινών ΜΕΘ, αποδοχή δωρεών, λειτουργία υπαίθριων αγορών, αποστολή δεδομένων τιμών από τα σουπερμάρκετ.

Και ρωτάω εγώ. Μήπως ξεπεράσαμε την κρίση της πανδημίας και έπρεπε σήμερα να παρατείνουμε αυτές τις προθεσμίες; Μήπως αυτό είναι απόδειξη ότι η Κυβέρνηση είχε εφησυχάσει και ήθελε να περάσει ένα λάθος μήνυμα ότι αφήσαμε πίσω την κρίση και τώρα τρέχει να παρατείνει αυτά που έπρεπε να έχει παρατείνει εδώ και πάρα πολύ καιρό;

Δεκαέξι μέρες πριν ο Πρωθυπουργός ανακοίνωσε δώδεκα μέτρα τόνωσης της οικονομίας. Μέχρι σήμερα μόνο τρία από αυτά –δύο στη σημερινή συζήτηση- έχουν έρθει στη Βουλή για να κυρωθούν και να εφαρμοστούν. Πόσο χρονικό διάστημα χρειάζεστε για να εφαρμόσετε αυτά που εξαγγέλλετε και να στείλετε το σωστό μήνυμα και στους επενδυτές και στην αγορά;

Λέτε για τον ΕΝΦΙΑ ότι τον καταργείτε σε είκοσι έξι ακριτικά νησιά. Δεν λέτε, όμως, ότι στην έβδομη μεταμνημονιακή αξιολόγηση δεσμευθήκατε ότι μέχρι το τέλος του πρώτου εξαμήνου θα εναρμονίσετε αντικειμενικές και εμπορικές αξίες, με ό,τι αυτό συνεπάγεται για τις λαϊκές συνοικίες, και θα βάλετε τρεις χιλιάδες ζώνες που είναι εκτός του συστήματος αντικειμενικών αξιών. Να το πείτε αυτό στον ελληνικό λαό και όχι να λέτε ότι θα μειώσετε τον ΕΝΦΙΑ σε αυξημένες αντικειμενικές και εμπορικές αξίες, οι οποίες θα γίνουν στο τέλος του εξαμήνου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά τους πλειστηριασμούς, ευτυχώς που η Βουλή αποφασίζει για αναστολή πλειστηριασμών και όχι η Ελληνική Ένωση Τραπεζών. Και ο ΣΥΡΙΖΑ, όμως, ο οποίος μέχρι 25 Ιουλίου έλεγε για παράταση του ν.4605, τώρα θυμήθηκε να κάνει αναστολή πλειστηριασμών μέχρι τέλος του 2020 για τους ευάλωτους δανειολήπτες. Άλλαξε και τη δική του την άποψη.

Για τα ΜΜΕ, κύριε Πρόεδρε, -κι ευχαριστώ και για την μικρή ανοχή σας- έχουμε πει ότι δεν στηρίζουμε αυτήν τη διάταξη. Θεωρούμε εντελώς άδικη την απόφαση να εξαιρεθούν τα περιφερειακά μέσα ενημέρωσης, που με την ίδια αξιοπιστία, σοβαρότητα και εγκυρότητα συμβάλλουν στην ενημέρωση των συμπολιτών μας. Ζητήσαμε κριτήρια διαφάνειας, βεβαίως παρουσίας εργαζομένων και ακροαματικότητας, θεαματικότητας και αντικειμενικότητας στην κατανομή αυτών των ποσών.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΜΙΧΑΗΛ ΚΑΤΡΙΝΗΣ:** Δεν καταλαβαίνουμε γιατί η Κυβέρνηση επιμένει στην ίδια λάθος συνταγή και αποκλείει τα περιφερειακά μέσα ενημέρωσης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα την κ. Καφαντάρη Βουλευτή του ΣΥΡΙΖΑ για πέντε λεπτά.

Τα πέντε λεπτά προβλέπονται από τον Κανονισμό στα επείγοντα νομοσχέδια. Δεν είναι περιορισμός του Προεδρείου. Αυτός είναι ο χρόνος που καθορίζεται από τον Κανονισμό της Βουλής.

Ορίστε, κυρία Καφαντάρη, έχετε τον λόγο για πέντε λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριοι της Κυβέρνησης, πόσο μακριά είστε από την πραγματικότητα! Είναι γεγονός ότι ζείτε σε μία εικονική πραγματικότητα. Μπορείτε, κύριοι της Κυβέρνησης και εσείς, οι κυβερνητικοί Βουλευτές, να κοιτάξετε τον κόσμο της Καρδίτσας και των Ιονίων Νήσων, ειδικά της Κεφαλονιάς και της Ιθάκης, στα μάτια; Πραγματικά αυτό είναι ένα ερώτημα.

Φέρνετε ένα σχέδιο νόμου, μέτρα για τον COVID-19, όπως λέτε, αποκατάσταση πληγέντων κ.λπ. και έχετε την αίσθηση ότι τελειώνετε ουσιαστικά με την αποκατάσταση από τις μεγάλες φυσικές καταστροφές που έπληξαν την πατρίδα μας με συνήθη οριζόντια μέτρα. Νομίζετε ότι κάνατε το καθήκον σας. Όμως, ποια είναι η πραγματικότητα στην Καρδίτσα και τα Ιόνια Νησιά, που θα κάνουν καιρό να συνέλθουν; Να παρουσιαστείτε στον κόσμο όταν έγινε η μεγάλη φυσική καταστροφή, η οποία τονίζω ότι ήταν ήδη γνωστή ότι θα συμβεί -η έκτασή της, βέβαια όχι, αλλά ότι θα συμβεί- δύο μέρες πριν;

Επιχειρηματολογήσατε πολύ και βρεθήκατε σε δύσκολη θέση, κύριοι της Κυβέρνησης και κύριοι Βουλευτές, να υποστηρίξετε ότι η Κυβέρνηση και οι παράγοντες της κυβερνητικής πλειοψηφίας σε όλα τα επίπεδα της δημόσιας διοίκησης ήταν παρόντες.

Η αλήθεια, όμως, είναι εντελώς διαφορετική. Έπρεπε να πάει ο ΣΥΡΙΖΑ, να πάμε εμείς οι Βουλευτές του ΣΥΡΙΖΑ, μαζί με τοπικά στελέχη, την επομένη της φυσικής καταστροφής στην Καρδίτσα, να κάνουμε μία αυτοψία για να αναγκαστούν να εμφανιστούν και οι διάφοροι κυβερνητικοί παράγοντες. Θα έλεγα, λοιπόν, ότι ήταν ανάγκη να πάει ο Αλέξης Τσίπρας για να μιλήσει πραγματικά με τον κόσμο, όπως κάναμε κι εμείς. Γιατί το χρέος μας είναι πραγματικά δίπλα στον κόσμο όταν δοκιμάζεται.

Προσπαθήσατε να το δικαιολογήσετε. Ναι –λέει- πήγαν κυβερνητικά στελέχη αμέσως, παράγοντες κ.λπ.. Με ελικόπτερα δεν βλέπεις την πραγματική κατάσταση, ούτε με συσκέψεις δύο Υφυπουργών σε κλειστό κύκλο με κάποιους τοπικούς παράγοντες στην Καρδίτσα, παραδείγματος χάριν. Μιλήσατε πραγματικά με τον κόσμο; Είδατε τα προβλήματά του από κοντά; Είδατε τις ανάγκες που έχουν οι επιχειρήσεις, που έχουν οι εργαζόμενοι, που έχουν οι αγρότες, που έχουν οι μικροί επιχειρηματίες;

Αυτή τη στιγμή οι υποδομές έχουν ουσιαστικά καταστραφεί σε μεγάλο βαθμό και αυτό είναι ιδιαίτερα έντονο και στα Ιόνια Νησιά, Κεφαλονιά-Ιθάκη -που κι εκεί πήγε ο ΣΥΡΙΖΑ- αλλά φυσικά και στην Καρδίτσα. Οι κίνδυνοι του χειμώνα πλησιάζουν. Τι έχετε εσείς να προτείνετε εκτός από κάποια οριζόντια μέτρα, τα οποία λίγο-πολύ ορίστηκαν και στην Εύβοια. Δεν ξέρω αν έχουν αποζημιωθεί -επιτρέψτε μου, νομίζω πως όχι ακόμα- οι άνθρωποι και οι επιχειρήσεις εκεί.

Θα ήθελα να πω επί του πιεστηρίου, κύριε Υπουργέ, ότι την προηγούμενη βδομάδα υπογράφτηκαν οι αποζημιώσεις για τους θανάτους στη Χαλκιδική που έγιναν ένα χρόνο πριν. Όχι! Πρέπει το κράτος, η πολιτεία, εσείς σαν Κυβέρνηση να παρέμβετε και άμεσα να υπάρχει ανακούφιση των πληγέντων και των ανθρώπων και των επιχειρήσεων και ειδικά των αγροτών, μιας και μιλάμε για μια καθαρά αγροτική περιοχή. Η οικονομία αυτού του νομού ουσιαστικά έχει καταρρεύσει γιατί και η πόλη της Καρδίτσας ζει από τον αγροτικό κόσμο, ο οποίος ουσιαστικά καταστράφηκε. Εδώ θα αναφερθώ στο ότι από τα πενήντα ένα φαρμακεία που υπάρχουν στην Καρδίτσα τα σαράντα έξι έχουν υποστεί τρομερές καταστροφές. Για αγροτική παραγωγή, φυσικά, δεν μιλάμε.

Βέβαια, ακούσαμε πολλούς από την Κυβέρνηση και Βουλευτές να ανακαλύπτουν την κλιματική αλλαγή, να λένε για εκατομμύρια τόνους νερό που έπεσε κ.λπ.. Ναι, αργά ανακαλύψατε την κλιματική αλλαγή, βέβαια. Υπάρχει η κλιματική αλλαγή, αλλά δεν είναι οι ευθύνες αποκλειστικά εκεί. Είναι η εύκολη λύση. Η κλιματική αλλαγή που υπάρχει απαιτεί μια πολιτεία να σχεδιάζει, να προγραμματίζει, να έχει σχέδια προσαρμογής στην κλιματική αλλαγή κάθε περιφέρειας.

Εμείς το 2016 κάναμε τον εθνικό σχεδιασμό προσαρμογής στην κλιματική αλλαγή, αλλά πώς προχωρούν αυτά στις περιφέρειες; Τι έργα υπάρχουν; Κάθε περιφέρεια στον προϋπολογισμό της έχει και τεχνικά έργα, έχει προϋπολογισμούς για έργα αντιπλημμυρικά κ.λπ.. Τι έγιναν όλα αυτά; Μήπως πρέπει εσπευσμένα να τα δείτε πώς προχωρούν και να δούμε και σε αυτή την κατεύθυνση πάταξης της γραφειοκρατίας και των καθυστερήσεων να βοηθήσουμε όλοι, ώστε να προχωρήσουν και να θωρακιστεί η χώρα μας στην κλιματική αλλαγή, να θωρακιστούν οι υποδομές μας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γιατί, ξέρετε, υπάρχουν και ορεινές περιοχές, ειδικά στην Καρδίτσα τώρα που οι υποδομές έχουν πέσει, οκτώ μέρες μετά την καταστροφή υπάρχουν αποκλεισμένα ακόμα χωριά.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κλείνω, κύριε Πρόεδρε.

Και βέβαια, προβλήματα αντίστοιχα υπάρχουν και στις νησιωτικές περιοχές. Στην Ιθάκη αυτήν τη στιγμή τα παιδιά δεν μπορούν να πάνε σχολείο γιατί το οδικό δίκτυο είναι κατεστραμμένο.

Έχετε τεράστιες ευθύνες! Η Πολιτική Προστασία να αναλάβει τον ρόλο της! Η πολιτική πρόληψης να γίνει συγκεκριμένη και να δραστηριοποιηθεί σε αυτήν την κατεύθυνση γιατί είναι βασικό –πρόληψη, πρόληψη, πρόληψη- και βέβαια βραχεία αποκατάσταση που πρέπει να γίνει άμεσα για να λειτουργήσει σε αυτή τη φάση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Τέλος, για την Πολιτική Προστασία κάνατε νόμο και τον βάλατε στην άκρη. Επανέρχονται σχέδια του 2003. Με το «ΔΑΡΔΑΝΟ» και τις κατευθύνσεις που δίνει προσπαθούμε να λύσουμε προβλήματα. Οι ζημιές είναι τεράστιες. Χρειάζονται μέτρα!

Και τέλος πάντων, σοβαρευτείτε, κύριοι της Κυβέρνησης!

**ΠΡΟΕΔΡΕΥΩΝ (Αθανάσιος Μπούρας):** Εγώ προειδοποιώ ότι κάποιοι συνάδελφοι δεν θα μιλήσουν. Κάνετε κατάχρηση του χρόνου. Κλείστε, κυρία Καφαντάρη!

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Δεν είναι μόνο τα μέσα μαζικής επικοινωνίας και οι απευθείας αναθέσεις από τη Γενική Γραμματεία Προστασίας του Πολίτη με την τροπολογία που φέρνετε. Δεν είναι μόνον αυτά. Είναι οι ανάγκες του κόσμου. Σοβαρευτείτε γιατί ο κόσμος έχει ανάγκη, πρέπει να τον στηρίξετε και από εκεί κρίνεται και η πολιτική σας!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε και τον χρόνο. Αυτό είναι το μισό λεπτό που είπατε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Δεν θέλω ευχαριστίες. Απλώς θέλω να προειδοποιήσω ότι κάποιοι συνάδελφοι δεν θα μιλήσουν. Θα υπάρξει συγκεκριμένος χρόνος λήξης της συνεδρίασης και αυτό οφείλεται σε συναδέλφους οι οποίοι θέλουν να μιλήσουν παραπάνω από τα πέντε λεπτά που δικαιούνται από τον Κανονισμό.

Τον λόγο έχει ο κ. Κέλλας για πέντε λεπτά.

**ΧΡΗΣΤΟΣ ΚΕΛΛΑΣ:** Ευχαριστώ κύριε Πρόεδρε.

Κυρίες και κύριοι συνάδελφοι, σήμερα συζητούμε ένα εξαιρετικά σημαντικό νομοσχέδιο, που ως επίκεντρο έχει τον άνθρωπο και ελπίζουμε με αυτό να δώσουμε μία ανάσα στις περιοχές που επλήγησαν από τον κυκλώνα.

Βρέθηκα στις πληγείσες περιοχές των Φαρσάλων από την πρώτη στιγμή, από το Σάββατο το πρωί. Πρόκειται για βιβλική καταστροφή, που με λόγια είναι δύσκολο να περιγράψουμε. Ολόκληρα νοικοκυριά στον δρόμο, καλυμμένα από λάσπη, εκατοντάδες ζώα πνιγμένα, ποιμνιοστάσια κατεστραμμένα -όπου βεβαίως ήταν δυνατή η πρόσβαση- και δεκάδες χιλιάδες στρέμματα βαμβακιού, που ήταν έτοιμα για συγκομιδή, αφανισμένα. Και από την άλλη μεριά ένας κόσμος σε απόγνωση.

Η Κυβέρνηση αντέδρασε άμεσα και με εντολή του Κυριάκου Μητσοτάκη το μεσημέρι του Σαββάτου έφτασε στα Φάρσαλα υπουργικό κλιμάκιο υπό τον Υφυπουργό τον Θεόδωρο Λιβάνιο.

Ήδη έχουν εκταμιευθεί 37 εκατομμύρια ευρώ και με το παρόν σχέδιο νόμου ορίζεται κατ’ αρχάς η χορήγηση 5 χιλιάδων και 8 χιλιάδων ευρώ αντιστοίχως για κάθε σπίτι ή επιχείρηση που επλήγη, χρήματα ακατάσχετα και αφορολόγητα.

Επίσης, προβλέπεται αναστολή κατασχέσεων, πλειστηριασμών και κρατήσεων έως 30 Σεπτεμβρίου 2021, καθώς και αναστολή όλων των εκκρεμών βεβαιωμένων και ληξιπρόθεσμων φορολογικών υποχρεώσεων τόσο για τις επιχειρήσεις όσο και για τα φυσικά πρόσωπα για έξι μήνες, ενώ εισήχθη και η τροπολογία για παράταση δήλωσης για τα αδήλωτα τετραγωνικά στους ΟΤΑ έως τις 31 Δεκεμβρίου του 2020. Εδώ βέβαια πρέπει να πω για τον κ. Χατζηδάκη ότι καλό είναι αυτή η παράταση μέχρι 31 Δεκεμβρίου, που τη ζητά και το Τεχνικό Επιμελητήριο, να ισχύσει για όλο τον κόσμο, λόγω του φόρτου των εργασιών, αλλά και λόγω των προβλημάτων των τεχνικών που εμφανίζει το σύστημα.

Κύριε Σταϊκούρα, ένα μέτρο το οποίο εφαρμόστηκε με απόλυτη επιτυχία -και μπράβο σας!- για τις επιχειρήσεις είναι η επιστρεπτέα προκαταβολή. Πρέπει να εφαρμοστεί τώρα και για τους πλημμυροπαθείς, για τις επιχειρήσεις στις περιοχές που επλήγησαν από την πλημμύρα. Το ζητάνε και νομίζω ότι είναι το μόνο μέτρο που μπορεί να τους βοηθήσει αποτελεσματικά.

Ακόμη θα ήθελα να επισημάνω, κύριε Υπουργέ, δύο κατηγορίες πληγέντων που πρέπει να περιληφθούν σε ειδική νομοθετική ρύθμιση.

Πρώτον, πέραν των καταστροφών σε φυτικό και ζωικό κεφάλαιο, εκατοντάδες αποθήκες γεμάτες γεωργικά προϊόντα καταστράφηκαν ολοσχερώς ή υπέστησαν μεγάλες ζημιές. Στην πλειοψηφία τους πρόκειται για αγρότες που είχαν μέσα αποθηκεύσει τη σοδειά τους ή και για εμπόρους αγροτικών προϊόντων που είχαν μέσα μερικές χιλιάδες τόνους από δημητριακά, σιτάρι, κριθάρι κ.λπ.. Τι θα γίνει με αυτούς, κύριε Υπουργέ; Πώς θα αποζημιωθούν; Τα οκτώ χιλιάρικα καλά είναι, αλλά νομίζω ότι το νούμερο είναι αστείο.

Δεύτερον, αρκετοί Φαρσαλινοί -το επισήμανε στην ομιλία του στην Επιτροπή Οικονομικών Υποθέσεων και ο δήμαρχος Φαρσάλων, ο κ. Μάκης Εσκίογλου- οι οποίοι λόγω της δουλειάς τους μένουν στα Τρίκαλα, στην Καρδίτσα, στον Βόλο ή ακόμα και μέσα στα Φάρσαλα, έχουν πατρικό στην Υπέρεια, στο Βασιλί, στον Σταυρό, στο Ευίδριο, στα Πυργάκια, στα γύρω χωριά δηλαδή. Αυτοί έχουν καταστραφεί από την πλημμύρα. Νομίζω ότι και αυτοί πρέπει να λάβουν την αποζημίωση, άσχετα αν δηλώνεται στην εφορία ως πρώτη ή δεύτερη κατοικία.

Περαιτέρω, κύριε Υπουργέ, οι αγρότες έχουν πάθει τεράστια καταστροφή σε γεωργικά μηχανήματα, πομόνες, αυτοκίνητα, λάστιχα ποτίσματος, λεβητοστάσια. Και βεβαίως ο διοικητής του ΕΛΓΑ, ο κ. Λυκουρέντζος, προς τιμήν του, επί πέντε μέρες περιόδευσε σε όλες τις πληγείσες περιοχές στον Θεσσαλικό Κάμπο, αλλά αυτές οι καταστροφές που δεν αφορούν τις καλλιέργειες, πώς θα αποζημιωθούν; Αυτά πρέπει να γίνουν άμεσα γιατί αρχίζει η επόμενη καλλιεργητική περίοδος.

Όσον αφορά τις υποδομές, έχουν καταστραφεί στο σύνολό τους ή στην πλειοψηφία τους οι υποδομές υδραυλικών έργων, ενώ ζημιές έχουν υποστεί και γεφύρια και σημαντικό τμήμα της οδοποιίας. Βέβαια η αποκατάσταση των υποδομών δεν αφορά μόνον εσάς, κύριε Υπουργέ, αλλά χρειάζεται ο συντονισμός και άλλων Υπουργείων αλλά και αυτοδιοικητικών αρχών και μάλιστα άμεσα. Ήδη ο περιφερειάρχης Θεσσαλίας -για να λέμε και κάποιες αλήθειες- μετά από έκτακτο περιφερειακό συμβούλιο ενέκρινε και ξεκινά: Πρώτον, άμεσα η κατασκευή της γέφυρας στο Δίλοφο, που θα συνδέσει το Δίλοφο με το Αχίλλειο και τα Φάρσαλα με σκοπό τον επόμενο μήνα να παραδοθεί για χρήση. Δεύτερον, αποκαθίσταται ο δρόμος Δένδρα-Ναρθάκι-Σκοπιά. Τρίτον, ξεκινάει η επισκευή της εθνικής οδού Φάρσαλα-Βόλος και Φάρσαλα - Λάρισα στα σημεία που έχει υποστεί ζημιά.

Και νομίζω, κύριε Σταϊκούρα, ότι η ενίσχυση της Περιφέρειας Θεσσαλίας τη δεδομένη χρονική στιγμή και λόγω των έκτακτων συνθηκών θα είναι απαραίτητη. Νομίζω ότι πρέπει να δοθούν χρήματα. Επιτέλους, πρέπει να οχυρώσουμε τον τόπο μας καλύτερα απέναντι στην κλιματική αλλαγή. Έργα αντιπλημμυρικά μικρά, όπως στοιχειώδες καθάρισμα και εκβαθύνσεις τάφρων, αλλά και μεγάλα, όπως το φράγμα της Σκοπιάς, που εδώ και δεκαετίες σέρνεται στα συρτάρια και το οποίο θα λειτουργήσει και ως αντιπλημμυρικό και ως αρδευτικό, αλλά και ως υδρευτικό, πρέπει να προχωρήσουν τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Κέλλα. Θα με διευκολύνετε. Σας παρακαλώ θερμά. Κλείστε σε μισό λεπτό.

**ΧΡΗΣΤΟΣ ΚΕΛΛΑΣ:** Βεβαίως, κύριε Πρόεδρε.

Τα μέσα μαζικής ενημέρωσης δεν αποδίδουν την πραγματική εικόνα καταστροφής στον κάμπο των Φαρσάλων, ίσως γιατί επικεντρώνονται περισσότερο στην Καρδίτσα ή στις άλλες πληγείσες περιοχές της Ελλάδος. Εκτός από τα Φάρσαλα, πρέπει να σας πω ότι έχει ζημιά και η Λάρισα, όπου χίλια στρέμματα -Φαλάνη, Βρυότοπος, Ροδιά- έχουν πλημμυρίσει και βεβαίως και εκεί οι αγρότες απαιτούν δίκαιες και γρήγορες αποζημιώσεις.

Ακούω τους συναδέλφους του ΣΥΡΙΖΑ επικριτικούς γιατί ήταν καθυστερημένη, λέει, η παρέμβαση της Κυβέρνησης, μιας Κυβέρνησης η οποία ήταν αυθημερόν στον τόπο της καταστροφής και ενός Πρωθυπουργού που επισκέφθηκε άμεσα τις πληγείσες περιοχές. Και εγώ σας ερωτώ: Στο σπίτι του κρεμασμένου μιλάνε για σκοινί; Έλεος! Τέλος τα fake news!

**ΠΡΟΕΔΡΕΥΩΝ (Αθανάσιος Μπούρας):** Κύριε Κέλλα, κλείσατε. Σας παρακαλώ.

**ΧΡΗΣΤΟΣ ΚΕΛΛΑΣ:** Τελειώνω, κύριε Πρόεδρε.

Στο άρθρο 8 θα καταθέσω την αναφορά του Επιμελητηρίου Λάρισας…

**ΠΡΟΕΔΡΕΥΩΝ (Αθανάσιος Μπούρας):** Όλοι τελειώνετε και δεν τελειώνετε! Δεν έχω δει κανέναν που να λέει ότι τελειώνει και να τελειώνει!

**ΧΡΗΣΤΟΣ ΚΕΛΛΑΣ:** Καταθέτω την αναφορά του Επιμελητηρίου Λάρισας για επέκταση επαγγελμάτων που πρέπει να είναι στις διαφημίσεις.

(Στο σημείο αυτό ο Βουλευτής κ. Χρήστος Κέλλας καταθέτει για τα Πρακτικά την προαναφερθείσα αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δυο λόγια για την παιδεία. Για πρώτη φορά μετά από δέκα χρόνια διορίζονται τέσσερις χιλιάδες πεντακόσιοι άνθρωποι για την Ειδική Αγωγή.

**ΠΡΟΕΔΡΕΥΩΝ (Αθανάσιος Μπούρας):** Δεν είναι η μέρα για την παιδεία, κύριε Κέλλα.

**ΧΡΗΣΤΟΣ ΚΕΛΛΑΣ:** Για πρώτη φορά είκοσι πέντε χιλιάδες εκπαιδευτικοί ήταν στις θέσεις τους στο τέλος Αυγούστου. Για πρώτη φορά διορίζονται άλλες επτά χιλιάδες τριάντα δύο και το επόμενο δεκαήμερο θα διοριστούν άλλες πέντε χιλιάδες για να πληρωθούν και οι υπόλοιπες κενές θέσεις.

**ΠΡΟΕΔΡΕΥΩΝ (Αθανάσιος Μπούρας):** Και κοιτάξτε τον χρόνο που πήρατε.

Κλείσατε, κύριε Κέλλα.

**ΧΡΗΣΤΟΣ ΚΕΛΛΑΣ:** Για όλους αυτούς τους λόγους, κύριοι συνάδελφοι, υπερψηφίζουμε το παρόν νομοσχέδιο και είμαστε εδώ για να παρακολουθήσουμε την υλοποίηση των εξαγγελθέντων μέτρων που πρέπει να γίνει άμεσα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του ΣΥΡΙΖΑ κ. Βασίλης Κόκκαλης για πέντε λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από ένα άσχημο γεγονός, μετά από μία φυσική καταστροφή, τις πρώτες ώρες κρίνεται αν και κατά πόσο το κράτος και όσοι έχουν την ευθύνη διακυβέρνησης έχουν ένα συνεκτικό σχέδιο ή προσπαθούν να κερδίσουν πολιτικό χρόνο έως ότου ξεπεραστεί αυτή η δύσκολη συγκυρία.

Νομίζω ότι από τα πραγματικά δεδομένα και από όλα αυτά τα οποία σήμερα μας παρουσιάστηκαν από την Κυβέρνηση, συμπεραίνουμε ότι δυστυχώς η Κυβέρνηση κινείται στη δεύτερη κατεύθυνση. Να είμαστε ξεκάθαροι. Δεν θα εστιάσω στην έγκαιρη προσέλευση κάποιου υπεύθυνου την ώρα της ζημιάς.

Μια σοβαρή πολιτεία, όμως, οφείλει σε μία φυσική καταστροφή να απαντήσει σε ένα πολύ βασικό ερώτημα των πληττόμενων από την κακοκαιρία. Ένα πράγμα έπρεπε, κύριε Υπουργέ, κύριοι της Κυβέρνησης, να βγείτε και να πείτε: Αποζημιώνω όλες τις ζημιές. Έχουμε που έχουμε ανασφάλεια, λόγω της οικονομικής κρίσης, του COVID-19, πολλώ δε μάλλον αυτή η ανασφάλεια επιτείνεται στις πληττόμενες περιοχές. Αποζημιώνω ως κράτος όλες τις ζημιές. Αντ’ αυτού τι έχουμε; Έχουμε δώδεκα μέτρα.

Σας άκουσαν κάποιοι για τα δώδεκα μέτρα. Δεν θα αναφέρω ονόματα, πιστεύω να είναι πιστευτό ότι μεταφέρω αιτήματα και παράπονα συμπολιτών. Από τα δώδεκα μέτρα τα τρία ήταν εκ του νόμου υποχρέωσή σας. Ξέρετε, υπάρχει η λέξη ανωτέρα βία, κύριε Υπουργέ.

Δεν κάνετε χατίρι όταν αναστέλλετε για έξι μήνες φορολογικές και ασφαλιστικές υποχρεώσεις. Δεν κάνετε κανένα χατίρι όταν αναστέλλετε πλειστηριασμούς για έναν χρόνο. Εννοείται οι τράπεζες απλά ρυθμίσεις ευνοϊκές θα κάνουν. Άρα από τα δώδεκα έμειναν τα εννέα. Δεν κάνουμε χατίρι όταν κάποιου καταστράφηκε η επιχείρησή του και του λέμε ότι σου μεταθέτω την υποχρέωσή σου για λίγους μήνες, ξεκάθαρα πράγματα.

Κατ’ αρχάς σε αυτό το νομοσχέδιο έπρεπε να είναι εμπλεκόμενο και το Υπουργείο Αγροτικής Ανάπτυξης. Οι περιοχές οι οποίες επλήγησαν είναι καθαρά αγροτικές, κύριε Υπουργέ. Είναι ο Αλμυρός, τα Φάρσαλα, η Καρδίτσα, που σημαίνει ότι η τοπική τους κοινωνία στηρίζεται αν όχι αποκλειστικά σε μεγάλο βαθμό από τους αγρότες και κτηνοτρόφους.

Μας κατηγορήσατε μόλις ακούσατε την ομιλία του Αλέξη Τσίπρα για πολιτικό καιροσκοπισμό, ότι πάμε να εκμεταλλευτούμε. Εγώ θα σας μεταφέρω τέσσερις ερωτήσεις συμπολιτών μου, για να δούμε εάν είναι πολιτικός καιροσκοπισμός ή δεν είναι. Μπορεί και να είναι ή μπορεί και εμείς να μην έχουμε καταλάβει σωστά κάτι από τα δώδεκα μέτρα.

Σε επιχειρηματία από τα Φάρσαλα καταστράφηκαν τα αγροτικά του προϊόντα. Σε ποια από τα δώδεκα μέτρα εμπίπτει αν εμπίπτει; Αγρότης από το Βασιλί Φαρσάλων είχε αποθηκευμένους πενήντα πέντε τόνους σιτάρι. Ρωτάει ποια είναι η διαδικασία και εάν θα αποζημιωθεί. Αγρότης από τον Σταυρό Φαρσάλων ρωτά τα λάστιχα ποτίσματος και οι γεωτρήσεις σε ποια από τις δώδεκα ρυθμίσεις υπάγονται. Αν υπάγεται, τότε εμείς κακώς το λέμε έτσι και είμαστε πολιτικοί καιροσκόποι ή δεν καταλάβαμε καλά. Δύο επιχειρηματίες από την Καρδίτσα, ένας με café bar restaurant και ένας με ρούχα, καταστράφηκαν και υπάρχουν και φωτογραφίες και ρωτάνε οι άνθρωποι: Ποια είναι η διαδικασία, και το ποιο βασικό, εάν αποζημιώνονται τα εμπορεύματα ύψους 50.000 ευρώ.

Μήπως εννοείτε την επιστρεπτέα προκαταβολή ότι θα βοηθήσετε τους επιχειρηματίες με δάνεια έστω και με την εγγύηση του δημοσίου ή μέσω της επιστρεπτέας προκαταβολής; Να το ξεκαθαρίσουμε, κύριε Υπουργέ. Όλοι θα συμφωνήσουμε σε κάτι, ότι πέντε και οκτώ χιλιάδες ευρώ είναι ψίχουλα. Αλλά ο επιχειρηματίας έχει και εμπορεύματα. Είναι κρίσιμο, έπρεπε και δυστυχώς δεν το έχουμε ακούσει, έτσι κάνει μια σοβαρή πολιτεία, να πει «αποζημιώνεστε όλοι».

**ΠΡΟΕΔΡΕΥΩΝ (Αθανάσιος Μπούρας):** Και κλείστε με αυτό, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Έκλεισα, κύριε Πρόεδρε, και ευχαριστώ για την κατανόησή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):**Σας ευχαριστούμε θερμά και εμείς.

Πριν καλέσω τον κ. Αλεξιάδη να πω ότι θα υπάρξει λήξη της συνεδρίασης, δηλαδή λήξη ψηφοφορίας στις 19.45΄. Καταλαβαίνετε ότι μέχρι τότε είναι να μιλήσει ακόμη ο Υφυπουργός Οικονομικών, αν χρειαστεί κάποια παρέμβαση από τον Υπουργό Οικονομικών σε θέματα τα οποία τίθενται, είναι ο Κοινοβουλευτικός Εκπρόσωπος του Κομμουνιστικού Κόμματος Ελλάδας και επομένως αυτό που εγώ προειδοποίησα –αργά βέβαια γιατί αργά είχα τη διαχείριση της συνεδρίασης- γίνεται πραγματικότητα ότι πολλοί συνάδελφοι δεν θα μιλήσουν.

Γιατί γίνεται αυτό; Πρέπει στις 20.00΄ να αρχίσει ο κοινοβουλευτικός έλεγχος διότι λήγει η Σύνοδος. Θα μπούμε σε νέα Σύνοδο που σημαίνει ενώ συνάδελφοι, μάλιστα πολλοί γιατί είναι πολλές, έχουν προετοιμαστεί για τις επίκαιρες ερωτήσεις και ταυτόχρονα Υπουργοί έχουν προετοιμαστεί να απαντήσουν, όλο αυτό το θέμα καταρρίπτεται εάν δεν λήξει η συνεδρίαση στις 19.45΄. Γιατί πρέπει να καθαριστεί και να αεριστεί και η Αίθουσα διότι ζούμε και την περίοδο της πανδημίας και πρέπει να τηρούμε εμείς πρώτοι τους υγειονομικούς κανόνες.

Τον λόγο έχει ο κ. Αλεξιάδης για πέντε λεπτά τα οποία, παρακαλώ, να τηρήσουν όλοι, για να μιλήσει έστω και ένας συνάδελφος παραπάνω.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα ένα νομοσχέδιο, το οποίο η Κυβέρνηση το έφερε με τη διαδικασία του επείγοντας, επειδή ήθελε να μας πείσει, (αυτό είναι το πολιτικό της αφήγημα, προσπαθεί να το περάσει σε όλους), ότι έχει μέσα επείγουσες διατάξεις. Και βεβαίως μέσα στις διατάξεις του νομοσχεδίου υπάρχουν πολλές που λύνουν προβλήματα, που αντιμετωπίζουν θέματα της καταστροφής αυτής.

Αλλά ποια είναι η πολιτική απρέπεια και η πολιτική πονηράδα της Κυβέρνησης; Σε μία δύσκολη περίοδο, σε ένα νομοσχέδιο το οποίο αντιμετωπίζει προβλήματα καταστροφής για μεγάλο μέρος της ελληνικής επικράτειας έρχεται και κρύβει διατάξεις με τις οποίες ευνοεί συγκεκριμένα συμφέροντα. Αυτή είναι η πολιτική απρέπεια! Βεβαίως δεν έχουμε καμμία απορία γιατί γίνεται αυτό από τη Νέα Δημοκρατία. Στο παρελθόν και η Νέα Δημοκρατία και άλλα κόμματα στη Βουλή έφερναν τέτοιες διατάξεις για συγκεκριμένους λόγους.

Και το ερώτημα είναι: Αφού λύνει επείγοντα προβλήματα η Κυβέρνηση, το επείγον πρόβλημα της προστασίας της πρώτης κατοικίας όχι με βάση κάτι που είπε κάποιο στέλεχος του ΣΥΡΙΖΑ ή κάποιος άσχετος, αλλά η προστασία της πρώτης κατοικίας με βάση αυτό που είπε ο Πρωθυπουργός στη ΔΕΘ θα νομοθετηθεί με βάση την τροπολογία που προσπάθησε ο κ. Γκιόλας να αναπτύξει και έχουμε καταθέσει έξι Βουλευτές, για να υλοποιηθεί αυτό το οποίο έχει πει ο κύριος Πρωθυπουργός;

Παράκληση να μας απαντήσετε σε αυτήν την Αίθουσα επιτέλους εάν είναι επείγοντα αυτά τα θέματα. Πρέπει να αντιμετωπιστούν ή «περσινά ξινά σταφύλια», για να θυμηθούμε μια παλιά ιστορία;

Ας έρθουμε, όμως, τώρα σε μια ανάλυση για το νομοσχέδιο τριών άρθρων τα οποία, κύριε Σταϊκούρα, με κάθε προσωπική εκτίμηση, θα σας βαρύνουν πολιτικά.

Στο άρθρο 8 ερώτηση, την οποία του χρόνου θα καταθέσουμε και ως γραπτή ερώτηση: Στο άρθρο 8 για τη φοροελάφρυνση μέσω έκπτωσης διαφημιστικής δαπάνης της οποίας είναι άγνωστο το κόστος για το δημόσιο -δεν ξέρουμε πόσο θα κοστίσει για το δημόσιο- πόσες επιχειρήσεις από τη Καρδίτσα και τις Σοφάδες σας ζήτησαν μια τέτοια βοήθεια;

Στο άρθρο 9, με 18 εκατομμύρια κόστος για το δημόσιο. Ναι βεβαίως κάνει ένα προϊόν πιο φθηνό και να τα συζητήσουμε όλα αυτά. Μακάρι να φέρετε διατάξεις να καταργήσετε αυτό που φωνάζατε εσείς και ο κ. Βεσυρόπουλος, τους είκοσι εννέα άδικους φόρους του ΣΥΡΙΖΑ, (δηλαδή είκοσι οκτώ γιατί έναν προλάβαμε και τον καταργήσαμε εμείς), αλλά δεν έχετε φέρει ακόμα τίποτα. Μακάρι να φέρνατε αυτές τις διατάξεις να τις συζητήσουμε.

Αλλά, για να καταλάβω, για αυτό το άρθρο 9 και για τα 18 εκατομμύρια, γιατί πρώτα απ’ όλα επιλέγετε να υλοποιήσετε αυτά που σας ζήτησαν συγκεκριμένες εταιρείες και γιατί τα 18 εκατομμύρια δίνονται με αυτόν τον τρόπο σε αυτούς που νομοθετείτε και όχι σε αυτούς που έπαθαν τις καταστροφές; Υπάρχουν εταιρείες από τα Φάρσαλα και το Λιανοκλάδι που ζήτησαν την αναστολή του τέλους συνδρομητικής τηλεόρασης;

Και το πιο σκανδαλώδες όλων, κύριοι Βουλευτές, το οποίο μάλλον το ζήτησαν εταιρείες από τη Μακρακώμη και τον Αλμυρό είναι η χρηματοδότηση των ΜΜΕ. Και ψάχνοντας στα χαρτιά μου βρήκα ότι τα ΜΜΕ αυτά θα χρηματοδοτηθούν με μία άγνωστη δαπάνη. Γιατί κοιτάξτε την άλλη πολιτική πονηριά της Κυβέρνησης: στην έκθεση του Γενικού Λογιστηρίου του Κράτους λέει «άγνωστη δαπάνη». Δεν ξέρουμε πόσο θα είναι! Στην επιτροπή ο αρμόδιος Υπουργός είπε 2 εκατομμύρια. Γιατί δεν φέρνετε μία νομοτεχνική βελτίωση να πείτε «έως το ποσό των 2 εκατομμυρίων ευρώ»;

Αλλά θυμίστε μου, κύριε Υπουργέ, σας παρακαλώ κάτι άλλο: είναι αυτές οι εταιρείες οι οποίες χρωστούν χρήματα στο ελληνικό δημόσιο για τις τηλεοπτικές άδειες και που για να τους βοηθήσετε, δώσατε έναν χρόνο αναστολή στην πληρωμή αυτών των δόσεων ενώ στην Καρδίτσα και στις άλλες περιοχές δεν δώσατε; Δώσατε για έξι μήνες και σε έξι μήνες θα ψάξουν να βρουν να πληρώσουν τον ΕΝΦΙΑ για τα σπίτια που έχουν καταστραφεί και θα ταλαιπωρούνται με διαδικασίες για να απαλλαγούν από τον ΕΝΦΙΑ.

Κλείνοντας, θεωρούσα –και αυτό, κύριε Πρόεδρε, όχι ως προς την ιδιότητα τη φυσική σας, ως προς την ιδιότητά σας ως εκπρόσωπου του Προεδρείου, αφορά και το Προεδρείο- όταν η Επιστημονική Υπηρεσία της Βουλής κάνει μια πολύ καλή δουλειά και μας μοιράζει μια έκθεση νομίζω ότι πρέπει να υπάρχει η στοιχειώδης απαίτηση, η Κυβέρνηση να απαντά σε αυτά που της λέει η Επιστημονική Υπηρεσία της Βουλής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Φέρατε δύο νομοτεχνικές βελτιώσεις –και με αυτό ολοκληρώνω, κύριε Πρόεδρε- στο νομοσχέδιο και πουθενά δεν απαντάτε στα πολύ σοβαρά που σας λέει η Επιστημονική Υπηρεσία της Βουλής, στο άρθρο 3, όπου θέτει ένα ερώτημα, -απαντήστε το πριν ψηφιστεί το νομοσχέδιο- ως προς την έδρα, δηλαδή αν κάποιος καταστράφηκε το σπίτι του στην Καρδίτσα και φορολογείται στην Αθήνα, τι θα γίνει με αυτό το αντικείμενο, με αυτό το θέμα;

Και το πολύ πιο σοβαρό απ’ όλα είναι στο άρθρο 11 όπου λέει «δεδομένου ότι στην αιτιολογική έκθεση του παρόντος δεν αναφέρεται η σχετική γνωμοδότηση της Ενιαίας Ανεξάρτητης Αρχής Δημοσίων Συμβάσεων» –το ξέχασε το Υπουργείο Οικονομικών να ρωτήσει την Ενιαία Ανεξάρτητη Αρχή Δημοσίων Συμβάσεων για να φέρει αυτή τη διάταξη, ήταν τόσο επείγον να βοηθηθούν οι επιχειρήσεις αυτές- «ενδείκνυται η αποστολή σχετικού σχεδίου απόφασης στην ΕΑΑΔΗΣΥ».

**ΠΡΟΕΔΡΕΥΩΝ (Αθανάσιος Μπούρας):** Και με αυτό ολοκληρώνετε, κύριε συνάδελφε, διότι δεν έχετε άλλο χρόνο.

**ΤΡΥΦΩΝ ΑΛΕΞΙΑΔΗΣ:** Ολοκληρώνω, κύριε Πρόεδρε.

Παράκληση, λοιπόν, απαντήστε σε αυτά τα ερωτήματα…

**ΠΡΟΕΔΡΕΥΩΝ (Αθανάσιος Μπούρας):** Ο Υπουργός…

**ΤΡΥΦΩΝ ΑΛΕΞΙΑΔΗΣ:** …γιατί καταλαβαίνω ότι σας ενοχλεί ο χαρακτηρισμός «πολιτικοί απατεώνες», αλλά μετά και από αυτό το νομοσχέδιο θα είναι ένας χαρακτηρισμός, ο οποίος είναι πολύ ήπιος και πρέπει, τουλάχιστον, να ενισχυθεί.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Καλώ τώρα στο Βήμα τον Βουλευτή της Νέας Δημοκρατίας, κ. Κωνσταντίνο Μαραβέγια για πέντε λεπτά και στη συνέχεια θα πάρει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Καραθανασόπουλος.

Κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η χώρα δυστυχώς βρίσκεται σήμερα αντιμέτωπη όχι με μία, αλλά με τρεις έκτακτες ανάγκες ανθρωπιστικού χαρακτήρα. Η πρώτη είναι η συνέχεια της υγειονομικής κρίσης του περασμένου Μαρτίου που φαίνεται ότι επανακάμπτει, τουλάχιστον στην Αττική. Η δεύτερη έκτακτη ανάγκη εμφανίστηκε ξανά και αυτή πρόσφατα, δυστυχώς, με την πρόκληση ταραχών από αλλοδαπούς και την καταστροφή του Κέντρου Μεταναστών της Μόριας, έναν εμπρησμό που άφησε άστεγους περισσότερους από είκοσι χιλιάδες ανθρώπους.

Η τρίτη ανθρωπιστική έκτακτη ανάγκη ήταν ατυχώς μια θεομηνία. Μάθαμε στην Ελλάδα από πρώτο χέρι ένα νέο ακραίο καιρικό φαινόμενο, τον μεσογειακό κυκλώνα. Οι καταστροφές που προκάλεσε ήταν τεράστιες. Μόνο οι υλικές ζημιές στην Θεσσαλία υπολογίζονται σε 800.000.000 ευρώ και βέβαια, η μεγαλύτερη απώλεια ήταν αυτή των τριών συνανθρώπων μας που χάθηκαν από τις πλημμύρες. Επομένως, μιλάμε για τρεις έκτακτες ανάγκες τις οποίες κλήθηκε παράλληλα η Κυβέρνηση να αντιμετωπίσει επιτυχώς. Και όντως, το κάνει αποτελεσματικά, χωρίς αυτό να σημαίνει πως δεν υπάρχουν και άλλα πράγματα που μπορούν να γίνουν.

Κύριοι συνάδελφοι, ξεκινώ με τα πραγματικά μέτρα και τις ρυθμίσεις του παρόντος νομοσχεδίου. Με το πρώτο άρθρο θεσπίζεται η οικονομική ενίσχυση ύψους 5.000 ευρώ για τα φυσικά πρόσωπα των οποίων επλήγη η κατοικία και 8.000 ευρώ για τα νομικά πρόσωπα με στόχο να αντιμετωπιστεί η έκτακτη ανάγκη λόγω «Ιανού» και οι συνεπακόλουθες πλημμύρες που έπληξαν περιοχές της Θεσσαλίας.

Με το άρθρο 3 επιβάλλεται αναστολή έως την 30ή Σεπτεμβρίου του 2021 κάθε πράξης αναγκαστικής εκτέλεσης επί κινητής ή ακίνητης περιουσίας φυσικών ή νομικών προσώπων στις περιοχές που κηρύχθηκαν σε κατάσταση έκτακτης ανάγκης λόγω «Ιανού». Για το ίδιο χρονικό διάστημα αναστέλλονται και οι προθεσμίες άσκησης ένδικων μέσων ή βοηθημάτων που αφορούν σε εκκρεμείς πλειστηριασμούς.

Με το άρθρο 5 -και προς διασφάλιση των θέσεων εργασίας στις πληγείσες από τον «Ιανό» περιοχές- θεσπίζονται επείγοντα μέτρα για τους εργαζόμενους επιχειρήσεων που επλήγησαν. Στην περίπτωση της Μαγνησίας οι περιοχές αυτές ανήκουν στον Δήμο Αλμυρού, αλλά θα πρέπει εδώ να ξαναδεί το Υπουργείο Οικονομικών, κύριε Υπουργέ, και κάποιες άλλες δημοτικές ενότητες, όπως τη Νέα Αγχίαλο, που, επίσης, επλήγη ιδιαίτερα έντονα. Δεν υπάρχει, κατά τη γνώμη μου, λόγος εξαίρεσης. Γι’ αυτές τις περιοχές οι εργοδότες μπορούν να θέτουν σε αναστολή τις συμβάσεις εργασίας τους μέχρι την αποκατάσταση των ζημιών που έχουν προκληθεί αλλά όχι πέραν των τριών μηνών.

Οι επιχειρήσεις υποχρεούνται μετά τη λήξη της αναστολής να διατηρήσουν τον ίδιο αριθμό εργαζομένων, τουλάχιστον για χρόνο ίσο με εκείνο της αναστολής. Οι παραπάνω εργαζόμενοι είναι δικαιούχοι των 534 ευρώ τον μήνα, καθώς και αναλογίας δώρο Χριστουγέννων με πλήρη ασφαλιστική κάλυψη από τον κρατικό προϋπολογισμό.

Με το άρθρο 10 δίνεται οικονομική ανάσα στο Υπουργείο Παιδείας προκειμένου να καλυφθεί η μισθοδοσία επιπλέον αναπληρωτών και ωρομίσθιων εκπαιδευτικών. Οι πιστώσεις αυτές θα διατεθούν σε επείγουσες και απρόβλεπτες ανάγκες πρόσθετων προσλήψεων για κάθε είδους νέων συμβασιούχων, συμπεριλαμβανομένου του ειδικού εκπαιδευτικού και βοηθητικού προσωπικού.

Οι ζημιές λόγω «Ιανού» σε κατοικίες και ιδιωτικά κτήρια καλύπτονται στο 60% από το κράτος, ενώ παράλληλα ο Στρατός έσπευσε παντού για να επισκευάσει δημόσιες υποδομές. Μόνο στην περιοχή της Καρδίτσας διατέθηκαν από τον Στρατό προσωπικό και μέσα του Μηχανικού, αλλά παρασκευάζονται και καθημερινά επτακόσιες μερίδες φαγητού για τους πληγέντες της περιοχής. Αυτή είναι η ουσιαστική βοήθεια που έδωσε η Κυβέρνηση Μητσοτάκη με έκτακτα επιδόματα στους πολίτες και επιχορηγήσεις στους πληττόμενους δήμους.

Κυρίες και κύριοι συνάδελφοι, δεν χρειάζεται να ακούσει κανένα «μπράβο» για όσα κάνει η Κυβέρνηση Κυριάκου Μητσοτάκη στον συγκεκριμένο τομέα. Αυτό που χρειάζεται η κάθε Κυβέρνηση είναι μια αντιπολίτευση που να ασκεί υπεύθυνη κριτική και να προτείνει πράγματα εφικτά.

Ας δούμε τώρα τι λέει στη συγκεκριμένη περίπτωση του «Ιανού» ο ΣΥΡΙΖΑ, διαβάζοντας τη σχετική ανάρτηση-σχόλιο του κ. Τσίπρα για τα μέτρα που πήρε πρόσφατα η Κυβέρνηση Μητσοτάκη. Πρώτα απ’ όλα την κατηγορεί γιατί δεν αποκατέστησε τα γεφύρια της Θεσσαλίας στέλνοντας τον Στρατό. Προφανώς, εννοεί το Μηχανικό και τον ειδικό εξοπλισμό του που βρίσκεται στον Έβρο.

Τι μας λέτε, λοιπόν; Τι μας λέει και ο πρώην Πρωθυπουργός, κ. Τσίπρας, ο οποίος γνωρίζει πως ακριβώς έχουν τα πράγματα; Η συνεχής απειλή υπάρχει στα χερσαία μας σύνορα και ουσιαστικά μας λέει να αφήσουμε τον Έβρο, ειδικά αυτόν τον καιρό, για να φέρουμε τους γεφυροποιούς στην κεντρική Ελλάδα. Πρέπει όλοι μας να αισθανόμαστε τυχεροί που σε αυτές τις κρίσιμες στιγμές βρίσκεται στο τιμόνι της χώρας ο Κυριάκος Μητσοτάκης και όχι ο κ. Τσίπρας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Και με αυτό ολοκληρώστε, κύριε Μαραβέγια.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ολοκληρώνω, κύριε Πρόεδρε.

Τρομάζω και μόνο με τη σκέψη τι θα συνέβαινε αν καλούνταν σήμερα να υλοποιήσει τις φαεινές του ιδέες. Η άλλη μεγάλη ιδέα είναι να καταστήσει το κράτος μια γιγαντιαία ασφαλιστική χωρίς ασφάλιστρα.

Μας είπε ότι πρέπει να υπάρξει πλήρης και μη επιστρεπτέα στήριξη των επιχειρήσεων για τις ζημιές του «Ιανού». Έδωσε ποτέ ο κ. Τσίπρας κρατικές αποζημιώσεις στο 100% για φυσικές καταστροφές κατά τα πέντε χρόνια της πρωθυπουργίας του; Ουδέποτε! Όμως, τώρα σπεύδει να παίξει με τον πόνο των πληγέντων παριστάνοντας τον καλό με λεφτά που δεν υπάρχουν.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Μαραβέγια. Κόβετε άλλον συνάδελφό σας. Βάλτε τελεία!

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Αν αυτό δεν είναι πολιτική εμπάθεια, όπως έλεγε και ο ίδιος, δεν μπορώ να φανταστώ τι είναι.

Το πιο εξοργιστικό -και ολοκληρώνω, κύριε Πρόεδρε σε ένα δευτερόλεπτο- ήταν η απρεπής αναφορά στην αντιμετώπιση των μεγάλων φυσικών καταστροφών. Το πρόβλημα δεν ήταν οι εκατοντάδες νεκροί αλλά η αρνητική δημοσιότητα. Γι’ αυτό λέω ξανά πως όλοι οι Έλληνες πρέπει να αισθάνονται πολύ τυχεροί που σήμερα σε αυτές τις δυσκολίες ο υπεύθυνος Πρωθυπουργός είναι ο κ. Μητσοτάκης και όχι κάποιος τυχοδιώκτης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα καλέσω στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδας, κ. Καραθανασόπουλο για έξι λεπτά.

Κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, ένας Πομπέο σάς ενώνει Νέα Δημοκρατία και ΣΥΡΙΖΑ. Σας ενώνει η εξυπηρέτηση των αμερικανονατοϊκών σχεδιασμών, για να συμμετέχουν στο πλιάτσικο σε βάρος των λαών της περιοχής και οι ελληνικοί όμιλοι.

Να μπούμε τώρα στο νομοσχέδιο μετά από αυτόν τον σχολιασμό.

Στο ίδιο έργο θεατές είμαστε, κύριε Πρόεδρε, μόνο που αυτή τη φορά έχουμε εναλλαγή των ρόλων μετά από κάθε θεομηνία και βεβαίως όλοι σας επενδύετε στον ανθρώπινο πόνο, για να μπορέσετε να συγκαλύψετε το γεγονός ότι είσαστε όλοι σας συνυπεύθυνοι για τα προβλήματα που αντιμετωπίζουν οι πλημμυροπαθείς. Είναι κροκοδείλια τα δάκρυά σας. Και το λέμε αυτό γιατί, βεβαίως, καταφεύγετε στην εύκολη κριτική πότε πήγε το υπουργικό κομμάτι, πότε ο Πρωθυπουργός, πότε δεν πήγαν. Οι της Νέας Δημοκρατίας κατηγορούν τον ΣΥΡΙΖΑ τι έκανε στο παρελθόν και με αυτόν τον τρόπο προσπαθείτε να συγκαλύψετε τις ευθύνες που έχετε και οι σημερινοί και οι χθεσινοί. Και το λέμε αυτό, γιατί έχουμε να κάνουμε με ένα προδιαγεγραμμένο έγκλημα, αυτό το οποίο συνέβη στα νησιά του Ιονίου, στη Θεσσαλία και αλλού και οι ευθύνες είναι διαχρονικές. Ανήκουν, βεβαίως, στη σημερινή Κυβέρνηση, αλλά ανήκουν και στις προηγούμενες κυβερνήσεις.

Αναρωτήθηκε ο κ. Τσακαλώτος στην παρέμβασή του ποιο είναι αυτό το μοντέλο που μας έκανε πιο ευάλωτους στο να μην μπορούμε να αντιμετωπίσουμε τις συνέπειες των φυσικών φαινομένων. Εμείς το λέμε καθαρά. Να φέρω δύο παραδείγματα για να γίνω αντιληπτός.

Η άναρχη και ανεξέλεγκτη χωροθέτηση των αιολικών πάρκων έχει ευθύνη για τα πλημμυρικά φαινόμενα; Βεβαίως. Η Αγία Ευφημία πνίγεται κάθε χρόνο από το αιολικό πάρκο που είναι από πάνω της.

Δεύτερον, η άλογη τουριστική ανάπτυξη, όπου τα πάντα υποτάσσονται στην τουριστική ανάπτυξη έχει ευθύνες; Βεβαίως. Το πάρκινγκ που κατασκευάστηκε πάνω στο ρέμα κατέστρεψε την Άσσο και ήταν δημοτικό το πάρκινγκ, για να παρκάρουν εκεί τα τουριστικά λεωφορεία και οι τροχοβίλες. Να, λοιπόν, ποιοι είναι οι υπεύθυνοι. Έχουμε εδώ να κάνουμε συγκεκριμένα με τη χρήση γης και τη χωροταξία, που εξυπηρετεί τις ανάγκες των επιχειρηματικών ομίλων και τις προτεραιότητές τους και όχι την ικανοποίηση των λαϊκών αναγκών και από αυτήν την άποψη εμείς το λέμε καθαρά, δεν είναι σωστό να γενικεύουμε ότι για τα φαινόμενα τα πλημμυρικά φταίει ο ανθρώπινος παράγοντας. Όχι. Φταίνε οι παρεμβάσεις οι οποίες γίνονται, για να εξυπηρετηθούν οι σχεδιασμοί και οι προτεραιότητες των μονοπωλιακών ομίλων. Οι εκάστοτε. Και αυτό γίνεται ακόμη πιο φανερό στο γεγονός αν θα μπορούσε να θωρακιστεί η χώρα μας από τέτοιου είδους φαινόμενα, σεισμούς, πλημμύρες, φωτιές, με βάση τη δεδομένη ανάπτυξη της τεχνολογίας.

Βλέπουμε, λοιπόν, ότι αντί να γίνεται αυτό, έχουμε έργα υποδομής που εξυπηρετούν τα συμφέροντα των επιχειρηματικών ομίλων και μάλιστα με τέτοιο τρόπο που να προκαλούν και πλημμυρικά φαινόμενα. Είναι τυχαίο ότι το Υπουργείο Μεταφορών προκήρυξε έργα, τα οποία αφορούν την αντιπλημμυρική θωράκιση των μεγάλων οδικών αξόνων; Γιατί; Γιατί όταν κατασκευάστηκαν οι οδικοί άξονες, για να μπορέσει να μειωθεί το κόστος, αλλά να αυξήσουν τα κέρδη τους οι παραχωρησιούχοι, δεν έγιναν αντιπλημμυρικά έργα και τώρα καλούνται να πληρώσουν οι φορολογούμενοι, για να γίνουν τα αντιπλημμυρικά έργα στους οδικούς άξονες και να μην πνίγεται ο κόσμος.

Να, λοιπόν, πώς είναι το κέρδος υπεύθυνο στο να μην γίνονται τα απαραίτητα αντιπλημμυρικά έργα. Και αυτό φαίνεται πολύ καθαρά στις πληγείσες περιοχές. Για παράδειγμα, κατέρρευσε το απαρχαιωμένο ηλεκτρικό δίκτυο, άσχετα αν το καλοκαίρι προκαλεί και πυρκαγιές. Τι δεν κατέρρευσε, όμως; Δεν κατέρρευσε το δίκτυο που είναι νέας τεχνολογίας, νέας γενιάς που εξυπηρετεί τις ανεμογεννήτριες. Το παράδειγμα της Αγίας Ευφημίας και πάλι το φέρνουμε. Οι ανεμογεννήτριες λειτουργούσαν, αλλά ο κόσμος δεν είχε ρεύμα. Οι κτηνοτρόφοι δεν μπόρεσαν να σώσουν την παραγωγή τους και το βιός τους για παράδειγμα.

Έτσι, λοιπόν, φαίνεται καθαρά ότι τα έργα τα οποία προκρίνονται είναι αυτά τα οποία εξυπηρετούν τις ανάγκες των μονοπωλιακών ομίλων και όχι του λαού.

Τρίτο στοιχείο, το κράτος. Το κράτος είναι παντοδύναμο για να εισπράττει φόρους, είναι παντοδύναμο για να τσακίζει τους αγώνες των εργαζομένων και ξαφνικά γίνεται αδύναμο, όταν πρόκειται να αντιμετωπίσει πλημμυρικά φαινόμενα και ανάγκες του κόσμου.

Αλήθεια, δεν το ξέρετε ότι θα υπήρχε απαγορευτικό και δεν μπορούσαν τα συνεργεία να μεταβούν; Θα έπρεπε να γίνει νωρίτερα.

Γνωρίζετε, κύριε Υπουργέ, ότι στην Κεφαλλονιά δεν λειτουργούσε καμμία γεννήτρια, ούτε καν στο επιτελείο της Πολιτικής Προστασίας δεν λειτουργούσε γεννήτρια και όταν κόπηκε το ρεύμα δεν μπορούσε να επικοινωνήσει το επιτελείο της Πολιτικής Προστασίας της Περιφέρειας της Κεφαλλονιάς. Το ξέρετε, κύριε Υπουργέ, ότι στο Κέντρο Υγείας της Σάμης, που είχε κοπεί το ρεύμα, κάνανε επέμβαση με τον φακό τηλεφώνου εκείνη την ημέρα;

Να, λοιπόν, ποια είναι τα κριτήρια και ποιο είναι το κράτος που υπερασπίζεστε. Αυτό, λοιπόν, το κράτος είναι που έχει την ευθύνη με τις κυβερνήσεις, τις περιφέρειες και τους δήμους για τα προβλήματα που αντιμετωπίζει ο λαός.

Άλλο ζήτημα. Σας κάνουμε κριτική, κύριε Υπουργέ, και στην Κυβέρνηση, γιατί τα μέτρα είναι αποσπασματικά. Και γιατί είναι αποσπασματικά; Πρώτον, γιατί ακριβώς δεν βάζετε ένα πλαίσιο άμεσης αποκατάστασης των υποδομών. Λέτε να στείλουν οι δήμοι τεχνικούς φακέλους για να γίνουν τα έργα. Αλήθεια, για τον δρόμο στο Θιάκι που μεταφέρει καθημερινά δεκάδες μαθητές και κόβει το νησί στο δύο, θα πρέπει να γίνει πρώτα τεχνικός φάκελος, να δημοπρατηθεί, να γίνουν ενστάσεις για να γίνει αυτό το έργο, αλλιώς θα μείνει το νησί αποκομμένο; Τι ωραία πράγματα είναι αυτά τα οποία λέτε! Μιλάμε για τις συγκεκριμένες συνθήκες, όπου ο δρόμος θα έπρεπε ήδη να έχει γίνει. Να είχαν αποκατασταθεί σημαντικές φθορές.

Δεύτερο ζήτημα της κριτικής μας. Η αποζημίωση η δική σας έχει κόφτη των ζημιών. Εμείς λέμε ότι πρέπει να αποζημιωθεί το σύνολο των καταστροφών που έγιναν. Των πραγματικών ζημιών που υπέστησαν και στις οικείες και στους επαγγελματικούς χώρους και στις αγροκτηνοτροφικές μονάδες και όχι αποσπασματική αντιμετώπιση. Να καλυφθεί το σύνολο των απωλειών κι όχι μόνο του φετινού εισοδήματος. Εδώ έχουμε φαινόμενα, που λιόδεντρα φεύγανε. Καταστράφηκε, όχι μόνο η φετινή παραγωγή του ελαιόλαδου, αλλά και για τα επόμενα χρόνια, ενδεχομένως.

Η απώλεια αυτών των εισοδημάτων θα καλυφθεί, κύριε Υπουργέ; Θα ληφθεί υπ’ όψιν;

Μιλάτε μέσα για το ζήτημα των εργαζομένων. Ξέρετε πολύ καλά ότι στις περιοχές των Ιονίων Νησιών οι επιχειρήσεις σταμάτησαν πρώτες τη λειτουργία τους, γιατί είναι τουριστικές επιχειρήσεις. Είναι μικρά μαγαζιά εστίασης. Αυτά δεν θα ξαναλειτουργήσουν μέχρι του χρόνου, αν θα λειτουργήσουν και του χρόνου. Οι εργαζόμενοι δεν μπορούν να συμπληρώσουν εκεί τα πενήντα ένσημα, για να μπουν στο ταμείο ανεργίας. Τι να την κάνουν την αναστολή της σύμβασης; Εδώ πέρα πρέπει να μειώσετε το όριο για τους εργαζόμενους των συγκεκριμένων επιχειρήσεων, για να μπουν στο ταμείο ανεργίας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω με το τελευταίο, κύριε Πρόεδρε, και ευχαριστώ πολύ, πήρα και τη δευτερολογία μου.

Είναι η ταχύτητα των αποζημιώσεων. Εδώ υπάρχουν καταγγελίες ότι στον σεισμό του ’14 …

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει δευτερολογία, αλλά ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω σε τριάντα δευτερόλεπτα.

**ΠΡΟΕΔΡΕΥΩΝ (Αθανάσιος Μπούρας):** Απλά, για να μην καλλιεργείται …

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει, νόμιζα ότι είχα και δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Λέω, λοιπόν, ότι στους σεισμόπληκτους του ’14 στα Ιόνια Νησιά, ακόμη τους χρωστάτε αποζημίωση. Πέρασαν τρεις κυβερνήσεις από τότε και κατά τα άλλα κόπτεσθε για την ευαισθησία.

Τέλος, χρειάζονται άμεσα μέτρα ολοκληρωμένης θωράκισης, αντιπλημμυρικής, αντισεισμικής και αντιπυρικής, με διευθέτηση του συνόλου των χειμάρρων, αλλά και των λεκανών απορροής. Αυτά είναι τα απαραίτητα έργα, για να μην έχουμε επανάληψη των ίδιων πλέον φαινομένων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο συνάδελφος κ. Παναγής Καππάτος από τη Νέα Δημοκρατία για πέντε λεπτά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, λόγω του θέματος του νομοσχεδίου θα τοποθετηθώ για ορισμένα ζητήματα που αφορούν ειδικότερα την Κεφαλλονιά και την Ιθάκη.

Λυπάμαι που ο Αρχηγός της Αξιωματικής Αντιπολίτευσης, ο κ. Τσίπρας, δεν βρήκε χώρο στην ομιλία του να κάνει έστω μια αναφορά στην Κεφαλλονιά και την Ιθάκη που μπορεί να είναι ένας τόπος πιο μικρός, αλλά έχει κι αυτός μεγάλα προβλήματα.

Συζητώντας για τα καιρικά φαινόμενα της προηγούμενης εβδομάδας η μεγαλύτερη επιτυχία στην Κεφαλλονιά και την Ιθάκη ήταν ότι υπήρχε επαρκής προετοιμασία και ενημέρωση για την κακοκαιρία. Το αποτέλεσμα ήταν ότι η πλειονότητα των πολιτών πειθάρχησε και έτσι δεν θρηνήσαμε θύματα. Με όλες τις διαχρονικές αδυναμίες του το ελληνικό κράτος λειτούργησε από την πρώτη στιγμή και σήμερα στέκεται δίπλα στους ανθρώπους που αντιμετωπίζουν δυσκολίες εξαιτίας της κακοκαιρίας.

Η Κυβέρνηση χρηματοδότησε άμεσα από τους Οργανισμούς Τοπικής Αυτοδιοίκησης για τις έκτακτες ανάγκες και συνεχώς αξιολογεί την κατάσταση. Ευχαριστώ τον Υφυπουργό κ. Χαρδαλιά για την άμεση παρέμβασή του, το Υπουργείο Οικονομικών, το Υπουργείο Εσωτερικών, το Υπουργείο Υποδομών και Μεταφορών και όλη την Κυβέρνηση, γιατί στέκονται δίπλα στην Κεφαλλονιά και την Ιθάκη και σε νομοθετικό επίπεδο και με χρηματοδότηση των εκτάκτων αναγκών.

Οι Ένοπλες Δυνάμεις είναι στην Κεφαλλονιά από την πρώτη στιγμή και κυριολεκτικά ξεθάβουν τον οικισμό της Άσσου. Τα μέτρα στήριξης που προβλέπει το νομοσχέδιο είναι πολύ σημαντικά. Οι κύριες προβλέψεις αφορούν σε χορήγηση οικονομικών ενισχύσεων, αφορολόγητο και ακατάσχετο των ενισχύσεων, αναστολή μέτρων αναγκαστικής εκτέλεσης, μέτρα για την προστασία των θέσεων εργασίας και στήριξη ανέργων.

Ωστόσο, κυρίες και κύριοι συνάδελφοι, υπάρχει ένα αρνητικό προηγούμενο στην Κεφαλλονιά αρκετά πρόσφατο, γι’ αυτό και οι πολίτες είναι αρκετά δύσπιστοι όταν ακούνε για μέτρα στήριξης και αποζημιώσεις. Αναφέρομαι στον σεισμό του 2014 στην Κεφαλλονιά. Σας λέω χαρακτηριστικά ότι οι αποζημιώσεις από τον σεισμό του 2014 δεν έχουν δοθεί σε κανέναν και πέρασαν τεσσεράμισι ολόκληρα χρόνια διακυβέρνησης της Αντιπολίτευσης, αγαπητοί συνάδελφοι. Το ίδιο έχει γίνει και σε περιοχές της Κεφαλλονιάς που έχουν χτυπηθεί από πλημμύρες από τα προηγούμενα έτη.

Υπάρχουν τρία σημεία που πρέπει η πολιτεία να δει με προσοχή: Πρώτον, σε κάποιες περιπτώσεις οι αποζημιώσεις που προβλέπονται δεν καλύπτουν τις ανάγκες. Για τον πρωτογενή τομέα και τον τουρισμό, για παράδειγμα, πρέπει να δοθεί στοχευμένα μεγαλύτερη οικονομική στήριξη. Οι διαδικασίες αποζημιώσεων πρέπει να γίνουν γρήγορα και με τρόπο που δεν θα ταλαιπωρεί ακόμα περισσότερο τους πολίτες.

Δεύτερον, είναι κρίσιμο να στηριχθούν οι Οργανισμοί Τοπικής Αυτοδιοίκησης με προσωπικό για τις τεχνικές υπηρεσίες τους, ώστε να μπορέσουν να ολοκληρώσουν τις διαδικασίες για την αποκατάσταση των υποδομών χωρίς καθυστερήσεις.

Τρίτον, να δοθούν παρατάσεις για σημαντικές διαδικασίες με τις οποίες αρκετοί πολίτες αυτές τις ημέρες δεν μπορούσαν να ολοκληρώσουν. Αναφέρω συγκεκριμένα: Παράταση προθεσμίας για την υπαγωγή αυθαιρέτων, παράταση προθεσμίας για την καταγραφή των αδήλωτων τετραγωνικών από τους δήμους και την παράταση δυνατότητας έκδοσης οικοδομικών αδειών κατηγορίας 1 και 2.

Κυρίες και κύριοι Υπουργοί, το πιο σημαντικό είναι η ελληνική πολιτεία να δει επιτέλους με πραγματικό ενδιαφέρον κρίσιμα θέματα που χρονίζουν για την Κεφαλλονιά και την Ιθάκη. Τα έκτακτα μέτρα είναι σημαντικά, αλλά δεν μπορούν τα βασικά προβλήματα των νησιών μας να αντιμετωπίζονται μέσω καταστάσεων έκτακτης ανάγκης. Η Κεφαλλονιά και η Ιθάκη είναι νησιά που αντιμετωπίζουν διαχρονικά προβλήματα από όλο το φάσμα των φυσικών καταστροφών, από σεισμούς, πλημμύρες, πυρκαγιές και κατολισθήσεις.

Όσον αφορά την υγεία δεν γίνεται, για παράδειγμα, κυρίες και κύριοι Υπουργοί, σε μεγάλες πόλεις της ηπειρωτικής Ελλάδας, όπως στην Καλαμάτα, τα νοσοκομεία να χαρακτηρίζονται άγονα και στο Νοσοκομείο της Κεφαλλονιάς να μην μπορεί να βρεθεί μια διαδικασία, ώστε να έρθουν να εργαστούν γιατροί των πιο βασικών ειδικοτήτων.

Το Νοσοκομείο Κεφαλλονιάς και το Κέντρο Υγείας Ιθάκης επιβάλλεται να κηρυχθούν άγονα. Τι άλλο πρέπει να συμβεί, κύριοι Υπουργοί για να κηρυχθούν άγονα; Δεν γίνεται επί δέκα χρόνια να έχει γίνει μία δωρεά δεκάδων εκατομμυρίων ευρώ για τη λειτουργία μονάδας εντατικής θεραπείας στην Κεφαλλονιά, το ελληνικό κράτος να έχει βάλει την υπογραφή του για τη λειτουργία της και το Υπουργείο Υγείας να μην έχει προβεί στις απαραίτητες διαδικασίες δέκα χρόνια τώρα. Δεν γίνεται επί δεκαετίες το Υπουργείο Περιβάλλοντος και Ενέργειας να αδρανεί για τη ρύθμιση του ιδιοκτησιακού καθεστώτος των δασικών εκτάσεων στα Ιόνια Νησιά, μια υπόθεση για την οποία προσπαθούμε να πείσουμε τις ηγεσίες των Υπουργείων για πράγματα που έχουν κριθεί από αμετάκλητες αποφάσεις του Αρείου Πάγου και του Συμβουλίου της Επικρατείας και αποτελούν τροχοπέδη για την ανάπτυξη των νησιών του Ιονίου.

Πριν ολοκληρώσω, κύριε Πρόεδρε, εκ μέρους των πολιτών της Κεφαλλονιάς και της Ιθάκης θέλω να ευχαριστήσω όλους όσοι στάθηκαν δίπλα μας αυτές τις δύσκολες μέρες, την τοπική αυτοδιοίκηση, τις Ένοπλες Δυνάμεις, τις οποίες δεν είδε ο κ. Τσίπρας, τους ετεροδημότες μας, τις υπηρεσίες, την Πυροσβεστική, την Αστυνομία, το Λιμενικό και όλα τα Σώματα Ασφαλείας.

Το πιο αισιόδοξο για την κοινωνία μας μέσα από αυτήν την καταστροφή είναι το μεγάλο κύμα εθελοντισμού και αλληλεγγύης που αυτές τις ημέρες ζούμε στην Κεφαλλονιά και την Ιθάκη. Εθελοντικές ομάδες και απλοί πολίτες δουλεύουν μέρα και νύχτα. Έσωσαν ζωές. Οφείλουμε, κυρίες και κύριοι συνάδελφοι, ως ελληνικό Κοινοβούλιο να τους τιμήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε γιατί προσεγγίσατε όσο κανένας άλλος τον χρόνο, αν και είστε Βουλευτής μονοεδρικής πληγείσας ιδιαιτέρως περιοχής.

Καλώ τον Βουλευτή του ΣΥΡΙΖΑ κ. Νίκο Παππά να πάρει τον λόγο, για πέντε λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Έτυχε να συζητάμε το συγκεκριμένο νομοσχέδιο σε μια στιγμή που γίνονται κοσμοϊστορικές δηλώσεις. Αναφέρομαι κατ’ αρχήν στην ιστορική δήλωση ότι η Συμφωνία των Πρεσπών είναι μια ιστορική συμφωνία. Εδώ χρειαζόμαστε μια διευκρίνιση, διότι έγινε ορθή επανάληψη. Αντιλαμβάνεστε το γελοίον του πράγματος, διότι πρόκειται για ανακοίνωση του Υπουργείου Εξωτερικών, ανακοινώσεις τις οποίες βλέπει όλοι η διεθνής διπλωματία. Δεν υπήρξε ποτέ αυτό το κείμενο; Έγινε κάποιο λάθος γραμματειακό ή υπάρχει βέτο μέσα στη Νέα Δημοκρατία και ασκήθηκε για να φύγει αυτή η λέξη από το κοινό ανακοινωθέν;

Το θυμάστε το βέτο που έλεγε ότι θα ασκήσει εδώ ο κ. Μητσοτάκης -είναι προφανές ότι δεν υφίσταται- για την είσοδο της Βόρειας Μακεδονίας στην Ευρωπαϊκή Ένωση. Μάλλον άλλο βέτο υπάρχει και κάνει τη χώρα –νομίζω- να προκαλεί τη συμπάθεια, ας το πω ευγενικά, άλλων διπλωματικών αποστολών.

Η δήλωση η δεύτερη, για την οποία μας είχε προϊδεάσει με συνέντευξή του ο κύριος Υπουργός των Οικονομικών στην κυριακάτικη «ΑΥΓΗ», ήρθε από το Γραφείο Προϋπολογισμού της Βουλής και λέει ό,τι και στο τρίτο τρίμηνο η ύφεση θα είναι μεγαλύτερη ακόμη και από αυτήν που καταγράφηκε στο δεύτερο τρίμηνο και αυτή είναι αποκλειστικά δική σας η ύφεση. Δεν υπάρχει lockdown και κορωνοϊός εκεί. Εκεί υπάρχουν οι δικές σας λανθασμένες επιλογές, που δεν έγινε καμμία προετοιμασία κατά τη διάρκεια του lockdown, που βεβαίως δεν ενισχύθηκε ο εγχώριος τουρισμός και άνοιξε ο διεθνής τουρισμός χωρίς αυστηρά πρωτόκολλα υγειονομικά και χωρίς προϋπόθεση να γίνεται τεστ.

Πού έχουμε φτάσει τώρα; Να φταίνε τα παιδιά μας στα σχολεία -ακούσαμε κι αυτό από περισπούδαστους-, ότι οι καταλήψεις θα είναι οι εστίες εξάπλωσης του ιού και μας ζητάνε και κάποιοι να καταδικάσουμε τα παιδιά μας. Δεν θα τα καταδικάσουμε τα παιδιά μας. Τα παιδιά μας θα τα στηρίξουμε και εάν κάποιοι έχουν σκοπό να τα καταδικάσουν, θα αγωνιστούμε μαζί με τα παιδιά μας για να αποτρέψουμε αυτό το ενδεχόμενο. Και φταίνε βέβαια και οι επιβάτες των λεωφορείων!

Προσέξτε, με το που αναλάβατε ακυρώσατε διαγωνισμό για επτακόσια πενήντα λεωφορεία, ο οποίος διαγωνισμός –άκουσον, άκουσον, πρωτοφανές βέβαια για τα ελληνικά διοικητικά χρονικά- προέβλεπε ότι θα καλύπτονταν και το σέρβις και τα ανταλλακτικά. Τι σημαίνει αυτό, δηλαδή; Σημαίνει ότι δεν θα υπήρχε χώρος για έξτρα αναθέσεις κατά τη διάρκεια της ζωής και της χρήσης των λεωφορείων. Για δεκαπέντε χρόνια θα ήταν η σύμβαση, η οποία θα μείωνε και τα λειτουργικά κόστη που αντιμετωπίζουν οι συγκεκριμένες εταιρείες. Θα μπορούσαμε αυτήν τη μείωση του κόστους να την κάνουμε μείωση του εισιτηρίου. Τον ακυρώσατε αυτόν τον διαγωνισμό -μάλιστα-, για να έρθετε τώρα να πείτε: «Θα βρούμε διακόσια λεωφορεία, παίρνοντας από τον ιδιωτικό τομέα». Μάλιστα.

Με συγχωρείτε, δεν είναι επιλογές αυτές οι οποίες στηρίζουν το δημόσιο συμφέρον και το να κατηγορούμε τον κόσμο και να βγαίνουν και διάφοροι έξυπνοι στην τηλεόραση να λένε «πηγαίνετε με τα πόδια στη δουλειά σας» είναι τουλάχιστον προσβλητικό.

Καρδίτσα. Έχετε εικόνα; Πραγματικά το ρωτώ με ειλικρίνεια. Ξέρετε ποια ήταν η εικόνα το Σάββατο το βράδυ; Απόκοσμο το σκηνικό. Καθόλου ρεύμα, ουδείς αξιωματούχος να έχει εμφανιστεί από την τοπική αυτοδιοίκηση και τον πρώτο και τον δεύτερο βαθμό, αυτοί που πανηγύριζαν δίπλα σας για την επιτυχία σας στις δημοτικές εκλογές, που λέγανε «μας πρόλαβε ο «Ιανός»».

Έχετε υπ’ όψιν σας ότι έδιναν στα τοπικά μέσα ενημέρωσης την είδηση ότι την προηγουμένη της καταστροφής, την Πέμπτη το πρωί -προσέξτε με λίγο- έκανε σύσκεψη η τοπική αυτοδιοίκηση με τους συναρμόδιους φορείς και προετοιμάστηκαν επαρκώς για τον «Ιανό».

Καταθέτω στα Πρακτικά το πρωτοσέλιδο της εφημερίδας «Πρωινός Τύπος Καρδίτσας» της Παρασκευής.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια μέρα που το βράδυ έγινε η καταστροφή δηλώνουν ότι είναι πανέτοιμοι να αντιμετωπίσουν τον «Ιανό». Το καταλαβαίνετε; Και οι ίδιοι οι άνθρωποι είχαν το σθένος -πραγματικά τους θαυμάζω- να μην εμφανιστούν δίπλα στους συμπολίτες τους τη στιγμή που πάλευαν μόνοι τους με τις λάσπες και τα χώματα.

Αντιλαμβάνεστε και εσείς, κύριε Υπουργέ, ότι τα 5 και τα 8 χιλιάρικα είναι προφανές ότι δεν αφορούν τη σωτηρία περιουσιών και την επανεκκίνηση της οικονομικής ζωής της πόλης. Διότι η οικονομική ζωή της πόλης έχει καταστραφεί επειδή έχει καταστραφεί εξοπλισμός, εμπόρευμα και στοκ. Έχει καταστραφεί και η σοδειά έξω από την πόλη που θα δημιουργούσε εισοδήματα τα οποία θα μπορούσαν να ενισχύσουν την πόλη με την οικονομική δραστηριότητα μέσα σ’ αυτήν. Θα πρέπει βέβαια και οι καταγραφές των ζημιών να προχωρήσουν πάρα πολύ γρήγορα.

Σας παρακαλούμε πάρα πολύ, αποσύρετε τη διάταξη για την αδιαφανή ενίσχυση μόνο των πανελλαδικής εμβέλειας τηλεοπτικών σταθμών. Είναι μία διάταξη προσβλητική νομίζω και για το ελληνικό Κοινοβούλιο, αλλά ενδεχομένως και για αυτούς που θα θελήσουν να την αξιοποιήσουν. Δεν τιμά τη Βουλή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα μόνο τριάντα δευτερόλεπτα.

Κλείνοντας θα ήθελα να πω ότι η χώρα χρειάζεται την επανεκκίνηση ενός μεγαλόπνοου εθνικού στρατηγικού σχεδιασμού για τις υποδομές και τις μεταφορές. Έχετε παγώσει όλα τα έργα. Στο προεκλογικό σας πρόγραμμα λέγατε ότι η συνέχιση των έργων που είχαμε δρομολογήσει θα έφτιαχνε σαράντα χιλιάδες θέσεις εργασίας. Έχετε παγώσει τα πάντα. Είναι μία στιγμή στην οποία η οικονομία μας θα μπορούσε με πολιτική και οικονομική στρατηγική, η οποία πραγματικά θα απαντά στα προβλήματα, να βάλει μπροστά δημόσια έργα τέτοια που να την πάνε στην επόμενη γενιά υποδομών μεταφορών και τεχνολογίας, να της αφήσουν ένα αυξημένο απόθεμα παραγωγικότητας και να δημιουργήσουν θέσεις εργασίας. Βεβαίως το δημόσιο θα εισέπραττε από τη φορολογητέα ύλη που θα δημιουργούνταν. Φαίνεται ότι εσείς είστε άλλης σχολής. Περιμένετε να επισυμβεί η πισσαρίδειος καταστροφή και μετά βλέπουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον Βουλευτή της Νέας Δημοκρατίας κ. Δημήτριο Μαρκόπουλο, για πέντε λεπτά.

Κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, κύριοι συνάδελφοι, να ξεκινήσω από εκεί που το άφησε ο Νίκος Παππάς.

Κύριε Παππά, καμμιά ιστορική συμφωνία με τις Πρέσπες δεν υπάρχει. Είναι μια ύπουλη, ξεκάθαρα ύπουλη, επιζήμια, άθλια συμφωνία, η οποία δυστυχώς με αυτόν τον ύπουλο τρόπο δεσμεύει και τις επόμενες κυβερνήσεις, για να το κάνουμε καθαρό. Πιο καθαρό δεν γίνεται. Ύπουλη ήταν, ύπουλη είναι και ύπουλη θα είναι αυτή η συμφωνία.

Αγαπητοί συνάδελφοι, ο θρίαμβος των δημαγωγών είναι βραχύβιος. Τα έργα τους όμως αιώνια. Αυτό δεν το λέω εγώ. Το έχει πει ο Γάλλος ποιητής και συγγραφέας Σαρλ Πεγκί. Ακούγοντας πριν τον Πρόεδρο του ΣΥΡΙΖΑ, Αλέξη Τσίπρα, ακριβώς αυτό το πράγμα θυμήθηκα. Τα ερείπια στο Μάτι, οι ζωές που χάθηκαν, οι καταστροφές στη Μάνδρα επιβεβαιώνουν πως όντως τα ερείπια είναι αιώνια. Η ζημιά είναι όντως βαριά.

Μας προκαλείτε. Πείτε μας που βρέθηκαν στα χρόνια της διακυβέρνησής σας αυτές οι διαδικασίες επούλωσης των ζημιών σε Μάτι και Μάνδρα; Τίποτα δεν έγινε. Ο κόσμος σας καταδίκασε γι’ αυτό και γι’ αυτό έχετε καταψηφιστεί. Γιατί σας καταψήφισε; Γιατί δεν απαλύνατε τον πόνο. Γιατί δεν είχατε σχέδιο. Ο θρίαμβος όμως των δημαγωγών, όπως είπε ο Γάλλος ποιητής, αποδεικνύεται βραχύς, γιατί τον Αλέξη Τσίπρα πλέον δεν τον ακούει η κοινωνία. Ο δημαγωγός Αρχηγός σας που έστηνε σόου επάνω στα καμένα -θα θυμόσαστε τον θίασο Πολάκη - Δούρου- έχει πλέον πολύ βραχύ πολιτικό βίο. Το ξέρουν όλοι, το βλέπουν.

Ακούω μάλιστα κάτι αναφορικά με τη λίστα Πέτσα και τα μέσα μαζικής ενημέρωσης. Πείτε μας, συνάδελφοι εσείς του ΣΥΡΙΖΑ. Η λίστα η δική σας τεσσεράμισι χρόνια και οι εφημερίδες που σαν μανιτάρια εκδίδονταν και μετά έκλειναν, πότε θα δημοσιευθεί; Προσκαλώ και προκαλώ τον Υπουργό μας, τον κ. Πέτσα, να φέρει τη λίστα της διαφημιστικής δαπάνης τεσσερισήμισι ετών διακυβέρνησης ΣΥΡΙΖΑ. Εκεί θα γελάσει πραγματικά κάθε πικραμένος από τα μέσα που βραχύβια λειτούργησαν, εξυπηρέτησαν συγκεκριμένους σκοπούς και κατόπιν ολοκλήρωσαν την παρουσία τους στον χώρο των μέσων μαζικής ενημέρωσης.

Σήμερα, λοιπόν, δεν συζητούμε ένα απλό νομοσχέδιο. Επί της ουσίας καλούμε τον ελληνικό λαό να συγκρίνει. Και ο λαός ήδη το κάνει. Γνωρίζει και αξιολογεί. Και φυσικά απορρίπτει τον ΣΥΡΙΖΑ. Αν ο κ. Τσίπρας είχε μια στάλα μνήμης όφειλε σήμερα να σιωπήσει. Αν είχε ένα γραμμάριο στρατηγικής -που πολύ το αμφισβητώ- θα γνώριζε πως στο σπίτι του κρεμασμένου δεν μιλάνε για σχοινί. Μάνδρα, Μάτι: πάντοτε θα σας στοιχειώνουν. Πάντοτε θα αποτελούν ένα πολύ σημαντικό πράγμα: τον φάρο της ανικανότητάς σας. Μάνδρα, Μάτι: δύο κρίσεις διαχειριστήκατε και τα κάνατε μαντάρα. Και ερχόσαστε εδώ και εγκαλείτε αυτούς που αμέσως μέσα σε λίγες ώρες, μέσα σε λίγες ημέρες έρχονται να κλείσουν πληγές.

Πολύ σωστά ο Ευκλείδης Τσακαλώτος -πρέπει να επαναλάβω ότι είναι ένας πολιτικός τζέντλεμαν- υποστηρίζει πως πρέπει να κατεβάσετε τους τόνους κάτι που δεν έκανε σήμερα ο αρχηγός σας. Απατεώνες, ξέρετε δεν είναι εκείνοι που κυβερνούν με σύνεση, που αποζημιώνουν όσους πλήττονται που δίνουν οικονομικές ενισχύσεις στην ώρα τους, που αναβάλλουν ή εξαλείφουν πληρωμές. Εκείνοι που έταζαν κατάργηση του ΕΝΦΙΑ με ένα νόμο και ένα άρθρο και που τελικά δεν έπραξαν, τι είναι; Αυτοί που άφησαν τη Μάνδρα στο έλεος του Θεού και έλεγαν «ε, έκατσε και μια στραβή στη Μάνδρα στη βάρδιά μας» τι είναι; Όσοι έταζαν ένα νέο σχέδιο για το Μάτι και έστηναν σόου επάνω εκεί; Ξέρετε ο Τσίπρας είχε πάει στις 05:30 το πρωί, γιατί είχε και δροσούλα το καλοκαίρι ενδεχομένως, με μια κάμερα και κανέναν κάτοικο. Αυτοί τι είναι; Ποιοι είναι οι πολιτικοί απατεώνες; Η σύγκριση και τα συμπεράσματα στον κόσμο που μας ακούει.

Ας είσαστε, λοιπόν, φειδωλοί στα λόγια. Χρειάζεται μία συστολή. Ένας αναστοχασμός, μία αυτοκριτική. Θα ολοκληρώσω λέγοντας πως σπάνια Κυβέρνηση έχει βρεθεί στη θέση που αυτή εδώ η Κυβέρνηση έχει φτάσει, διαχειριζόμενη με επάρκεια πολλαπλές κρίσεις.

Κάτι σημαντικό για να κλείσω. Η Κυβέρνηση Μητσοτάκη διαχειρίζεται κρίσεις. Είναι πολύ σημαντικό αυτό που λέω. Διαχειρίζεται κρίση. Δεν δημιούργησε κρίση, όπως έκανε η κυβέρνηση Τσίπρα – Καμμένου - Βαρουφάκη. Αυτά για να μην ξεχνιόμαστε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μαρκόπουλο για την τήρηση και οικονομία του χρόνου.

Να καλέσω στο Βήμα τον Βουλευτή του ΣΥΡΙΖΑ κ. Σωκράτη Φάμελλο, για πέντε λεπτά. Το τονίζω, πέντε λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Είναι γεγονός ότι θα μπορούσε κάποιος να σχολιάσει πάρα πολλά σχετικά με την ακροδεξιά φιλολογία που αναπτύσσεται τις τελευταίες ώρες μέσα στη Βουλή για να καλύψει τα ελλείμματα της Κυβέρνησης Μητσοτάκη. Όμως αξίζει να πούμε ένα τίτλο. Ναι, η κυβέρνηση ΣΥΡΙΖΑ πήρε μία κρίση, στην οποία οδήγησαν οι προηγούμενες κυβερνήσεις τη χώρα και μας έβγαλε από την κρίση. Και η Κυβέρνηση Μητσοτάκη κάνει ό,τι μπορεί για να δημιουργήσει ταυτόχρονα οικονομική, κοινωνική, υγειονομική και εθνική κρίση. Δυστυχώς για τη χώρα τα πράγματα πάνε όλο και προς το χειρότερο.

Δεν προσέξατε τι είπε ο Ευκλείδης Τσακαλώτος που πήγατε να τον χαϊδέψετε. Ευκλείδη, μόλις τώρα μιλούσε ο κ. Μαρκόπουλος για σένα. Είπε στην ανάρτησή του ότι η Δεξιά δεν δικαιούται να μιλάει για ψέματα, απατεωνιές και πολιτικές συμπαιγνίες πίσω από την πλάτη του λαού γιατί η πολιτική που εφαρμόζει είναι εις βάρος της κοινωνίας και του λαού. Και τα ξεκαθάρισε αυτά.

Όμως υποχρεούμαστε να μιλήσουμε για κάτι άλλο σήμερα. Δυστυχώς, κύριε Πρόεδρε, κύριοι Υπουργοί, κυρίες και κύριοι Βουλευτές, υπάρχει ένα σοβαρότατο θέμα στη διπλωματία της χώρας μας. Η χώρα μας σήμερα έχει πληγεί διπλωματικά διότι είναι απολύτως αναξιόπιστο να κατεβάζει το Υπουργείο Εξωτερικών δήλωση για να την ανασκευάσει εκ των υστέρων, όταν μάλιστα αυτή η δήλωση αφορά συνάντηση Υπουργού Εξωτερικών της χώρας μας, της επίσημης διπλωματικής αρχής, με τον Υπουργό Εξωτερικών των Ηνωμένων Πολιτειών.

Το να αλλάζει η δήλωση εκ των υστέρων, εξαιτίας των εσωκομματικών σας προβλημάτων, εκθέτει την Ελλάδα παγκοσμίως και δυστυχώς, δημιουργεί αναξιοπιστία με την οποία καλείται η Ελλάδα να πάει να διαπραγματευτεί σε επόμενα κρίσιμα ζητήματα.

Και ερωτώ, με αυτήν την αναξιοπιστία θα πάτε να διαπραγματευτείτε με την Τουρκία, την προκλητική και παραβατική Τουρκία, την αναθεωρητική Τουρκία, αλλάζοντας δήλωση εκ των υστέρων, προσβάλλοντας όλον τον ελληνικό λαό για την επάρκειά του και για τη σοβαρότητα και τιμιότητα του; Με ποια αξιοπιστία θα σας αντιμετωπίσει τώρα ο κ. Πομπέο ή οι άλλοι Υπουργοί Εξωτερικών; Δηλαδή, θα έχουν τη βαθιά κατανόηση ότι ο Έλληνας Υπουργός Εξωτερικών ή δεν διάβασε τη δήλωση ή είναι απλά ασόβαρος -για να το πω εγώ μετρημένα-, γιατί δεν είστε εσείς σοβαροί και μετρημένοι;

Δυστυχώς, μας περιμένουν κρίσιμοι λογαριασμοί στο μέλλον και η Κυβέρνηση αποδεικνύει ότι δεν έχει τη δυνατότητα να διαχειριστεί αυτήν την κρισιμότητα, γιατί αυτό το θέατρο σκιών -επιτρέψτε μου- συνεχίζεται και στα εσωτερικά, όπου η Κυβέρνηση αποδεικνύει ότι δεν έχει ιερό και όσιο. Διότι, σε μια ταχεία νομοθέτηση για να στηρίξουμε τους πολίτες περιοχών που επλήγησαν, τους μειώνουμε τα εισοδήματα εν τέλει, γιατί δίνουμε μικρότερες αποζημιώσεις από τους μισθούς τους, τους μειώνουμε τις αποζημιώσεις σε σχέση με άλλες περιοχές και παράλληλα περνούν ρυθμίσεις απ’ την πίσω πόρτα που αποδεικνύουν την προνομιακή σχέση που έχει αυτή η Κυβέρνηση με τους καναλάρχες και με μια πολύ μικρή ελίτ επιχειρηματιών που είναι αυτοί που έβγαλαν τη Νέα Δημοκρατία Κυβέρνηση. Ξεπληρώνετε γραμμάτια, κυρίες και κύριοι Βουλευτές της Νέας Δημοκρατίας. Προτεραιότητά σας δεν είναι το ΕΣΥ, δεν δίνετε τα λεφτά για μονάδες εντατικής θεραπείας, δεν είναι οι γιατροί, δεν κάνετε προσλήψεις, δεν είναι τα σχολεία, δεν είναι τα παιδιά μας, δεν φέρνετε δασκάλους, δεν δίνετε υγειονομικό εξοπλισμό, μόνο μάσκες αλεξίπτωτα ξέρατε να δώσετε, δεν είναι καν τα μέσα μαζικής μεταφοράς, δεν είναι οι άνθρωποι της διπλανής πόρτας, δεν βοηθάτε τον κόσμο να πάει με προστασία στη δουλειά του, ούτε καν αυτό δεν είστε άξιοι να κάνετε. Ταυτόχρονα, ενώ βάζει σοβαρά ζητήματα ακόμα και η Επιστημονική Υπηρεσία της Βουλής, από την πίσω πόρτα δίνετε λεφτά όχι μόνο στους καναλάρχες, αλλά και σε κάποιες επιχειρήσεις για να καταγράφουν αφορολόγητα και έτσι να ωφελούνται και αυτές και τα κανάλια. Από δύο πόρτες λοιπόν, ωφελούνται οι καναλάρχες.

Για να μην πω την νέα ρύθμιση «προνομιακή» για τους κλινικάρχες που δώσατε άλλα 30 εκατομμύρια αντί να τα δώσετε στο σύστημα υγείας, αντί να τα δώσετε σε τεστ για τον κόσμο, για τον λαό, για την κοινωνία να έχει τουλάχιστον αναλύσεις, να τα δώσετε στα παιδιά μας. Ξέρετε ότι υπάρχουν σχολεία, σύλλογοι γονέων και κηδεμόνων στην ανατολική Θεσσαλονίκη που δέχτηκε έγγραφο να προμηθευτεί μάσκες, θερμόμετρα, στολή προστασίας, απολυμαντικά και χαρτί υγείας; Αυτή είναι η κατάσταση στην οποία έχετε φτάσει την ελληνική παιδεία. Εκεί την έχετε καταντήσει την ελληνική παιδεία.

Και βέβαια, να το πούμε ξεκάθαρα η χατιρική ρύθμιση για τα κανάλια αποδεικνύει το αδιέξοδο της Νέας Δημοκρατίας, αποδεικνύει την ήττα της, αποδεικνύει την φθορά της στην κοινωνία, γιατί έρχεστε να καλύψετε αυτήν την αποδόμηση. Φοβάστε γιατί η κοινωνία υποφέρει. Το πρόβλημα είναι ότι η κοινωνία υποφέρει, το πρόβλημα είναι ότι υποβαθμίζεται κοινωνικά, οικονομικά η ζωή μας. Το πρόβλημα είναι ότι μας οδηγείτε σε αδιέξοδο και στο εθνικό ζήτημα και αυτό δεν πρέπει να σας το επιτρέψουμε.

Ως εκ τούτου λοιπόν, πρέπει να ξεκαθαρίσουμε ότι πρέπει να πάρετε τώρα πίσω τις ρυθμίσεις για τα κανάλια, τις ρυθμίσεις για τις διαφημίσεις, τις ρυθμίσεις για τις ιδιωτικές κλινικές και να μετατρέψετε τη χρηματοδότηση αυτήν σε μια χρηματοδότηση για την κοινωνία.

Και επιτρέψτε μου να πω, κλείνοντας πάρα πολύ γρήγορα. Δυστυχώς, υπάρχει ένα σοβαρότατο ζήτημα σε όλον τον τεχνικό κόσμο και σε όλους τους ιδιοκτήτες μικρής και μεσαίας ιδιοκτησίας. Με έναν απίστευτο παραλογισμό ο Υπουργός που έδωσε παράταση πριν από λίγους μήνες, κατόπιν εορτής, για τα αυθαίρετα δεν δίνει τώρα και απαγορεύει την καταγραφή αυθαιρέτων ενώ δεν υπάρχει ακόμα ηλεκτρονική ταυτότητα κτηρίου για να γίνονται δικαιοπραξίες, κάτι που βεβαιώνει και η σύνοδος των συμβολαιογραφικών συλλόγων ότι θα σταματήσουν και οι δικαιοπραξίες και οι τακτοποιήσεις των αυθαιρέτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας δηλώσαμε επίσημα και με τροπολογία για δεύτερη φορά: Αποφασίστε την παράταση όχι δια παντός, μέχρι να υπάρξει ηλεκτρονική ταυτότητα κτηρίου και αφού το τεχνικό επιμελητήριο λέει 31 Δεκεμβρίου, εμείς λέμε 15 Ιανουαρίου, να έχουμε παντού κανονικότητα και διαφάνεια να μην έχουμε αυθαιρεσίες, να μπορεί να συντηρηθεί και η οικονομική λειτουργία όχι μόνο του τεχνικού κόσμου, αλλά και των νοικοκυριών που τώρα πρέπει να πληρώσουν και τον ΕΝΦΙΑ, πρέπει να πληρώσουν αρκετά ζόρια εξαιτίας δικών σας λαθών και καθυστερήσεων.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ολοκληρώνω, κύριε Πρόεδρε.

Ας μην πληρώσουν τώρα και αυτό το πρόστιμο, αλλά ας έχουν τρεις μήνες να λυθεί ταυτόχρονα δια παντός, με μία μεταρρύθμιση των αυθαιρέτων. Διότι, το μόνο που κάνετε είναι να πουλάτε προς τα έξω κάποιες δικές μας επιτυχίες, από το πλεόνασμα μέχρι τα ενεργειακά της χώρας και να αποδομείτε πουλώντας και τακτοποιώντας γαλάζια παιδιά παντού.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Σώστε τουλάχιστον, το θέμα της διαχείρισης της ακίνητης περιουσίας και των αυθαιρέτων για να έχουμε προστασία του περιβάλλοντος και της ποιότητας ζωής.

**ΠΡΟΕΔΡΕΥΩΝ (Αθανάσιος Μπούρας):** Εντάξει. Ακουστήκατε.

**ΣΩΚΡΑΤΗΣ ΦΑΜΕΛΛΟΣ:** Γιατί με τις εμμονές σας οδηγούμαστε στον κατήφορο παντού.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να ετοιμαστεί γρήγορα το Βήμα και να καλέσω την κ. Ασημίνα Σκόνδρα για πέντε λεπτά.

Πρέπει όλοι να μάθουμε τον Κανονισμό. Προβλέπονται πέντε λεπτά και πέντε λεπτά πρέπει να πάρετε. Με παίρνουν εδώ στο τηλέφωνο συνάδελφοι, οι οποίοι κόβονται και δεν θα μιλήσουν, ενώ περίμεναν. Παράκληση θερμή.

**ΑΣΗΜΙΝΑ ΣΚΟΝΔΡΑ:** Κύριε Πρόεδρε, εκπροσωπώ έναν νομό κατεστραμμένο και σας παρακαλώ για ένα λεπτό την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Όχι δεν θα υπάρξει καθόλου ανοχή. Θα κλείσετε στα πέντε λεπτά.

Ορίστε, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, εκφράζω τα θερμά μου συλλυπητήρια στις οικογένειες των τριών θυμάτων που είχαμε στον νομό μου. Το πόσο σφοδρή ήταν εκείνη η βραδιά της Παρασκευής δεν περιγράφεται. Δεν θα μπω σε αυτήν τη λογική, μιας και δεν έχω χρόνο.

Θα πω όμως, ότι το μεγαλείο της καταστροφής φάνηκε όταν υποχώρησαν τα νερά και έμειναν οι λάσπες. Η χειρότερη φυσική καταστροφή στην ιστορία της πόλης και του νομού. Η Καρδίτσα καταστράφηκε από άκρη σε άκρη και μαζί με τις αμέτρητες υλικές ζημιές, δικαίως, κύριε Υπουργέ έμεινε και διάχυτη η ανησυχία για το αύριο.

Πεντέμισι χιλιάδες σπίτια πλημμύρισαν, οικοσυσκευές καταστράφηκαν πολλά δε από αυτά τα σπίτια δεν είναι πια κατοικήσιμα. Ίδια είναι η εικόνα σε βιοτέχνες, επαγγελματίες, εμπόρους και πάσης φύσεως επιχειρήσεις. Από τις τρεις χιλιάδες επιχειρήσεις περίπου στην Καρδίτσα, άνω του 80% έχουν υποστεί σοβαρές υλικές ζημιές και από αυτές πάνω από τις μισές καταγράφουν ζημιά δεκάδων χιλιάδων ευρώ. Τα ορεινά χωριά άλλαξαν μορφή και τα ποτάμια άλλαξαν ροή. Ο Κάμπος πλημμυρισμένος και οι αγρότες σε απόγνωση, λίγο πριν τη συγκομιδή του βαμβακιού, η παραγωγή χάθηκε ολοσχερώς.

Για τους κτηνοτρόφους, τι να σας πω; Έχασαν ολόκληρα κοπάδια, μελισσοκόμοι, κτηνοτρόφοι και ο κατάλογος δεν έχει τελειωμό. Τεράστιες οι καταστροφές στις υποδομές και στο οδικό δίκτυο του νομού, με δρόμους κομμένους, με γεφύρια γκρεμισμένα, με κατολισθήσεις, με σιδηροδρομικό δίκτυο σε αχρηστία.

Κυρίες και κύριοι συνάδελφοι, βρισκόμουν στο επίκεντρο της καταιγίδας. Δεν είναι εδώ η κ. Καφαντάρη για να την βεβαιώσω ότι εμείς δεν ντρεπόμασταν και δεν φοβόμασταν το βράδυ της Παρασκευής να είμαστε δίπλα στον κόσμο και μέσα στη λάσπη, δίπλα στους άντρες της ΕΜΑΚ, της Πυροσβεστικής, της Αστυνομίας, του ΕΚΑΒ, του δήμου και της περιφέρειας. Έζησα από κοντά τις υπεράνθρωπες προσπάθειες που κατέβαλαν, για να αποτρέψουν τα χειρότερα. Εκείνο το βράδυ απεγκλώβισαν χίλιους και πλέον ανθρώπους. Γι’ αυτό και θέλω να εκφράσω την ευγνωμοσύνη μου στα σωστικά συνεργεία και επίσης, να εκφράσω και τα συγχαρητήρια στον κ. Χαρδαλιά και στο επιτελείο του που έδρασε αστραπιαία και ενίσχυσε την Καρδίτσα με ερπυστριοφόρα, με πλωτά που επιχειρούσαν όλη τη νύχτα υπό τον Στρατηγό Συντονιστή Επιχειρήσεων Θεσσαλίας και Στερεάς και τον Περιφερειάρχη Πυροσβεστικής Θεσσαλίας, που ήταν κοντά μας. Θα μου πείτε ότι έκαναν το καθήκον τους. Βεβαίως. Αλλά έχει καταγραφεί, κύριοι του ΣΥΡΙΖΑ ότι το καθήκον δεν είναι σε όλους αυτονόητο.

Κυρίες και κύριοι συνάδελφοι, το κυρίαρχο μήνυμα που στέλνει σήμερα αποφασιστικά ο Πρωθυπουργός μας και σύσσωμη η Κυβέρνηση είναι ότι «Δεν είστε μόνοι. Βρισκόμαστε έμπρακτα δίπλα σας». Εκτός από την αμεσότατη, φυσική παρουσία στην Καρδίτσα του Πρωθυπουργού και σχεδόν όλου του Υπουργικού Συμβουλίου μέσα στις τρεις πρώτες μέρες, υπήρξαν και τάχιστα αποφάσεις για την αναστήλωση του οικονομικού και κοινωνικού ιστού για έργα και υποδομές τέτοιες μάλιστα, που θα οχυρώσουν την περιοχή μας, όπως το μεγάλο αντιπλημμυρικό έργο, που επί χρόνια διεκδικούσαμε, το φράγμα του Μουζακίου, που εξήγγειλε ο Πρωθυπουργός και ελπίζω γρήγορα να εξαγγελθεί και το φράγμα του Ενιπέα στη Σκοπιά.

Οι Υπουργοί με συντονισμένες δράσεις προχώρησαν στην επιχορήγηση των δήμων για την ενίσχυση των πλημμυροπαθών. Η Περιφέρεια Θεσσαλίας επιχειρεί με υποδομές, με στόλο μηχανημάτων και έχει ξεκινήσει ήδη η καταγραφή των ζημιών. Στόχος μας είναι να επιστρέψει η ζωή των πολιτών το συντομότερο δυνατόν στην κανονικότητα.

Σήμερα, ο κ. Σταϊκούρας φέρνει επειγόντως στη Βουλή το σχετικό νομοσχέδιο με συγκεκριμένη στόχευση. Δεν θα μπω σε επιμέρους άρθρα, λόγω του χρόνου. Άλλωστε, ακούστηκαν. Σας μεταφέρω το κλίμα που επικρατεί, κύριε Υπουργέ, στον νομό μου. Οι πολίτες τώρα έχουν στραμμένο το βλέμμα στις πρωτοβουλίες της Κυβέρνησης.

Τα πρώτα μέτρα που εξαγγέλθηκαν και σήμερα ψηφίζονται είναι σίγουρα θετικά. Όμως, αντίπαλός μας αυτή τη στιγμή είναι ο χρόνος διότι οι ανάγκες είναι κατεπείγουσες και εμείς πρέπει να τις προλάβαμε.

Σίγουρα, κύριε Υπουργέ, αναφέρατε ότι πολλά έχουν δρομολογηθεί με υπουργικές αποφάσεις, αλλά πιστεύω ότι μπορεί να απαιτηθούν πολύ περισσότερα.

Επιγραμματικά λέω: Ειδικό αναπτυξιακό σχέδιο για ανασυγκρότηση ολόκληρου του νομού, άμεσα άτοκα δάνεια σε πληγέντες με ζημιές δεκάδων ή εκατοντάδων χιλιάδων ευρώ από το Παρακαταθηκών και Δανείων και στη συνέχεια όταν η διαδικασία των αποζημιώσεων ολοκληρωθεί να συμψηφιστεί μετά το ποσό και το υπόλοιπο να αποπληρωθεί από τον ίδιο τον ιδιοκτήτη, άμεση ενεργοποίηση του Ταμείου Αλληλεγγύης της Ευρωπαϊκής Ένωσης, απαλλαγή ενός έτους από τον ΕΝΦΙΑ, πάγωμα των χρεών των πληγέντων σε εφορία, ΕΦΚΑ, τράπεζες και δήμους χωρίς προσαυξήσεις και δυνατότητα νέων ρυθμίσεων, παράταση πληρωμής των διακανονισμών στη ΔΕΗ για τους αγρότες καθώς και αναστολή σφράγισης των επιταγών. Ο αγροτικός και ο επιχειρηματικός κόσμος πρέπει να επιστρέψει τάχιστα στην παραγωγική διαδικασία. Γρήγορη και δίκαιη αποζημίωση των αγροτών και των κτηνοτρόφων συμπεριλαμβανομένου του μηχανικού τους εξοπλισμού και των ζωοτροφών. Πάντα να θυμόμαστε ότι ειδικά η Καρδίτσα στηρίζεται αποκλειστικά στην αγροτική οικονομία. Βελτίωση του πλαισίου αποζημιώσεων ώστε να συμπεριληφθούν οι υπόγειοι, βοηθητικοί και κοινόχρηστοι χώροι αποθήκευσης και λεβητοστάσια.

**ΠΡΟΕΔΡΕΥΩΝ (Αθανάσιος Μπούρας):** Κυρία συνάδελφε, ολοκληρώστε παρακαλώ.

**ΑΣΗΜΙΝΑ ΣΚΟΝΔΡΑ:** Είναι μακρύς ο κατάλογος. Δεν θα συνεχίσω, κύριε Πρόεδρε, αφού με «μαλώνετε».

Θα καταθέσω στα Πρακτικά υπόμνημα του Επιμελητηρίου Καρδίτσας και επιστολή του Δήμου Καρδίτσας με όσα κρίνουν απαραίτητα. Παρακαλώ να τα μελετήσετε, κύριε Υπουργέ, και να τα λάβετε υπ’ όψιν σας.

(Στο σημείο αυτό η Βουλευτής κ. Ασημίνα Σκόνδρα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως Βουλευτής του Νομού Καρδίτσας είμαι κοινωνός της απελπισίας και των προσδοκιών των πολιτών. Ταυτόχρονα, οφείλω να διεκδικήσω ό,τι είναι απαραίτητο για τον τόπο μου και βέβαια όπου εντοπίζεται πρόβλημα να σας το επισημαίνω και να το λύνουμε.

Κλείνω απευθυνόμενη σε όσους κάνουν σήμερα εδώ κακοπροαίρετη κριτική, επιφυλάσσονται ή ψηφίζουν κατά του νομοσχεδίου. Είναι τουλάχιστον εξοργιστικό, κύριοι συνάδελφοι, να χρησιμοποιείτε φτηνή αντιπολιτευτική ρητορική για να πλήξετε την Κυβέρνηση. Τελικό θύμα γίνονται οι ίδιοι οι πολίτες. Προκαλεί λύπη και ντροπή, αλλά και οργή όταν σκεπτόμαστε πώς χειριστήκατε καταστροφικά συμβάντα στο πρόσφατο παρελθόν. Έχετε τόσο θράσος να ζητάτε να σας εμπιστευθούν αύριο αυτοί οι πολίτες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Να καλέσω στο Βήμα τη Βουλευτή του ΣΥΡΙΖΑ κ. Αχτσιόγλου για πέντε λεπτά.

Στη συνέχεια θα πάρει τον λόγο ο κ. Παπαδόπουλος και ο Υφυπουργός κ. Βεσυρόπουλος.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να απευθύνω μια γνήσια ερώτηση προς τα κυβερνητικά έδρανα.

Κύριε Σταϊκούρα, επειδή σας άκουσα, θεωρείτε ότι ο κ. Τσίπρας στην προηγούμενη τοποθέτησή του κινδυνολογεί, θα ήθελα ειλικρινά να σας ρωτήσω αν θεωρείτε ότι τα πράγματα πηγαίνουν καλά σε ό,τι αφορά την κατάσταση που διαμορφώνεται από την πανδημία; Θεωρείτε ότι πηγαίνουν καλά; Θεωρείτε ότι έχετε τον έλεγχο της κατάστασης με την πολιτική που ασκείτε; Διότι η εικόνα που έχουμε εμείς από την κοινωνία, η πραγματική εικόνα που εμείς λαμβάνουμε είναι ότι τα πράγματα δεν πάνε καλά, ότι ο έλεγχος χάνεται, αν δεν έχει ήδη χαθεί.

Θα γίνω συγκεκριμένη. Είχατε τρεις δουλειές να κάνετε ως Κυβέρνηση και σας έδωσε τον χρόνο η ελληνική κοινωνία για να τις κάνετε:

Να ενισχύσετε το δημόσιο σύστημα υγείας, να εγγυηθείτε το ασφαλές άνοιγμα των σχολείων και να ενισχύσετε τα μέσα μαζικής μεταφοράς. Σας έδωσε η κοινωνία χρόνο για να κάνετε αυτές τις τρεις δουλειές. Και στις τρεις δουλειές έχετε αποτύχει.

Το δημόσιο σύστημα υγείας λειτουργεί με λιγότερο μόνιμο προσωπικό από ότι πέρυσι. Είπε ο κ. Μητσοτάκης στη ΔΕΘ ότι οι ΜΕΘ είναι πια χίλιες. Αυτό είναι ψέμα. Δεν συμβαίνει αυτό. Αυτό είναι ένα καθαρό ψέμα. Και στο διάγγελμά του το είπε αυτό. Λίγη ώρα αργότερα βγήκε υπουργική απόφαση –την καταθέτω στα Πρακτικά- η οποία λέει ότι θα πρέπει να χρησιμοποιηθούν κλίνες από τις ιδιωτικές κλινικές, μάλιστα, δίνοντας διπλάσια αποζημίωση από την προβλεπόμενη και προς θεού δεν πρόκειται περί επιστράτευσης κλινών, αλλά πρόκειται για μια συνδιαλλαγή με τους κλινικάρχες με διπλάσια αποζημίωση αν θέλουν, εφόσον αποδέχονται το περιστατικό. Δηλαδή αφήνουμε τη δημόσια υγεία εν μέσω υγειονομικής κρίσης και την κάλυψη των αναγκών του ΕΣΥ στην καλή διάθεση των κλινικαρχών.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αυτό υπέρ του δημόσιου και του κοινωνικού συμφέροντος; Είναι αυτός έλεγχος της κατάστασης;

Δεύτερον, σχολεία: Λειτουργούμε ή δεν λειτουργούμε με λιγότερους εκπαιδευτικούς και περισσότερους μαθητές ανά αίθουσα από ό,τι πέρυσι; Λειτουργούμε. Τα σχολεία άνοιξαν με είκοσι πέντε χιλιάδες κενά. Πήρατε τους μισούς αναπληρωτές από ότι πέρυσι και έρχεστε με μπαλώματα τρίμηνων συμβάσεων σε αναπληρωτές -τη χρηματοδότηση αυτού του σχεδίου, των μπαλωμάτων των τρίμηνων συμβάσεων έρχεται να κάνει το παρόν νομοσχέδιο- για να μαζέψετε μια κατάσταση η οποία δεν μαζεύεται.

Το 75% των μαθητών συνωστίζονται αυτήν τη στιγμή σε τάξεις άνω των δεκαεπτά ατόμων σε τμήματα που φτάνουν και τους είκοσι οκτώ μαθητές, κυρίως στην Αθήνα και τη Θεσσαλονίκη. Είναι αυτό έλεγχος της κατάστασης; Είναι αυτό καλή χρήση του χρόνου που σας έδωσε η κοινωνία για να οργανώσετε την κατάσταση και την αντιμετώπιση της πανδημίας;

Μέσα μαζικής μεταφοράς: Καθημερινά παρακολουθούμε το φαινόμενο του ακραίου συνωστισμού με τους τεράστιους κινδύνους που δημιουργεί αυτό για τη δημόσια υγεία. Και ποια είναι η αντίδραση της Κυβέρνησης; Μια διαρροή έκανε ο κ. Μητσοτάκης για να δηλώσει τη δυσαρέσκειά του προς τον κ. Καραμανλή. Τι είναι ο κ. Μητσοτάκης; Σχολιαστής των ειδήσεων είναι; Είναι Κυβέρνηση αυτή; Είναι πράξη της Κυβέρνησης που αντιμετωπίζει ή προλαμβάνει την κατάσταση; Είναι αυτό υπέρ του δημοσίου συμφέροντος; Είναι αυτό καλή χρήση του χρόνου που σας έδωσε η κοινωνία για να οργανώσετε τα πράγματα;

Ερχόμαστε και στο ζήτημα της οικονομίας: Από την πρώτη στιγμή λέγαμε για γενναίο εμπροσθοβαρές πακέτο μέτρων για να στηρίξετε τους εργαζόμενους, τις μικρές επιχειρήσεις, το εισόδημα των νοικοκυριών για να προλάβουμε τις καταστάσεις. Τι κάνατε; Δαπανήσατε μόλις 4,6 δισεκατομμύρια και μιλώ για τις πραγματικές δαπάνες.

Καταθέτω στα Πρακτικά το δελτίο του Υπουργείου Οικονομικών, το δελτίο εκτέλεσης του προϋπολογισμού που δείχνει ότι οι πραγματικές δαπάνες που έγιναν μέχρι τα τέλη του Αυγούστου από το κράτος προς την πραγματική οικονομία δεν ξεπερνούν τα 4,6 δισεκατομμύρια. Τα 24 δισεκατομμύρια που ακούγονται από τον κ. Μητσοτάκη είναι ιστορίες άλλες. Ούτε 4,6 δισεκατομμύρια, λοιπόν, για την πραγματική οικονομία, γεγονός που μας φέρνει στην προτελευταία θέση της Ευρωζώνης.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αυτό δεν το κάνετε γιατί υπάρχει κάποια ανεπάρκεια, κατά τη γνώμη μου, αλλά από άποψη. Έχετε άποψη για το πώς πρέπει να είναι η αγορά εργασίας. Την άποψη αυτή την εκδηλώσατε πολύ πριν την έναρξη του κορωνοϊού. Οι ρυθμίσεις προστασίας των εργαζομένων είναι εμπόδια που πρέπει να αρθούν, η βελτίωση των μισθών είναι προβληματική κατάσταση για την ανταγωνιστικότητα της ελληνικής οικονομίας, έχετε άποψη για την αγορά εργασίας, έχετε άποψη για τις μικρές και μεσαίες επιχειρήσεις. Δεν είναι τυχαίο ότι μιλάτε για επιχειρήσεις-ζόμπι, δεν είναι τυχαίο ότι η έκθεση Πισσαρίδη τις χαρακτηρίζει κι αυτές ως προβλήματα για την ελληνική οικονομία και την πορεία της ως βαρίδια. Άρα, υπάρχει άποψη γι’ αυτό.

Και μπροστά σ’ αυτήν την κατάσταση τι κάνετε; Μιλάμε για διακόσιες χιλιάδες θέσεις εργασίας χαμένες, η ανεργία ανεβασμένη κατά τέσσερις μονάδες μέσα σε τρεις μήνες, μία στις τρεις μικρομεσαίες επιχειρήσεις λέει ότι θα κλείσει το επόμενο διάστημα. Αυτή είναι η έκθεση του οικονομικού κλίματος των μικρών επιχειρήσεων.

**ΠΡΟΕΔΡΕΥΩΝ (Αθανάσιος Μπούρας):** Και με αυτή τη σκέψη κλείστε, κυρία Αχτσιόγλου.

**ΕΦΗ ΑΧΤΣΙΟΓΛΟΥ:** Τι κάνετε; Αναλαμβάνετε κάποια ευθύνη; Αναθεωρείτε κάποια πολιτική; Το μόνο που ακούσαμε από τον κ. Μητσοτάκη προχθές στο καινούριο του διάγγελμα είναι η ατομική ευθύνη των πολιτών η οποία –προσοχή- είναι τόσο πιο βαριά όσο πιο αδύναμος είναι ο φορέας του. Είναι μεγάλη η ατομική ευθύνη για τους μαθητές, είναι μεγάλη η ατομική ευθύνη για τους πρόσφυγες. Όσο πιο αδύναμος ο φορέας, τόσο πιο μεγάλη είναι η ατομική ευθύνη.

Λοιπόν, τα πράγματα δεν πάνε έτσι. Έτσι δεν θα ελέγξετε την κατάσταση ούτε με τη νέα λίστα Πέτσα θα μπορέσετε να ελέγξετε την κατάσταση. Η βιτρίνα έχει σπάσει και η κοινωνία κινείται ήδη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Θα καλέσω στο Βήμα τον Βουλευτή του ΣΥΡΙΖΑ κ. Αθανάσιο Παπαδόπουλο για πέντε λεπτά.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Το κυβερνητικό σχέδιο νόμου δεν ανταποκρίνεται στις εξαγγελίες που προσδιορίζει.

Ζήτημα πρώτο: οι συχνές πια φυσικές καταστροφές συσχετίζονται όλο και πιο πολύ με τον βιασμό της φύσης και την κλιματική αλλαγή. Ωστόσο, συγκεκριμένες βιβλικές καταστροφές από τις πρόσφατες πλημμύρες στην Καρδίτσα, στο Μουζάκι, στην Αργιθέα, στην ευρύτερη περιοχή της Θεσσαλίας, της Στερεάς, στα Ιόνια Νησιά και παλαιότερα στη Μάνδρα, στην Εύβοια, αφορά και την περιοχή μου, τον Νομό Τρικάλων στα Μεγάλα Καλύβια, στο Ζάρκο, στη Πηνειάδα, στο Κεραμίδι, στον Κλοκοτό, στη Νομή -και βέβαια να θυμίσω τώρα εδώ ότι αυθαίρετα εντελώς ο Δήμος Φαρκαδόνας αφαιρέθηκε από τους δήμους που πρέπει να ενισχυθούν για τις ζημιές που είχαν- συσχετίζονται, λοιπόν, όχι μόνο με ακραία καιρικά φαινόμενα με τη σφορδρότητα του «Ιανού» και την κλιματική αλλαγή, αλλά και με τον συντονισμό της πολιτικής πρόληψης, με ανθρωπογενείς πολεοδομικές αυθαιρεσίες, εγκληματικές παραβάσεις δόμησης, με τη διαχρονική απουσία ώριμων μικρών φραγμάτων, λιμνοδεξαμενών, υπογειοποίησης αρδευτικών δικτύων, καθορισμό ανώτατης ποσότητας άρδευσης ανά καλλιέργεια, αντιπλημμυρικών υποδομών και συγκεκριμένου και ολοκληρωμένου σχεδίου διαχείρισης του υδάτινου δυναμικού σε κάθε γεωγραφική περιοχή της χώρας.

Τα φράγματα Μουζακίου, Πύλης, Νεοχωρίτη, Ληθαίου, Αγιονερίου, Ενιπέα και βέβαια τα αντιπλημμυρικά έργα στους παραποτάμους του Πηνειού και στον Πάμισο -να θυμίσουμε ότι στη μπαζωμένη κοίτη του Πάμισου κατέρρευσε μέρος του Κέντρου Υγείας του Μουζακίου- είχαν, λοιπόν, μελέτες περιβαλλοντικών επιπτώσεων, ύδρευσης, άρδευσης, αντιπλημμυρικής προστασίας και οφείλατε έστω και τώρα να έχετε εγκαταλείψει το ανεδαφικό φαραωνικό σχέδιο για εκτροπή του Αχελώου, που δυστυχώς δεν το υπερασπίζει μόνο ο κ. Αγοραστός, το υπερασπίζει και ο κ. Μητσοτάκης και ορισμένοι άλλοι από εσάς, ευτυχώς όχι όλοι.

Δεύτερον, η Κυβέρνηση της Νέας Δημοκρατίας και οι φορείς της περιφερειακής και τοπικής αυτοδιοίκησης οφείλουν έστω και τώρα να παρέμβουν άμεσα σε όλα τα ζητήματα που αφορούν τη σωστή, ολοκληρωμένη διαχείριση των νερών σε κάθε λεκάνη απορροής και να χρηματοδοτήσουν με εθνικούς και ευρωπαϊκούς πόρους όλα τα μικρά φράγματα, όλα τα έργα αντιπλημμυρικών υποδομών που συμβάλλουν στην αειφόρο διαχείριση του υδάτινου δυναμικού.

Τρίτον, οι πολίτες στις πληγείσες περιοχές με τις κατεστραμμένες κατοικίες, υποδομές, επιχειρήσεις, καλλιέργειες, ζωικό κεφάλαιο, μηχανήματα, αποθήκες δεν αισθάνονται να υπάρχει συντονισμός του επιτελικού κράτους, του «γαλάζιου» κράτους που οικοδομείται και σε συντονισμό με την αυτοδιοίκηση να έχουν κάνει όλα εκείνα για να προστατεύσουν και να πάρουν τα οικονομικά μέτρα που να ανταποκρίνονται στο μέγεθος των καταστροφών σε περίοδο εφιαλτικής οικονομικής ύφεσης.

Και βέβαια στις κυβερνητικές αποφάσεις για αποζημιώσεις των πληγέντων από τον «Ιανό» και τις πλημμύρες δεν μπορούν να αγνοούνται οι αγρότες, οι γεωργοί και κτηνοτρόφοι ως επαγγελματίες του πρωτογενούς τομέα.

Επισημαίνουμε ότι η Βουλή σε συνεδρίαση της Ολομέλειας πρέπει να εγκρίνει έκτακτη οικονομική ενίσχυση και άμεση αποζημίωση των πληγέντων αγροτικών εκμεταλλεύσεων στο 100% της παραγωγής που παραδίδονταν κατά μέσο όρο τα τρία προηγούμενα έτη από το Υπουργείο Οικονομικών με έκτακτη δαπάνη του αποθεματικού του κρατικού προϋπολογισμού -και βέβαια συμπληρωματικά δρα και ο ΕΛΓΑ- για να ανταποκριθούν στις συνολικές ζημιές που είχαν και στην επανεκκίνηση της παραγωγής τους, να δοθεί όλη η συνδεδεμένη ενίσχυση για το βαμβάκι.

Αναστολή φορολογικών ασφαλιστικών υποχρεώσεων, ΕΝΦΙΑ για τριετία και όχι για εξάμηνο, ένταξη του Δήμου Φαρκαδόνας στους πληγέντες δήμους, αναστολή πλειστηριασμών, προστασία εργασίας, κ.λπ..

Ζήτημα τέταρτον, μια σημαντική επισήμανση. Το πρωθυπουργικό δίλημμα «καραντίνα ή αυτοπροστασία» είναι και σύμφωνα με το Σύνταγμα, ανεδαφικό και προκλητικό στα δεδομένα της περιόδου που ζούμε. Δεν μπορεί να αντικατασταθεί η ευθύνη της πολιτείας με ένα ισοπεδωτικό μέτρο που αναθέτει ατομική ευθύνη σε κάθε ανέμελο, σε κάθε επιπόλαιο, σε κάθε άνθρωπο ο οποίος αγνοεί και τους κινδύνους μεταδοτικότητας του κορωνοϊού και αυτά να μην θωρακίζουν το Εθνικό Σύστημα Υγείας, να μην παίρνουμε μέτρα για τα σχολεία, για τα μέσα μαζικής μεταφοράς κοκ.

Ελπίζω στις τελικές αποφάσεις που θα πάρουμε σαν Βουλή ορισμένα από αυτά τα ζητήματα να περιληφθούν.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Σαςευχαριστούμε.

Τον λόγο έχει ο Υφυπουργός Οικονομικών κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θέλω και από την Ολομέλεια να εκφράσω τα ειλικρινή μου συλλυπητήρια στις οικογένειες των ανθρώπων που χάθηκαν από τα ακραία καιρικά φαινόμενα.

Κυρίες και κύριοι συνάδελφοι, η Κυβέρνηση επιβεβαιώνει ότι διαθέτει αυξημένα αντανακλαστικά στη διαχείριση κρίσεων που μετατρέπονται σε εφαρμοσμένες πολιτικές και ουσιαστικές θεσμικές παρεμβάσεις. Τα καταστροφολογικά σενάρια παραμένουν στα αζήτητα, δεν τα αγοράζουν οι πολίτες. Η συντριπτική πλειοψηφία των Ελλήνων πολιτών κρίνει με ορθολογικά κριτήρια. Αποτιμά θετικά τα μέτρα και τις παρεμβάσεις στις οποίες προχώρησε η Κυβέρνηση από την πρώτη μέρα για να αντιμετωπίσει τις συνέπειες της πανδημίας στην οικονομία, αλλά και στην κοινωνία.

Οι επιπτώσεις αυτές δεν αποτελούν στατικό μέγεθος. Είμαστε υποχρεωμένοι να επικαιροποιούμε διαρκώς μέτρα στήριξης, να τα ανανεώνουμε, αλλά και να προχωράμε σε νέες παρεμβάσεις για να κρατήσουμε ζωντανή την οικονομική και επιχειρηματική δραστηριότητα, για να διασφαλίσουμε τις θέσεις απασχόλησης, αλλά και να απλώσουμε ένα δίχτυ κοινωνικής προστασίας για τους αδυνάτους. Οι παρεμβάσεις και τα μέτρα της Κυβέρνησης συμβάλλουν στην εμπέδωση ενός κλίματος ειλικρίνειας και εμπιστοσύνης με τους πολίτες.

Κυρίες και κύριοι συνάδελφοι, η οικονομία λόγω της πανδημίας είναι σε ύφεση και η πρώτη και κύρια προτεραιότητά μας εδώ και έξι μήνες είναι να στηρίξουμε τις επιχειρήσεις, τους εργαζόμενους, αυτούς που πραγματικά έχουν ανάγκη. Να αντιμετωπίσουμε έκτακτες καταστάσεις που επιβαρύνουν το μέγεθος των συνεπειών από την πανδημία. Αυτό ακριβώς επιχειρούμε με το νομοσχέδιο που έρχεται σήμερα προς ψήφιση.

Κυρίες και κύριοι συνάδελφοι, πριν από μια περίπου εβδομάδα τρεις περιφέρειες της χώρας χτυπήθηκαν από ακραία καιρικά φαινόμενα. Τα αντανακλαστικά της Κυβέρνησης λειτούργησαν άμεσα, γεγονός που αποτυπώνεται στις διατάξεις που περιλαμβάνονται στο πρώτο μέρος του νομοσχεδίου. Προχωρούμε σε ουσιαστικά μέτρα στήριξης άμεσα. Αναφέρομαι στη χορήγηση οικονομικής ενίσχυσης 5.000 ευρώ για τους πολίτες και 8.000 ευρώ για τις επιχειρήσεις που επλήγησαν από την πρόσφατη θεομηνία στις 18 και 19 Σεπτεμβρίου στην Περιφέρεια Θεσσαλίας και στους Νομούς Φθιώτιδας, Κεφαλληνίας, Ιθάκης, Ζακύνθου, Λευκάδας, Κορινθίας και Ευρυτανίας. Είναι βέβαια αυτονόητο ότι οι ενισχύσεις αυτές είναι αφορολόγητες και ακατάσχετες.

Με τις διατάξεις που περιλαμβάνονται στο νομοσχέδιο λαμβάνονται ειδικά μέτρα για τη στήριξη της απασχόλησης σε αυτές τις περιοχές. Μέσα από την παροχή της δυνατότητας στις επιχειρήσεις να θέτουν σε αναστολή τις συμβάσεις εργασίας των εργαζομένων τους μέχρι την αποκατάσταση των ζημιών που έχουν προκληθεί και για χρονικό διάστημα που δεν θα εκτείνεται πέρα από τους τρεις μήνες.

Για όσους εργαζόμενους οι συμβάσεις τους τεθούν σε αναστολή προβλέπεται αποζημίωση ειδικού σκοπού. Οι επιχειρήσεις δεν θα έχουν το δικαίωμα να μειώσουν το προσωπικό τους με καταγγελία των συμβάσεων για το χρονικό διάστημα που έχουν τεθεί σε αναστολή οι συμβάσεις εργασίας των εργαζομένων τους. Δηλαδή με πολύ απλά λόγια δεν μπορούν να γίνουν απολύσεις.

Υπάρχουν και άλλα μέτρα στήριξης, όπως:Πρώτον, η αναστολή πλειστηριασμών, αλλά και κάθε μέτρου αναγκαστικής εκτέλεσης για φυσικά και νομικά πρόσωπα στις πληγείσες περιοχές για έναν χρόνο.

Δεύτερον, η παράταση για την καταβολή των βεβαιωμένων οφειλών μέχρι τις 18 Μαρτίου 2021, με την επισήμανση ότι η παράταση αφορά και στις βεβαιωμένες οφειλές για τον ΕΝΦΙΑ στις πληγείσες περιοχές, τα εκκαθαριστικά του οποίου αναρτήθηκαν την Παρασκευή.

Το νομοσχέδιο περιλαμβάνει και μέτρα στήριξης για τους πολίτες που αντιμετωπίζουν τις συνέπειες της πανδημίας.

Αναφέρομαι στη διευκόλυνση των φορολογούμενων για την εξόφληση του ΕΝΦΙΑ, αφού δίνεται η δυνατότητα στους πολίτες να καταβάλλουν τις δύο πρώτες μηνιαίες δόσεις από τις έξι του ΕΝΦΙΑ, (Σεπτεμβρίου και Οκτωβρίου), μέχρι τις 30 Οκτωβρίου 2020, χωρίς καμμία επιπλέον προσαύξηση.

Θα ήθελα να αναφερθώ στη διάταξη με την οποία θεσπίζονται κίνητρα για τη διαφημιστική δαπάνη. Είναι μία διάταξη που έχει ξεκάθαρη στόχευση να ενισχύσει την οικονομική δραστηριότητα σε συγκεκριμένους κλάδους, όπως είναι η ψυχαγωγία, τα μέσα ενημέρωσης, ο τομέας της διαφήμισης και των ψηφιακών μέσων.

Το πεδίο αυτών που ωφελούνται απ’ αυτή τη ρύθμιση είναι διευρυμένο. Δεν αφορά μόνο τις εταιρείες που θα δουν τη σχετική δαπάνη να εκπίπτει. Αφορά τις διαφημιστικές εταιρείες, τα ψηφιακά μέσα, τις εταιρείες παραγωγής, τα μέσα μαζικής ενημέρωσης, τον τομέα της ψυχαγωγίας.

Αν κάποιοι το παραβλέπουν ή προσπαθούν να το διαστρεβλώσουν, μάλλον ξεχνούν ότι σε αυτούς τους κλάδους υπάρχουν χιλιάδες εργαζόμενοι, που για να συνεχίσουν να έχουν εργασία πρέπει οι εταιρείες και οι επιχειρήσεις στις οποίες εργάζονται να έχουν οικονομική δραστηριότητα και έσοδα.

Εκεί αποβλέπει κυρίως αυτή η ρύθμιση, στη διατήρηση των θέσεων απασχόλησης σ’ αυτούς τους κλάδους, καθώς και στην τόνωση της κατανάλωσης και, ως εκ τούτου, στην ενίσχυση του εμπορίου και στην αύξηση του τζίρου των επιχειρήσεων, οι οποίες πλήττονται ιδιαιτέρως λόγω της πανδημίας του κορωνοϊού.

Σύμφωνα με αυτήν, η διαφημιστική δαπάνη εκπίπτει προσαυξημένη από τα ακαθάριστα έσοδα των επιχειρήσεων σε ποσοστό 100% για το φορολογικό έτος 2020 και σε ποσοστό 60% για το φορολογικό έτος 2021.

Η μοναδική προϋπόθεση που τίθεται είναι η διαφημιστική δαπάνη της επιχείρησης για το φορολογικό έτος 2020 να ανέρχεται τουλάχιστον στο ίδιο ποσό με αυτή του 2019. Μάλιστα, υπάρχει ειδική πρόβλεψη για τις επιχειρήσεις που έχουν πληγεί από την πανδημία, για τις οποίες το όριο μειώνεται στο 70% σε σχέση με τη διαφημιστική δαπάνη του 2019. Ανάλογη στόχευση έχει και η διάταξη για την αναστολή του τέλους στη συνδρομητική τηλεόραση ως τις 30 Σεπτεμβρίου 2021.

Αντιλαμβάνομαι ότι δεν είναι ευχάριστο για τους συναδέλφους της Αξιωματικής Αντιπολίτευσης να έρχεται η Κυβέρνηση του Κυριάκου Μητσοτάκη και να καταργεί ή να μειώνει φόρους που οι ίδιοι επέβαλαν ως κυβέρνηση. Εμείς, όμως, έχουμε στον πυρήνα της πολιτικής μας τη μείωση των φόρων.

Υπενθυμίζω ότι για να ενισχύσουμε τον τουρισμό και την εστίαση είχαμε προχωρήσει στη μείωση του ΦΠΑ στο 13% στις μεταφορές, στα εισιτήρια των κινηματογράφων και στα μη αλκοολούχα ποτά, όπως είναι ο καφές και τα αναψυκτικά, οι χυμοί και το τσάι που σερβίρονται στον κλάδο της εστίασης, μέχρι τις 31 Οκτωβρίου 2020. Με διάταξη που περιέχεται στο παρόν νομοσχέδιο παρατείνεται η ισχύς αυτού του μέτρου μέχρι τις 30 Απριλίου 2021.

Κυρίες και κύριοι συνάδελφοι, η Κυβέρνηση κινείται σε δύο κατευθύνσεις: Θέλουμε να κρατήσουμε ζωντανές τις επιχειρήσεις, να διατηρήσουμε τις θέσεις απασχόλησης, αλλά και να στηρίξουμε αυτούς που πραγματικά έχουν ανάγκη. Την ίδια, όμως, στιγμή σχεδιάζουμε την επόμενη ημέρα την επιστροφή σε υψηλούς και βιώσιμους ρυθμούς ανάπτυξης. Η προσπάθεια αυτή είναι διαρκής, οι συνθήκες μέσα στις οποίες ζούμε θα απαιτήσουν και άλλες παρεμβάσεις.

Ισχύει στο ακέραιο η δέσμευση του Πρωθυπουργού ότι θα πάρουμε όσα μέτρα χρειαστούν για να στηρίξουμε την πραγματική οικονομία και τους οικονομικά ασθενέστερους συνανθρώπους μας.

Μαζί με την υγειονομική διάσταση στη διαχείριση της πανδημίας υπάρχει και η συνέχεια της ζωής, της οικονομικής δραστηριότητας. Από αυτή την περιπέτεια θέλουμε να βγούμε όλοι μαζί. Υγιείς και δυνατοί. Ο Πρωθυπουργός δίνει τον τόνο σε αυτή την προσπάθεια. Εμπιστεύεται τους πολίτες, απευθύνεται σε αυτούς με ειλικρίνεια. Η σχέση αυτή εμπιστοσύνης είναι ισχυρή και αμφίδρομη, δείχνει τον δρόμο για το μέλλον, για να επιστρέψει η χώρα σε υψηλούς ρυθμούς ανάπτυξης μέσα στο 2021.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Θα δώσω τον λόγο στη Βουλευτή του Κινήματος Αλλαγής την κ. Ευαγγελία Λιακούλη για πέντε λεπτά αυστηρά. Αμέσως μετά θα πάρει τον λόγο ο κ. Συρμαλένιος. Νομίζω ότι μετά δεν θα μείνει άλλος χρόνος. Ίσως μείνει για τον κ. Οικονόμου.

Λάβετε υπ’ όψιν ότι μίλησαν και δύο Αρχηγοί, γι’ αυτό και ο υπολογισμός ξέφυγε, παρά το γεγονός ότι στην αρχή οι ομιλητές έκαναν κάποια κατάχρηση του χρόνου.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, στο ίδιο έργο θεατές για άλλη μία φορά, δυστυχώς! Εδώ ο κόσμος καίγεται, ο τόπος μας καταστράφηκε, ο τόπος μου καταστράφηκε και εσείς μεταξύ σας κουνάτε το δάκτυλο ο ένας στον άλλον. Για άλλη μία φορά στο ίδιο ακριβώς έργο!

Δυστυχώς, σήμερα τα ανακατέψατε όλα. Κάνατε μείξη του Μακεδονικού από τη μια, της κωλοτούμπας από την άλλη της Κυβέρνησης, της μυστικής διπλωματίας, ο άλλος το Μάτι και τη Μάνδρα θυμήθηκε, με μια «γαρνιτούρα», μία «essence», θα έλεγα, από κανάλια και καναλάρχες πάλι. Γιατί έχει πάντα ένα ξεχωριστό εκλογικό ενδιαφέρον, βλέπετε. Δεν θα σταματήσετε τελικά ποτέ αυτόν τον ανταγωνισμό για το ποιος θα είναι ο χειρότερος και ποιος διαχειρίστηκε κατά τον χειρότερο τρόπο από εσάς τους δύο τους ανταγωνιστές την κατάσταση της κρίσης;

Σήμερα σας ακούνε στην Καρδίτσα, σας ακούν στην Εύβοια, την Κεφαλλονιά. Σας ακούν στα Φάρσαλα. Και εσείς δεν αντιλαμβάνεστε τον τόπο και το τι λέτε και στο τι αναφέρεστε πολλοί από σας. Και λυπάμαι που το λέω δημόσια από το Βήμα της Βουλής.

Κυρίες και κύριοι συνάδελφοι, αυτοί οι άνθρωποι που μοιρολογούν αυτήν τη στιγμή στον τόπο τους έχασαν ανθρώπους -χάθηκαν τέσσερις ζωές- έχασαν την περιουσία τους, τα σπίτια τους, τη σοδειά τους, έχασαν τις ίδιες τις ζωές τους. Περιμένουν, λοιπόν, από το ελληνικό Κοινοβούλιο και από όλους τους εκπροσώπους, από τους Υπουργούς κατ’ αρχήν, αλλά και από τους Βουλευτές κατά δεύτερον, να ακούσουν το μακρόπνοο σχέδιο, το βραχυπρόθεσμο, μακροπρόθεσμο σχέδιο, για την ανασυγκρότηση και την ανάταξή τους. Άκουσαν κάτι τέτοιο σήμερα; Δυστυχώς, όχι.

Είναι ώρα ευθυνών και θα πρέπει να σταθούμε με ένα μεγαλείο ψυχής απέναντι σε αυτούς τους ανθρώπους που πονούν, αφ’ ενός χωρίς λαϊκισμούς. Δεν θα αρχίσω να αναφέρω τα ονόματα των ανθρώπων που συνάντησα τις τελευταίες δέκα μέρες. Το θεωρώ πολύ λίγο και πολύ μικρό.

Θα πω, όμως, ότι είναι η ώρα να αφήσουμε ελεύθερη τη δικαιοσύνη να κάνει τη δουλειά της. Αυτό θα πω μόνο για τις ευθύνες. Έχει παρέμβει ήδη εισαγγελέας της Καρδίτσας. Νομίζω ότι αυτό τα λέει όλα από μόνο του.

Αν αφήσουμε ελεύθερη τη δικαιοσύνη και δεν γίνουν αυτά που έχουμε δει κατά καιρούς στο παρελθόν, νομίζω ότι οι ευθύνες θα αποδοθούν, αν υπάρχουν, όπου υπάρχουν, όπως πρέπει και όταν πρέπει.

Είναι αλήθεια η κοινωνία αυτή τη στιγμή της Καρδίτσας, των Φαρσάλων και όλων των πληγεισών περιοχών που περιμένει τα ανακουφιστικά μέτρα της Κυβέρνησης, κύριοι Υπουργοί;

Δεν μας καταδέχτηκαν ούτε ο Πρωθυπουργός ούτε ο Αρχηγός της Αξιωματικής Αντιπολίτευσης να έρθουν στα Φάρσαλα, δεν καταδέχτηκαν να μας δουν από κοντά. Ήμασταν μάλλον πολύ μικροί, μικροί αλλά με πολύ μεγάλη καταστροφή, σας διαβεβαιώνω.

Μόνο η Αρχηγός μας, η Πρόεδρος του Κινήματος Αλλαγής, είχε την ευαισθησία να κάνει στάση και συζήτηση με τους θεσμικούς φορείς στα Φάρσαλα, για να διαπιστώσει ιδίοις όμμασι τι ακριβώς συμβαίνει στην περιοχή.

Με λόγια απλά και σταράτα, λοιπόν, ο Κάμπος αιμορραγεί. Οι γαλότσες έχουν μπει. Δεν μπορούν να βγουν από τα χωράφια οι άνθρωποι. Κοιμούνται στα τρακτέρ πολλοί απ’ αυτούς. Δεν έχουν σπίτια, δεν έχουν σοδειές, δεν έχουν εισοδήματα και αυτή είναι η χρονιά που τους περιμένει. Χειμώνας έρχεται. Υγειονομικής φύσεως θέματα, που δεν θέλει κανείς να τα ακουμπήσει.

Πήγαμε προχθές στον Παλαμά, κυρίες και κύριοι Βουλευτές, και βρήκαμε νεκρά ζώα γύρω-γύρω στους δρόμους. Νεκρά. Τα βλέπαμε, τα ακουμπούσαμε. Τι θα γίνει μ’ αυτό;

Περισυλλογή των ζώων στην ύπαιθρο, με φρεάτια βουλωμένα, με υπαρκτό τον κίνδυνο νέων ασθενειών, με θερμές θερμοκρασίες, που καλά κρατούν στον Κάμπο, μαζί με την πάντα υπαρκτή απειλή του COVID-19, και θεωρούμε πραγματικά ότι έχουμε ολοκληρωμένο σχέδιο επαναφοράς της Θεσσαλίας στη φυσιολογική ζωή;

Το Κίνημα Αλλαγής έκανε συγκεκριμένες προτάσεις σε ό,τι αφορά τα άμεσα μέτρα της ανακούφισης, αλλά και σε ό,τι αφορά την εξατομίκευση των ζημιών, ακόμη περισσότερο στις εκμεταλλεύσεις, στις επιχειρήσεις, στους εργαζόμενους.

Εσείς, βεβαίως, ως Κυβέρνηση λέτε διαρκώς -σας άκουσα τρεις-τέσσερις φορές- ότι επιχειρείτε να βάλετε τέλος στην αποσύνθεση της περιοχής μετά την καταστροφή. Αυτό δεν σημαίνει, όμως, ότι έχετε αυτόματα και σχέδιο πραγματικής ανασύνθεσης. Το μεγάλο στοίχημα είναι η επόμενη μέρα για τα Φάρσαλα, την Καρδίτσα, το Μουζάκι, το Σοφικό.

Τι κάνετε γι’ αυτό και τι έχετε πει γι’ αυτό; Τι έχετε δώσει γι’ αυτό; Πώς το βλέπετε; Ή μήπως το σοκ το επενδύσατε με ένα νέο σοκ; Τι κάνετε στην εργασία; Έκτακτα και επείγοντα μέτρα αναστολής της εργασίας με τα 534 ευρώ; Επενδύετε πάνω στην καταστροφή; Μα, όσο και να κρυφτείτε φαίνεσθε. Αυτό δεν το έχετε καταλάβει;

Επίσης, όσον αφορά τις επιχειρήσεις που μπαίνουν σε αναστολή μετά από φυσική καταστροφή οριζόντιο το μέτρο σε όλες τις επιχειρήσεις; Μπορεί αυτό να σταθεί;

Τελειώνω μόνο με την τροπολογία που κατέθεσε το Κίνημα Αλλαγής.

**ΠΡΟΕΔΡΕΥΩΝ (Αθανάσιος Μπούρας):** Δεν έχουμε χρόνο!

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κύριε Πρόεδρε, κατεβαίνω.

Τα περιφερειακά μέσα ενημέρωσης, όπως έντυπα, sites, εφημερίδες, τηλεόραση κ.ο.κ., έχουν ακροαματικότητα 25%-26%, σύμφωνα με τις στατιστικές μελέτες, κι εσείς δίνετε το 2%! Επιτέλους διαφάνεια και διαύγεια και όχι επένδυση πάλι στην καταστροφή για να δημιουργήσετε τις δικές σας σχέσεις στήριξης. Οι άνθρωποι μοιρολογούν, «μην φέρεστε εσείς σαν τον «Ιανό» με δύο πρόσωπα και το ένα πραγματικά άσχημο».

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Συρμαλένιος και ολοκληρώνουμε –όπως είχα πει- με τον κ. Οικονόμου για αυστηρά πέντε λεπτά. Και στη συνέχεια θα κλείσει τη συνεδρίαση ο Υπουργός κ. Σταϊκούρας –μου είπε ότι θέλει πέντε με έξι λεπτά- και θα πάμε στην ψηφοφορία.

Λυπάμαι –το είπα από νωρίς- πρέπει στις 20.00΄ να αρχίσει ο κοινοβουλευτικός έλεγχος διότι ολοκληρώνεται αυτή η Σύνοδος και επομένως δεκαπέντε συνάδελφοι περιμένουν για τις ερωτήσεις, γιατί εάν δεν γίνουν απόψε, θα χαθούν. Και θα είναι και δεκαπέντε Υπουργοί που θα απαντήσουν. Δεν ξέρω εάν συμπίπτουν μερικοί. Το είχα προαναγγείλει. Παρακάλεσα από την ώρα που ανέβηκα στην Έδρα να φείδονται του χρόνου οι συνάδελφοι. Δεν μπορώ να κάνω τίποτε άλλο.

Τον λόγο έχει ο κ. Συρμαλένιος για πέντε λεπτά αυστηρά.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η τεράστια φυσική και οικονομική καταστροφή που έπληξε τον Νομό Καρδίτσας, τα Φάρσαλα –όπως είπε προηγουμένως η συνάδελφος- αλλά και την Κεφαλλονιά, την Ιθάκη, τη Ζάκυνθο και άλλες περιοχές, δεν πληρώνεται και δεν αναπληρώνεται με καμμία ενίσχυση, πόσω μάλλον με τα μέτρα-ασπιρίνες που πήρε η Κυβέρνηση. Δεν αναλύω τα μέτρα, τα έχουν αναλύσει πολλοί συνάδελφοι προηγουμένως.

Το χειρότερο, όμως, απ’ όλα είναι ότι το πακέτο μέτρων που ξεκίνησε από τον Μάρτιο για την αντιμετώπιση της πανδημίας τείνει να μονιμοποιηθεί για κάθε αιτία. Η ένταξη των εργαζομένων σε όλες τις πλημμυροπαθείς περιοχές στο καθεστώς της αναστολής εργασίας και η μονιμοποίηση της αποζημίωσης των 534 ευρώ τον μήνα αποτελεί ουσιαστικά την καταβολή και την επαναφορά του υποκατώτατου μισθού για τους εργαζόμενους.

Παράλληλα η ελάχιστη ενίσχυση των αυτοαπασχολούμενων, των ελεύθερων επαγγελματιών και των μικρών επιχειρήσεων με την επιστρεπτέα προκαταβολή, αλλά και την πάγια ενίσχυση των 5.000 και των 8.000 δεν μπορεί να αντιμετωπίσει το εύρος της ζημιάς που είναι σωρευτικό και μαζί με την οικονομική κρίση που έχει προέλθει από την πανδημία.

Σχετικά με τον ΦΠΑ και την παράτασή του μέχρι 30-4-2021 αποτελεί και αυτό ένα ημίμετρο. Εμείς προεκλογικά στο πρόγραμμά μας είχαμε μόνιμη μείωση του ΦΠΑ στην εστίαση από το 13% έως το 11%, ενώ σε ό,τι αφορά την τωρινή κρίση έχουμε προτείνει όσο διαρκεί η κρίση να πάει στο 6%.

Και βεβαίως εδώ θα κάνω μία παρένθεση. Ψηφίσατε μία τροπολογία για απαλλαγή από τον ΕΝΦΙΑ για τα μικρά νησιά κάτω από χίλιους διακόσιους κατοίκους. Δεν καταλαβαίνω, κύριοι Υπουργοί των Οικονομικών, ποιος εγκέφαλος εξαίρεσε τα μικρά νησιά των Κυκλάδων απ’ αυτήν την ρύθμιση; Εγώ σας καλώ να το σκεφτείτε και να το επαναφέρετε. Το κόστος είναι πάρα πολύ μικρό. Πρέπει να επεκταθεί και σε άλλα επτά, οχτώ νησιά των Κυκλάδων που είναι κάτω των χιλίων κατοίκων.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και στον Σκορπιό;

**ΝΙΚΟΛΑΟΣ ΣΥΡΜΑΛΕΝΙΟΣ:** Ο Σκορπιός δεν είναι στις Κυκλάδες.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ναι, αλλά είναι μικρό νησί.

**ΝΙΚΟΛΑΟΣ ΣΥΡΜΑΛΕΝΙΟΣ:** Παντού, σε όλα τα νησιά που είναι κάτω από χίλιους κατοίκους.

Εμείς είχαμε προτείνει δύο φορές τροπολογία. Ήταν στο πρόγραμμά μας, όπως ήταν και στο πρόγραμμά μας να μειωθεί ο φόρος εισοδήματος σε νησιά κάτω των τριών χιλιάδων...

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Συρμαλένιε, μη μιλάτε εσείς για τον ΕΝΦΙΑ!

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Τι είναι αυτά, κύριε Υπουργέ; Τι λέτε, που δεν θα μιλάμε για τον ΕΝΦΙΑ! Αν θέλετε, πάρτε τον λόγο να του απαντήσετε.

**ΝΙΚΟΛΑΟΣ ΣΥΡΜΑΛΕΝΙΟΣ:** Εντάξει, κύριε Βεσυρόπουλε, εμείς ψηφίσαμε πριν από τις εκλογές τη μείωση του ΦΠΑ σε δύο δόσεις για τα εισοδήματα, για τις χαμηλές αξίες. Εσείς θεσμοθετήσατε τη μείωση του ΦΠΑ σε αξίες πάνω από ένα εκατομμύριο και αφορούσε δεκατέσσερις χιλιάδες φυσικά πρόσωπα. Αυτούς θέλατε να ενισχύσετε. Αυτούς που είναι υψηλών αξιών και όχι τους μικρούς και τους μεσαίους.

Σε ό,τι αφορά το άρθρο 11 και τη νέα λίστα Πέτσα, η Κυβέρνηση έχει αποδείξει ότι έχει πολύ κοντά χέρια σε ό,τι αφορά τους εργαζόμενους και τις μικρές επιχειρήσεις. Ενισχύει με το σταγονόμετρο και οι ενισχύσεις φτάνουν με πολύ μεγάλη καθυστέρηση, ενώ έχετε μεγάλη απλοχεριά προς τους ισχυρούς φίλους σας όπως είναι οι καναλάρχες, που όχι μόνο πήραν τη μερίδα του λέοντος από την λίστα Πέτσα, αλλά ανεστάλη η πληρωμή για την αδειοδότησή τους.

Και επίσης θα σας πω και για κάποιους άλλους ισχυρούς φίλους όπως η «FRAPORT». Της αναστείλατε από τον Μάιο τη ληξιπρόθεσμη οφειλή ύψους 44 εκατομμυρίων ευρώ. Φέρνετε λοιπόν σήμερα μια νέα χαριστική ρύθμιση διαφημιστικής καμπάνιας από τα ΜΜΕ για τη δημόσια υγεία που θα έπρεπε να είναι εντελώς δωρεάν.

Μάλιστα η νέα λίστα Πέτσα επικαλείται την περίπτωση γ΄ της παραγράφου 2 του άρθρου 32 του ν.4412/2016. Τι λέει εκεί; Θα σας διαβάσω ακριβώς τι λέει. «Στο μέτρο που είναι απολύτως απαραίτητο εάν λόγω κατεπείγουσας ανάγκης οφειλόμενης σε γεγονότα απρόβλεπτα για την αναθέτουσα αρχή, δεν είναι δυνατή η τήρηση των προθεσμιών που προβλέπονται για τις ανοιχτές, κλειστές ή ανταγωνιστικές διαδικασίες με διαπραγμάτευση, οι περιστάσεις που επικαλούνται οι αναθέτουσες αρχές για την αιτιολόγηση της κατεπείγουσας ανάγκης δεν πρέπει σε καμμία περίπτωση να απορρέουν από δική τους ευθύνη».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Δεν είναι δική σας ευθύνη να προβλέψετε -και είχατε προβλέψει- το εύρος και το μάκρος της πανδημίας, και τώρα ξαφνικά θεωρείτε ότι αυτό είναι κατεπείγουσα και απρόβλεπτη ανάγκη, για να θεσμοθετήσετε για άλλη μια φορά τη λίστα Πέτσα;

Κυρίες και κύριοι της Κυβέρνησης, έχετε καταλάβει ότι χτίζετε στην ενημέρωση μοντέλο Βόρειας Κορέας και μάλιστα εντός Ευρωπαϊκής Ένωσης; Το έχετε καταλάβει αυτό; Αυτό κάνετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Να καλέσω στο Βήμα τον τελευταίο συνάδελφο, τον Βουλευτή της Νέας Δημοκρατίας, κ. Ιωάννη Οικονόμου, ο οποίος μάλιστα διευκολύνει τη διαδικασία.

Θα μου επιτρέψετε όμως να διαβάσω για το δίκαιο του πράγματος τα ονόματα των Βουλευτών οι οποίοι ήθελαν να μιλήσουν, αλλά δεν μπορούν λόγω του περιορισμού του χρόνου. Είναι ο κ. Θεόδωρος Δρίτσας από τον ΣΥΡΙΖΑ, η κ. Αικατερίνη Παπακώστα - Παλιούρα από τη Νέα Δημοκρατία, Βουλευτής πληγείσας περιοχής, της Θεσσαλίας, ο κ. Κωνσταντίνος Ζαχαριάδης, η κ. Διαμάντω Μανωλάκου, ο κ. Γεώργιος Στύλιος ο οποίος είναι από νομό που επλήγη από τη θεομηνία, ο κ. Χρήστος Σπίρτζης, ο κ. Αλέξανδρος Μεϊκόπουλος, η κ. Ολυμπία Τελιγιορίδου, ο κ. Βασίλειος - Πέτρος Σπανάκης, ο κ. Αθανάσιος Παπαχριστόπουλος, η κ. Αναστασία Αναγνωστοπούλου, ο κ. Ξενοφών Μπαραλιάκος και ο κ. Διονύσιος Σταμενίτης.

Οι συνάδελφοι που είναι εδώ παρόντες μπορούν να δώσουν στα Πρακτικά την ομιλία τους, προκειμένου να συμπεριληφθεί στο Πρακτικό της σημερινής συνεδρίασης, εάν το θέλουν φυσικά. Και θα πάρω εγώ την ευθύνη.

**ΘΕΟΔΩΡΟΣ ΔΡΙΤΣΑΣ:** Εγώ που μιλάω χωρίς χειρόγραφο τι να κάνω;

**ΠΡΟΕΔΡΕΥΩΝ (Αθανάσιος Μπούρας):** Είπα εάν το επιθυμούν.

(Στο σημείο αυτό οι Βουλευτές κ. Ξενοφών (Φώντας) Μπαραλιάκος, κ. Αικατερίνη (Κατερίνα) Παπακώστα – Παλιούρα, κ. Γεώργιος Στύλιος και κ. Διονύσιος Σταμενίτης κατέθεσαν για τα Πρακτικά τις ομιλίες τους, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 408-438α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αθανάσιος Μπούρας):** Κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η αμήχανη και απελπισμένη προσπάθεια του ΣΥΡΙΖΑ να αποδείξει ότι η Κυβέρνηση δεν διαχειρίζεται σωστά τις κρίσεις που περνά η χώρα συνεχίστηκε και στη συζήτηση και αυτού του νομοσχεδίου. Η πραγματικότητα είναι ότι η χώρα βρίσκεται στη μέγγενη πολλαπλών κρίσεων και αντί για μια υπεύθυνη Αντιπολίτευση, αυτό που έχουμε είναι μία συμμαχία με την πραγματικότητα και την αλήθεια.

Στον χώρο της υγείας προσπαθούν να μας πουν πως τα πράγματα είναι χειρότερα από ό,τι μας τα παρέδωσαν εκείνοι που είχαν εκατόν ογδόντα με διακόσια κρεβάτια ΜΕΘ στη χώρα. Τα έχουμε τριπλασιάσει, πλησιάζουμε τον ευρωπαϊκό μέσο όρο, όταν επί των ημερών τους ήταν κάτω από το μισό του ευρωπαϊκού μέσου όρου. Μιλούν για ελλείψεις προσωπικού, την ώρα που υπάρχουν εξίμισι χιλιάδες νοσηλευτικό και ιατρικό προσωπικό ήδη στο σύστημα υγείας και προγραμματίζονται και καινούργιες προσλήψεις.

Στην προσπάθεια να περιορίσουμε το οικονομικό αποτύπωμα της πανδημίας έχουν ανακαλύψει κάτι πολύ έξυπνο από την αρχή της κρίσης και στα προγράμματα που ανακοίνωναν, αλλά και στην παρουσία του Αρχηγού της Αξιωματικής Αντιπολίτευσης στη Θεσσαλονίκη. Παίρνουν τα μέτρα, τη φιλοσοφία, την κατεύθυνση των μέτρων που είχε εξαγγείλει η Κυβέρνηση για την αντιμετώπιση της κρίσης και απλώς προσθέτουν κάποια εκατομμύρια με την ευκολία της φιλοσοφίας ΣΥΡΙΖΑ γύρω από την οικονομική πολιτική.

Στην εξωτερική πολιτική ακούσαμε σήμερα βαριές κουβέντες για τη δήθεν ανευθυνότητα και ελαφρότητα της ελληνικής εξωτερικής πολιτικής, της ελληνικής εξωτερικής πολιτικής που υπενθυμίζω πέτυχε τα αποτελέσματα οριοθέτησης της ΑΟΖ με την Αίγυπτο και με την Ιταλία, πέτυχε να πείσει όλο τον κόσμο να οικοδομήσει συμμαχίες για την προκλητικότητα της Τουρκίας και στο Αιγαίο και στην Ανατολική Μεσόγειο.

Το ίδιο κάνει και στα άρθρα του σημερινού νομοσχεδίου, το ίδιο και στην φιλοσοφία ενίσχυσης των πληγεισών περιοχών, των ανθρώπων από τις περιοχές που τους χτύπησε ο «Ιανός», των ανθρώπων που είδαν την κακοκαιρία να καταστρέφει τα καταστήματα τους, τα σπίτια τους, τις επιχειρήσεις τους και την αγροτική παραγωγή.

Πρόκειται για τη συνέχεια μιας προσπάθειας η οποία αρνείται να δει την πραγματικότητα. Ποια ήταν η πραγματικότητα, κύριε Πρόεδρε, κυρίες και κύριοι συνάδελφοι; Η πραγματικότητα ήταν ότι από την πρώτη στιγμή, με εντολή του Πρωθυπουργού, κυβερνητικά κλιμάκια βρέθηκαν σε όλες τις πληγείσες περιοχές. Από την πρώτη στιγμή ξεκαθαρίστηκε για λόγους ουσιαστικούς και ψυχολογικούς ότι θα υπάρχει η μέγιστη δυνατή στήριξη, με εργαλεία και που υπήρχαν στο ελληνικό νομικό και θεσμικό οπλοστάσιο, αλλά και που εφαρμόστηκαν στη συνέχεια για το Μάτι, τη Μάνδρα και για τις καταστροφές στην Εύβοια.

Φτάσαμε, λοιπόν, σήμερα να ψηφίζουμε αυτό το νομοσχέδιο στα τέσσερα πρώτα άρθρα του με πρόνοιες, με προβλέψεις και με νόμους που θα ενισχύσουν τους ανθρώπους που έπαθαν ζημιά.

Και στα σοβαρά τώρα. Πέρα από τις δικαιολογίες και τις επικρίσεις της Αντιπολίτευσης αυτό που πρέπει να γίνει, κύριε Πρόεδρε, κύριοι συνάδελφοι, κύριοι Υπουργοί, είναι να τρέξουμε γρήγορα. Στην ταχύτητα, στην αξιοπιστία των όσων δεσμευτήκαμε, των όσων και ο ίδιος ο Πρωθυπουργός δήλωσε στην Καρδίτσα όπου περπάτησε και συνομίλησε με ανθρώπους, των όσων ανακοινώθηκαν από υπουργικά χείλη για όλες τις πληγείσες περιοχές, θα κριθεί η αξιοπιστία όχι απλώς της Κυβέρνησης -αυτή κρίνεται κάθε μέρα- αλλά και η αξιοπιστία της πολιτείας.

Είναι ανάγκη τα χρήματα που είπαμε να δοθούν γρήγορα και έγκαιρα. Είναι ανάγκη ό,τι δικαιούται ο κόσμος να το πάρει. Να αποσαφηνίσουμε και να ξεκαθαρίσουμε ότι πηγές χρηματοδότησης δεν είναι μόνο μία. Άκουσα την υποκριτική -επιτρέψτε μου να χαρακτηρίσω- αγωνία διαφόρων συναδέλφων από την Αντιπολίτευση. Ρώτησαν κάποιοι: «Και τα λάστιχα που καταστράφηκαν πώς θα αποζημιωθούν;». Θα αποζημιωθούν από τα ΠΣΕΑ και οφείλετε να το ξέρετε. «Τα εμπορεύματα μέσα στα καταστήματα και οι οικοσυσκευές από πού θα αποζημιωθούν;». Θα αποζημιωθούν από τα κονδύλια του Υπουργείου Εσωτερικών που ήδη έχουν ανακοινωθεί και από κονδύλια του Υπουργείου Ανάπτυξης.

Στην προσπάθειά σας, λοιπόν, να σκιαμαχείτε με την πραγματικότητα και να μην αποδέχεστε την αλήθεια, είτε δεν γνωρίζετε, όπως οφείλατε να κάνετε, είτε αποκρύπτετε για αντιπολιτευτικούς λόγους που δεν έχουν, όμως, νόημα και σημασία όταν άλλος έχει χάσει το βιός του, το εμπόρευμα του, την περιουσία του, πηγές χρηματοδότησης που πραγματικά υπάρχουν και θα δώσουν στον κόσμο τη μέγιστη δυνατή ανακούφιση που επιβάλλεται και που μπορούμε να καλύψουμε σε αυτή τη χρονική στιγμή.

Κλείνω λέγοντας το εξής. Επισήμανα, κύριε Υπουργέ, το στοίχημα και την ανάγκη της ταχύτητας αποζημίωσης, τον καλό συντονισμό που πρέπει να γίνει. Διότι διάφοροι φορείς από, θα έλεγα εγώ, καλή προαίρεση και καλή θέληση στην περιφέρεια καλούν τους πολίτες να δηλώσουν εκεί τις ζημιές και τις καταγραφές τους. Πρέπει να αποφύγουμε το οποιοδήποτε μπέρδεμα εκεί.

Να πω δύο πράγματα. Πρώτον, υπάρχουν όντως κάποια περιορισμένα πεδία όπου υπάρχουν μεγάλες ζημίες εξαιτίας της καταστροφής. Η καταστροφή των γεωτρήσεων για παράδειγμα που έπαθαν αρκετοί αγρότες στην κοιλάδα του Σπερχειού, κάτω από τη Λυγαριά, στο Ζηλευτό, σε διάφορες περιοχές της Φθιώτιδας. Είναι ένα θέμα που δεν υπάρχει πλαίσιο, γιατί μέχρι στιγμής δεν είχαμε κληθεί να το αντιμετωπίσουμε, για να αποζημιωθούν. Πρέπει να εξαντλήσουν κάθε δυνατότητα τα συναρμόδια Υπουργεία και το Υπουργείο Αγροτικής Ανάπτυξης και ο ΕΛΓΑ και το Υπουργείο Οικονομικών έτσι ώστε να βρεθούν πόροι και να αποζημιωθεί και αυτή η απώλεια γεωτρήσεων και μηχανολογικού εξοπλισμού.

Κλείνω, κύριε Πρόεδρε, λέγοντας το τελευταίο που είναι το πιο σημαντικό -δεν άπτεται του σημερινού νομοσχεδίου, είχα τη δυνατότητα να το ξαναπώ και σε προηγούμενη τοποθέτησή μου- το κεφάλαιο της αντιπλημμυρικής προστασίας πρέπει να ξαναέρθει στην επικαιρότητα, να ανέβει πίστα, να αποτελέσει κεντρική κυβερνητική προτεραιότητα. Χρήματα υπάρχουν, πόροι ανακοινώθηκαν και εκταμιεύθηκαν. Πρέπει να ξαναδούμε λίγο τους μηχανισμούς και συνολικά το πλαίσιο με την κεντρική Κυβέρνηση σε ακόμα πιο συντονιστικό και πρωτεύοντα ρόλο προς την κατεύθυνση αυτή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Και κλείνουμε τη σημερινή διαδικασία για να πάμε στην ψηφοφορία με την τοποθέτηση του Υπουργού, του κ. Σταϊκούρα.

**ΑΝΔΡΕΑΣ ΛΟΒΕΡΔΟΣ:** Έχουμε και μια παρατήρηση.

**ΠΡΟΕΔΡΕΥΩΝ (Αθανάσιος Μπούρας):** Τι παρατήρηση;

**ΑΝΔΡΕΑΣ ΛΟΒΕΡΔΟΣ:** Έχουμε παρακαλέσει ιδιαιτέρως, γιατί είναι και πολύ ευαίσθητο και κρίσιμο θέμα το σημερινό για χιλιάδες ανθρώπους, για τις τροπολογίες που αποτελούνται από πολλά θέματα, που αρθρώνονται σε πολλά άρθρα. Όπως κάνει ο Υπουργός εδώ τώρα με τις νομοτεχνικές βελτιώσεις που σπάει τις εκ των υστέρων παρεμβάσεις του και τις τοποθετεί μέσα στο σχέδιο νόμου σε νομοτεχνικά καταλληλότερη διάταξη, θέλουμε ακριβώς το ίδιο να γίνει και στις τροπολογίες, στις ρυθμίσεις που είναι να ψηφίσουμε. Διότι καλούμεθα να καταψηφίσουμε μία τροπολογία επειδή διαφωνούμε με ένα άρθρο ή και το αντίθετο.

Δεν έχει σημασία το θεματολόγιο. Έχει σημασία, όμως, ο αποκλεισμός της δυνατότητας ο πολίτης να ξέρει τι κάνουμε. Θα μας λένε μετά αυτή την τροπολογία δεν την ψηφίσατε, ενώ έχουμε τοποθετηθεί θετικά. Γιατί η Κυβέρνηση σε αυτό δεν βοηθάει το Σώμα που θέλει να ενισχύσει με την ψήφο του κάποιες ρυθμίσεις; Υπάρχει ώρα ακόμη.

**ΠΡΟΕΔΡΕΥΩΝ (Αθανάσιος Μπούρας):** Αυτή τη στιγμή δεν γίνεται. Έχει διαμοιραστεί το σπλάχνο του νομοσχεδίου.

Τώρα, από εκεί και πέρα, η Κυβέρνηση τα ακούει και λαμβάνει υπ’ όψιν της τα λόγια τα οποία είπατε.

Κύριε Υπουργέ, έχετε τον λόγο προκειμένου να κλείσετε τη σημερινή διαδικασία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Θα ήθελα να ευχαριστήσω όλες και όλους συναδέλφους για τις τοποθετήσεις τους σήμερα και για κάποιες ουσιαστικές επισημάνσεις που έκαναν, έτσι ώστε να βοηθήσουν την Κυβέρνηση -καλοπροαίρετα θα έλεγα εγώ- να υλοποιήσει μια σειρά από δράσεις και πρωτοβουλίες για να ανακουφίσει συμπατριώτες μας.

Θα ήθελα να κάνω ορισμένες επισημάνσεις σε αυτά που άκουσα μετά την πρώτη μου τοποθέτηση. Ρώτησε Βουλευτής του ΣΥΡΙΖΑ, που απουσιάζει αυτή τη στιγμή, γι’ αυτό και δεν λέω ονόματα: «Καλά τα πηγαίνουμε; Είστε ικανοποιημένοι;» Προφανώς, δεν θα μπορούσε κανένας Υπουργός Οικονομικών να είναι ικανοποιημένος όταν η χώρα μπαίνει σε βαθιά ύφεση, όταν ο πλούτος στο τέλος της χρονιάς θα είναι λιγότερος από ό,τι την προηγούμενη χρονιά. Άρα, δεν θα μπορούσα να είμαι ικανοποιημένος, να είμαστε ικανοποιημένοι, όταν η χώρα μπαίνει σε ύφεση.

«Ελέγχετε την κατάσταση;». Η απάντηση εδώ είναι ναι. Η κατάσταση ελέγχεται και ελέγχεται τόσο στο υγειονομικό πεδίο όσο και στο πεδίο της οικονομίας. Ακούσαμε και καταθέσαμε συγκεκριμένους αριθμούς που αποδεικνύουν ότι η κατάσταση ελέγχεται στο πεδίο της υγείας σε ό,τι αφορά τις ΜΕΘ και τις προσλήψεις, στην παιδεία -έδωσα συγκεκριμένα χαρακτηριστικά στοιχεία- και στην οικονομία, σε ό,τι αφορά τον όγκο, την ποιότητα και την ποσότητα των μέτρων, δημοσιονομικών μέτρων και μέτρων ενίσχυσης ρευστότητας.

Ξέρετε, καμμιά φορά δεν είναι αν η Κυβέρνηση πιστεύει ότι ελέγχει την κατάσταση και η Αντιπολίτευση πιστεύει ότι δεν ελέγχει την κατάσταση. Είναι τι λένε και οι τρίτοι, τι λένε οι αγορές, τι λένε οι θεσμοί. Η χώρα είναι σε κατάσταση ενισχυμένης εποπτείας από το καλοκαίρι του 2018 και οι θεσμοί στην τελευταία έκθεση αξιολόγησης επικρότησαν τον τρόπο με τον οποίο διαχειρίζεται την υγειονομική κρίση η Κυβέρνηση.

Αυτό δεν σημαίνει ότι θριαμβολογούμε, το τόνισα από την αρχή, ούτε όμως ότι κινδυνολογούμε. Κι αν θα μπορούσα να καταθέσω για τα Πρακτικά -το έχω πει πολλές φορές δημόσια- το πρώτο εξάμηνο του 2020 η χώρα, δυστυχώς, εμφανίζει μια ύφεση της τάξης του 8%. Ο μέσος ευρωπαϊκός όρος, με τα προσωρινά στοιχεία της ΕΛΣΤΑΤ που έχουμε, είναι στο 9% και οι χώρες του Νότου είναι 9,3% η Πορτογαλία, 11,7% η Ιταλία, 12,3% η Γαλλία, 13,1% η Ισπανία. Το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό σημαίνει, μαζί με το γεγονός ότι η Ευρωπαϊκή Επιτροπή αναθεώρησε επί τα βελτίω για τη χώρα την εκτίμησή της, ότι μάλλον κάτι καλό κάνει αυτή η Κυβέρνηση για να περιορίσει τις δυσμενείς οικονομικές και κοινωνικές συνέπειες της πανδημίας.

H χώρα θα μπει -και είναι- σε βαθιά ύφεση. Ευελπιστούμε, προσδοκούμε και όλοι εκτιμούν ότι θα υπάρχει ισχυρή ανάκαμψη το 2021. Αυτό θα αποτυπωθεί την επόμενη εβδομάδα και στο προσχέδιο του κρατικού προϋπολογισμού και είμαστε εδώ να πάρουμε ακόμα περισσότερα μέτρα.

Ακούω από την Αντιπολίτευση να λέει: Μα ο κρατικός προϋπολογισμός έχει δαπάνες 4,6 δισεκατομμύρια. Άρα τα μέτρα που έχετε πάρει είναι 4,6 δισεκατομμύρια. Θα μου επιτρέψετε, χωρίς να θέλω να κάνω μαθήματα δημόσιων οικονομικών εδώ μέσα, ότι πρώτα από όλα, εκτός από τον κρατικό προϋπολογισμό, υπάρχει η γενική κυβέρνηση, άρα υπάρχουν απώλειες εσόδων και δαπάνες που γίνονται στη γενική κυβέρνηση και όχι στον κρατικό προϋπολογισμό.

Δεύτερη παρατήρηση, έρχεται συνάδελφος του ΣΥΡΙΖΑ και λέει: Οι δαπάνες είναι 4,6 δισεκατομμύρια, άρα παίρνετε μέτρα ύψους 4,6 δισεκατομμυρίων. Να ρωτήσω το εξής: Η μείωση του ΦΠΑ στις μεταφορές, στο ταξί, στα λεωφορεία, στον καφέ τι είναι; Δαπάνη; Προφανώς είναι απώλεια εσόδων. Είναι μέτρο; Χάνεις έσοδα από μείωση φόρων. Δεν είναι δαπάνη. Η μείωση ή ο μηδενισμός της προκαταβολής φόρου είναι έσοδο ή δαπάνη;

**ΑΝΔΡΕΑΣ ΛΟΒΕΡΔΟΣ:** Πόσο έχει φτάσει αυτό;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Λοβέρδο, φέτος οι επιχειρήσεις με την εκκαθάριση του φόρου που έγινε θα πληρώσουν 1,56 δισεκατομμύριο ευρώ. Πέρσι πλήρωσαν 3,5 δισεκατομμύρια ευρώ. Αυτό σημαίνει ότι βοηθήσαμε την πολύ μικρή επιχειρηματικότητα, τη μεσαία και τη μεγάλη, μειώνοντας τη φορολόγηση κατά 2 δισεκατομμύρια ευρώ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ρευστότητα…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μισό λεπτό. Βιαστήκατε. Τι σημαίνει ρευστότητα; Η μείωση της φορολόγησης της επιχείρησης στο 24% είναι ρευστότητα;

**ΑΝΔΡΕΑΣ ΛΟΒΕΡΔΟΣ:** Για την αναστολή είπε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν έχω πάει ακόμα στην αναστολή.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Για την προκαταβολή…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μην τα μπερδεύουμε. Μίλησα για τη μείωση ή τον μηδενισμό της προκαταβολής φόρου. Αυτό μαζί με τη μείωση της φορολογίας στις επιχειρήσεις στο 24% -μόνιμη μείωση φορολογίας από τη σημερινή Κυβέρνηση- οδήγησε σε μία απώλεια δημοσίων εσόδων 2 δισεκατομμυρίων ευρώ, αλλά σε μία ενίσχυση της επιχειρηματικότητας, της μικρής, της μεσαίας και της μεγάλης, κατά 2 δισεκατομμύρια ευρώ.

Εκτός αυτού, είναι οι αναστολές, που επίσης είναι μέτρο. Αναστολή τι σημαίνει; Πράγματι, δεν πληρώνεις σήμερα, θα πληρώσεις κάποια στιγμή στο μέλλον. Ποιος, όμως, θα πληρώσει τις συντάξεις σήμερα; Δεν πέφτουν χρήματα από τον ουρανό. Προφανώς πρέπει να έχεις τα ταμειακά διαθέσιμα για να καλύψεις την απώλεια εσόδων προκειμένου να πληρώσεις τις συντάξεις του τρέχοντος μήνα και μία σειρά από μέτρα. Για μην τα αναλύω, όμως, καταθέτω στα Πρακτικά τη σελίδα 33 της Ευρωπαϊκής Επιτροπής.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής

Σύμφωνα με την Ευρωπαϊκή Επιτροπή τα μέτρα της Κυβέρνησης μέχρι τον Ιούλιο του 2020 ήταν 20,4% δισεκατομμύρια ευρώ. Οι δικές μας εκτιμήσεις είναι ότι θα ξεπεράσουμε τα 24 δισεκατομμύρια ευρώ στο τέλος της χρονιάς.

Μικρά ακριτικά νησιά. Πράγματι, εμείς κάναμε μία πολιτική στόχευση. Μικρά ακριτικά νησιά. Χωρίς πλειοδοσία, με κριτήρια. Άκουσα συναδέλφους -και οφείλω να ομολογήσω ότι τέτοια αγωνία μού έχουν εκφράσει και οι συνάδελφοι της κυβερνητικής πλειοψηφίας- για διάφορα νησιά στην Ελλάδα. Μα εδώ βάλαμε κάποια κριτήρια: μικρά ακριτικά νησιά. Και θέλω να δείτε τη διάταξη και επισημαίνω ότι ο τρόπος με τον οποίο γράφτηκε από το Υπουργείο Οικονομικών δεν είναι για είκοσι οκτώ νησιά. Εφαρμογή βλέπει η διάταξη σήμερα σε είκοσι οκτώ νησιά. Είναι για όλα τα μικρά ακριτικά νησιά. Συγκρατήστε το αυτό. Για όλα τα μικρά ακριτικά νησιά. Σήμερα βρίσκει εφαρμογή σε είκοσι οκτώ νησιά, όπου έχουμε βρει ότι υπάρχει ακίνητη περιουσία, που πληρώνει ΕΝΦΙΑ. Στο μέλλον δεν ξέρουμε τι θα γίνει. Άρα δίνουμε το κίνητρο για όλα τα μικρά ακριτικά νησιά.

Και έρχομαι στο τελευταίο σημείο. Θα το πω πολύ απλά. Νομίζω ότι το είπαν αρκετοί συνάδελφοι, αλλά θέλω να το ξεκαθαρίσω.

Ακούω πολλές φορές συναδέλφους της Αντιπολίτευσης να λένε: Με 5 χιλιάδες ευρώ και με 8 χιλιάδες ευρώ δεν σώζεται ούτε το νοικοκυριό ούτε η επιχείρηση. Αυτό είναι αλήθεια.

Μα εμείς δεν είπαμε 5 χιλιάδες και 8 χιλιάδες. Ερχόμαστε και λέμε ότι φέρνουμε ένα πλαίσιο μέτρων για να στηρίξουμε το νοικοκυριό και την επιχείρηση. Για παράδειγμα, νομοθετήσαμε ότι και ένα φυσικό πρόσωπο σε αυτές τις γεωγραφικές περιοχές, στους είκοσι δήμους, που έχουν οριοθετηθεί, δεν θα πληρώσει για έξι μήνες τις φορολογικές υποχρεώσεις του, δεν θα πληρώσει ΕΝΦΙΑ, δεν θα πληρώσει φόρο εισοδήματος για έξι μήνες, δεν θα έχει πλειστηριασμούς, θα ανασταλούν οι δανειακές υποχρεώσεις του. Άρα δεν θα χρειάζεται ουσιαστικά να έχει εκροή πόρων προς ασφαλιστικό ταμείο, προς τράπεζες, προς εφορία. Ήδη δώσαμε προκαταβολή 8 εκατομμύρια στο Υπουργείο Εσωτερικών για να αρχίσουν να πληρώνονται το συντομότερο δυνατόν τα 600 ευρώ και ερχόμαστε και λέμε μέσα τη διάταξη νόμου ότι άμεσα μέσω ηλεκτρονικής πλατφόρμας του Υπουργείου Ψηφιακής Μεταρρύθμισης θα πληρωθούν και 5 χιλιάδες ή 8 χιλιάδες. Το ένα προστίθεται στο άλλο.

Ερχόμαστε και λέμε μέσα από υπουργική απόφαση την οποία σας ανέφερα, ότι θα δοθεί προκαταβολή φόρου. Την επαναλαμβάνω τη διάταξη: Σε εξαιρετικές περιπτώσεις όπου παρατηρούνται σημαντικές και εκτεταμένες ζημιές τόσο σε αριθμό πληγεισών επιχειρήσεων όσο και σε μέγεθος καταστροφής, μπορεί να παρέχεται προκαταβολή έναντι του συνολικού ποσού της επιχορήγησης.

Και πώς θα λειτουργήσει αυτό πρακτικά; Η περιφέρεια θα υποβάλει κάθε δεκαπέντε μέρες στην αρμόδια Διεύθυνση του Υπουργείου Οικονομικών κατάσταση των επιχειρήσεων που επλήγησαν, για τις οποίες έχει ολοκληρωθεί η καταγραφή και η εκτίμηση. Το ποσοστό της προκαταβολής και ο τρόπος της εκταμίευσης θα οριστούν με ΚΥΑ και θα υπάρχουν συγκεκριμένα δικαιολογητικά, προκειμένου να δοθεί η προκαταβολή. Ο ΕΛΓΑ τώρα καταγράφει όλες τις ζημιές. Ο συνάδελφος ο κ. Οικονόμου μίλησε για ζημιές οι οποίες αυτήν τη στιγμή δεν αποζημιώνονται από τον ΕΛΓΑ. Θα καταγραφούν, όμως, από τον ΕΛΓΑ, για να αποζημιωθούν με άλλους τρόπους, μέσα από το Πρόγραμμα Δημοσίων Επενδύσεων και μεταγενέστερα, όπως ευελπιστούμε, μέσα από το Ταμείο Αλληλεγγύης.

Άρα, αναστολές φορολογικών υποχρεώσεων, αναστολές δανειακών υποχρεώσεων, αναστολές πλειστηριασμών, 600 ευρώ, 5 χιλιάδες ευρώ, 8 χιλιάδες ευρώ, ΕΛΓΑ και η υπουργική απόφαση για προκαταβολή, είναι το πακέτο μέτρων αθροιστικά, συνδυαστικά, έτσι ώστε το ταχύτερο δυνατόν να βρεθούμε κοντά στον πολίτη ο οποίος πλήττεται. Αυτός είναι ο σχεδιασμός. Και είπα δημόσια, μέσα στη Βουλή, ότι έχουμε τους πόρους να καλύψουμε όλες τις ανάγκες και όλες τις ζημιές οι οποίες αποδεδειγμένα θα έρθουν στο Υπουργείο Οικονομικών για αποζημίωση.

Τελευταία παρατήρηση και κλείνω: Δεν γίνεται δεκτή καμμία βουλευτική τροπολογία. Ούτως ή άλλως κάποιοι συνάδελφοι που τις έχουν υπογράψει, ενώ τοποθετήθηκαν εδώ, δεν τις ανέδειξαν καν. Γίνονται δεκτές όλες οι υπουργικές τροπολογίες.

Σε ό,τι αφορά το Ταμείο Αλληλεγγύης, να το επαναλάβω, γιατί το άκουσα από δύο συναδέλφους: Η διαδικασία για τη χρηματοδότηση ζημιών από το Ταμείο Αλληλεγγύης ξεκίνησε. Γνωρίζετε, όμως, ότι το Ταμείο Αλληλεγγύης πληρώνει μέσα από συγκεκριμένες διαδικασίες και μετά από ένα εύλογο χρονικό διάστημα. Πιθανόν να μην είναι επιλέξιμα όλα όσα θα σταλούν, ούτε ξέρουμε το απόλυτο ύψος των πόρων που θα λάβουμε. Συνεπώς, σήμερα δεν περιμένουμε για να προχωρήσουμε -άσχετα αν έχουμε στείλει για τις διαδικασίες αυτές- πόρους από τις διαδικασίες του Ταμείου Αλληλεγγύης. Πληρώνουμε άμεσα από το Πρόγραμμα Δημοσίων Επενδύσεων και μετά θα λάβουμε τη στήριξη από το Ταμείο Αλληλεγγύης με βάση τα προβλεπόμενα και τον σχετικό κανονισμό. Αυτό κάναμε και αυτό θα συνεχίσουμε να κάνουμε.

Σας ευχαριστώ πάρα πολύ.

(Χειροκροτήματα από την πτέρυγα του Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα “Ιανός”, περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δεκατρία άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα πεδία της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 475/69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 481/75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: - |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 482/76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: - |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Υπ. τροπ. 483/77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, να μπει η σελίδα 460α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 20.00΄ λύεται η συνεδρίαση για τις 20.05΄, δηλαδή σε λίγα λεπτά, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**